(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΖ΄

Πέμπτη 2 Ιουνίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Δ. Γάκη, σελ.   
3. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Αλίμου "Ελευθέριος Βενιζέλος", το 3ο Δημοτικό Σχολείο Πόρτο Ράφτη, το 2ο Δημοτικό Σχολείο Μεγαλόπολης Αρκαδίας, το 135ο Δημοτικό Σχολείο Αθήνας, το Ιδιωτικό Δημοτικό Σχολείο του Κολλεγίου Ρόδου, εκπρόσωποι των Ελληνικών Σωματείων Τυφλών, μαθητές από το Δημοτικό Σχολείο Σκινέ - Φουρνέ Χανίων, το Δημοτικό Σχολείο Νενήτων Χίου, το Δημοτικό Σχολείο Θεσπρωτικού Πρέβεζας, το Δημοτικό Σχολείο Μαΐστρου Έβρου και το 1ο Πειραματικό Δημοτικό Σχολείο Αλεξανδρούπολης, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
6. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 περί «Ποινικής ευθύνης των Υπουργών», όπως ισχύει στις 31-5-2016 ποινική δικογραφία που αφορά στον πρώην Υπουργό Υγείας κ. Σπυρίδωνα- Άδωνι Γεωργιάδη, σελ.   
7. Συλλυπητήρια αναφορά για το θάνατο του Γιώργου Παναγιωτακόπουλου, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Ανακοίνωση του δελτίου επικαίρων ερωτήσεων και αναφορών - ερωτήσεων της Παρασκευής 3 Ιουνίου 2016, σελ.   
4. Συζήτηση επικαίρων ερωτήσεων:  
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. σχετικά με την καθυστέρηση της καταβολής του εφάπαξ βοηθήματος από το Ταμείο Πρόνοιας Δημοσίων Υπαλλήλων (Τ.Π.Δ.Υ.), σελ.   
 ii. σχετικά με τις προθέσεις του Υπουργείου για εισήγηση νομοθετικής διάταξης για βιώσιμη ρύθμιση ληξιπρόθεσμων οφειλών, σελ.   
 iii. σχετικά με την περικοπή των συντάξεων χηρείας, ύστερα από τη θεσμοθέτηση ορίου ηλικίας για αυτές, μετά την ψήφιση του τελευταίου πολυνομοσχεδίου για το ασφαλιστικό, σελ.   
 iv. σχετικά με τη χρηματοδότηση του Ιδρύματος για το Παιδί «Η Παμμακάριστος», σελ.   
 β) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την «ποινικοποίηση» των αγώνων των αγροτών, σελ.   
 γ) Προς τον Υπουργό Περιβάλλοντος και Ενέργειας, σχετικά με την ανάγκη ύπαρξης χωροταξικού σχεδιασμού, σελ.   
 δ) Προς τον Υπουργό Αγροτικής Ανάπτυξης και Τροφίμων:  
 i. σχετικά με την αντιμετώπιση επικαίρων ζητημάτων αγροτικής ανάπτυξης και αλιείας του Νομού Ηρακλείου, σελ.   
 ii. σχετικά με το ολοκληρωμένο σύστημα χαλαζικής προστασίας των παραγωγών της Περιφερειακής Ενότητας Καβάλας, σελ.   
 iii. σχετικά με «την παραγωγή φέτας από εισαγόμενο γάλα», σελ.   
 iv. σχετικά με τον θεσμό του κτηνιάτρου εκτροφής, σελ.   
 v. σχετικά με τα προβλήματα στις καλλιέργειες από τις βροχοπτώσεις στη Θεσσαλία, σελ.   
 ε) Προς τον Υπουργό Παιδείας, Έρευνας και Θρησκευμάτων, σχετικά με τα προβλήματα των σπουδαστών στα Δημόσια και Ιδιωτικά ΙΕΚ, σελ.   
 στ) Προς τον Υπουργό Πολιτισμού και Αθλητισμού, σχετικά με την κατάσταση στον Οργανισμό Μεγάρου Μουσικής, σελ.   
 ζ) Προς τον Υπουργό Εσωτερικών και Διοικητικής Ανασυγκρότησης, σχετικά με τον έλεγχο και την απόδοση δικαιοσύνης για τα πλαστά πτυχία στο Δημόσιο, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση, επί της αρχής, των άρθρων, των τροπολογιών και στο σύνολο των σχεδίων νόμων του Υπουργείου Εθνικής Άμυνας:  
 i. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους», σελ.   
 ii. «Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου», σελ.   
 iii. «Κύρωση της Προγραμματικής Συμφωνίας ( Programme Arrangement ) Αριθ. Α-1424 [ MIOS ] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατία της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το « MIOS », τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού Military Implementation of Single European Sky Air Traffic Management Research Programme )», σελ.   
2. Αιτήσεις του Κοινοβουλευτικού Εκπροσώπου για διεξαγωγή ονομαστικής ψηφοφορίας επί της τροπολογίας 469, στην αυριανή συνεδρίαση, το οποίο και δεν έγινε δεκτό, σελ.   
3. Αποχώρηση της Κοινοβουλευτικής Ομάδας του Κομμουνιστικού Κόμματος Ελλάδος, από τη διαδικασία των ψηφοφοριών των σχεδίων νόμων του Υπουργείου Εθνικής Άμυνας, σελ.   
4. Αποχώρηση της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ-ΔΗΜΑΡ, στην διαδικασία της ψηφοφορίας επί του συνόλου των σχεδίων νόμων του Υπουργείου Εθνικής Άμυνας, σελ.   
5. Κατάθεση σχεδίων νόμων:  
 i. Οι Υπουργοί Εθνικής Άμυνας, Οικονομικών και Εξωτερικών κατέθεσαν στις 02-06-2016 σχέδιο νόμου: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας, σχετικά με συνεργασία στον τομέα του αμυντικού υλικού», σελ.   
 ii. Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων και Ναυτιλίας και Νησιωτικής Πολιτικής κατέθεσαν στις 02-06-2016 σχέδιο νόμου: «Κύρωση της Διοικητικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ATHENA , όσον αφορά στις Υπηρεσίες Μετακινήσεων και Μεταφορών οι οποίες παρέρχονται από το Πολυεθνικό Συντονιστικό Κέντρο Στρατηγικών Θαλάσσιων Μεταφορών (ΠΟΣΚΕΣΘΑΜ)», σελ.   
 iii. Οι Υπουργοί Εθνικής Άμυνας, Οικονομικών, Εξωτερικών και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 02-06-2016 σχέδιο νόμου: «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης ( SEDM )», σελ.   
   
ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΚΡΕΜΑΣΤΙΝΟΣ Δ. , σελ.  
ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΟΥΤΣΗΣ Ν. , σελ.  
ΒΡΟΥΤΣΗΣ Ι. , σελ.  
ΓΕΩΡΓΙΑΔΗΣ Σ. , σελ.  
ΓΡΗΓΟΡΑΚΟΣ Λ. , σελ.  
ΔΑΒΑΚΗΣ Α. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΚΛΑΜΑΝΗΣ Ν. , σελ.  
ΚΑΝΕΛΛΗ Γ. , σελ.  
ΚΑΡΡΑΣ Γ. , σελ.  
ΚΟΥΙΚ Τ. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΛΥΚΟΥΔΗΣ Σ. , σελ.  
ΜΑΝΤΑΣ Χ. , σελ.  
ΜΑΥΡΩΤΑΣ Γ. , σελ.  
ΜΠΑΡΓΙΩΤΑΣ Κ. , σελ.  
ΠΑΠΠΑΣ Χ. , σελ.  
ΠΕΤΡΟΠΟΥΛΟΣ Α. , σελ.  
  
Β. Επί προσωπικού θέματος:  
ΓΕΩΡΓΙΑΔΗΣ Σ. , σελ.  
ΚΑΜΜΕΝΟΣ Π. , σελ.  
ΚΟΥΤΣΟΥΚΟΣ Γ. , σελ.  
ΤΣΑΚΑΛΩΤΟΣ Ε. , σελ.  
  
Γ. Επί της συλλυπητήριας αναφοράς:  
ΚΑΚΛΑΜΑΝΗΣ Ν. , σελ.  
ΛΟΒΕΡΔΟΣ Α. , σελ.  
  
Δ. Επί των επικαίρων ερωτήσεων:  
ΑΠΟΣΤΟΛΟΥ Ε. , σελ.  
ΒΕΡΝΑΡΔΑΚΗΣ Χ. , σελ.  
ΒΟΡΙΔΗΣ Μ. , σελ.  
ΓΚΙΟΚΑΣ Ι. , σελ.  
ΔΑΒΑΚΗΣ Α. , σελ.  
ΗΓΟΥΜΕΝΙΔΗΣ Ν. , σελ.  
ΚΑΜΑΤΕΡΟΣ Η. , σελ.  
ΚΕΓΚΕΡΟΓΛΟΥ Β. , σελ.  
ΚΟΚΚΑΛΗΣ Β. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΠΑΛΤΑΣ Α. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΠΕΤΡΟΠΟΥΛΟΣ Α. , σελ.  
ΤΣΙΡΩΝΗΣ Ι. , σελ.  
ΦΙΛΗΣ Ν. , σελ.  
ΦΩΤΙΟΥ Θ. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Ε. Επί των σχεδίων νόμων του Υπουργείου Εθνικής Άμυνας:  
ΑΣΗΜΑΚΟΠΟΥΛΟΥ Ά. , σελ.  
ΒΑΡΒΙΤΣΙΩΤΗΣ Μ. , σελ.  
ΒΙΤΣΑΣ Δ. , σελ.  
ΒΟΥΛΤΕΨΗ Σ. , σελ.  
ΒΡΟΥΤΣΗΣ Ι. , σελ.  
ΓΕΩΡΓΙΑΔΗΣ Σ. , σελ.  
ΔΑΒΑΚΗΣ Α. , σελ.  
ΔΗΜΗΤΡΙΑΔΗΣ Δ. , σελ.  
ΘΕΟΦΥΛΑΚΤΟΣ Ι. , σελ.  
ΘΕΟΧΑΡΗΣ Θ. , σελ.  
ΘΕΟΧΑΡΟΠΟΥΛΟΣ Α. , σελ.  
ΙΓΓΛΕΖΗ Α. , σελ.  
ΚΑΜΜΕΝΟΣ Π. , σελ.  
ΚΑΝΕΛΛΗ Γ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΡΑΣ Γ. , σελ.  
ΚΑΤΣΙΚΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΙΚ Τ. , σελ.  
ΚΟΥΤΣΟΥΚΟΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΠΑΡΓΙΩΤΑΣ Κ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΠΑΣ Χ. , σελ.  
ΠΕΤΡΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΣΚΟΥΡΛΕΤΗΣ Π. , σελ.  
ΤΣΑΚΑΛΩΤΟΣ Ε. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
ΧΡΥΣΟΒΕΛΩΝΗ Μ. , σελ.  
  
ΠΑΡΕΜΒΑΣΕΙΣ:  
ΑΝΤΩΝΙΟΥ Χ. , σελ.  
ΗΓΟΥΜΕΝΙΔΗΣ Ν. , σελ.  
ΘΕΩΝΑΣ Ι. , σελ.  
ΚΑΪΣΑΣ Γ. , σελ.  
ΚΑΚΛΑΜΑΝΗΣ Ν. , σελ.  
ΚΑΜΜΕΝΟΣ Δ. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΛΑΠΠΑΣ Σ. , σελ.  
ΜΠΟΥΚΩΡΟΣ Χ. , σελ.  
ΣΙΜΟΡΕΛΗΣ Χ. , σελ.  
ΣΥΡΜΑΛΕΝΙΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΖ΄

Πέμπτη 2 Ιουνίου 2016

Αθήνα, σήμερα στις 2 Ιουνίου 2016, ημέρα Πέμπτη και ώρα 9.37΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-6-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΣΤ΄ συνεδριάσεώς του, της Τετάρτης 1ης Ιουνίου 2016 σε ό,τι αφορά την ψήφιση στο σύνολο των σχεδίων νόμων:

1. «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης και άλλες διατάξεις».

2. «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση και άλλες διατάξεις».

3. «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση και άλλες διατάξεις»)

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 3 Ιουνίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι. 2 και 3 του Κανονισμού του Βουλής)

1. Η με αριθμό 932/31-5-2016 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Οικονομικών, σχετικά με τη δημιουργία Γραφείου Εξυπηρέτησης Φορολογουμένων (ΓΕΦ) στην πρωτεύουσα του Δήμου Αριστοτέλη Χαλκιδικής.

2. Η με αριθμό 923/30-5-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εναρμόνιση των διαδικασιών αποπληρωμής δανείων τρίτεκνων οικογενειών του ιδιωτικού τομέα με τις τρίτεκνες οικογένειες του δημοσίου.

3. Η με αριθμό 929/30-5-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή.

4. Η με αριθμό 931/30-5-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διατήρηση των θέσεων εργασίας με όλα τα δικαιώματα των εργαζομένων στις πτηνοτροφικές εγκαταστάσεις από τον νέο εργοδότη «ΝΙΤΣΙΑΚΟ».

5. Η με αριθμό 927/30-5-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Κομμένου προς τον Υπουργό Οικονομίας, Ανάπτυξης και Τουρισμού, σχετικά με τη γραφειοκρατία στους χώρους των μαρίνων.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 924/30-5-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Υγείας, σχετικά με την ανάγκη στελέχωσης της Μονάδας Τεχνητού Νεφρού του Γενικού Νοσοκομείου Σερρών.

2. Η με αριθμό 936/31-5-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Εσωτερικών και Διοικητικής Ανασυγκρότησης και Εθνικής Άμυνας, σχετικά με τις απαράδεκτες και επικίνδυνες συνθήκες «φιλοξενίας» προσφύγων στο Κουτσόχερο Λαρίσης.

3. Η με αριθμό 928/30-5-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ενίσχυση της αποστολής και της οικονομικής θέσης των ρητινοκαλλιεργητών προς όφελος του δάσους και της εθνικής οικονομίας.

4. Η με αριθμό 934/31-5-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρη προς τον Υπουργό Οικονομικών, σχετικά με την αναστολή του διευρυμένου ωραρίου των Τελωνείων Ε΄ και ΣΤ΄ Πειραιά.

5. Η με αριθμό 896/23-5-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με την πορεία του ελέγχου των δικαιολογητικών των συμμετεχόντων στον διαγωνισμό για την πρόσληψη πυροσβεστών πενταετούς θητείας.

6. Η με αριθμό 897/23-5-2016 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με τις προθέσεις του Υπουργείου για την επαναφορά του Επιστημονικού Πάρκου Πατρών υπό την κηδεμονία του Ιδρύματος Τεχνολογίας και Έρευνας.

7. Η με αριθμό 891/23-5-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Επικρατείας, σχετικά με την «προνομιακή προβολή συγκεκριμένων Βουλευτών και δημοσιογράφων από τα ιδιωτικά και κρατικά κανάλια».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση των μεριδιούχων συνεταιριστικών τραπεζών.

2. Η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο».

Κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η έκτη με αριθμό 922/30-5-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση της καταβολής του εφάπαξ βοηθήματος από το Ταμείο Πρόνοιας Δημοσίων Υπαλλήλων (Τ.Π.Δ.Υ.).

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, το Ταμείο Πρόνοιας Δημοσίων Υπαλλήλων, όπως πολύ καλά γνωρίζετε, είναι αρμόδιο για την έκδοση αποφάσεως απονομής εφάπαξ βοηθήματος στους ασφαλισμένους που απολύονται ή αποχωρούν από τη δημόσια υπηρεσία. Το εφάπαξ αυτό που καταβάλλεται από το Ταμείο Πρόνοιας Δημοσίων Υπαλλήλων καθορίζεται από τα χρόνια ασφάλισης και τον μισθό ασφάλισης.

Από την 1-9-2013 έχουν σωρευτεί περίπου έξηντα δύο χιλιάδες αιτήσεις για τη χορήγηση αυτού του εφάπαξ σε συνταξιούχους του δημοσίου. Εξ αυτών σαράντα τρεις χιλιάδες αιτήσεις έχει σε αναμονή το Ταμείο Πρόνοιας Δημοσίων Υπαλλήλων.

Ουσιαστικά οι απονομές του εφάπαξ έχουν «παγώσει» από τον Σεπτέμβρη του 2015 λόγω της εμπλοκής που έχει δημιουργηθεί με την εφαρμογή του συντελεστή βιωσιμότητας καθώς και της μη πρακτικής εφαρμογής του μαθηματικού τύπου που είχε οριστεί για τον υπολογισμό του ύψους των εφάπαξ. Συνεπώς, καθίσταται αναγκαίος ο εξορθολογισμός του υπολογισμού του εφάπαξ αλλά και ουσιαστικά η απονομή των ήδη καθυστερημένων αιτήσεων.

Εν όψει αυτών ερωτάσθε σε ποιες ενέργειες θα προβείτε ώστε να επιλυθεί το συντομότερο δυνατόν το συγκεκριμένο πρόβλημα και πότε θα ικανοποιηθούν οι εκκρεμείς αιτήσεις για την καταβολή του εφάπαξ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κόκκαλη. Θα απαντήσει ο Υφυπουργός, κ. Αναστάσιος Πετρόπουλος.

Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Βουλευτά, ξέρετε ότι από τον Σεπτέμβριο του 2013 τα εφάπαξ δεν καταβάλλονται πουθενά. Η αιτία αυτής της κατάστασης βρίσκεται στον τότε νόμο και στη σχετική υπουργική απόφαση του τότε Υπουργού κ. Βρούτση, που υπολόγιζε την καταβολή του εφάπαξ με έναν μαθηματικό τύπο ο οποίος οδηγούσε σε ανεφάρμοστα αποτελέσματα. Έχει εξηγηθεί αυτό. Θα επαναλάβω ότι το εφάπαξ τότε έπρεπε κανείς να το πάρει αφού θα περίμενε να δει πόσοι στη διάρκεια ενός έτους θα είναι οι δικαιούχοι ώστε να κατανεμηθεί σε αυτούς το διαθέσιμο ποσό για το εφάπαξ.

Αυτό κατέληγε σε ένα αποτέλεσμα ανεπιεικές για όσους ακολουθούσαν, αν τα κεφάλαια αυτά εξαντλούνταν επειδή θα συνέβαινε στη διάρκεια αυτού του έτους οι ενδιαφερόμενοι να είναι πολυάριθμοι και έτσι το ποσό που υπήρχε προς διάθεση στην πραγματικότητα θα κατέληγε σε κάποιες περιπτώσεις για λόγους τυχαίους να εξαντλείται. Επομένως, οι επόμενοι θα έπαιρναν ένα πολύ μικρότερο ποσό εφάπαξ. Αυτό έγινε αντιληπτό από όλους και από την τότε κυβέρνηση, γι’ αυτό και δεν το εφάρμοσε ποτέ.

Με τον νέο τρόπο υπολογισμού η διαδικασία είναι απλή και ίδια για όλους τους ασφαλισμένους. Είναι γνωστό ότι έχουμε το 60% του ασφαλιστικού μισθού του μέσου όρου των πέντε τελευταίων ετών, όταν αυτά τα τελευταία πέντε έτη συγκεντρώνονται, πολλαπλασιαζόμενα επί τα έτη ασφάλισης του δικαιούχου.

Με αυτόν τον τρόπο προχωράμε σε έναν ταχύτατο υπολογισμό των εκκρεμών εφάπαξ σε όλους τους φορείς κοινωνικής ασφάλισης. Εντός των επόμενων μηνών υπολογίζουμε να καταβληθεί, περίπου, το ποσό του 1.063.000.000 ευρώ μέσα στην επόμενη περίοδο, σε ένα-ενάμιση έτος από τώρα. Είναι, περίπου, 663.000.000 ευρώ το ποσό που θα διατεθεί από την χρηματοδότηση που θα λάβει χώρα για εκκρεμείς και ληξιπρόθεσμες υποχρεώσεις του δημοσίου απέναντι σε τρίτους. Σε αυτό συμπεριλαμβάνεται το μέρος του εφάπαξ και υπολογίζεται στο ύψος αυτό να καταβληθεί. Είναι και 400.000.000 ευρώ τα οποία έχουν συγκεντρωθεί, έχουν αποθεματοποιηθεί όλον αυτόν τον καιρό που δεν καταβάλλονταν εφάπαξ.

Το ποσό που θα διατεθεί, λοιπόν, είναι 1.063.000.000 ευρώ. Αντιλαμβάνεται κανείς ότι έχουμε όλη αυτή τη δυνατότητα να πετύχουμε γρήγορα την ικανοποίηση τόσων εκκρεμών εφάπαξ για όλα αυτά τα χρόνια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Καλώς κάνετε -όντως η ερώτηση έχει δύο σκέλη- στον τρόπο αφ’ ενός του υπολογισμού του εφάπαξ, ο οποίος ήταν εσφαλμένος και τώρα υπολογίζεται σωστά, και αφ’ ετέρου όσον αφορά στην απόδοση ουσιαστικά του εφάπαξ.

Αυτό που ήθελα συμπληρωματικά να ρωτήσω είναι ότι το 1.060.000.000 ευρώ, που είπατε, θα καταβληθεί ανάλογα με τον χρόνο των αιτήσεων -γιατί είναι πάρα πολλές, είναι χιλιάδες οι εκκρεμείς αιτήσεις- με την εκταμίευση της δόσης; Αυτό ήθελα να ρωτήσω συμπληρωματικά.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κόκκαλη.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θεωρούμε αυτονόητη και λογική υποχρέωση να ικανοποιήσουμε τις παλαιότερες κατά σειρά αιτήσεις. Ο κόσμος περιμένει από τον Σεπτέμβριο του 2013, όπως είχα πει, να πάρει αυτό το εφάπαξ. Είχαν φτάσει στο σημείο να λένε: «Δώστε μας ό,τι να’ ναι, αρκεί να μας δώσετε». Αυτή ήταν η κατάσταση των συμπολιτών μας, οι οποίοι περιμένουν πάνω από τρία χρόνια -και πολύ περισσότερα αρκετοί εξ αυτών- να πάρουν το εφάπαξ και πραγματικά θα είναι μια ανακούφιση για αυτόν τον κόσμο. Θα δώσουμε, φυσικά, προτεραιότητα σε όλο τον κόσμο που περιμένει.

Ελπίζω ήδη οι υπηρεσίες των ταμείων πρόνοιας όλο το προηγούμενο διάστημα να είχαν συγκεντρώσει τα στοιχεία που χρειάζεται, διότι πρέπει να ξέρετε πως πάρα πολλές από τις αιτήσεις - φάκελοι είναι στοιβαγμένοι σε υπόγεια και δυσανάγνωστοι από την υγρασία και από τη φθορά. Πιστεύω ότι θα ανταποκριθούν τα στελέχη και οι υπάλληλοι των Ταμείων Προνοίας και του Ταμείου Προνοίας Δημοσίων Υπαλλήλων, για να μπορέσουμε γρήγορα να ανταποκριθούμε σε αυτήν την ανάγκη.

Υποθέτω ότι το Ταμείο Προνοίας Δημοσίων Υπαλλήλων, το οποίο έχει τόσα χρόνια να καταβάλει εφάπαξ, θα έχει κάνει την επεξεργασία που χρειάζεται, ώστε τα στοιχεία για τον κάθε ασφαλισμένο να είναι δεδομένα πια, διότι ο υπολογισμός καταβολής του εφάπαξ είναι απλός. Η χορήγηση του εφάπαξ πλέον, όπως είπα, δεν επιδέχεται πάρα πολλές επεξεργασίες, δεν υπάρχει λόγος για μεγάλες επεξεργασίες. Συνεπώς, για κάθε δικαιούχο έχει εντοπιστεί ποιο είναι το ασφαλιστικό ποσό που αντιστοιχεί στον καθένα. Είναι πολύ εύκολο γρήγορα να διεκπεραιωθούν αυτές οι υποθέσεις.

Πιστεύω ότι θα ανταποκριθούν και τα στελέχη και οι δημόσιοι υπάλληλοι σε αυτήν την ανάγκη, που είναι εθνική ανάγκη, -το έχει ανάγκη η χώρα και η οικονομία- για να έχουμε πολύ γρήγορα μια ροή 1.063.000.000 ευρώ μέσα στην ανάπτυξη, την οποία θέλουμε να πετύχουμε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό. Πριν προχωρήσουμε στην επόμενη επίκαιρη ερώτηση, μια παράκληση και μια ενημέρωση προς το Σώμα.

Θα συζητηθούν σήμερα δεκαέξι ερωτήσεις. Είναι μια θετική εξέλιξη, κατά τη γνώμη μας, έχοντας την εμπειρία των προηγούμενων συζητήσεων ή συνεδριάσεων –αν θέλετε- στο πλαίσιο του κοινοβουλευτικού ελέγχου. Θα παρακαλούσα, λοιπόν, τους Βουλευτές και τους Υπουργούς να είναι εντός των ορίων του χρόνου που δικαιούνται, έτσι ώστε να μη τραβήξει η διαδικασία επί μακρόν, γιατί μετά τον κοινοβουλευτικό έλεγχο, γνωρίζετε πολύ καλά ότι ακολουθεί και νομοθετικό έργο.

Εισερχόμαστε στην τέταρτη με αριθμό 917/30-5-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις προθέσεις του Υπουργείου για εισήγηση νομοθετικής διάταξης για βιώσιμη ρύθμιση ληξιπρόθεσμων οφειλών.

Κύριε Κεγκέρογλου έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, βιώνουμε μια νέα περίοδο ύφεσης από το 2015 μέχρι σήμερα και αυτό έχει αντίκτυπο στις δυνατότητες των επιχειρήσεων, στις δυνατότητες των ανθρώπων που δραστηριοποιούνται στην πραγματική οικονομία και βεβαίως, το μεγάλο πρόβλημα των συσσωρευμένων οφειλών προς τα ασφαλιστικά ταμεία επηρεάζεται και αυτό αρνητικά, δεδομένου ότι υπάρχουν περίπου διακόσιες ογδόντα χιλιάδες οφειλέτες στα ασφαλιστικά ταμεία.

Οι ρυθμίσεις οι οποίες έχουν γίνει -και να αναφερθούμε στις τελευταίες των εκατό δόσεων, αλλά και την πάγια ρύθμιση των δώδεκα δόσεων- έχουν προσελκύσει έναν μεγάλο αριθμό κατ’ αρχάς, αλλά στη συνέχεια βλέπουμε ότι λόγω των οικονομικών δεδομένων προφανώς οι περισσότεροι απ’ αυτούς που εντάχθηκαν στις ρυθμίσεις έχουν σταματήσει να τις εξυπηρετούν.

Συγκεκριμένα, σύμφωνα με δημοσιεύματα, έχουμε απένταξη άνω του 50% των ανθρώπων που είχαν ενταχθεί στη ρύθμιση των εκατό δόσεων, μέσα σε έναν χρόνο. Δηλαδή από τις εκατόν τριάντα πέντε χιλιάδες περίπου έχουν απενταχθεί πάνω από τους μισούς. Είναι ένα θέμα το οποίο είχαμε συζητήσει και τον Ιανουάριο, αν θυμάμαι καλά, ή τον Φεβρουάριο και είχατε υποσχεθεί, δεσμευτεί, αναφέρει ότι με τη δρομολόγηση του νέου ασφαλιστικού, με την ψήφισή του θα έρθει και μια βιώσιμη, κατά το δυνατόν, ρύθμιση, η οποία θα μπορέσει να δώσει δεύτερη ευκαιρία σ’ αυτούς που εντάχθηκαν είτε και πρώτη ευκαιρία σ’ αυτούς που οφείλουν, αλλά δεν είχαν αποφασίσει ή δεν είχαν την ευκαιρία να ενταχθούν στις ρυθμίσεις που ίσχυαν το προηγούμενο διάστημα.

Θέλω να δω, λοιπόν, αν έχετε επεξεργαστεί σχετικές ρυθμίσεις και τι περιλαμβάνουν αυτές, ούτως ώστε και τα ασφαλιστικά ταμεία να εισπράξουν και οι επιχειρήσεις να καταστούν ασφαλιστικά ενήμερες και οι οφειλέτες γενικότερα και οι εργαζόμενοι να έχουν την ασφάλισή τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κεγκέρογλου, σωστά ενθυμείστε. Είχα δηλώσει τον Ιανουάριο ότι μέσα από το σύστημα το καινούργιο που διαμορφώνουμε με τις νέες διατάξεις του συστήματος κοινωνικής ασφάλισης, θα δώσουμε άλλες δυνατότητες στην καταβολή των εισφορών. Αυτό είναι η μια πλευρά της εισφοροδοτικής πλέον δυνατότητας που διαμορφώνεται, καθώς συνδέουμε με πραγματικά καθαρά κέρδη την εισφορά. Συνεπώς, δεν θα δημιουργούνται πλέον και δεν θα υπάρχει λόγος δημιουργίας οφειλετών με τις νέες διατάξεις του νόμου μας.

Έχετε, επίσης, δίκιο ότι είχα πει πως θα δούμε τρόπους να ρυθμίσουμε παλιές οφειλές και το κάνουμε αυτό στον νόμο με τρεις επιμέρους παραμετρικές διατάξεις.

Η μία αφορά, βεβαίως, την εκκαθάριση οφειλών οι οποίες είναι ανείσπρακτες και ανεπίδεκτες είσπραξης, με έναν τρόπο απόλυτα ασφαλή. Και είπα ως παράδειγμα την Πειραϊκή Πατραϊκή, που έχει προ πολλών ετών, δεκαετιών, πάψει να υφίσταται κι έχει εξαντληθεί και το κεφάλαιο πλέον, το οποίο μπορούσε να υπάρχει από τη διαδικασία της διαχείρισης. Για να εκκαθαρίσουμε το χρηματοφυλάκιο της κοινωνικής ασφάλισης πρέπει να ξέρουμε τι λεφτά έχουμε διαθέσιμα και αυτό είναι το ένα κομμάτι.

Το δεύτερο, είναι η προπτωχευτική διαδικασία να λάβει υπ’ όψιν για κάθε επιχείρηση η οποία πραγματικά μπορεί να αποδειχθεί βιώσιμη και να συνεχίσει να λειτουργεί, να μπει σε διαδικασία ρύθμισης τέτοιων οφειλών, ώστε να μην βρεθεί σε μια κατάσταση αδυναμίας συνέχισης της λειτουργίας της που θα απέβαινε σε βάρος και των συμφερόντων των ασφαλισμένων και της κοινωνικής ασφάλισης συνολικότερα. Και μένει αυτό το σημείο που αναφέρεται στον νόμο να εμπλουτιστεί με τις θεσμικές εγγυήσεις και διατάξεις για τις διαδικασίες που θα κριθούν αναγκαίες προκειμένου να ξεκαθαρίσουμε ποια είναι αυτή η ρύθμιση που πρέπει να γίνεται.

Και υπάρχει και τρίτη αναφορά στον νόμο μας, για τη σύνδεση του νέου τρόπου είσπραξης εισφορών σε συνδυασμό και με τη ρύθμιση των οφειλών. Είναι ένα τρίτο κεφάλαιο το οποίο θα επεξεργαστούμε -κι επεξεργαζόμαστε ήδη- για να μπει σε εφαρμογή από την 1-1-2017.

Το τέταρτο κεφάλαιο, που είναι και επείγον, είναι τι θα γίνει με τις ρυθμίσεις που ήδη έχουν απολεσθεί λόγω της πραγματικής αδυναμίας των ασφαλισμένων να ανταποκρίνονται στις υποχρεώσεις τους καταβολής δόσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και είπαμε ότι θα προχωρήσουμε –κι έγινε χθες μια ευρεία σύσκεψη με τους διοικητές των οργανισμών- στην επανένταξη όσων είχαν μπει σε ρυθμίσεις και απωλέσθηκαν αυτές για λόγους τεχνικούς, για λόγους ανωτέρας βίας, για διάφορους λόγους που πάντως δεν έχουν να κάνουν με την πρόθεση των οφειλετών αυτών να εξυπηρετούν τις υποχρεώσεις τους και θα προχωρήσουμε πολύ σύντομα σε τέτοιες εφαρμογές, ώστε τέτοιες περιπτώσεις να επανεξετάζονται, όχι όσον αφορά τις κακόπιστες ή εκείνους που δεν επιθυμούν και δεν επιθυμούσαν να ανταποκριθούν στις υποχρεώσεις αυτές.

Συνεπώς, με την ευκαιρία της ερώτησής σας, θέλω να δηλώσω το εξής. Κύριε Πρόεδρε, θα μου επιτρέψετε να πω κάτι, γιατί υπάρχει ένα θέμα με τα μέσα ενημέρωσης και με τον τρόπο που καμμιά φορά γίνεται η πληροφόρηση επιτυγχάνεται το αντίθετο αποτέλεσμα από την καλή ενημέρωση των πολιτών…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε και τη δευτερολογία σας. Δεν θέλω να σας διακόψω, αλλά…

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει, απλώς για την πληρότητα της εικόνας ήθελα να γίνει σαφές στον κόσμο, γιατί πραγματικά στενάζει και υποφέρει και δεν υπάρχει κανένας λόγος να υποφέρει για ένα λάθος ακόμα που μπορεί να συμβεί.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, συνεχίστε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αναφέρουν πάρα πολλά Μέσα ότι εμείς θα κάνουμε τώρα ρυθμίσεις τέτοιες που θα είναι ευνοϊκές σε σχέση με τις ήδη υπάρχουσες ρυθμίσεις και κάποιοι αναρωτιούνται αν θα πρέπει να πάψουν να εξυπηρετούν τις ρυθμίσεις οι οποίες ήδη ισχύουν με τις προηγούμενες διατάξεις. Σκέφτονται δηλαδή να σταματήσουν αυτές, περιμένοντας κάτι άλλο. Θα είναι έγκλημα να το κάνουν αυτό. Το λέω με κάθε τρόπο και κατηγορηματικά. Όσοι είναι σε αυτές τις εφαρμογές ρυθμίσεων πρέπει να συνεχίσουν, γιατί είναι πράγματι ευνοϊκές και θα πάρουμε μέτρα για όσους από λάθη και προβλήματα πετάχτηκαν έξω από το σύστημα, ώστε να επανενταχθούν. Μόνο για αυτούς μιλάμε.

Τα άλλα είναι μέτρα τα οποία θα ακολουθήσουν και, κύριε Κεγκέρογλου, θα απαντήσω στη συνέχεια για ορισμένα από αυτά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι σημαντικό αυτό που ξεκαθαρίζει ο κύριος Υπουργός, για να μην υπάρχει από την πλευρά των ανθρώπων που με πολύ κόπο και επιμονή συνεχίζουν να τηρούν τις ρυθμίσεις κάποια αναστολή ή δεύτερη σκέψη και σταματήσουν να εξυπηρετούν τη ρύθμιση για λόγους που δεν άπτονται, βέβαια, της οικονομικής τους δυνατότητας. Διότι όταν δεν υπάρχει η οικονομική δυνατότητα ό,τι και να του πεις στο πλαίσιο αυτό δεν θα μπορέσεις να τον πείσεις, εκτός αν υπάρξει κάποια άλλη σκέψη, ένας άλλος τρόπος καταβολής.

Να ξεκινήσω, λοιπόν, από αυτούς. Έχουμε έναν αριθμό ο οποίος είναι πάνω από εξήντα χιλιάδες, που μπήκε στη ρύθμιση των εκατό δόσεων και έναν χρόνο μετά έχει απενταχθεί για διάφορους λόγους.

Εγώ θα έλεγα ότι εκεί δεν πρέπει να είμαστε αυστηροί ως προς τα κριτήρια, και να ψάχνει ο άλλος χαρτί ότι ήταν στο νοσοκομείο, να βρίσκει τον φίλο και συνάδελφο, τον Νίκο Ηγουμενίδη, για παράδειγμα, να του υπογράφει ότι ήταν άρρωστος κ.λπ., διότι περί αυτού πρόκειται. Αυτό το πράγμα γίνεται.

Θα έλεγα, λοιπόν, να μην υπάρχουν αυτές οι προϋποθέσεις. Ξέρουμε όλοι ότι για πολλούς λόγους έχουν απενταχθεί.

Εντάξει, να υπάρχει η υπεύθυνη δήλωση ότι είχε αδυναμία. Εφόσον είναι οικονομικό το κριτήριο πλέον, είτε καταβάλει τα ποσά που δεν κατέβαλε εκείνο το διάστημα και επανεντάσσεται είτε τον διευκολύνουμε και σε αυτά με μια ένταξη στη ρύθμιση των δώδεκα δόσεων.

Νομίζω ότι αυτό είναι ένα πλαίσιο που θα μπορέσει να διευκολύνει να μην ψάχνει χαρτί ο άλλος. Ήδη το κάνετε, για τις περιπτώσεις που πράγματι έχουμε τέτοια σημαντικά προβλήματα, όταν είναι στο νοσοκομείο ο άλλος, για μια απώλεια ενός μήνα κ.λπ.. Εδώ, όμως, έχουμε ένα ευρύτερο θέμα. Έχουμε εξήντα χιλιάδες ανθρώπους που πρέπει να τους δώσουμε τη δυνατότητα.

Αυτό, λοιπόν, σας προτείνω να το θεσμοθετήσετε κανονικότατα. Δεν θα σας πει κανένας τίποτα, εάν υπάρξει αυτή η δυνατότητα. Εννοώ από αυτούς που εξυπηρετούν. Διότι κάποια στιγμή και αυτοί οι οποίοι πληρώνουν λένε: «Καλά τι γίνεται; Εγώ που πληρώνω θα είμαι σε δυσμενέστερη θέση έναντι του άλλου;».

Εκεί τώρα πρέπει να σκεφτείτε κάποιους τρόπους. Υπάρχουν σκέψεις να έχει μπόνους αυτός που εξυπηρετεί τη ρύθμιση. Για το ποιο θα είναι το μπόνους δεν μπορώ να πω σήμερα. Αν μπούμε, όμως, σε αυτή τη συζήτηση κάποια στιγμή, είτε στην επιτροπή είτε οπουδήποτε, μπορούμε να καταθέσουμε τις προτάσεις.

Τώρα, όσον αφορά το αν είναι βιώσιμη μια ρύθμιση, εάν έχεις δώδεκα δόσεις, έχεις τις εκατό δόσεις κι έχεις και τρέχοντα και πάει και λίγο καλά η δουλειά. Αυτό σημαίνει ότι όσο πάει καλά η δουλειά, δεν σου μένει περιθώριο να τα πληρώσεις, απλώς πληρώνεις αυξημένα ασφάλιστρα. Δεν σου μένουν για να πληρώσεις τις δόσεις. Αν πηγαίνει καλά η δουλειά κι έχεις κέρδη, θα πληρώσεις αυξημένα ασφάλιστρα, με τη σύνδεση που έχει γίνει.

Άρα, σε κάθε περίπτωση, έχει πρόβλημα, εάν έχει να εξυπηρετήσει τα τρέχοντα, τις δώδεκα δόσεις και τις εκατό δόσεις ή μία από αυτές. Εκεί πρέπει να σκεφτούμε έναν τρόπο που να μην αδικεί αυτούς που τηρούν τη ρύθμιση, αλλά να δίνει δεύτερη ευκαιρία σε αυτούς που δεν εντάχθηκαν για οποιονδήποτε λόγο, με το αντίστοιχο κόστος, ασφαλώς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα το ξεκαθάρισμα το οποίο λέτε ότι θα κάνετε δεν θα προσφέρει τίποτα, παρά μόνο στη γνώση του ασφαλιστικού συστήματος για το τι έχει να περιμένει, ποιο είναι το πραγματικό υπόλοιπο που μπορεί να θεωρηθεί εισπράξιμο. Εκεί τώρα θα πρέπει να προσέξετε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε.

Στο παρελθόν είχε έρθει εδώ το Υπουργείο Οικονομικών και είπε ότι 3 δισεκατομμύρια είναι αδύνατον να εισπραχθούν. Κι έφερε μία ρύθμιση και του είπαμε: «Καλά, θα διαγράψεις οφειλές εταιρειών; Με ποιο δικαίωμα θα τις διαγράψεις; Είναι ασφαλής η διαδικασία ή χαρίζεις χρέη σε κάποιους που μπορούν ή έχουν;». Θέλω να σας πω ότι πρέπει να είναι ασφαλής η διαδικασία, να μην πέσουμε σε νέες περιπέτειες. Διότι είναι πάρα πολύ σημαντικό αυτό το θέμα που λέτε, και από τη θετική αλλά και από την αρνητική του πλευρά.

Ολοκληρώνω, λοιπόν, λέγοντας ότι χρειαζόμαστε μία νέα βιώσιμη ρύθμιση, που θα πιάνει όλες τις περιπτώσεις. Αυτό δεν σημαίνει –να το πω κι εγώ- ότι οι άνθρωποι που ήδη εξυπηρετούν πρέπει να σταματήσουν τη ρύθμιση, εφόσον έχουν τη δυνατότητα, βέβαια, να την εξυπηρετούν, αλλά ότι πρέπει και το Υπουργείο να κάνει οτιδήποτε, για να ενταχθούν ακόμη περισσότεροι σε αυτή τη ρύθμιση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Φυσικά, δεν πρόκειται ποτέ να χαριστούν χρήματα σε καμμία επιχείρηση. Και γι’ αυτό είπα το παράδειγμα της Πειραϊκής Πατραϊκής. Μιλάω για τέτοιες περιπτώσεις, που εδώ και δεκαετίες υπάρχουν μόνο στα χαρτιά.

Το ξέρετε, κύριε Κεγκέρογλου, το ξέρουμε όλοι. Δεν υπάρχει ούτε το Αιγαίον ούτε η Πειραϊκή Πατραϊκή, δεν ξέρω αν ζει και ο Στράτος Κατσάμπας, που είχε και την ευθύνη της διαχείρισής της. Σε τέτοιες περιπτώσεις είναι αδύνατον να εισπραχθεί. Είναι, δηλαδή, εντελώς νεκρή, ούτε καν σε στάδιο εκκαθάρισης. Ακόμα και στο στάδιο εκκαθάρισης, δεν υπάρχει περίπτωση μία επιχείρηση να διαγράψει χρέη προς την κοινωνική ασφάλιση. Πρέπει να είναι ολοκληρωμένη η εκκαθάριση.

Δεν υπάρχει τίποτα πια και έχει σημασία, φυσικά, να ξέρουμε τα κεφάλαια που έχουμε, για να καθορίζουμε τις πολιτικές μας. Είναι σωστό να έχουμε ένα εξυγιασμένο χαρτοφυλάκιο. Γιατί υπολογίζουμε κεφάλαια για να προσδιορίζουμε τις πολιτικές μας, τα οποία, όμως, δεν υπάρχουν. Για να χαράξουμε σωστές πολιτικές, πρέπει να έχουμε καθαρή εικόνα για τα διαθέσιμα κεφάλαια.

Όσον αφορά τους οφειλέτες, το ξέρετε και το ξέρουν και οι ίδιοι πια ότι έχουν επιτόκιο επιβάρυνσης εκείνοι που καταβάλλουν σε δόσεις. Συνεπώς, εκείνοι που είναι συνεπείς δεν ζημιώνονται έναντι των υπολοίπων και το ύψος του επιτοκίου είναι πλέον τέτοιο που δεν μπορεί κανείς να πει ότι παρακινεί τους συνεπείς ασφαλισμένους στο να επιλέξουν την ασυνέπεια καταβολής, ευνοούμενοι από μία μελλοντική προσδοκία για ρύθμιση.

Δεν υπάρχει τέτοιος λόγος πια. Επομένως, σωστά και εσείς επισημαίνετε την ανάγκη να σκεφτούν όσοι ήδη έχουν ενταχθεί στις ευνοϊκές ρυθμίσεις του ν.4321/2015 να το διατηρήσουν, γιατί είναι αυτές οι ρυθμίσεις τόσο ευνοϊκές, που δεν είναι δυνατόν να υποκατασταθούν από άλλες. Το μόνο που θα συμβεί μετά την 1η Ιανουαρίου 2017 είναι ότι το ίδιο το σύστημα, που εσείς θεωρείτε ότι μάλλον θα επιβαρύνει, εμείς με βάση τα στοιχεία και τις αναλύσεις που έχουμε, έχουμε τη βεβαιότητα ότι θα διευκολύνει τους ασφαλισμένους, διότι συνδέεται με πραγματικά καθαρά κέρδη και όχι με πλασματικά τεκμήρια επιτυχίας εισπράξεων, που οδήγησαν τους ελεύθερους επαγγελματίες και τους αυτοαπασχολούμενους σε απόλυτη αδυναμία καταβολής των οφειλών τα προηγούμενα χρόνια. Πάνω από το 80,3% περίπου των οφειλών δημιουργήθηκαν από το 2009 και μετά.

Η κατάσταση της οικονομίας φυσικά συμβάλλει σε ένα τέτοιο αποτέλεσμα και πρέπει να δούμε μέτρα τέτοια που θα ενισχύουν την ανάπτυξη και τη θέση των ασφαλισμένων σε μια κατεύθυνση πραγματικά υποβοήθησής τους. Αυτά θα είναι τα μοντέλα που θα βάλουμε σε εφαρμογή στο νέο σύστημα εισπράξεως και των εισφορών σε συνδυασμό με τις πραγματικές και σταθμισμένες δυνατότητες των ασφαλισμένων να καταβάλουν εισφορές. Θα κάνουμε πολλή δουλειά πάνω σε αυτό, με τρόπο επιστημονικό, για να τεκμαίρουμε με έναν απόλυτο και διαφανή τρόπο την πραγματική εισφοροδοτική ικανότητα των ασφαλισμένων.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δυο εκπαιδευτικοί συνοδοί τους από το 2ο Δημοτικό Σχολείο Αλίμου «Ελευθέριος Βενιζέλος».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η τρίτη με αριθμό 914/27-5-2016 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου-Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων σχετικά με την «δημιουργία παράνομων νηπιαγωγείων και οικοτροφείων στην Ξάνθη», δεν συζητείται.

Ομοίως, δεν συζητείται η εντέκατη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου-Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

Επίσης, δεν συζητούνται λόγω κωλύματος των αρμοδίων Υπουργών και θα επαναπροσδιοριστούν για συζήτηση η δέκατη με αριθμό 794/18-4-2016 επίκαιρη ερώτηση δεύτερου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης θεραπείας και στήριξης των καρκινοπαθών Βόλου.

Ομοίως, η δωδέκατη με αριθμό 880/17-5-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρολγου προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των τραπεζών.

Εισερχόμεθα στην έβδομη με αριθμό 909/27-5-2016 επίκαιρη ερώτηση πρώτου κύκλου του Βουλευτή Β΄ Αθηνών των Ένωσης Κεντρώων κ. Γεωργίου-Δημητρίου Καρρά προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την περικοπή των συντάξεων χηρείας, ύστερα από τη θεσμοθέτηση ορίου ηλικίας για αυτές, μετά την ψήφιση του τελευταίου πολυνομοσχεδίου για το ασφαλιστικό.

Κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, κύριε Υπουργέ, έθεσα την ερώτηση συγκρίνοντας το προηγούμενο νομοθετικό καθεστώς. Αναφέρομαι, κύριε Υπουργέ, στον νόμο του 2010, ο οποίος ήταν και ουσιαστικά ο πρώτος μνημονιακός επί της κοινωνικής ασφάλισης, που διατηρούσε τις συντάξεις χηρείας χωρίς να λαμβάνει ιδιαίτερα εισοδηματικά ή ηλικιακά κριτήρια. Βέβαια, κάλυπτε -και ορθώς- το ζήτημα της εικονικότητας. Απαιτούσε να υπάρχει μια ορισμένη διάρκεια του γάμου προ του θανάτου.

Ήδη ο νόμος του 2016, που ψηφίστηκε στις 12 Μαΐου, αποδεικνύεται όχι μόνο σκληρότερος αλλά και εντελώς ανάλγητος για τον λόγο ότι με τα κριτήρια που θέτει, τα οποία γνωρίζετε, κύριε Υπουργέ, όταν η χήρα είναι μόνη της -γιατί δεν αναφέρομαι στις περιπτώσεις τέκνων, εγκυμοσύνης ή αναπηρίας, οπότε συνεχίζεται η καταβολή της συντάξεως, αναφέρομαι στις περιπτώσεις εκείνες, που η χήρα είναι μόνη της, είναι κάτω των πενήντα πέντε ετών και δεν έχει παιδιά ή έχει ενήλικα παιδιά, οπότε δεν μπορούν να την συνδράμουν τα παιδιά της- έρχεται ο νόμος και μας λέει τούτο: Αν συμβεί ο θάνατος σε τρία ή πέντε χρόνια, ανάλογα αν είναι ασφαλισμένος ή συνταξιούχος, θα πάρει τρία χρόνια τη σύνταξη του μακαρίτη -ας το πούμε έτσι- και μετά, με τη συμπλήρωση των τριών ετών και του πεντηκοστού πέμπτου έτους της ηλικίας, θα διακοπεί η σύνταξη και θα επανέλθει η σύνταξη στα εξήντα επτά χρόνια, όταν δηλαδή η χήρα συμπληρώσει το εξηκοστό έβδομο έτος της ηλικίας.

Η ρύθμιση αυτή καθαυτή στερεί το δικαίωμα διαβίωσης, στερεί το δικαίωμα επιβίωσης σε μια γυναίκα, η οποία είναι και εκτός της αγοράς εργασίας και, εν όψει των συνθηκών που έχουν διαμορφωθεί στην οικονομία, αδυνατεί να βρει οποιαδήποτε εργασία.

Νομίζουμε, λοιπόν, ότι αυτή η αδικία θα πρέπει να αντιμετωπιστεί, κύριε Υπουργέ, για τον λόγο ότι δεν είναι μεγάλος ο αριθμός αυτών των περιπτώσεων και στη δευτερολογία μου θα επικαλεστώ στοιχεία από τα οποία προκύπτει αυτό το επιχείρημά μου. Δεν είναι μεγάλος ο αριθμός και επομένως η επιβάρυνση που θα επέλθει στο ασφαλιστικό σύστημα δεν είναι ιδιαίτερα σοβαρή.

Και γιατί το λέω; Γνωρίζετε καλύτερα από εμένα την έκθεση του Γενικού Λογιστηρίου, η οποία αναφέρει μεν κάποια ποσά για το 2016, το 2017, το 2018 και το 2019, αλλά συμπεριλαμβάνει και τις συντάξεις αναπηρίας σε αυτό το κονδύλι και δεν είναι διακριτό τι θα μπορούσε να επιβαρύνει η παροχή συντάξεων χηρείας σε γυναίκες οι οποίες έχουν απομείνει μόνες τους μέχρι την ηλικία των 67 ετών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα συνεχίσω μετά, κύριε Πρόεδρε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Καρρά, έχω ξανατονίσει -και με αυτήν την ευκαιρία θα το κάνω με μεγαλύτερη έμφαση- ότι δεν υπάρχει καμμία σύνταξη χηρείας που καταβάλλεται, η οποία θα περικοπεί καθ’ οιονδήποτε τρόπο. Κατ’ αρχάς, να είναι σαφές αυτό στον κόσμο που ακούει. Δεν ξέρω πόσοι χήροι ή χήρες μετά τις 13 Μαΐου έχουν προκύψει στη χώρα, αλλά οι χήρες και οι χήροι που ελάμβαναν σύνταξη και με τις προϋποθέσεις που την ελάμβαναν θα εξακολουθήσουν να τη λαμβάνουν. Καμμία περικοπή.

Επομένως, δεν υπάρχει λόγος ανησυχίας. Και το λέω αυτό με μια έμφαση και θέλω να το διευκρινίσω, διότι όλη η Ελλάδα ανησυχεί ότι θα κοπεί η σύνταξη στους χήρους και στις χήρες. Δεν θα κοπεί. Αυτό είναι το ένα. Και κατά τη σαφή ελληνική γλώσσα «κόβω» σημαίνει ότι κάποιος που το παίρνει παύει να το παίρνει.

Πάμε στον νέο προσδιορισμό των κανόνων για την καταβολή της σύνταξης χηρείας από εδώ και πέρα, δηλαδή μετά τις 13 Μαΐου 2016. Σε όσους συμβεί ένα τέτοιο γεγονός και πραγματικά βρίσκονται σε κατάσταση αδυναμίας υπάρχει ζήτημα κοινωνικής πολιτικής. Και η προνοιακή πολιτική πάντα είναι στη δική μας μέριμνα. Δεν υποκαθιστά η κοινωνική ασφάλιση την προνοιακή πολιτική και την ευθύνη πρόνοιας που έχει η πολιτεία απέναντι στους πολίτες. Μην οδηγούμαστε, θέλω να πω με αυτό, σε μια αντίληψη προνοιακής αντιμετώπισης των ανθρώπων.

Η σύνταξη είναι άλλο πράγμα. Κατοχυρώνουμε και διασφαλίζουμε τη διατήρηση καταβολής της σύνταξης όσο υπάρχουν ανήλικα παιδιά και, αν σπουδάζουν, μέχρι το εικοστό τέταρτο έτος της ηλικίας τους. Εάν συμβεί η χηρεία από το πεντηκοστό πέμπτο έτος και μετά, καταβάλλεται πλήρως για όλους όσους είναι μετά το πεντηκοστό πέμπτο έτος σε μια τέτοια κατάσταση.

Συνεπώς, εκείνο το οποίο πρέπει να λάβουμε υπ’ όψιν μας, για να κρίνουμε αυτή τη διάταξη, είναι τι δυνατότητες δίνει το νέο ασφαλιστικό σύστημα στην κοινωνική ασφάλιση του καθενός, διότι η κατάτμηση διαφόρων ασφαλιστικών φορέων ανάλογα με τη δουλειά που κάνει ο καθένας δεν υφίσταται πια ως λόγος που απαγορεύει την εργασία και την ασφάλιση. Αυτή η κατάτμηση σε πολλούς ασφαλιστικούς φορείς, έναν σχεδόν για κάθε τομέα εργασίας, οδηγούσε σε απαγορευτικά αποτελέσματα, διότι κανείς δεν συμπλήρωνε τις προϋποθέσεις, σύμφωνα με τα καταστατικά αυτών των ταμείων για να πάρει σύνταξη ποτέ, αφού τα καταστατικά προέβλεπαν τόσα χρόνια ασφάλισης στο ταμείο, στο ένα ή στο άλλο. Τώρα, με τον ενιαίο χρόνο ασφάλισης που έχουν όλοι οι Έλληνες -διότι όποια δουλειά και αν κάνουν είναι στον ενιαίο φορέα κοινωνικής ασφάλισης- θα έχουν κοινωνική ασφάλιση και θα έχουν και σύνταξη.

Αυτό, λοιπόν, πρέπει να το δούμε ως νέα κατάσταση, για να κρίνουμε τις διατάξεις περί χηρείας. Μπορεί κανείς να εργάζεται πια και να είναι ασφαλισμένος, για να πάρει σύνταξη. Και αυτό είναι που πρέπει να θέσουμε ως στόχο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ο κ. Καρράς έχει τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Κατ’ αρχάς, είναι δεδομένο ότι από εδώ και πέρα όποιος θάνατος συμβεί, θα εφαρμοστεί ο νέος νόμος. Συνεπώς, δεν καλύπτει την ερώτησή μου, κύριε Υπουργέ, η απάντηση ότι θα διατηρηθούν οι προηγούμενες συντάξεις. Δεν αναφέρθηκα σε αυτό το γεγονός.

Δεύτερον, από εδώ και πέρα είπατε ότι μπορεί να βρει δουλειά. Είναι οι συνθήκες της αγοράς εργασίας τέτοιες, που να μπορεί κανείς να εξασφαλίσει στοιχεία ότι θα βρει δουλειά; Όχι.

Τρίτον, λάβατε υπ’ όψιν σας τι ισχύει στην Ευρωπαϊκή Ένωση και ευρύτερα για αντίστοιχες περιπτώσεις; Διότι από μια πρόχειρη έρευνα που κατάφερα να κάνω παρατήρησα τα εξής: Υπάρχουν χώρες της Ευρωπαϊκής Ένωσης που θέτουν προϋπόθεση τη διάρκεια γάμου –το θεωρώ σωστό να μην έχουμε εικονικούς γάμους- υπάρχουν χώρες που δεν θέτουν ηλικιακά κριτήρια –η Ελλάδα θέτει πλέον ηλικιακά κριτήρια- και υπάρχουν χώρες οι οποίες βάζουν και εισοδηματικά κριτήρια για την παροχή της σύνταξης χηρείας. Θα καταθέσω ό,τι στοιχεία μπόρεσα να συγκεντρώσω.

Αυτό, λοιπόν, οδηγεί στο εξής συμπέρασμα, κατά την άποψή μου: Ότι πρωτοτυπώντας η Ελλάδα έρχεται και λέει ότι εάν συμβεί ο θάνατος, ο μη γένοιτο, προ του πεντηκοστού πέμπτου –μιλώ πάντα για γυναίκες που δεν έχουν παιδιά, που δεν σπουδάζουν τα παιδιά τους ή δεν έχουν αναπηρία- θα πάρει σύνταξη αυτά τα τρία χρόνια και μετά θα περιμένει τα εξήντα επτά.

Κύριε Υπουργέ, συγχωρέστε με, αλλά θα το πω: Κάνατε ένα λάθος. Είπατε ότι υπάρχει προνοιακή πολιτική, η οποία θα καλύψει αυτές τις ανάγκες. Αν κατάλαβα καλά, νομίζω ότι σε αυτό αναφερθήκατε. Θα πω κάτι άλλο, όμως. Εκείνος ο Έλληνας –είναι στην αντίληψη του Έλληνα, είναι μέσα στην κοινωνία μας- ο άνθρωπος που πληρώνει ασφαλιστικές εισφορές δεν τις πληρώνει μόνο για τον εαυτό του. Μπορεί η άποψη της Κυβέρνησης να είναι διαφορετική, αλλά ο Έλληνας δεν πληρώνει εισφορές για τον εαυτό του. Πληρώνει για να καλύψει τη γυναίκα του και τα παιδιά του, σε περίπτωση που συμβεί το απευκταίο. Αυτό, λοιπόν, είναι κεκτημένο του Έλληνα εργαζόμενου και δεν μπορεί με ένα νόμο να διακόπτεται. Τώρα θα σας πω, λοιπόν, αν έχει ή όχι οικονομικό κόστος αυτό το οποίο ζητώ και γιατί σας το λέω αυτό.

Ξέρω ότι είστε νομικός και μάλιστα ότι είστε έγκριτος νομικός. Διάβασα και την απόφαση του Ελεγκτικού Συνεδρίου και την Έκθεση της Επιστημονικής Υπηρεσίας της Βουλής. Σας έθεταν απαρχής κάποια ψήγματα αμφισβήτησης αυτών των διατάξεων. Έλεγαν ότι το Σύνταγμα προστατεύει την οικογένεια –είναι γνωστό πως προστατεύεται με το άρθρο 21- προστατεύει την αξιοπρέπεια του ανθρώπου και επομένως από εκεί και πέρα, αντλούμε το επιχείρημα ότι η χήρα η οποία μένει μόνη της, θα πρέπει να τύχει της αξιοπρεπούς διαβίωσης, την οποία η νέα νομοθεσία της στερεί.

Θέλω να συμπληρώσω και τούτο, για να μην μακρηγορήσω, κύριε Πρόεδρε.

Βλέπουμε ότι στην αναλογιστική μελέτη που κατετέθη, για να βγάλουμε ασφαλή συμπεράσματα, αν υπάρχει οικονομική επιβάρυνση, αν στο κάτω-κάτω υπάρχει αδήριτη ανάγκη αν θα σωθεί το κράτος, αν θα πάρουν κάποιες γυναίκες σύνταξη και καταλαβαίνετε ότι επιμένω, κύριε Υπουργέ, για τον λόγο ότι οι θάνατοι που γίνονται σε νεαρές ηλικίες ανδρών ή και γυναικών ακόμη οφείλονται σε βίαια γεγονότα. Λέμε ότι υπάρχουν επικίνδυνα επαγγέλματα, ότι υπάρχουν αυξημένοι κίνδυνοι ανθρώπων που εργάζονται και χάνουν τη ζωή τους κατά την άσκηση των καθηκόντων τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βλέπω, λοιπόν, στην αναλογιστική μελέτη που καταθέσατε ότι πουθενά δεν διακρίνατε τις συντάξεις χηρείας και ορφάνιας που θα δοθούν από εδώ και πέρα με στατιστικά στοιχεία ποια θα είναι τα υπέρ του. Αυτό, λοιπόν, με οδηγεί στην άποψη ότι δεν είναι μεγάλη η επιβάρυνση, γιατί η ελληνική οικογένεια έχει παιδιά και είναι λίγες οι γυναίκες οι οποίες θα μείνουν μόνες τους.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καρρά, ολοκληρώστε παρακαλώ.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Αμέσως, κύριε Πρόεδρε.

Να επανέλθετε, κύριε Υπουργέ, να λύσετε αυτό το ζήτημα, διότι πρέπει να πω το εξής: Η κοινωνία θεωρεί ότι αδικείτε ένα μικρό αριθμό, αλλά δεν είναι αυτή η πολιτική που πρέπει να ασκεί η Ελλάδα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ο κύριος Υπουργός έχει τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικών Ασφαλίσεων και Κοινωνικής Αλληλεγγύης):** Κλείσατε την τοποθέτησή σας, κύριε Καρρά, με τη διαπίστωση ότι αν συμβεί χηρεία θα αφορά πολύ λίγους.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Υπουργέ…

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει. Εγώ επισημαίνω αυτό που εσείς διαπιστώνετε, για να πω ότι δεν πρόκειται για ανατροπή της κοινωνικής ασφάλισης. Η κοινωνική ασφάλιση αποβλέπει στην εδραίωση κανόνων εγγυητικών για τη ζωή των ανθρώπων, ώστε να καλύπτουν τα ελάχιστα αξιοπρεπή όρια, τουλάχιστον για όλους και, βεβαίως, πάνω εκεί να χτίζεται η δυνατότητα του καθένα, ανάλογα με την εισφοροδοτική του συμμετοχή στη διάρκεια του ασφαλιστικού βίου. Αυτή είναι η βάση.

Ο θάνατος δεν είναι τύχη, για να φέρνει κι ένα θετικό αποτέλεσμα. Ο θάνατος είναι ένα άτυχο γεγονός. Δεν πρέπει να συμβαίνει, αλλά συμβαίνει. Είναι το μόνο που μπορεί να συμβεί στον άνθρωπο με σιγουριά κάποτε. Όταν αυτό είναι πρόωρο, δυστυχώς, είναι ένα γεγονός απευκταίο. Η πολική που έχουμε, στα πλαίσια που έχει ορίσει ο νόμος, νομίζω ότι διασφαλίζει κάθε άνθρωπο στις ανάγκες του -αυτόν που έχει ανήλικα παιδιά, που έχει πραγματικά ανάγκες υποστήριξης παιδιών που σπουδάζουν- και έχουμε βάλει το όριο των πενήντα πέντε ετών και μετά ως το όριο έναρξης της καταβολής συντάξεων χηρείας, χωρίς προϋποθέσεις και περιορισμούς.

Οι δαπάνες οι οποίες προοικονομούνταν από τις προηγούμενες προκηρυγμένες πολιτικές, που συμπεριλαμβάνονταν στο mail Χαρδούβελη, υπολόγιζαν μείωση δαπανών από τη σύνταξη χηρείας τέτοια, που πραγματικά μας περιόριζε τη δυνατότητα επιλογών στο θέμα αυτό για τη διαδικασία της διαπραγμάτευσης. Επομένως, ήδη είχαμε ένα αρνητικό σημείο αφετηρίας.

Πρέπει, όμως, να σας πω το εξής, επειδή επιλέξατε κατά περίπτωση να πείτε τι ισχύει σε άλλες χώρες της Ευρωπαϊκής Ένωσης. Είπατε, για παράδειγμα, ότι τα εισοδηματικά κριτήρια είναι ένα κριτήριο για να δίνεις. Αυτό ισχύει στη Σουηδία. Όλοι μαζί φώναζαν στη χώρα, να μην ισχύσει αυτό, γιατί αυτό συνδέει τη σύνταξη με την περιουσία, και η σύνταξη δεν πρέπει να συνδέεται με την περιουσία. Τώρα, μας προτείνετε αυτό που όλοι αποκηρύσσατε πριν και μας κατηγορούσατε ότι θα κάναμε εμείς.

Είπατε τι γίνεται με τα χρόνια. Το μοντέλο το οποίο έχουμε εδώ είναι αυτό που ίσχυε στη Γαλλία, ακριβώς στα μέτρα αυτά. Τίποτα λιγότερο δεν θεσμοθετήσαμε. Νομίζω ότι αυτό που θα βγει ως συμπέρασμα στη συνέχεια είναι ότι οι πολιτικές που εννοούμε να κάνουμε στο προνοιακό επίπεδο είναι πολιτικές πρόνοιας. Και είπα ότι δεν υποκαθιστά την προνοιακή πολιτική κανένα σύστημα κοινωνικής ασφάλισης, το οποίο έχει άλλο σκοπό και άλλη λειτουργία.

Συνεπώς, ζητήματα που προκύπτουν για οικογένειες οι οποίες δεν θα καλύπτονται από μια τέτοια περίπτωση στο μέλλον, θα χρειάζεται η πολιτεία να ενισχύει τις προνοιακές πολιτικές για τα άτομα αυτά. Και είναι προκηρυγμένες οι θέσεις της Κυβέρνησης για αυτές τις περιπτώσεις.

Στόχος μας είναι –και το τονίζω- να αλλάξει η λογική στη χώρα μας, να δώσουμε ευκαιρίες απασχόλησης σε κάθε πολίτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα τελειώσω με αυτό, κύριε Πρόεδρε, αμέσως.

Το νέο σύστημα είναι σύστημα αναπτυξιακό. Το είπα και πριν. Ίσως, κύριε Καρρά, να μην έγινε αντιληπτό το πλεονέκτημα που δίνει το νέο σύστημα κοινωνικής ασφάλισης, όπου όποια δουλειά κι αν κάνεις, είτε είναι η καλλιέργεια ενός αμπελιού, ενός χωραφιού, ένα περίπτερο, συγκεντρώνει για τον καθένα που καλείται να εργάζεται πια, μια βάση πάνω στην οποία θα υπολογίζεται και θα καταβάλλεται η σύνταξή του στο μέλλον, ενώ παλαιότερα, μέχρι και τον Μάιο του 2016, μέχρι και πριν ψηφιστεί ο νόμος μας, έπρεπε κανείς να συμπληρώνει ουσιαστικά προϋποθέσεις τέτοιες που πολλοί δεν μπορούσαν να συμπληρώσουν ποτέ για να πάρουν σύνταξη. Ήταν αδύνατο να συμπληρώσουν τη δεκαπενταετία πολλοί από αυτούς.

Η ευκαιρία να κάνεις οποιαδήποτε δουλειά, για να συμπληρώσεις τις χρονικές προϋποθέσεις, δίνεται πλέον με τον νέο νόμο. Νομίζω ότι εκεί θα πρέπει να κατευθύνουμε όλοι τη σκέψη μας, στο τι θα κάνουμε γι’ αυτήν τη χώρα που είναι τσακισμένη. Και αυτό πρέπει να κάνουμε, να δώσουμε ευκαιρίες για απασχόληση, όχι μόνο με το να δίνει το κράτος δουλειές, αλλά με το να βρίσκει και η ίδια η κοινωνία τρόπους για δουλειές.

Έχουμε κάνει τις Κοιν.Σ.Επ. Έχουμε κάνει διάφορα μέτρα και θα κάνουμε κι άλλα για την απασχόληση. Αυτό είναι το θέμα για την κοινωνία και την πολιτική μας. Αυτό είναι που πρέπει να κάνουμε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στη συνέχεια θα συζητηθεί η έβδομη με αριθμό 889/21-5-2015 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη χρηματοδότηση του Ιδρύματος για το Παιδί «Η Παμμακάριστος».

Στην ερώτηση θα απαντήσει η Αναπληρώτρια Υπουργός κ. Θεανώ Φωτίου.

Κύριε Βορίδη, έχετε τον λόγο για την πρωτολογία σας.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Το ίδρυμα για το παιδί, η «Παμμακάριστος», είναι Νομικό Πρόσωπο Ιδιωτικού Δικαίου, είναι πιστοποιημένος φορέας παροχής υπηρεσιών πρόνοιας και εκείνο το οποίο κάνει εδώ και αρκετές δεκαετίες είναι ότι διατηρεί έναν παιδικό σταθμό. Δηλαδή,- υπάρχουν δύο τάξεις με παιδιά τυπικής ανάπτυξης, όπου υπάρχει και τμήμα ένταξης για παιδιά με αναπτυξιακά ελλείμματα. Έχει ειδικά επαγγελματικά εργαστήρια για εφήβους και νέους έως τριάντα ετών με ήπια έως μέτρια νοητική υστέρηση και αυτά τα παιδιά με την κατάλληλη υποστήριξη μπορούν να εξελιχθούν και να ενταχθούν κοινωνικά και να αποκατασταθούν επαγγελματικά. Έχει τμήματα ημερησίας διαβίωσης. Αυτά είναι για εφήβους και νέους μέχρι τριάντα ετών με σοβαρά αναπτυξιακά ελλείμματα. Εδώ, δηλαδή, έχουμε βαριές περιπτώσεις αυτισμού και βαριάς νοητικής υστέρησης. Έχει, επίσης, ένα οικοτροφείο για κορίτσια οχτώ έως τριάντα ετών, που, εκτός από τα δικά τους αναπτυξιακά ελλείμματα, συνήθως υπάρχει ακαταλληλότητα ή αδυναμία της οικογένειας να έχει το παιδί. Έχει, τέλος, και μια μονάδα επικοινωνίας λογομάθησης.

Το πρόβλημα που παρουσιάζεται στο ίδρυμα αυτό το τελευταίο χρονικό διάστημα είναι ότι εξαιτίας μιας σειράς παραγόντων -ενδεχομένως σε κάποιους απ’ αυτούς μπορεί να υπάρξει παρέμβαση, ενώ σε κάποιους άλλους δεν μπορεί να υπάρξει παρέμβαση- έχει τεράστια οικονομικά προβλήματα. Δηλαδή, στην πραγματικότητα αυτήν τη στιγμή το ίδρυμα έχει προσωπικό απλήρωτο εδώ και δέκα μήνες, έχει οφειλές προς της ΔΕΗ που μπορεί να ξεπερνούν τις 150.000 ευρώ και έχει οφειλές προς το ΙΚΑ. Υπάρχει κίνδυνος διακοπής ηλεκτροδοτήσεως. Υπάρχουν εργαζόμενοι που θα χάσουν τη δουλειά τους. Όμως, κυρίως το βασικό πρόβλημα είναι ότι αν οδηγηθεί σε κλείσιμο, περίπου εκατόν πενήντα παιδιά και οι οικογένειές τους θα υποστούν καθολική καταστροφή. Δεν μπορεί να αντιμετωπιστεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε.

Η παρέμβαση που απηύθυνα προς εσάς στην ερώτηση είναι ότι εν μέρει ενδεχομένως μπορεί κάτι να κάνει το Υπουργείο σας και εν μέρει πρέπει να γίνει ένας συντονισμός με το Υπουργείο Υγείας.

Υπάρχουν οφειλές του ΕΟΠΥΥ, που ας προτεραιοποιηθούν, ας καταβληθούν, γιατί εδώ έχουμε μια δεινή οικονομική κατάσταση. Αυτό είναι, βεβαίως, ζήτημα του Υπουργείου Υγείας και του ΕΟΠΠΥ.

Υπάρχουν, όμως, και πράγματα, τα οποία αφορούν το Υπουργείο και κυρίως εδώ υπάρχει ένα σημαντικό έσοδο, το οποίο προκύπτει από εντάλματα που αφορούν συμβατική υποχρέωση του Υπουργείου Εργασίας, Κοινωνικής Ασφάλισης και Πρόνοιας με δέσμευση είκοσι τεσσάρων κλινών. Εκεί υπάρχει μια καθυστέρηση υπογραφής εκ μέρους του δημοσίου, που ανατρέχει από το 2014-2015. Εδώ, δηλαδή, θα πρέπει αφ’ ενός, κατά τη γνώμη μου, να προχωρήσει αυτό το ποσό, να υπάρξει μια πίεση στην εξόφληση των νοσηλίων του ΕΟΠΥΥ και να καταβληθούν οφειλές από τα ασφαλιστικά ταμεία προς το ίδρυμα, προκειμένου, εν πάση περιπτώσει, σε ένα πρώτο επίπεδο να αντιμετωπιστούν βασικές οικονομικές ανάγκες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βορίδη.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Βορίδη.

Κατ’ αρχάς, η «Παμμακάριστος» δεν πρόκειται να κλείσει, οι εργαζόμενοι θα πληρωθούν.

Όμως, η «Παμμακάριστος», όπως και άλλα ιδρύματα, που θα μπορούσα να πω τώρα τα ονόματά τους, αλλά δεν θέλω, είναι η κορυφή του παγόβουνου ενός κράτους, που επί σαράντα χρόνια και κυρίως μετά τον Εμφύλιο -από το 1953 είναι η «Παμμακάριστος», όπως ξέρετε- ίδρυσε φιλανθρωπικά ιδρύματα Νομικά Πρόσωπα Ιδιωτικού Δικαίου για να εκχωρήσει σε αυτά την πρόνοια, την προνοιακή πολιτική.

Δηλαδή, είναι Νομικά Πρόσωπα Ιδιωτικού Δικαίου, στα οποία η πολιτεία δεν έχει δυνατότητα παρέμβασης στη διοίκησή τους και όσο ήταν οι περίοδοι της ευμάρειας ή της φιλανθρωπίας, δηλαδή οι μεγάλοι ευεργέτες έδιδαν, καλώς πήγαινε το πράγμα. Όταν τα πράγματα άρχισαν να δυσκολεύουν, δεν πάει καλώς το πράγμα.

Δεν πάει καλώς, γιατί, εκτός των άλλων, τα ιδρύματα αυτά έχουν μεγάλες περιουσίες, κακή διαχείριση. Δεν εννοώ την «Παμμακάριστο». Η «Παμμακάριστος» είναι ειδική περίπτωση, γιατί, όπως ξέρετε, προκύπτει από ένα τάγμα γυναικών μοναχών καθολικής ένταξης -πώς να το πω- καθολικού δόγματος, πολύ αξιόπιστο και αξιοπρεπές, το οποίο φροντίζει -ας πούμε- να βάλει τα πράγματα σ’ ένα λογαριασμό.

Όμως, εμείς θα το αλλάξουμε αυτό, κύριε Βορίδη. Θα υπάρξουν κανόνες, ώστε το κράτος –όπως σήμερα με εγκαλείτε τι κάνω επιτέλους για την «Παμμακάριστο»- να μπορεί να προλαβαίνει αυτή την κατάσταση που έχει δημιουργηθεί.

Ειδικότερα, σχετικά με τα ερωτήματά σας, πράγματι ο ΕΟΠΥΥ δεν είναι στις αρμοδιότητές μου, όμως ρώτησα και πληροφορήθηκα ότι από τα στοιχεία που τηρούνται στη Διεύθυνση Οικονομικών του ΕΟΠΥΥ προκύπτει ότι έχουν εξοφληθεί οφειλές προς το ίδρυμα για τους μήνες Ιανουάριο και Δεκέμβριο του 2012. Γιατί αυτή η ιστορία ξεκινάει από παλιά. Έχει οφειλές από το 2012.

Επίσης, έχουν εξοφληθεί οφειλές από τον Ιανουάριο μέχρι τον Ιούλιο του 2013 καθώς και για τον Σεπτέμβριο του 2013. Δεν έχει πληρωθεί ο Αύγουστος του 2013, καθώς και ο Οκτώβριος, Νοέμβριος και Δεκέμβριος του 2013.

Έχουν εξοφληθεί τα έτη 2014 και 2015. Όλες οι οφειλές έγιναν με πρόχειρο λογιστικό έλεγχο και αποδίδουν το 90% της μηνιαίας δαπάνης.

Ως προς το σκέλος που αφορά τον κ. Πετρόπουλο, δηλαδή τις ανείσπρακτες οφειλές προς τα ασφαλιστικά ταμεία, ήλθα χθες σε συνεννόηση με την ηγουμένη. Γιατί η «Παμμακάριστος» έχει ειδικό πρόβλημα και το ξέρετε. Η Παμμακάριστος, κύριοι συνάδελφοι, δεν έχει διοικητικό συμβούλιο.

Γιατί με αυτά που πρότεινε η ηγουμένη και το τάγμα, τα πρόσωπα δηλαδή, όταν πήγαν να παραλάβουν και είδαν την κατάσταση παραιτήθηκαν αυτόχρημα.

Άρα, υπάρχει το πρόβλημα αυτό. Εγώ προσπαθώ, αν και δεν έχω τέτοια αρμοδιότητα, να στήσω διοικητικό συμβούλιο. Χθες έλαβα επιτέλους τη διαβεβαίωση ότι το θέμα θα λυθεί μέχρι τα μέσα ή οπωσδήποτε ως το τέλος της άλλης εβδομάδας, όπως μου είπαν τόσο η ηγουμένη όσο και οι πολιτειακοί παράγοντες.

Είμαι σε επαφή με την κ. Δούρου, η οποία μπορεί να δώσει αυξημένο ποσό επιχορήγησης στην «Παμμακάριστο». Εγώ έχω έτοιμα τα χρήματα για να της τα δώσω αλλά δεν έχω σε ποιον να τα δώσω και δεν υπάρχει τρόπος να επιταχυνθούν οι διαδικασίες. Επίσης, ο κ. Ψινάκης, που είναι δήμαρχος, ορίζει το διοικητικό συμβούλιο μετά από πρόταση των μοναχών.

Προσπαθώ να βρω μια άκρη για μπορέσουμε να πληρώσουμε γιατί έχουμε τα λεφτά. Δεν είναι σπουδαίο το ποσό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, θα σας παρακαλούσα να συντομεύετε. Εξ άλλου, έχετε και τη δευτερολογία σας.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει, όπως θέλετε, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Και τα στοιχεία που θέλετε να αναφέρετε, θα έχετε τον χρόνο να τα αναφέρετε. Θα μπορούσατε να τα καταθέσετε, για να λάβουν γνώση οι Βουλευτές.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει, κύριε Πρόεδρε, μη στενοχωριέστε.

Πάντως, τις ασφαλιστικές εισφορές η ηγουμένη μού είπε ότι τις τακτοποίησαν. Ξέρετε ότι είναι η ρύθμιση των δώδεκα μηνών. Άρα δεν έχουμε πρόβλημα από εκεί.

Για τη ΔΕΗ θα παρέμβω και θα προσπαθήσω να κάνω το παν. Το ρεύμα δεν υπάρχει περίπτωση να κοπεί.

Να σας ενημερώσω ότι πέρυσι τους δώσαμε 121.730 ευρώ το πρώτο εξάμηνο, 84.540 ευρώ το δεύτερο εξάμηνο και 70.000 ευρώ από το Κρατικό Λαχείο. Τα ίδια μπορούμε να δώσουμε και φέτος και συγχρόνως -επειδή τα δίνουμε στην περιφέρεια και η περιφέρεια τα δίνει στην «Παμμακάριστο»- και η κ. Δούρου με διαβεβαίωσε ότι θα δώσει παραπάνω. Και αυτή περιμένει.

Ελπίζουμε, λοιπόν, να μπορέσουμε να ξεμπλοκάρουμε το θέμα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κύριε Βορίδη, έχετε τον λόγο για τη δευτερολογία σας.

**ΜΑΥΡΟΥΔΗΣ ΒΟΡΙΔΗΣ:** Όπως καταλαβαίνετε, αυτό δεν είναι ένα ζήτημα στο οποίο μπορεί να υπάρχει πολιτική αντιδικία.

Η προσπάθεια εδώ είναι να βρεθεί λύση και νομίζω ότι όλοι καταλαβαίνουμε την κρισιμότητα και τη σημασία του θέματος.

Το ζήτημα του διοικητικού συμβουλίου είναι πράγματι ένα πρόβλημα και πρέπει να επιλυθεί. Όμως αυτό το ζήτημα είναι σε μεγάλο βαθμό συνδεδεμένο με την οικονομική κατάσταση. Γιατί, όπως καταλαβαίνετε, κανείς δεν πρόκειται να αναλάβει διοικητικό συμβούλιο και επομένως ευθύνες, εκ των οποίων ορισμένες έχουν και ποινικό χαρακτήρα, όπως είναι η μη καταβολή ασφαλιστικών εισφορών στα ασφαλιστικά ταμεία, εάν δεν είναι σίγουρος ότι αυτά πρόκειται κάπως να τακτοποιηθούν και ότι υπάρχει μια εξασφάλιση ως προς αυτό.

Άρα, λοιπόν, όλα είναι συνδεδεμένα. Γι’ αυτό και θεωρώ ότι είναι σημαντική η δική σας παρέμβαση σήμερα και γι’ αυτό είναι σημαντικό να ακουστούν και οι αριθμοί, γιατί αυτό θα δώσει τη λύση στο ζήτημα της εκπροσώπησης του ιδρύματος, θα λύσει το θέμα της αγωνίας των προσώπων, ότι θα εμπλακούν και θα φορτωθούν οφειλές, και θα επιτρέψει να εκταμιευθούν τα ποσά, που θα επιτρέψουν τη λειτουργία του ιδρύματος. Όλα είναι μαζί, δηλαδή, και αυτός είναι ένας κύκλος στον οποίο πρέπει να υπάρξει παρέμβαση και να λυθεί.

Τώρα, νομίζω ότι από τη στιγμή που θα υπάρξει μία διαβεβαίωση από τη ΔΕΗ ότι, εν πάση περιπτώσει, με κάποιον τρόπο θα ρυθμίσουμε τις οφειλές, από τη στιγμή που θα εξασφαλιστεί η πληρωμή των εργαζομένων, γιατί και αυτό είναι σημαντικό -είναι άνθρωποι οι οποίοι έχουν οικογένειες, δουλεύουν εκεί, έχουν δέκα μήνες χωρίς να έχουν πάρει τα χρήματά τους και πρέπει να τακτοποιηθεί αυτό- και από τη στιγμή που και τα υπόλοιπα θα δρομολογηθούν με έναν ορισμένο τρόπο, νομίζω ότι θα λυθεί και το ζήτημα της εκπροσώπησης του διοικητικού συμβουλίου, καθώς οι άνθρωποι θα καθησυχάσουν ότι, εν πάση περιπτώσει, δεν πρόκειται να μπλέξουν αν αναλάβουν τη διοικητική ευθύνη του ιδρύματος.

Είναι πολύ σημαντικό αυτό γρήγορα να φτάσει σε ένα συγκεκριμένο αποτέλεσμα, διότι περνάει ο καιρός και υπάρχει πολύ μεγάλη αναστάτωση και αγωνία και αδυναμία οφειλών. Νομίζω ότι δεν είναι της παρούσης να ανοίξουμε μία συζήτηση για το ποιος φορέας πρέπει ή δεν πρέπει να αναλάβει τις προνοιακές υπηρεσίες. Ο καθένας έχει ενδεχομένως τις απόψεις του σε αυτό. Είναι μία συζήτηση.

Αυτό που με ενδιαφέρει εμένα στην παρούσα φάση και γι’ αυτό θέλω να ευαισθητοποιήσω την Κυβέρνηση με τη συγκεκριμένη ερώτηση -το ξέρω ότι έχετε έρθει σε επαφή με τους γονείς, ότι έχετε έρθει σε επαφή με το νομικό πρόσωπο, ότι έχετε έρθει σε επαφή με τις μοναχές και την ηγουμένη- είναι ότι είναι πολύ σημαντικό να μπορέσει να λυθεί αποτελεσματικά αυτό το ζήτημα. Και αυτό σε πολύ μεγάλο βαθμό βρίσκεται στα χέρια σας, όχι μόνο τα δικά σας, αλλά και της Κυβέρνησης ευρύτερα, γιατί απαιτεί έναν συντονισμό και άλλων Υπουργείων.

Ξαναλέω ότι ο ΕΟΠΥΥ μπορεί να προτεραιοποιήσει εξόφληση αυτών των οφειλών. Θα διευκολύνει και είναι αρκετά τα ποσά αυτά. Επομένως εκείνο για το οποίο θέλω να σας παρακαλέσω είναι να εξαντλήσετε τις δυνατότητες που έχετε, προκειμένου να λυθεί αυτό το ζήτημα. Είναι πάρα πολύ κρίσιμο. Δεν χρειάζεται να τονίσω ξανά το έργο που παρέχει σε αυτές τις οικογένειες το συγκεκριμένο ίδρυμα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ τον κ. Βορίδη.

Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Βορίδη, είναι από τα δύσκολα θέματα αυτά, που ελπίζω να συνεννοηθούμε, όταν θα έρθει η ώρα μέσα στη Βουλή. Γιατί πράγματι εμείς προτιθέμεθα να φέρουμε το Εθνικό Ενιαίο Σύστημα Αλληλεγγύης, που θα είναι για πρώτη φορά ένας νόμος-πλαίσιο και θα ρυθμίσει όλες τις κατηγορίες, τις έξι ευάλωτες ομάδες που υπάρχουν στο δικό μας χαρτοφυλάκιο, δηλαδή: παιδί -για τέτοιου είδους παιδί μιλάμε- ηλικιωμένοι, άτομα με αναπηρία, Ρομά, άστεγοι και άποροι.

Σε αυτές τις έξι κατηγορίες εμείς θα κάνουμε ένα σύστημα τριών βαθμίδων: ένα πρωτοβάθμιο, που θα είναι ανοικτό, που θα είναι κυρίως οι δήμοι υπεύθυνοι με ανοικτές δομές και εκεί θα έχει το επιδοματικό του χαρακτήρα, το δευτεροβάθμιο, που εδώ είναι η «Παμμακάριστος» που συζητάμε και θα επανέλθω, και το τριτοβάθμιο, που θα είναι η αποϊδρυματοποίηση. Γιατί στόχος όλων μας είναι με κάποιον τρόπο να ανοίξουν τα ιδρύματα και να βγουν οι άνθρωποι, να μπει η κοινωνία μέσα, να βγουν και οι άνθρωποι και να ενταχθούν σιγά σιγά στην κοινωνία.

Στο δεύτερο υπάρχει αυτή η δυσαρμονία. Είναι επτακόσια πενήντα ιδρύματα νομικά πρόσωπα ιδιωτικού δικαίου, με πολλές μορφές, ΜΚΟ μικρές, ΜΚΟ κερδοσκοπικές, μη κερδοσκοπικές εταιρείες, νομικά πρόσωπα ιδιωτικού δικαίου φιλανθρωπικού χαρακτήρα και από την άλλη είναι εξήντα τρία όλα και όλα του δημοσίου. Όλο αυτό το σύστημα θα το αλλάξουμε και εκεί θα έχουμε τη συζήτηση να αντιπαρατεθούμε για τις ιδεολογικές μας εμμονές ή όχι ο καθένας.

Εμείς θέλουμε δημόσιο σύστημα, δημόσια χαρακτηριστικά. Δεν είπα ότι θα τα κάνουμε δημόσια, είπα «δημόσια και ενιαία χαρακτηριστικά». Γιατί, αν είχε το κράτος δυνατότητα να παρεμβαίνει στις διοικήσεις, δεν θα βρισκόντουσαν οι άνθρωποι δέκα μήνες απλήρωτοι.

Εγώ τι να κάνω, όταν έρχονται οι εργαζόμενοι και μου λένε: «Πες μας ημερομηνία στην οποία θα μας πληρώσεις.». Εξαρτάται από εμένα; Και τους λέω ότι πρέπει σπρώξω τα πράγματα, ώστε να μπει το διοικητικό συμβούλιο. Πρέπει στο τέλος να δώσω τα λεφτά γρήγορα στη Δούρου. Τα έχω έτοιμα. Έχω έτοιμη τη σύμβαση. Αύριο κάνει το διοικητικό συμβούλιο και τα δίνω στη Δούρου.

Η Δούρου πρέπει αμέσως να βάλει επιπλέον λεφτά και να δώσει, εάν έχει. Αν δεν έχει, ας δώσει αυτά. Πρέπει να δω ευνοϊκές ρυθμίσεις από εδώ και ύστερα για όλα αυτά τα ιδρύματα. Στη ΔΕΗ πρέπει να υπάρχει κοινωνικό τιμολόγιο για όλα αυτά τα ιδρύματα; Ναι ή όχι; Δεν θα διαφωνήσουμε εκεί.

Καταλάβατε; Είναι μια ολόκληρη ιστορία, που πρέπει να την ξεκινήσουμε. Δεν την ξεκινάμε; Εγώ υπόσχομαι ότι θα τον ψηφίσουμε τον νόμο μέχρι το τέλος του 2016. Αν δεν το κάνουμε, μέχρι τότε εμείς δεν μπορούμε να παρεμβαίνουμε. Παρεμβαίνουμε πυροσβεστικά, εκ των υστέρων. Οι εργαζόμενοι έχουν εξαντληθεί. Εγώ έχω εργαζομένους που δεν έχω τι να τους πω. Με «ψέλνουν» από το πρωί μέχρι το βράδυ και με καταγγέλλουν –και καλά κάνουν οι άνθρωποι-, αλλά πώς να παρέμβω; Πώς να παρέμβω, πείτε μου, αφού έχω αυτή την κατάσταση; Αυτό είναι που προσπαθούμε να κάνουμε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, σας παρακαλώ να συντομεύετε.

**ΜΑΥΡΟΥΔΗΣ ΒΟΡΙΔΗΣ:** Κυρία Υπουργέ, τα ποσά να πείτε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τα είπα. Θέλετε να τα ξαναπώ.

**ΜΑΥΡΟΥΔΗΣ ΒΟΡΙΔΗΣ:** Ανά εξάμηνο.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, σας παρακαλώ όσον τον δυνατόν πιο σύντομα. Πιέζει ο χρόνος γενικότερα, γι’ αυτό το λέω.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει, κύριε Πρόεδρε.

Πέρσι δώσαμε 121.730 ευρώ το πρώτο εξάμηνο, 84.540 ευρώ δώσαμε το δεύτερο εξάμηνο, 70.000 ευρώ από το Κρατικό Λαχείο. Αντίστοιχα, θα είναι και τα φετινά και όσα θα βάλει επιπλέον η περιφέρεια.

Και πάλι, αν υπάρχει κάτι έκτακτο, να το δούμε. Καταλαβαίνετε, όμως, ότι όλα αυτά τα ιδρύματα έχουν χρέη. Μίλησα με την ηγουμένη εχθές, είχα μιλήσει ξανά με τους δικηγόρους την περασμένη εβδομάδα. Μου είπαν «κυρία Φωτίου, δεν μιλάμε για τέτοια ποσά, δεν μιλάμε για 150.000 ευρώ», γιατί τους είπα «να δω τι μπορούμε να κάνουμε με το ρεύμα».

Αναφέρω ως παράδειγμα το Δημοτικό Γηροκομείο Αθηνών. Έχει 30 εκατομμύρια χρέη. Οι εργαζόμενοι είναι απλήρωτοι είκοσι και τριάντα μήνες. Εγώ σας λέω ότι μία από τις μεγαλύτερες περιουσίες του κράτους τις έχει το Γηροκομείο. Φιλοξενεί εξήντα ηλικιωμένους όλους κι όλους. Πήγα και μου είπαν: «Δεν τρώμε, πεινάμε, κυρία Φωτίου.». Και πεντακόσιες θέσεις είναι άδειες σε κτήρια πέντε αστέρων! Τι να σας πω τώρα;

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κυρία Φωτίου. Ολοκληρώστε, σας παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και δεν μπορώ να παρέμβω, κύριε Βορίδη. Βοηθήστε μας, λοιπόν, ως Αντιπολίτευση να τα αλλάξουμε γρήγορα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κυρία Υπουργέ, ευχαριστούμε.

Συνεχίζουμε με την πέμπτη με αριθμό 919/30-5-2016 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την «ποινικοποίηση» των αγώνων των αγροτών.

Κύριε Γκιόκα, έχετε τον λόγο για την πρωτολογία σας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κύριε Υπουργέ, το ότι η Κυβέρνηση ΣΥΡΙΖΑ–ΑΝΕΛ συνεχίζει την πολιτική των προηγούμενων κυβερνήσεων έχει γίνει πλέον φανερό σε πάρα πολύ κόσμο. Αυτό που επίσης έχει αρχίσει να γίνεται φανερό είναι ότι, για να επιβάλει αυτή την πολιτική, πέρα από την εξαπάτηση, που έχει και κοντά ποδάρια, αξιοποιεί τις ίδιες μορφές και τα ίδια μέσα. Αναφέρομαι σε μέσα και μέτρα αυταρχισμού, ποινικοποίησης και καταστολής, όπως αυτά που εφαρμόζονται το τελευταίο διάστημα απέναντι σε αγρότες, αγροτικές κινητοποιήσεις αλλά και σε άλλους κλάδους εργαζομένων.

Και το λέμε αυτό, γιατί αυτή τη στιγμή βρίσκονται σε εξέλιξη δεκάδες, στην κυριολεξία, ποινικές υποθέσεις σε βάρος αγροτών σε όλη την Ελλάδα, που κινητοποιήθηκαν, αγωνίστηκαν τα προηγούμενα χρόνια -και τη φετινή χρονιά-, με τις μορφές πάλης που συλλογικά επέλεξαν, ενάντια σε μία πολιτική που τους ξεκληρίζει, τους αφανίζει και τους καταστρέφει.

Αυτή τη στιγμή υπάρχουν υποθέσεις, σε όλα τα στάδια και στο στάδιο της προκαταρκτικής εξέτασης και στο στάδιο των διώξεων, των δικών και καταδικαστικές αποφάσεις. Η ευθύνη της Κυβέρνησης είναι ότι όχι μόνο δεν πήρε κανένα μέτρο, παρά τις προτάσεις που υπήρχαν και από το κόμμα μας, αλλά και από Βουλευτές σας τα προηγούμενα χρόνια, για να εξαλείψει το αξιόποινο τέτοιων πράξεων, όχι μόνο δεν άλλαξε επί της ουσίας το άρθρο 292 του Ποινικού Κώδικα, που αφορά την παρακώλυση συγκοινωνιών -γιατί με βάση αυτό το άρθρο ασκούνται οι ποινικές διώξεις και γίνονται οι δίκες-, αλλά επί της ουσίας εμπαίζει, συνεχίζει την κοροϊδία σε βάρος των αγροτών.

Αυτό το λέμε, γιατί στη συνάντηση που είχε γίνει, αντιπροσωπείας των αγροτικών μπλόκων με τον Πρωθυπουργό, υπήρχε δέσμευση τότε από τη μεριά του Μεγάρου Μαξίμου. Βγήκε, μάλιστα, και ανακοίνωση του Γραφείου Τύπου του Πρωθυπουργού, σύμφωνα με την οποία: «Το Υπουργείο Δικαιοσύνης, Διαφάνειας και Ανθρωπίνων Δικαιωμάτων πρόκειται άμεσα», αυτή είναι επί λέξει η ανακοίνωση του Γραφείου Τύπου του Πρωθυπουργού, «να εισαγάγει ρύθμιση, η οποία θα θεσπίζει την υπό όρους παραγραφή των πλημμελημάτων παρακώλυσης των συγκοινωνιών που έχουν τελεστεί ως τώρα.».

Έχουν περάσει τρεις μήνες –αν δεν κάνω λάθος- και όχι μόνο δεν υπάρχει καμμία τέτοια ρύθμιση, παρά το γεγονός ότι υπήρξαν επανειλημμένες τροπολογίες της Κοινοβουλευτικής Ομάδας του ΚΚΕ, αλλά όλες αυτές οι υποθέσεις διώξεων και δικών συνεχίζονται. Μάλιστα, στις 15 Ιουνίου υπάρχουν πάρα πολλές υποθέσεις στη Λάρισα για τέτοιου είδους αδικήματα.

Πραγματικά, θέλουμε την απάντηση από τη μεριά του Υπουργείου σχετικά με το τι θα κάνει απέναντι σε ένα ζήτημα που είναι σοβαρό και στο κάτω κάτω είναι και δέσμευση του ίδιου του Πρωθυπουργού.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γκιόκα.

Θα απαντήσει ο Υπουργός κ. Νικόλαος Παρασκευόπουλος.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κύριε Γκιόκα, κατ’ αρχάς περαστικά σας.

**ΙΩΑΝΝΗΣ ΓΚΙΟΚΑΣ:** Ευχαριστώ πολύ και συγγνώμη για τις προηγούμενες φορές.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Παρακαλώ.

Θα ήθελα να πω ότι η ευαισθησία της Κυβέρνησης για διαδηλώσεις οι οποίες προβάλλουν κοινωνικά αιτήματα είναι δεδομένη. Η προσπάθειά της για την εκτόνωση των καταστάσεων είναι επίσης δεδομένη. Από την άλλη πλευρά, έχει να αναμετρηθεί με μία νομοθεσία και ένα Σύνταγμα. Ακόμα καλύτερα διατυπωμένα, οφείλει να λειτουργήσει στο πλαίσιο ενός Συντάγματος και μίας νομοθεσίας.

Η νομοθεσία μας στο άρθρο 292 του Ποινικού Κώδικα ποινικοποιούσε –μέχρι τον ν.4356 που είναι πρόσφατος- με μεγάλη ποινή, με μία αυστηρή ποινή, τις πράξεις παρακώλυσης των συγκοινωνιών. Η σοβαρή ποινή οφειλόταν στο γεγονός ότι στην ίδια διάταξη ως συμπεριφορά είχε καταταγεί και η παρακώλυση εκείνη που προκαλεί κινδύνους για την ασφάλεια των πολιτών, πράγμα το οποίο δεν είναι το χαρακτηριστικό των περιπτώσεων στις οποίες αναφέρεστε.

Η Κυβέρνηση, λοιπόν, με τη νομοθετική της παρέμβαση προχώρησε σε σοβαρή μείωση της ποινής, στο άρθρο 292 παράγραφος 1 και στο άρθρο 291 του Ποινικού Κώδικα, και επίσης στην εισαγωγή κάποιων άλλων ρυθμίσεων, οι οποίες επίσης είναι υπέρ των κατηγορουμένων, των διωκομένων ή των πραττόντων τις σχετικές πράξεις, όπως είναι η εισαγωγή λόγω δικαστικής άφεσης της ποινής, δηλαδή το δικαστήριο να έχει τη δυνατότητα να απαλλάξει, καθώς επίσης και η αποποινικοποίηση των πράξεων αμέλειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όπως καταλαβαίνετε, έγινε ένα πολύ σοβαρό βήμα ελάφρυνσης, έως και απαλλαγής, γι’ αυτά τα εγκλήματα.

Θα σας πω τώρα ποιος τρόπος υπάρχει για παραπέρα παρέμβαση σ’ αυτό το πεδίο στην κατεύθυνση της εξάλειψης, την οποία ζητάτε. Η παραγραφή υπό όρους είναι μία τελείως έκτακτη επιλογή στο πλαίσιο του ελληνικού συστήματος απαλλαγής ανθρώπων, διότι κατά τα άλλα ο μόνος τρόπος απαλλαγής ο οποίος προβλέπεται από το Σύνταγμά μας να υπάρχει εκ των υστέρων είναι η αμνηστία, η οποία έχει κάποιους άλλους όρους.

Η ολομέλεια του Αρείου Πάγου έχει δεχθεί δύο φορές σε ανάλογες νομοθεσίες ότι μπορεί να γίνει αυτή η εξάλειψη, που λέγεται «παραγραφή υπό όρους», κάτω από προϋποθέσεις, ανάμεσα στις οποίες είναι να έχει περάσει αρκετό χρονικό διάστημα από την τέλεση της πράξης, να μην είναι οι πράξεις βαριές και επίσης η παραγραφή –ή η εξάλειψη, όπως την ονομάζετε- να χορηγείται κάτω από έναν όρο, γιατί σε διαφορετική περίπτωση δεν μπορεί να διαφοροποιηθεί από την αμνηστία, που κατά το Σύνταγμα έχει άλλες προϋποθέσεις χορήγησης.

Συνέτρεχαν αυτές οι περιπτώσεις; Μέχρι προ ολίγου δεν συνέτρεχαν, γιατί οι ποινές ήταν αυστηρές. Με τη μεταρρύθμιση την οποία κάναμε, αυτό είναι δυνατόν…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα μπορούσα να έχω ένα λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε και δικαίωμα δευτερολογίας. Το γνωρίζετε αυτό. Μπορείτε, αν θέλετε, για να μη σας διακόπτω τον ειρμό, να ολοκληρώσετε, αλλά θα αφαιρέσουμε τον χρόνο από τη δευτερολογία σας.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εντάξει, κύριε Πρόεδρε. Ευχαριστώ πολύ.

Κύριε Γκιόκα, συμβαίνει όμως και κάτι άλλο στη συγκεκριμένη περίπτωση. Ειδικά κατά τη δική μου άποψη, η αμνηστία σε ανάλογες περιπτώσεις δεν αποκλείεται, αν συντρέξει η διαδικασία η οποία προβλέπεται. Είμαι, αν δεν κάνω λάθος, ο μόνος μεταξύ των ποινικολόγων που σε ανύποπτο χρόνο στο Ποινικό Δίκαιο το 2008 έχω αποτυπώσει μία άποψη, την οποία είχα αναπτύξει προηγουμένως σε άρθρα, κατά την οποία θεωρώ ότι κατ’ εξοχήν πολιτικός χαρακτήρας μπορεί να αναγνωριστεί στα εγκλήματα διαδήλωσης και όχι στις ανθρωποκτονίες ή σε πράξεις τρομοκρατίας, αλλά σε εκείνα τα εγκλήματα που ο πολιτικός χαρακτήρας είναι κυρίαρχος και ο εγκληματικός δευτερεύων και ελαφρύς. Αυτό συμβαίνει με το μέσο έγκλημα της διαδήλωσης.

Επομένως εγώ δεν έχω αντίρρηση αρχής για ένα αίτημα αμνηστίας. Βεβαίως, θα χρειαστεί να υπάρχει η κοινοβουλευτική πλειοψηφία.

Τα υπόλοιπα στη δευτερολογία μου, κύριε Πρόεδρε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ορίστε, κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, εμείς δεν έχουμε κανέναν λόγο να αμφισβητήσουμε προσωπικές ευαισθησίες, δημοκρατικές κ.λπ., και ούτε είναι αυτός ο σκοπός της επίκαιρης ερώτησης.

Η ευαισθησία, όμως, κρίνεται εκ του αποτελέσματος και κρίνεται στην πράξη από το αν μία κυβέρνηση –και όχι ένα πρόσωπο, ένας Υπουργός στενά- νομοθετεί ένα ζήτημα, το οποίο είναι σοβαρό, είναι επείγον –σας λέω ότι στις 15 Ιουνίου υπάρχουν πάρα πολλές δίκες στην περιοχή της Θεσσαλίας, ιδιαίτερα στη Λάρισα- και ρυθμίζει ένα ζήτημα με βάση πραγματικά το δικαίωμα ενός κλάδου, των εργαζομένων, των αγροτών να κινητοποιούνται και να αγωνίζονται με τις μορφές πάλης που επιλέγουν, με το δικαίωμά τους στην αξιοπρέπεια, στη ζωή, στην επιβίωση και πάει λέγοντας.

Άρα το ερώτημα εδώ παραμένει, πότε θα το αλλάξετε. Η ρύθμιση που κάνατε με τον νόμο για το σύμφωνο συμβίωσης –και το θυμάμαι, γιατί εγώ ήμουν ειδικός αγορητής από τη μεριά της Κοινοβουλευτικής Ομάδας του ΚΚΕ- όντως είχε ορισμένες αλλαγές. Όμως στην ουσία το νομοθετικό πλαίσιο παρέμενε άθικτο. Και γι’ αυτό σας είχαμε πει τότε ότι και με την υπάρχουσα ρύθμιση του 292 του Ποινικού Κώδικα, παρά τις αλλαγές, δεν αποκλείεται –ίσα ίσα είναι πολύ πιθανή- η ποινικοποίηση αγώνων και κινητοποιήσεων και αυτό αποδείχθηκε πολύ σύντομα το επόμενο διάστημα.

Να σας θυμίσω ότι η παραγγελία της εισαγγελέως του Αρείου Πάγου για το εάν έχει τελεστεί το αδίκημα της παρακώλυσης συγκοινωνιών για τις φετινές κινητοποιήσεις έγινε μετά την αλλαγή και την τροποποίηση του νόμου. Δεν έγινε πριν.

Επίσης, στη συνάντηση που έγινε με τον Πρωθυπουργό και με εκπροσώπους των αγροτικών μπλόκων, ήταν σε γνώση του Πρωθυπουργού ότι το άρθρο είχε ήδη αλλάξει και ότι αυτή η αλλαγή δεν αρκεί, είτε για να σταματήσουν ποινικές διώξεις, δίκες ή και ακόμη να μην υπάρχει περαιτέρω ταλαιπωρία σε βάρος των αγροτών.

Θα σας πω, θα το καταθέσω και στα Πρακτικά, όπου μπορείτε να τα πάρετε: Τρίπολη, Άργος για κινητοποιήσεις του 2011, του 2012, του 2013, Λάρισα, Θεσσαλία κλήσεις για προκαταρκτική εξέταση για τις φετινές κινητοποιήσεις, με κάθε αλλαγή που κάνατε στο 292 του Ποινικού Κώδικα.

Θα το καταθέσω στα Πρακτικά, για να είναι και σε γνώση σας.

(Στο σημείο αυτό ο Βουλευτής κ. Ιωάννης Γκιόκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λοιπόν, αυτό εδώ το πράγμα, αυτή η βιομηχανία σε βάρος κινητοποιήσεων αγροτών και άλλων κλάδων των εργαζομένων πρέπει να σταματήσει. Εμείς κάναμε μία πρόταση σαν κόμμα, καταθέσαμε μία τροπολογία, μπορείτε να τη βελτιώσετε. Δύο φορές έχει απορριφθεί η συγκεκριμένη τροπολογία, με συνοπτικές διαδικασίες, σε νομοσχέδια εδώ στη Βουλή. Μπορείτε να φέρετε ή να βρείτε έναν τρόπο νομικό, προκειμένου να εξαλειφθεί το αξιόποινο αυτών των πράξεων.

Θυμίζω ότι υπάρχει νομικό κοινοβουλευτικό προηγούμενο από το 1997, όταν υπήρχε αντίστοιχη ρύθμιση, που είχε εισαχθεί και είχε εξαλειφθεί το αξιόποινο προηγούμενο τέτοιων πράξεων. Και βασικά πρέπει να αλλάξει το άρθρο 292 του Ποινικού Κώδικα προκειμένου το αδίκημα της παρακώλυσης των συγκοινωνιών να μη στρέφεται σε βάρος κινητοποιήσεων αγροτών ή άλλων κλάδων εργαζομένων, που επιλέγουν συλλογικά, επαναλαμβάνω, τέτοιες μορφές πάλης.

Είναι δική σας ευθύνη, λοιπόν, να βρείτε τον τρόπο και γρήγορα, προκειμένου να αλλάξετε αυτό το απαράδεκτο καθεστώς, που στο κάτω κάτω ήταν και η δική σας δέσμευση και προεκλογικά πριν από τον Γενάρη του 2015, αλλά θυμάμαι και πολλοί Βουλευτές του ΣΥΡΙΖΑ την τροπολογία που επανειλημμένα κατέθετε το ΚΚΕ –και τη στήριζαν- αλλά αυτό φυσικά ήταν μέχρι τον Γενάρη του 2015.

Από εκεί και πέρα, παρά το γεγονός ότι πολλές φορές την έχουμε καταθέσει, ούτε η Κυβέρνηση αλλά ούτε και κανένας Βουλευτής του ΣΥΡΙΖΑ έχει στηρίξει την τροπολογία αυτή του ΚΚΕ.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γκιόκα.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ πολύ, κύριε Πρόεδρε.

Κύριε Γκιόκα, κατ’ αρχάς γνωρίζω πολύ καλά ότι οι ευαισθησίες μου δεν ενδιαφέρουν κανέναν. Και δεν πρέπει να ενδιαφέρουν κανέναν.

**ΙΩΑΝΝΗΣ ΓΚΙΟΚΑΣ:** Όχι, δεν τις αμφισβητώ είπα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το κατάλαβα. Σας ευχαριστώ.

Όμως, το θέμα δεν είναι οι ευαισθησίες του καθενός, εννοώ οι απόψεις οι θεωρητικές. Το θέμα είναι ότι ο πολιτικός χαρακτήρας συνιστά προϋπόθεση θεσμικών ενεργειών. Και γι’ αυτόν τον λόγο το αναφέρω, διότι πιστεύω πραγματικά ότι συντρέχουν εδώ προϋποθέσεις για κάποιες θεσμικές ενέργειες, όπως ανέφερα προηγουμένως.

Η δυσκολία είναι ότι εμείς χρειαζόμαστε μια ρύθμιση που να αφορά συγκεκριμένες κατηγορίες πολιτών. Δεν μπορούμε να αποποινικοποιήσουμε γενικά την παρακώληση συγκοινωνιών. Μία ποινική ρύθμιση γι’ αυτή την περίπτωση τη χρειαζόμαστε. Επειδή εκκρεμούν διώξεις, η φωτογραφική, αν θέλετε, επέμβαση ή η επέμβαση για ορισμένους μόνο πολίτες είναι εξαιρετικά δύσκολη συνταγματικά και τεχνικά.

Υπάρχει και τώρα διέξοδος. Η διέξοδος είναι ότι η άσκηση συνταγματικών δικαιωμάτων, όπως είναι το δικαίωμα της συνάθροισης, οφείλει να οδηγεί σε μία άρση του άδικου χαρακτήρα της παρακώλυσης συγκοινωνιών. Αυτό, όμως, η δικαιοσύνη θα το εκτιμήσει αυτή τη στιγμή, χωρίς να μπορεί να παρέμβει η Βουλή.

Η Βουλή έχει δύο εργαλεία: την αμνηστία –γι’ αυτό σας ανέφερα προηγουμένως τις θέσεις μου για το πολιτικό έγκλημα- και την παραγραφή υπό όρους. Εγώ σας βεβαιώνω ότι το Υπουργείο θα κάνει κάθε δυνατή προσπάθεια προς τη δεύτερη κατεύθυνση και θα πάρει πρωτοβουλίες. Η αμνηστία είναι θέμα της Βουλής γενικότερα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα έξι μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Πόρτο Ράφτη.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επόμενη είναι η πρώτη με αριθμό 921/30-5-2016 επίκαιρη ερώτηση δεύτερου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Περιβάλλοντος και Ενέργειας, σχετικά με την ανάγκη ύπαρξης χωροταξικού σχεδιασμού.

Στην επίκαιρη ερώτηση θα απαντήσει ο Αναπληρωτής Υπουργός Περιβάλλοντος και Ενέργειας κ. Τσιρώνης.

Κύριε Καματερέ, έχετε τον λόγο.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Κύριε Υπουργέ, με την ερώτησή μου αυτή ήθελα να εκφράσω την αγωνία όχι μόνο τη δική μου, αλλά και όλων όσοι έδωσαν αγώνες τα προηγούμενα χρόνια –και πρώτα πρώτα εσείς- για θέματα όπως το χωροταξικό.

Ξέρετε ότι το μοντέλο ανάπτυξης που ακολουθήθηκε από την περασμένη περίοδο, τα περασμένα χρόνια, από τις προηγούμενες κυβερνήσεις, ήταν διάτρητο. Αυτό σκόπιμα το είχαν έτσι, κατά τη γνώμη μου. Τους εξυπηρετούσε, για να αναπτύσσεται η διαπλοκή, οι πελατειακές σχέσεις και λοιπά. Δεν υπήρχαν σαφή χωροταξικά ή, όπου υπήρχαν, ευνοούσαν κερδοφόρες επιχειρήσεις, που λυμαίνονταν τους τόκους. Δεν ολοκληρώθηκε Κτηματολόγιο, δεν ολοκληρώθηκαν δασικοί χάρτες, το θεσμικό πλαίσιο προστασίας των περιοχών «NATURA» δεν ολοκληρώθηκε και λοιπά. Τα γνωρίζετε πολύ καλά. Βέβαια, εσείς έχετε δώσει αγώνες και το αναγνωρίζουμε. Και μάλιστα τελευταία έχετε δώσει αγώνες και για τους δασικούς χάρτες.

Θα ήθελα τώρα να περιοριστώ στο θέμα του τουρισμού, παρ’ όλο που όλα αυτά που σας είπα πριν μας ενδιαφέρουν.

Ξεπερνώντας το θέμα της αξιολόγησης και μπαίνοντας σιγά σιγά ή, αν θέλετε, απότομα και βίαια σε μία πορεία ανάπτυξης, πρέπει να έχουμε τα απαραίτητα εργαλεία. Τα εργαλεία, λοιπόν, που δεν είχαν ή τα στρεβλά εργαλεία που είχαν οι προηγούμενοι εμείς είτε πρέπει να τα διορθώσουμε είτε πρέπει να δούμε πώς θα δημιουργήσουμε τα δικά μας. Ξέρω πολύ καλά ότι χρειάζεται πολύς χρόνος για τα χωροταξικά. Όμως, πρέπει να σταματήσουμε με κάθε τρόπο αυτό που γινόταν ως τώρα -και γίνομαι συγκεκριμένος- για τον τουρισμό και για τις κορεσμένες περιοχές, όπως, για παράδειγμα, γίνεται στην Κω και σε άλλα νησιά…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

…το να χτίζονται, δηλαδή, συνέχεια -και τα επιδότησαν τα περασμένα χρόνια οι προηγούμενες κυβερνήσεις- τεράστια ξενοδοχεία, πεντάστερα, όχι μόνο σε βάρος της τοπικής οικονομίας, αλλά και σε βάρος του φυσικού περιβάλλοντος. Έδωσαν το δικαίωμα υπερπροσφοράς κι έτσι δημιουργήθηκε ένα τεράστιο πρόβλημα στην τοπική οικονομία. Την πίτα τη μοιράζονται και την καρπώνονται οι tour operators. Και όσο πάει κλείνουν μικρές επιχειρήσεις, πολύ περισσότερο που δουλεύουν αυτές οι επιχειρήσεις με το σύστημα all inclusive.

Ενώ δηλαδή αυξάνονται –και αυτό έχει μεγάλη σημασία- οι αφίξεις και υποτίθεται ότι θα έπρεπε να ωφελείται η τοπική κοινωνία, οι εργαζόμενοι, οι μικροεπιχειρηματίες κ.λπ., γίνεται το αντίθετο. Είμαστε, δηλαδή, σε ένα μοντέλο που στο τέλος θα απορροφήσουν όλους τους πλουτοπαραγωγικούς πόρους της περιοχής και θα προχωρήσουν να πάνε αλλού.

Εσείς τα ξέρετε πολύ καλά αυτά. Η περιοχή, ενώ με μελέτες έχει κηρυχθεί εδώ και καιρό…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καματερέ, έχετε και δευτερολογία. Ολοκληρώνετε.

**ΗΛΙΑΣ ΚΑΜΑΤΕΡΟΣ:** Εντάξει, κύριε Πρόεδρε, τελείωσα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Βουλευτά, θίξατε ένα ζήτημα το οποίο είναι πάρα πολύ σύνθετο και καυτό. Πράγματι, όπως πολύ σωστά είπατε, παραλάβαμε μία χωροταξική πολιτική για τον τουρισμό, η οποία ήταν διάτρητη. Δεν χρειάζεται να επιχειρηματολογήσω πολιτικά επ’ αυτού, γιατί ήδη το Συμβούλιο της Επικρατείας έκρινε άκυρο το ειδικό χωροταξικό για τον τουρισμό, το τελευταίο της προηγούμενης κυβέρνησης.

Μάλιστα, από ό,τι πληροφορούμαστε, οι εισηγήσεις είναι πάρα πολύ αρνητικές –βέβαια δεν μπορώ να προκαταλάβω τη δικαιοσύνη- αλλά φοβόμαστε, υπάρχουν αυτές οι ενδείξεις, ότι και το χωροταξικό του 2009, το προηγούμενο, δηλαδή, κινδυνεύει να «πέσει» στο Συμβούλιο της Επικρατείας. Μάλιστα, η επιδίκαση αυτή έχει καθυστερήσει, διότι απλώς απέχουν οι δικηγόροι. Πιθανά να είχε ήδη «πέσει» και να είχαμε πολύ σοβαρό πρόβλημα.

Θα εκφέρω μία άποψη, η οποία δεν είναι δική μου, είναι άποψη επιστημόνων, μου την έχουν μεταφέρει στα συνέδριά τους οι χωροτάκτες, ότι αυτά τα ειδικά χωροταξικά είχαν ένα μείζον πρόβλημα. Πήγαιναν να επιταχύνουν, υποτίθεται, τις επενδύσεις σε μια δραστηριότητα, στη δραστηριότητα του τουρισμού στον ιδιωτικό τομέα, με έναν τρόπο τελείως λαθεμένο. Ο τρόπος αυτός ήταν να είναι υπερκείμενα αυτά τα ειδικά χωροταξικά των περιφερειακών χωροταξικών. Να προηγείται, δηλαδή, η επιθυμία του ιδιώτη να πάρει μία χωροθέτηση και μία χρήση γης σε μία περιοχή από το συνολικό χωροταξικό της περιοχής, είτε αυτό λέγεται ανεμογεννήτριες είτε λέγεται μεγάλη ξενοδοχειακή μονάδα είτε λέγεται οτιδήποτε τέτοιο.

Αυτή η λογική των ειδικών χωροταξικών, να είναι υπερκείμενα των περιφερειακών χωροταξικών, να μην πάμε, δηλαδή, ως πολιτεία να πούμε τι χρειάζεται αυτή η περιφέρεια, τι φέρουσα ικανότητα έχει, τι επιθυμούμε συνολικά και μετά από κάτω τα ειδικά χωροταξικά, ώστε να υπηρετούν αυτή την πολιτική, πήγαμε να κάνουμε το ανάποδο. Αυτό προφανώς δεν οδήγησε πουθενά. Οδήγησε στα αποτελέσματα που ξέρετε κι εσείς.

Το πρόβλημα είναι ότι αυτή τη στιγμή βρισκόμαστε σε μία κατάσταση πραγματικά να μην έχουμε χωροταξικό τουρισμού. Το ένα που έχουμε από το 2009 είναι υπό αίρεση. Δεν ξέρουν οι υπηρεσίες αν θα ισχύσει ή εάν δεν θα ισχύσει, ώστε να πατήσουμε πάνω και να φτιάξουμε ένα καινούργιο. Και από την άλλη μεριά, το άλλο έχει καταργηθεί ούτως ή άλλως από το Συμβούλιο της Επικρατείας.

Αυτή τη στιγμή, λοιπόν, εμείς αυτό που κάνουμε είναι ότι εντατικά φτιάξαμε ήδη τις προδιαγραφές του καινούργιου χωροταξικού. Από εκεί και πέρα, εκτιμούμε –εάν στηριχθούμε βέβαια στις Υπηρεσίες που έχουμε, γιατί δεν έχουμε και άλλον τρόπο προς το παρόν, εκτός αν αναθέσουμε έργο έξω, αλλά αυτό σημαίνει δαπάνη που δεν είμαστε αυτή τη στιγμή σε θέση να την καλύψουμε–, πιστεύουμε άμεσα, στους επόμενους μήνες, μέχρι το τέλος του χρόνου, να έχουμε το καινούργιο χωροταξικό. Όλα αυτά θα απαντηθούν εκεί και θα συνεχίσω και στη δευτερολογία μου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Καματερέ, έχετε τον λόγο.

**ΗΛΙΑΣ ΚΑΜΑΤΕΡΟΣ:** Ευχαριστώ.

Κύριε Υπουργέ, είναι πολύ ευχάριστο αυτό που λέτε, γιατί είναι πάρα πολύ δύσκολο μέχρι τέλος του χρόνου να έχουμε ένα καινούργιο χωροταξικό. Ξέρουμε ότι χρειάζεται μεγάλη διαδικασία.

Όμως, επιτρέψτε μου, να βάλω το ερώτημα και να επιμείνω στο εξής: Τι θα γίνει μέχρι τότε; Το λέω επειδή θα ψηφίσουμε σύντομα και τον αναπτυξιακό νόμο και θα τρέχει ο αναπτυξιακός νόμος και θα ζητηθούν επενδύσεις, θα γίνουν ενισχύσεις. Το λέω για να μην κάνουμε τα ίδια που έκαναν οι άλλοι και πάνε εκεί που πήγαν των προηγούμενων, που όχι μόνο δεν θα βοηθήσουν την ανάπτυξη της περιφέρειας, πολύ περισσότερο της νησιωτικής, αλλά θα δημιουργήσουν και στρεβλώσεις και παραπάνω προβλήματα.

Ξέρουμε πόσο ανάγκη έχουμε αυτά τα αναπτυξιακά προγράμματα να διοχετευτούν σε μικρομεσαίες επιχειρήσεις και σε κοινοπραξίες και θα τα συζητήσουμε και στον αναπτυξιακό νόμο βέβαια. Θα πρέπει κατά τη γνώμη μου να βρούμε ασφαλιστικές δικλίδες για το πώς δεν θα γίνουν τα ίδια που γίνονταν την προηγούμενη περίοδο.

Επιτρέψτε μου εδώ στον χρόνο που έχω, κύριε Πρόεδρε, να τοποθετηθώ σε κάτι. Γιατί πάνω σε αυτό το θέμα, να μη γίνονται, δηλαδή, άλλα ξενοδοχεία σε κορεσμένες περιοχές –που είναι υπερκορεσμένες εδώ και δεκαπέντε χρόνια–, εξέφρασα μια ακραία άποψη, ότι, εάν γίνει αυτό, ακόμα και την Κυβέρνηση θα ρίξω. Και επειδή δόθηκε μεγάλη διάσταση πανελλαδικά, επιτρέψτε μου μια σύντομη τοποθέτηση.

Ναι, είναι μια ακραία τοποθέτηση, που θέλει να εκφράσει την ακραία πίεση που θα ασκήσουμε -κι εγώ προσωπικά- για να μη συμβεί αυτό το πράγμα. Γιατί, ξέρετε, έμπαινε το ερώτημα «μα, καλά, δεν ρίξατε την Κυβέρνηση και ψηφίσατε τα πάντα εδώ, μνημόνια κ.λπ., και απειλείτε με αυτά εδώ τα επιμέρους ζητήματα;».

Κοιτάξτε, πρώτον, είναι μερικά πράγματα που είναι αναστρέψιμα και είναι άλλα που δεν είναι αναστρέψιμα. Δηλαδή, η οικονομία σε έναν βαθμό, με όλα τα προβλήματα, είναι αναστρέψιμη. Η καταστροφή μιας περιοχής, μιας περιφέρειας και ενός νησιού ειδικότερα δεν είναι αναστρέψιμη.

Δεύτερον, ο κόσμος ως τα τώρα -γιατί εμείς τον λαό πρέπει να εκφράζουμε εδώ μέσα και, αν δεν τον εκφράζουμε, να παραιτηθούμε- καταλαβαίνει σε έναν βαθμό, υπομένει, δυσφορεί μεν, αλλά περιμένει τις μνημονιακές δεσμεύσεις. Αυτό το καταλαβαίνει και υπομένει και μπορούμε να το εξηγήσουμε.

Δεν μπορούμε να εξηγήσουμε και δεν θα μπορεί να περιμένει πράγματα τα οποία δεν έχουν σχέση με τις μνημονιακές δεσμεύσεις. Και δεν έχει σχέση με αυτές τις δεσμεύσεις να απαγορεύσουμε να γίνονται άλλα μεγάλα ξενοδοχεία σε αυτές τις περιοχές. Δεν έχει σχέση με τις μνημονιακές δεσμεύσεις να απαγορεύσουμε να γίνονται επενδύσεις. Παράδειγμα χαρακτηριστικό, στην Κω, έγινε απέναντι από την Κάλυμνο με επιδότηση αναρριχητικό κέντρο σε ένα ξενοδοχείο. Πού; Απέναντι από την Κάλυμνο, που πρέπει να αναπτυχθεί για τον αναρριχητικό τουρισμό! Επίσης, δεν είναι δυνατόν να επιτρέψουμε να γίνει άλλη ιχθυοκαλλιέργεια στην Κάλυμνο. Δεν είναι μνημονιακή δέσμευση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΗΛΙΑΣ ΚΑΜΑΤΕΡΟΣ:** Δεν θέλω να κάνω κατάχρηση του χρόνου, κύριε Πρόεδρε.

Την αγωνία αυτή εκφράζουμε με αυτές τις ακραίες θέσεις και ότι κινδυνεύουμε απ’ αυτό, δηλαδή από τα ζητήματα τα οποία δεν εξαρτώνται από μνημονιακές δεσμεύσεις και όχι από αυτά τα μεγάλα και σοβαρά που ψηφίζουμε για τους συγκεκριμένους λόγους και για το συγκεκριμένο νομοσχέδιο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα ξεκινήσω συμμεριζόμενος την αγωνία σας. Είμαι από τους πρώτους ο οποίος και στη Βουλή και ως ενεργός πολίτης είχα τονίσει ότι με ένα συνταξιοδοτικό, που δεν είναι ακριβώς όπως το θέλουμε, μπορούμε να πατήσουμε στα πόδια μας ένα, δύο, τρία χρόνια και να το αναθεωρήσουμε. Μπορούμε να αναθεωρήσουμε, αν είμαστε μια Κυβέρνηση με κοινωνική ευαισθησία, πραγματικά μόλις η οικονομία αρχίζει και ανορθώνεται, για να αλλάξουμε όλο το θεσμικό πλαίσιο και για τα εργασιακά και για τους μισθούς και για όλα αυτά. Η υπομονή της κοινωνίας πραγματικά μας στηρίζει και εμάς και γι’ αυτό μας στήριξε και σε δύο εκλογικές αναμετρήσεις.

Έχετε, όμως, απόλυτο δίκιο ότι υπάρχουν πράξεις που είναι μη αναστρέψιμες. Είναι πράξεις που δεν γυρίζουν πίσω. Καταστρέφουν και δεν μπορούν μετά να διορθωθούν οι καταστροφές, όπως, για παράδειγμα, το πώς δομήσαμε τις πόλεις μας. Γι’ αυτό ένα χωροταξικό δεν είναι απλά πυλώνας ανάπτυξης, είναι πραγματικά και θρυαλλίδα, αν δεν είναι σωστό το χωροταξικό, για μια υπανάπτυξη, για μια οικονομία αρπαχτής, την οποία η χώρα βίωσε επί δεκαετίες και την οδήγησε τελικά στα βράχια. Όλα αυτά τα συμμερίζομαι.

Ωστόσο, υπάρχει ένα όριο. Όταν θες να στρίψεις μια κατάσταση, δεν στρίβει μέσα σε μία, δύο ώρες. Για παράδειγμα, υπάρχουν αυτή τη στιγμή επιχειρηματίες με εμπράγματα δικαιώματα. Έχουν πάρει κάποια άδεια, έχουν πάρει κάποιο προεδρικό διάταγμα από το Συμβούλιο της Επικρατείας. Δεν είναι απλό. Πρώτα απ’ όλα ακόμα και να πήγαινες να σταματήσεις μια τέτοια επένδυση, αν έχει ήδη δρομολογηθεί, μπορεί ο άλλος να πάει σε οποιοδήποτε πρωτοδικείο και να σου «ρίξει» την απόφαση και να σου πει: «Κύριε, εγώ έχω δημιουργήσει. Αν στον προηγούμενο νόμο εγώ είχα δικαίωμα να έχω εδώ ένα μπακάλικο, δεν μπορεί ξαφνικά, ενώ έχω κάνει ήδη τα χαρτιά μου και την επένδυσή μου, να μου πεις τώρα απαγορεύεται.».

Υπάρχει –λένε- μια μεταβατική περίοδος, που όντως έρχονται στο Υπουργείο επενδύσεις, που μπορώ να πω ειλικρινά δεν τις πιστεύω ως πολίτης, δεν τις πιστεύω ως άνθρωπος που παρακολουθεί τη χωροταξία, δεν έχουμε θετικές εισηγήσεις από επιστήμονες στις χωροταξίες, αλλά, παρ’ όλα αυτά, αναγκαζόμαστε και τις υπογράφουμε. Πολλές απ’ αυτές μάλιστα -είπατε προηγουμένως για το μνημόνιο- είναι ήδη μνημονιακές.

Θυμίζω ότι πριν από λίγες εβδομάδες επιτύχαμε μια πολύ μεγάλη νίκη, δηλαδή να καταργήσουμε το Κεφάλαιο Β΄ του ν.4269, ενώ ξέρετε πολύ καλά ότι ο ν. 4269 θεωρείται μνημονιακός νόμος του 2014 και αυτό το κεφάλαιο ήταν ό,τι χειρότερο.

Οι ίδιοι οι μελετητές των περιφερειακών χωροταξικών έλεγαν σε κάθε τόνο ότι «ευτυχώς που δεν γίνεται η χωροθέτηση της χώρας με τον ν.4269», που είναι μνημείο κακής νομοθέτησης, κατά την ταπεινή μου γνώμη και κατά τη γνώμη των επιστημόνων. Το ότι βγάλαμε το Κεφάλαιο Β΄ είναι ένα βήμα στην κατεύθυνση που δίνεται. Τώρα, στο πολυνομοσχέδιο -πέρασε ίσως στα ψηλά- καταργήθηκε το Κεφάλαιο Β΄ και μας δίνει μια ελευθερία να πάμε ευθύς να κάνουμε μια δουλειά για τις χρήσεις γης, για να προστατεύσουμε αυτά που λέτε.

Παρ’ όλα αυτά, το τονίζω, πράγματα τα οποία έχουν δημιουργήσει τετελεσμένα, επενδύσεις οι οποίες ήδη έγιναν, δεν είναι δυνατόν να τις σταματάμε με το πάτημα ενός κουμπιού. Πιθανόν –και δεν μπορώ να μπω σε επιμέρους παραδείγματα- να πρέπει οι κάτοικοι να υποστούν μια, δυο, πέντε ακόμα τέτοιες επενδύσεις, ακόμα και αν η τοπική κοινότητα δεν τις πιστεύει, γιατί ήδη, ας πούμε, οι επενδυτές αυτοί είχαν κάνει μια ενέργεια, που τους έχει δημιουργήσει εμπράγματα δικαιώματα και το λέω χωρίς να είμαι και δικηγόρος.

Θα πω επίσης και κάτι άλλο. Το να κατεβάζεις τα ρολά σε όλες τις επενδύσεις και να λες αυτή τη στιγμή θεωρητικά ότι «εγώ απαγορεύω παντού, μέχρι να έχω καινούργιο χωροταξικό», θα ήταν πολύ χειρότερο και φυσικά δεν θα το κάνει η Κυβέρνησή μας.

**ΗΛΙΑΣ ΚΑΜΑΤΕΡΟΣ:** Δεν είπα αυτό το πράγμα.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Το ξέρω. Το λέω, όμως, εγώ ότι δεν θα το κάνουμε. Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την πρώτη με αριθμό 918/30-5-2016 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Αγροτικής Ανάπτυξης και Τροφίμων, σχετικά με την αντιμετώπιση επικαίρων ζητημάτων αγροτικής ανάπτυξης και αλιείας του Νομού Ηρακλείου.

Στην επίκαιρη ερώτηση θα απαντήσει ο Υπουργός κ. Ευάγγελος Αποστόλου.

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, γνωρίζω από πολύ κοντά τις προσπάθειες που καταβάλλετε και εσείς και η Κυβέρνησή μας, για να σταθεί στα πόδια του ο αγροτικός τομέας. Γνωρίζετε, επίσης, καλύτερα από μένα ότι το τελευταίο διάστημα ο αγροτικός κόσμος και οι αλιείς του Νομού Ηρακλείου αγωνιούν για δυο επίκαιρα ζητήματα, αρμοδιότητας του δικού σας Υπουργείου.

Το πρώτο ζήτημα αφορά την κατανομή των οριστικών δικαιωμάτων της βασικής ενίσχυσης. Ο τρόπος με τον οποίο κινείται και η διοίκηση του ΟΠΕΚΕΠΕ, αυτή τη στιγμή φέρνει την Κυβέρνησή μας αντιμέτωπη με το ζήτημα των ενισχύσεων. Εκκρεμεί το ζήτημα της περιβόητης «φόρμας 6», με τον κίνδυνο της απώλειας δικαιωμάτων αγροτών, που συμπλήρωσαν στο παρελθόν τη φόρμα, η οποία τώρα δεν έγινε αποδεκτή από τον ΟΠΕΚΕΠΕ για τον καθορισμό των δικαιωμάτων και αναγκαστικά προχώρησαν στη διαδικασία ενστάσεων.

Επιπλέον, υπάρχει το ζήτημα των εκπρόθεσμων ενεργοποιήσεων, δηλαδή περιπτώσεων που για σοβαρό λόγο δεν ενεργοποίησαν τα δικαιώματά τους, χάνοντας τους τίτλους δικαιωμάτων για την επόμενη πενταετία, ενώ είχαν και έχουν καταγεγραμμένα δικαιώματα το 2014.

Τέλος, σε σχέση με αυτό, εκκρεμεί και η υπόθεση όλων των περιπτώσεων των μη επιλέξιμων και για τις οποίες, επίσης, έχουν υποβληθεί ενστάσεις και ο κόσμος, οι αντίστοιχοι αγρότες, περιμένουν να ακούσουν κάτι νεότερο.

Ένα δεύτερο θέμα, συναφές της επικαιρότητας, που πρέπει να απαντηθεί είναι το γεγονός ότι στο πλαίσιο της διαβούλευσης της κοινής προκήρυξης για το μέτρο 19 CLLD/LEADER του Προγράμματος Αγροτικής Ανάπτυξης 2014-2020 και του άξονα προτεραιότητας 4 του Επιχειρησιακού Προγράμματος Αλιείας και Θάλασσας 2014-2020 του Υπουργείου Αγροτικής Ανάπτυξης και Τροφίμων η Ειδική Υπηρεσία Διαχείρισης του ΕΠΑΛΘ ορίζει ως όρο ότι «η απασχόληση στον κλάδο αλιεία και υδατοκαλλιέργεια προς τη συνολική απασχόληση των περιοχών αλιείας και υδατοκαλλιέργειας πρέπει να ανέρχεται τουλάχιστον στο 0,55%.». Είναι ένας δείκτης που στερεί τον Νομό Ηρακλείου από τη δυνατότητα διεκδίκησης πόρων από το ΕΠΑΛΘ για δεύτερη συνεχόμενη προγραμματική περίοδο.

Επειδή γνωρίζω και έχει αποδείξει στην πράξη η Κυβέρνησή μας, ότι στέκεται και θεωρεί τον αγροτικό χώρο, τον πρωτογενή τομέα, αναπόσπαστο κομμάτι της παραγωγικής ανασυγκρότησης της χώρας, θα ήθελα να ρωτήσω τα ακόλουθα:

Πρώτον, ποιος είναι ο προγραμματισμός για τη «φόρμα 6», ο χρόνος καταβολής, ο αριθμός και το εύρος των δικαιούχων; Τι θα γίνει με τις εκπρόθεσμες ενεργοποιήσεις και τι θα γίνει με τις μη επιλέξιμες;

Δεύτερον, επειδή η ανάπτυξη της αλιείας και η άσκηση όλων των διαθέσιμων αναπτυξιακών προγραμμάτων αλιείας ενδιαφέρουν άμεσα την Κρήτη και φυσικά τον Νομό Ηρακλείου, για ποιον λόγο αποκλείεται ο Νομός Ηρακλείου από το πρόγραμμα αλιείας, αφού, σύμφωνα με την απογραφή του 2011, ο δείκτης δεν καλύπτει καμμία περιοχή του νομού και η μικρότερη περιοχή που μπορεί να εφαρμοστεί είναι αυτή με τουλάχιστον δέκα χιλιάδες κατοίκους;

Επίσης, συναφές με αυτό, ποια μέτρα θα ληφθούν για την ενίσχυση της αλιείας και τη στήριξη των παράκτιων περιοχών του Νομού Ηρακλείου από το πρόγραμμα αλιείας;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, όπως ασφαλώς γνωρίζετε, βρισκόμαστε μπροστά στην εφαρμογή μιας νέας ΚΑΠ, της οποίας οι κανονιστικές διατάξεις μάς δημιουργούν προβλήματα σαν και αυτά που περιγράψατε -όντως συμβαίνουν αυτά τα προβλήματα- στην υλοποίησή τους.

Να ξεκαθαρίσουμε, όμως, ένα πράγμα από την αρχή, ότι είναι η πρώτη χρονιά που η χώρα μας δεν έχει δημοσιονομικές διορθώσεις, δηλαδή πρόστιμα, στην κατανομή των δικαιωμάτων. Δεν λέω ότι δεν υπάρχουν προβλήματα. Το ζήτημα είναι ότι τα δικαιώματα 31-12-2014 έληξαν και δόθηκαν σύμφωνα με τα κριτήρια της Ευρωπαϊκής Ένωσης, βεβαίως και της εθνικής νομοθεσίας.

Για τη χορήγηση των νέων δικαιωμάτων του έτους 2015 ως έτος αναφοράς ορίστηκε το 2013. Αυτή είναι η κανονιστική υποχρέωση. Ως εκ τούτου, οι γεωργοί που υπέβαλαν ενιαία αίτηση ενίσχυσης το έτος 2013 και επιπλέον πληρούσαν συγκεκριμένες προϋποθέσεις είχαν άμεση πρόσβαση στο καθεστώς βασικής ενίσχυσης. Σε αυτούς τους γεωργούς χορηγήθηκε αριθμός δικαιωμάτων ίσος με τον αριθμό των επιλέξιμων εκταρίων που δήλωσαν στην ενιαία αίτηση ενίσχυσης του 2015.

Παράλληλα και σύμφωνα με τα οριζόμενα στην ευρωπαϊκή νομοθεσία, έτος αναφοράς για τον υπολογισμό της μοναδιαίας αξίας των νέων δικαιωμάτων της βασικής ενίσχυσης έτους 2015 αποτελεί το έτος των αιτήσεων ενίσχυσης 2014.

Συγκεκριμένα, για τον υπολογισμό της αρχικής μοναδιαίας αξίας των δικαιωμάτων βασικής ενίσχυσης λήφθηκε υπ’ όψιν η αξία των δικαιωμάτων ενιαίας ενίσχυσης που κατείχε ο γεωργός το 2014. Σε αυτόν τον αριθμό δικαιωμάτων –προσέξτε το αυτό, γιατί δημιούργησε πολλά προβλήματα- δεν περιλαμβάνονται τα μισθωμένα από άλλον γεωργό, παρά μόνον τα ιδιόκτητα δικαιώματα. Δηλαδή, υπολογίζονται μόνο τα δικαιώματα που έχουν χορηγηθεί ή μεταβιβαστεί οριστικά ως την καταληκτική ημερομηνία υποβολής της αίτησης ενιαίας ενίσχυσης 2014.

Η αξία των μισθωμένων δικαιωμάτων λαμβάνεται υπ’ όψιν για τον υπολογισμό της αρχικής μοναδιαίας αξίας των δικαιωμάτων του ιδιοκτήτη, εφόσον εκείνος πληροί τις προϋποθέσεις χορήγησης των δικαιωμάτων και υπό την προϋπόθεση εμπρόθεσμης υποβολής της αίτησης ενιαίας ενίσχυσης του 2014.

Επιπλέον, σε περίπτωση που ο γεωργός πληροί τις προϋποθέσεις χορήγησης δικαιωμάτων από το εθνικό απόθεμα, είτε είναι γεωργός νεαρής ηλικίας είτε νεοεισερχόμενος γεωργός, και η μοναδιαία του αξία είναι χαμηλότερη του περιφερειακού μέσου όρου του έτους 2015, τότε η μοναδιαία αξία των δικαιωμάτων αυξάνεται προς τον περιφερειακό μέσο όρο του 2015. Άρα έχουμε αυτή τη δυνατότητα, να πάμε προς αυτή τη διόρθωση, ενώ ταυτόχρονα να έχουμε υπ’ όψιν μας ότι τα δικαιώματα του εθνικού αποθέματος δεν υπόκεινται στους κανόνες σύγκλισης. Αν στη διαδρομή έχουμε προβλήματα, επιδέχονται διορθώσεις. Δεν είναι για το συγκεκριμένο κομμάτι πολύ αυστηρές οι προϋποθέσεις.

Όπως αντιλαμβάνεστε, το ζήτημα είναι πολύπλοκο. Στη δευτερολογία μου θα πω περισσότερα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, θα ήθελα να ξεκινήσω ανάποδα. Κατ’ αρχάς, σε σχέση με την αλιεία, παρ’ ότι δεν σταθήκατε στην πρώτη σας απάντηση, νομίζω ότι θα ήταν βάσιμο ο δείκτης να καθοριστεί τουλάχιστον από το 0,55% στο 0,36%, δηλαδή στον μέσο όρο της χώρας, ή τουλάχιστον να ληφθούν υπ’ όψιν τα στοιχεία της Διεύθυνσης Αγροτικής Ανάπτυξης κάθε περιφερειακής ενότητας.

Σε κάθε περίπτωση, είναι σαφές ότι η χώρα χρειάζεται ένα σαφές πλαίσιο καθορισμού αλιευτικών ζωνών, έτσι ώστε να μην αποκλείονται περιοχές που μπορεί να παίξουν καθοριστικό ρόλο στην ανάπτυξη της αλιείας.

Θεωρώ την Κρήτη μεταξύ αυτών και μ’ αυτή την έννοια κάνω αυτή την πρόταση.

Να έρθω στο θέμα των ενισχύσεων των αγροτών.

Κύριε Υπουργέ, προφανώς είναι μια επιτυχία των Υπηρεσιών το ότι ήταν η πρώτη χρονιά που δεν είχαμε πρόστιμα από την Ευρωπαϊκή Ένωση. Αυτό όμως δεν παραβλέπει ούτε παραγράφει ένα σοβαρό πρόβλημα που υπάρχει. Υπήρχαν γονείς που έδωσαν την περιουσία στα παιδιά τους, υπήρχαν παππούδες που έδωσαν την περιουσία στα εγγόνια τους, υπήρχαν αγρότες που νοίκιασαν την περιουσία τους σε άλλους ανθρώπους, για να διαχειρίζονται και να καλλιεργούν τη γη. Δεν μπορεί να είναι απάντηση και να γίνει αποδεκτή από εμάς μια απάντηση «τα χρήματα χάθηκαν». Πού χάθηκαν; Δεν εξαϋλώθηκε καμμία περιουσία, δεν εξαϋλώθηκε αυτή η αγροτική περιουσία που υπάρχει και κατ’ επέκταση ούτε η αγροτική παραγωγή, η οποία θέλουμε να προκύψει απ’ αυτή την αγροτική περιουσία. Επομένως, κατά τη γνώμη μου, πρέπει να παρέμβουμε σ’ αυτό.

Πιστεύω, κύριε Υπουργέ, ότι, πρώτον, πρέπει να δούμε το θέμα των ενστάσεων προφανώς με ένα χρονοδιάγραμμα και να είναι σαφές προς τους αγρότες, οι οποίοι περιμένουν αυτή τη στιγμή απαντήσεις. Πιστεύω ότι, ανεξάρτητα από τις ενστάσεις, οι Υπηρεσίες είναι σε θέση να γνωρίζουν πόσοι είναι αυτοί που δεν πήραν χρήματα φέτος, που έπαιρναν μέχρι και πέρυσι. Μπορούν οι Υπηρεσίες να τους δουν όλους αυτούς και να ελέγξουν, ανεξάρτητα από το πόσοι κατέθεσαν ή όχι ενστάσεις.

Πιστεύω παράλληλα ότι εδώ, στην όλη ιστορία της περιβόητης «φόρμας 6», ας το πω έτσι για να καταλαβαίνουμε για τι μιλάμε, προφανώς φαίνονται σοβαρές ανεπάρκειες της διοίκησης του ΟΠΕΚΕΠΕ. Κατά τη γνώμη μου, η όποια διοίκηση του όποιου οργανισμού δεν είναι για να παράγει πολιτική και να βγαίνει να λέει «τα χρήματα χάθηκαν» -στάθηκα σ’ αυτό πριν-, αλλά είναι για να εφαρμόζει με τον καλύτερο τρόπο την κυβερνητική πολιτική.

Δεύτερον, η Κυβέρνηση πρέπει να στείλει ένα μήνυμα, ότι δεν αφήνει αυτούς τους αγρότες και τον κάθε πολίτη αυτής της χώρας έρμαιο, μόνο του στις λογής λογής ανεπάρκειες ή, αν το θέλετε, κατά τη γνώμη μου, και πολιτικές σκοπιμότητες της όποια διοίκησης όποιου οργανισμού. Πέρα από το θέμα τού να πάρουν τα χρήματά τους οι αγρότες που τα δικαιούνται, τα παιδιά τους, οι ενοικιαστές ή οι ενοικιάζοντες, να πάρει η περιουσία την ενίσχυση που δικαιούται, παρακαλώ να επανεξετάσετε και το θέμα των ανεπαρκειών της διοίκησης του ΟΠΕΚΕΠΕ, με το ερωτηματικό, πιστεύω, της άμεσης αντικατάστασης των όποιων ανεπαρκών στελεχών της.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ηγουμενίδη.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, δεν είπαμε ότι κάνουμε τέλεια τη δουλειά μας. Επαναλαμβάνω για μια ακόμα φορά ότι πρέπει απαραίτητα να τηρούμε τους κανονισμούς των οδηγιών της Ευρωπαϊκής Επιτροπής, διότι έχουμε τόσα πολλά άλλα θέματα μαζί τους και δεν πρέπει να τους δίνουμε τη δυνατότητα, ειδικά για παραβιάσεις των συγκεκριμένων κανονισμών, να μας δημιουργούν πρόσθετα προβλήματα. Ο ΟΠΕΚΕΠΕ λειτουργεί μέσα στο πλαίσιο αυτό. Οπωσδήποτε, μπορεί να υπάρχουν λάθη σ’ αυτή τη διαδικασία, αλλά θα προσπαθήσουμε όσο το δυνατόν να διορθώσουμε καταστάσεις.

Έχουμε πει ότι με τους νέους αγρότες υπάρχει ένα πρόβλημα μεγάλο, το οποίο προκύπτει εξαιτίας των δικαιωμάτων, για το αν μεταβιβάζονται ή δεν μεταβιβάζονται. Ξέρετε ότι είναι πολύπλοκη διαδικασία. Έχουμε ένα εθνικό απόθεμα, το οποίο θα χρησιμοποιήσουμε. Ταυτόχρονα ήδη έχουμε βάλει το θέμα στην Ευρωπαϊκή Επιτροπή, μήπως με κάποια διαδικασία ανοχής εφαρμογής του κανονισμού λύσουμε αυτό το μεγάλο πρόβλημα. Είναι ανοιχτό. Επαναλαμβάνω και πάλι ότι, όσον αφορά στις ενστάσεις, μπορούν και τώρα, μέχρι 15 Ιουνίου, αν επικαλεστούν ιδιαίτερο λόγο, για να μας βοηθήσουν κι εμάς, ούτως ώστε στο πλαίσιο των συνεννοήσεων με την Ευρωπαϊκή Ένωση να λύσουμε το συγκεκριμένο πρόβλημα.

Τώρα όσον αφορά το άλλο ερώτημα που έχετε σχετικά με το ΕΠΑΛ 2014-2020, μέσα στο πλαίσιο της διαβούλευσης, των προσκλήσεων που ιδιαίτερα απευθύνουμε στις τοπικές ομάδες, ήδη από πλευράς Ηρακλείου, της «ΑΝΑΠΤΥΞΙΑΚΗΣ», αλλά και άλλα σχόλια έχουμε από όσους ανθρώπους και φορείς ενδιαφέρονται. Θα τα λάβουμε σοβαρά υπ’ όψιν. Δεν έχουμε ολοκληρώσει τη σχετική διαδικασία. Τα επεξεργαζόμαστε. Και πραγματικά αυτό που θέλουμε εμείς, βεβαίως, ιδιαίτερα όσον αφορά το κομμάτι του ΕΠΑΛ, είναι το μεγάλο ζήτημα της όχι απλά διατήρησης αλλά και ενίσχυσης των ιχθυαποθεμάτων, ενώ παράλληλα βεβαίως πρέπει να βρούμε τρόπους ιδιαίτερα για τις παράκτιες και νησιωτικές περιοχές, ώστε να μπορέσουμε -αυτό που είναι το ζητούμενο- να διατηρηθεί η κοινωνική και οικονομική συνοχή.

Έχουμε, όμως, δρόμο μπροστά μας και θα το αντιμετωπίσουμε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 911/27-5-2016 επίκαιρη ερώτηση δεύτερου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Αγροτικής Ανάπτυξης και Τροφίμων, σχετικά με το ολοκληρωμένο σύστημα χαλαζικής προστασίας των παραγωγών της Περιφερειακής Ενότητας Καβάλας.

Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ανακινώ το θέμα της υπαγωγής της περιοχής της Περιφερειακής Ενότητας Καβάλας στο εθνικό σύστημα αντιχαλαζικής προστασίας με εναέρια μέσα, αλλά και κατ’ επέκταση σε ένα ολοκληρωμένο σύστημα αντιχαλαζικής προστασίας στην περιοχή, διότι πιστεύω ότι αφ’ ενός είναι ένα θέμα τεράστιας σημασίας για τον αγροτικό κόσμο της περιοχής, ιδίως, γιατί η περίοδος που διανύουμε είναι η ύποπτη περίοδος με κίνδυνο χαλαζοπτώσεων κι επομένως δεν αξίζει τον κόπο –πιστεύω- να αγωνιούν και αυτοί κι εμείς, να τρέμει το φυλλοκάρδι τους κυριολεκτικά κάθε φορά που εμφανίζονται μαύρα σύννεφα στον ουρανό και κίνδυνος χαλαζόπτωσης. Και αφ’ ετέρου, διότι εκτιμώ ότι αν διευθετηθεί αυτό το πρόβλημα, όπως έχει εκφραστεί θετική γνώμη τόσο από τον ΕΛΓΑ όσο και από σας σε προηγούμενες συζητήσεις –είναι η τέταρτη φορά που φέρνω αυτό το θέμα στη Βουλή, δεύτερη φορά με επίκαιρη ερώτηση- τότε θα εξοικονομηθούν χρήματα στον ΕΛΓΑ, λόγω των αποζημιώσεων που πληρώνει συστηματικά στους αγρότες της Περιφερειακής Ενότητας Καβάλας κάθε φορά που η παραγωγή τους πλήττεται από χαλαζόπτωση.

Τρία σημεία θα αναφέρω, για να κρατήσουμε και για τη δευτερολογία μερικά: Η περιοχή της Περιφερειακής Ενότητας Καβάλας είναι, όντως, πρόσφορη για ένταξη στο πρόγραμμα, διότι σύμφωνα με τις προϋποθέσεις υπαγωγής κατά το Υπουργείο αρκεί να υπάρχουν: συχνότητα χαλαζόπτωσης, να υπάρχει σημαντική αξία καλλιεργειών και βέβαια το ύψος των καταβαλλόμενων αποζημιώσεων να είναι εύλογο.

Εδώ καταβάλλονται κατά μέσο όρο ετησίως, σύμφωνα με στοιχεία δεκαετίας 2000-2009, 1,6 εκατομμύρια κατά μέσο όρο στους αγρότες της περιοχής. Είναι η έκτη κατά σειρά ύψους αποζημιώσεων πανελληνίως.

Άρα πληρούνται οι προϋποθέσεις. Να υπάρχουν υποδομές, δύο αεροδρόμια, δυναμικές καλλιέργειες και συχνότητα φαινομένου χαλαζόπτωσης, και αυτές οι προϋποθέσεις πληρούνται. Καλλιέργειες, τα λέω για να έχουμε μια πλήρη εικόνα περί τίνος πρόκειται: Τριάντα χιλιάδες στρέμματα, σε σύνολο πεντακοσίων σαράντα περίπου με αμπέλια στα δυτικά του νομού, δεκαπέντε χιλιάδες στρέμματα με ακτινίδια -πέρυσι οκτώμισι χιλιάδες 100% εξαγωγικός προσανατολισμός- δέντρα που δεν μπορούν να προστατευτούν με το σύστημα προστασίας με δίχτυα -θέλουν άλλου είδους προστασία- περίπου δέκα χιλιάδες στρέμματα σπαράγγια, δεκαπέντε χιλιάδες στρέμματα με αμυγδαλιές, πέντε χιλιάδες στρέμματα με οπωροφόρα δέντρα και δυόμισι εκατομμύρια ελαιόδενδρα. Όπως καταλαβαίνετε, είναι τεράστια αγροτική παραγωγή, χρήζει προστασίας.

Νομίζω ότι εναλλακτικά οι προτάσεις –γιατί καλό είναι να ερχόμαστε με προτάσεις, μας το λέτε κι εσείς συστηματικά από την Κυβέρνηση, το ενστερνίζομαι- είναι οι εξής: Κατά πρώτον, να ενταχθεί και η Περιφερειακή Ενότητα στο υφιστάμενο πρόγραμμα εναέριας αντιχαλαζικής προστασίας. Δραστηριοποιείται κυρίως στις περιοχές της κεντρικής Θεσσαλίας, υπάρχει περιθώριο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παναγιωτόπουλε, ήδη υπερβήκατε τα τρία λεπτά. Σας παρακαλώ πολύ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Δεύτερη πρόταση, να γίνει καλύτερη διαχείριση και κατανομή…

**ΠΡΟΕΔΡΕΥΩΝ (Γεώργιος Λαμπρούλης):** Σας ενημερώνω ή σας προειδοποιώ ότι θα κόψω από τη δευτερολογία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Εντάξει, κύριε Πρόεδρε, κλείνω.

Και τρίτη πρόταση, εναλλακτική, σύμφωνη με μια πρόταση πανεπιστημιακών από το Δημοκρίτειο Πανεπιστήμιο Θράκης, εγκατάσταση ραντάρ καιρού νέας γενιάς στην περιοχή Νέστου για έγκαιρη προειδοποίηση του κινδύνου.

Γλιτώνει τελικά λεφτά ο ΕΛΓΑ και νομίζω ότι είναι μια καθ’ όλα συμφέρουσα λύση. Τα υπόλοιπα θα τα πω στη σύντομη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ΥπουργόςΑγροτικής Ανάπτυξης και Τροφίμων, κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όντως, κύριε συνάδελφε, έχουμε συζητήσει ξανά το θέμα, έχει απαντηθεί και από εμάς. Το πρόγραμμα χαλαζικής προστασίας με εναέρια μέσα, όπως και εσείς γνωρίζετε, κυρίως εφαρμόζεται σε δύο περιοχές στη Μακεδονία και στη Θεσσαλία. Η εφαρμογή έγινε σε αυτές τις περιοχές, διότι υπήρξε σχετική μελέτη, τα αποτελέσματα της οποίας λήφθηκαν υπ’ όψιν για την εφαρμογή του.

Το πρόγραμμα ειδικά για την κεντρική Μακεδονία που αναφέρεστε εφαρμόζεται σε συνεργασία με την γνωστή ανάδοχο εταιρεία «3Δ». Στη σύμβαση εφαρμογής του προγράμματος προβλέπεται η δυνατότητα του ΕΛΓΑ να τροποποιεί ή να προσθέτει, όπως το αναφέρετε, περιοχές προστασίας αδαπάνως για τον ΕΛΓΑ, διατηρώντας το δικαίωμα να προσδιορίζει τις περιοχές εφαρμογής και μετά την υπογραφή της σύμβασης με την ανάδοχο εταιρεία.

Είναι, όντως, ο ΕΛΓΑ δέκτης πολλών αιτημάτων από τους αγρότες και από φορείς τους για την επέκταση του προγράμματος σε άλλες περιοχές. Παλιά είχαν γίνει συναντήσεις. Ειδικά, το 2015 κατέληξαν ότι θα έχουμε προβλήματα στην ήδη δυνατότητα να καλύπτει την περιοχή, αν πάμε σε καινούργια. Αυτό είχε γίνει το 2015. Παρ’ όλα αυτά, επειδή υπάρχει αυτή η επιμονή, ήδη έχουμε μπει σε μια διαδικασία αυτή την ώρα ζητώντας και τη συμμετοχή του Κέντρου Μετεωρολογικών Ερευνών Εφαρμογών, για να μπορέσουμε να το στοιχειοθετήσουμε και να δούμε πώς θα προσδιορίσουμε και τις υπόλοιπες περιοχές αυτές που πλήττονται από χαλάζι και υπάρχει η δυνατότητα να επεκταθεί η αντιχαλαζική προστασία και στις άλλες περιοχές.

Στη δευτερολογία μου θα σας πω περισσότερα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κύριε Υπουργέ, αν δεν κάνω λάθος, μόλις είπατε ότι εξετάζετε πλέον αυτή τη δυνατότητα.

Έχουν ειπωθεί πολλά, αλλά δεν έχουν γίνει πολλά ή μάλλον δεν έχει γίνει τίποτα μέχρι τώρα. Ελπίζω από εδώ και πέρα να γίνει, διότι δεν υπάρχει νομίζω τίποτα χειρότερο για έναν αγρότη από μια απότομη, ξαφνική, δραματική καταστροφή της παραγωγής του μέσα σε λίγα λεπτά της ώρας κυριολεκτικά από χαλάζι. Είναι καταστροφικό για την παραγωγή, είναι εξοντωτικό για το μέλλον, διότι η ζημιά που γίνεται λόγω χαλαζόπτωσης δεν καλύπτει μόνο την τρέχουσα καλλιεργητική περίοδο, αλλά για πολλά προϊόντα και επόμενες καλλιεργητικές περιόδους. Και βέβαια είναι και εξαιρετικά αποκαρδιωτικό για την προσπάθεια του αγρότη με όλες αυτές τις δύσκολες συνθήκες που βιώνει.

Είπατε και εσείς -και συμφωνώ μαζί σας- ότι ο ΕΛΓΑ διατηρεί το δικαίωμα χωρίς πρόσθετη οικονομική επιβάρυνση να προσθέτει επιπλέον περιοχές προστασίας με τροποποίηση των περιοχών και τροποποίηση των όρων της σύμβασης. Αυτό είναι δυνατόν να γίνει. Επιμένω ότι ο ΕΛΓΑ εξοικονομεί χρήματα από μια τέτοια τροποποίηση, έτσι ώστε να ενταχθεί και η περιοχή της Περιφερειακής Ενότητας Καβάλας, όχι μόνο η δυτική Καβάλα, όπου κυρίως υπάρχουν αμπελοκαλλιέργειες, οι οποίες προστατεύονται από τα δίχτυα, το άλλο μέσο αντιχαλαζικής προστασίας ή ακόμα – ακόμα κι από τα «κανόνια», ένα πιο παρωχημένο, αλλά αποτελεσματικό σε περιορισμένο χώρο μέσο προστασίας, αλλά να ενταχθεί και η περιοχή της ανατολικής Καβάλας μέχρι και τις εκτάσεις της Θράκης, δηλαδή η περιοχή του Νέστου, όπου εκεί αναπτύσσονται κυρίως δενδροκαλλιέργειες, τα ακτινίδια με 100% εξαγωγικό αντικείμενο, αλλά και οπωροφόρα δέντρα -είναι νέα τάση και πολύ αναπτυσσόμενη- και ως γνωστόν, οι δεντροκαλλιέργειες δεν μπορούν να προστατευθούν από το σύστημα με δίχτυα, το οποίο είναι και κοστοβόρο και πρέπει να επεκταθεί επομένως και στην ανατολική Καβάλα, στην εύφορη και παραγωγική περιοχή του Νέστου το σύστημα προστασίας με εναέρια μέσα.

Προφανώς, υπάρχει ένα ζήτημα κόστους. Το καταλαβαίνω ότι δεν μπορεί να γίνει αυτό με μηδενικό κόστος. Θα μπορούσε όμως, πρώτον, να υπάρχει καλύτερη διαχείριση των υφισταμένων μέσων με ένα σύστημα έγκαιρης προειδοποίησης έντονων καιρικών φαινομένων, έτσι ώστε να διατίθεται στην επικίνδυνη περιοχή κάποιο μέσο, κάποιο αεροπλάνο με χειριστή, όταν ας πούμε στην άλλη περιοχή που καλύπτεται επίσης από το πρόγραμμα δεν υπάρχει πρόβλεψη επικίνδυνου καιρικού φαινομένου, άρα καλύτερη διαχείριση.

Και δεύτερον, όσο και να είναι αυτό το κόστος, εγώ ρωτάω: Μπορεί να ανέρχεται σε ύψος μεγαλύτερο από 1,6 εκατομμύρια ευρώ ανά έτος μέσο όρο, ποσό που καταβάλλει στις αποζημιώσεις λόγω χαλαζόπτωσης ο ΕΛΓΑ, στην Περιφερειακή Ενότητα Καβάλας;

Εγώ σας λέω ότι δεν είναι ούτε το μισό. Μάλλον το 1/3 είναι. Επομένως συμφέρει την υπηρεσία να εξετάσει όλα τα δεδομένα, να τροποποιήσει τη σύμβαση, έτσι ώστε να υπαχθεί σε αυτό το δίχτυ προστασίας και η Περιφερειακή Ενότητα Καβάλας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Όπως σας είπα, ο ΕΛΓΑ θα εξοικονομήσει χρήματα, αλλά και οι αγρότες θα δείξουν μεγαλύτερη εμπιστοσύνη προς τον ΕΛΓΑ. Αυτή τη στιγμή τον περιβάλλουν με δυσπιστία, διότι πιστεύουν ότι δεν θα τους καλύψει σε ενδεχόμενη ζημιά. Επομένως συμφέρει όλους να γίνει αυτή η ενέργεια.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εν όψει της συνέχισης της εφαρμογής του προγράμματος για τον ΕΛΓΑ –διότι αυτό που έχουμε τώρα λήγει το 2018, άρα το 2019 πρέπει να μπούμε σε καινούργια σύμβαση- όντως σχεδιάζουμε, μέσα κι από μια πιλοτική εφαρμογή κατά την περίοδο 2017-2018 αλλά και με όλα τα στοιχεία που έχουμε, και θέλουμε να προχωρήσουμε όσο το δυνατόν στη χρήση των υπολοίπων όρων που υπάρχουν στη διάθεσή μας και να δούμε πώς θα ικανοποιήσουμε ζητήματα που αφορούν νέες περιοχές.

Όμως θέλω να ξεκαθαρίσω ένα πράγμα. Σε καμμιά περίπτωση δεν θα παραβιαστούν οι διατάξεις της υπάρχουσας σύμβασης και δεν θα επηρεαστεί καθόλου η αποτελεσματικότητα εφαρμογής του προγράμματος στις περιοχές που σήμερα καλύπτει.

Αυτό που θέλω να σας πω, επιπλέον, είναι ότι στο πλαίσιο της ενεργητικής προστασίας για την αντιμετώπιση του χαλαζιού στις καλλιέργειες, ο ΕΛΓΑ επιχορηγεί με μεγάλη επιτυχία την προστασία με αντιχαλαζικά δίκτυα, με ικανοποιητική απορρόφηση, ιδιαίτερα στις περιοχές της Περιφερειακής Ενότητας της Καβάλας. Επιπρόσθετα, από τον οργανισμό είναι εγκατεστημένα και αντιχαλαζικά κανόνια ηχοβολής στην περιοχή του Παγγαίου Καβάλας για την αντιμετώπιση του φαινομένου.

Αγαπητέ συνάδελφε, πραγματικά η ανησυχία σας θα ληφθεί υπ’ όψιν, ιδιαίτερα όταν φαίνεται ότι έχουμε τη δυνατότητα να έχουμε καλύτερη και αποτελεσματικότερη αντιχαλαζική προστασία στην περιοχή.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τρίτη με αριθμό 915/27-5-2016 επίκαιρη ερώτηση δεύτερου κύκλου, τη του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Αγροτικής Ανάπτυξης και Τροφίμων, σχετικά με την παραγωγή φέτας από εισαγόμενο γάλα.

Κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Η φέτα είναι, ενδεχομένως, το νούμερο ένα brand name στον χώρο των τυριών παγκοσμίως, αποδεδειγμένα. Το λένε και το παραδέχονται όλοι. Το πρόβλημα είναι με τις ελληνικές κυβερνήσεις.

Τα προβλήματα ξεκίνησαν με την προηγούμενη κυβέρνηση Νέας Δημοκρατίας – ΠΑΣΟΚ, όπου οι συναρμόδιοι Υπουργοί απεμπόλησαν επί της ουσίας την αποκλειστική χρήση της ονομασίας «φέτα» στη συμφωνία μεταξύ Ευρωπαϊκής Ένωσης – Καναδά. Ενώ στην Ευρωπαϊκή Ένωση το όνομα είναι προστατευόμενης ονομασίας προελεύσεως και δεν μπορεί κανένας άλλος να παράγει τυρί και να το ονομάσει «φέτα», στη συμφωνία της Ευρωπαϊκής Ένωσης με τον Καναδά αυτό το αποκλειστικό δικαίωμα το απεμπόλησαν οι προηγούμενοι Υπουργοί.

Δυστυχώς, όμως και η τωρινή Κυβέρνηση στις διαπραγματεύσεις που γίνονται -εξ όσων μαθαίνουμε και θα θέλαμε, κύριε Υπουργέ, να μας διαψεύσετε γι’ αυτό- μεταξύ Ευρωπαϊκής Ενώσεως και χωρών της Νοτίου Αφρικής δεν έχει γίνει καμμία απολύτως μνεία για τη φέτα, οπότε θα έχουμε παρόμοια φαινόμενα με τον Καναδά.

Το ίδιο -και θα θέλαμε κι εδώ μια ρητή δέσμευση από εσάς, αυτό περιμένουμε σήμερα, γι’ αυτό γίνεται και η ερώτηση- γίνεται στις σημαντικότατες διαπραγματεύσεις, οι οποίες γίνονται -μυστικά βέβαια και χωρίς τη δυνατότητα των πολλών να μάθουν τι γίνεται- μεταξύ Ευρωπαϊκής Ενώσεως και Ηνωμένων Πολιτειών Αμερικής, η περίφημη συμφωνία TTIP, όπου κι εκεί μάλιστα όχι μόνο δεν θα έχουμε την αποκλειστικότητα του δικαιώματος παραγωγής φέτας και για την Αμερική αλλά και για άλλες χώρες, αλλά θα μπορούν να εφεσιβάλλουν σε διοικητικά δικαστήρια αμερικανικές εταιρείες και παρ’ότι το προϊόν είναι ΠΟΠ, θα μπορούν να χρησιμοποιούν και να πουλάνε τυρί που θα ονομάζεται «φέτα» και θα είναι φτιαγμένο μέχρι και από αμυγδαλέλαιο ή οτιδήποτε άλλο.

Ολοκληρώνω, για να κάνω και την ερώτηση. Κύριε Υπουργέ, οι πληροφορίες λένε για το τραγικό ότι θα αρχίσει και στη χώρα μας παραγωγή φέτας από εισαγόμενο αιγοπρόβειο γάλα, κάτι το οποίο είναι εντελώς αντίθετο με την κείμενη νομοθεσία για το πώς ορίζεται ένα τυρί να ονομαστεί φέτα. Γνωρίζετε πολύ καλά ότι ακόμα και τα νησιά του Αιγαίου και του Ιονίου δεν μπορούν να ονομάσουν φέτα το τυρί το οποίο παράγουν.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, η χρήση εισαγόμενου αιγοπρόβειου γάλακτος για την παραγωγή φέτας, όπως κι εσείς είπατε, απαγορεύεται ρητά. Αν υπάρχουν συγκεκριμένες καταγγελίες για χρήση τέτοιου γάλακτος και για τέτοιο σκοπό σε τυροκομία, όπως αναφέρατε, δεν έχει υποπέσει στην αντίληψή μας ούτε, βέβαια, και στον «ΕΛΓΟ-ΔΗΜΗΤΡΑ» που είναι ο αρμόδιος φορέας ελέγχου.

Θα ενημερωθεί, όμως, κι από εμένα και από εσάς μετά την τοποθέτησή σας, ο ΕΛΓΟ, για να προβεί πραγματικά στον έλεγχο. Γιατί τέτοιου είδους διαδικασίες δεν είναι ότι ανταγωνίζονται από πλευράς κόστους πρώτης ύλης τους ντόπιους παραγωγούς, αλλά υπονομεύουν αυτό για το οποίο ήδη αγωνιζόμαστε για να κρατήσουμε, την ιδιαιτερότητα της φέτας, η οποία οφείλεται κατά πρώτο λόγο στην πρώτη ύλη που παράγεται στη χώρα μας και η οποία είναι συνδεδεμένη όχι μόνο από πλευράς προέλευσης γίδινου και πρόβειου γάλακτος, αλλά κυρίως της βλαστικής κατάστασης της χώρας μας, η οποία δίνει αυτή την ιδιαιτερότητα για να μπορούμε και μέσα από τη γεωγραφική ένδειξη, όπως έχει πλέον θεσπιστεί και για τη φέτα, να το στηρίξουμε.

Άρα, λοιπόν, εγώ πιστεύω και εσείς και εμείς να διαψευστούμε και να μη συμβαίνει κάτι τέτοιο, γιατί είναι καταστροφικό για το εμβληματικό, πράγματι, προϊόν της κτηνοτροφίας μας.

Κάπου στην ερώτηση αναφέρατε για τη διάρκεια χρήσης του αιγοπρόβειου γάλακτος. Η πλειοψηφία του αιγοπρόβειου γάλακτος πηγαίνει είτε για τυροκόμηση είτε για παρασκευή γιαούρτης. Οπότε, εκεί η ημερομηνία λήξης έχει σχέση με το προϊόν. Το διαθέσιμο για κατανάλωση γάλα είναι πολύ λίγο. Το φρέσκο γάλα είναι κυρίως το αγελαδινό γάλα.

Όντως, αυτή την ώρα οι διαπραγματεύσεις, ιδιαίτερα της Ευρωπαϊκής Επιτροπής με τρίτες χώρες, είναι, θα έλεγα, σε μία διαδικασία που άλλες τρέχουν, άλλες προετοιμάζονται, άλλες έχουν κλείσει. Η πιο σοβαρή διαπραγμάτευση απ’ όλες είναι αυτή που ξεκινάει τώρα και έχει σχέση με τις Ηνωμένες Πολιτείες Αμερικής, με αυτό που λέμε διατλαντική συμφωνία. Δεν έχουμε πάρει ακόμα τα κείμενα, πέρα από αυτά που διέρρευσαν. Κι εκεί πραγματικά φαίνεται ότι τα πράγματα είναι πάρα πολύ δύσκολα.

Εμείς, όμως, ιδιαίτερα το θέμα της προστασίας των γεωγραφικών ενδείξεων το αναδεικνύουμε συνεχώς. Ειλικρινά, δεν υπάρχει Συμβούλιο Υπουργών Γεωργίας, στο οποίο γίνονται οι σχετικές συζητήσεις, στο οποίο να μην έχει αναδειχθεί η αναγκαιότητα και, κυρίως, να μην τονίζεται η παράλειψη από πλευράς Ευρωπαϊκής Επιτροπής για να υποστηρίξει ιδιαίτερα τα δικά μας ΠΟΠ προϊόντα, τουλάχιστον με τον τρόπο με τον οποίο υποστηρίζει τα αντίστοιχα προϊόντα των άλλων χωρών.

Έχουμε κάνει αλλεπάλληλες συναντήσεις. Δεν έχουμε καταλήξει. Εντός των ημερών θα υπάρξει πρωτοβουλία από τη δική μας πλευρά, ιδιαίτερα απευθυνόμενοι στην Επιτροπή Παραγωγής και Εμπορίου, από την οποία θα ενημερωθούν όλοι οι Έλληνες Βουλευτές πάνω στο τι ακριβώς έρχεται με όλες τις συμφωνίες.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, επιμένουμε στην επικείμενη συμφωνία μεταξύ Ευρωπαϊκής Ενώσεως και Νοτίου Αφρικής, που όλες οι πληροφορίες λένε ότι δεν έχει υπάρξει απολύτως καμμία μέριμνα για την ονομασία της φέτας.

Δεύτερον, ξέρετε, επί της ουσίας το κατσικίσιο γάλα έχει, ως γάλα, συνεχώς αυξανόμενη τάση προς κατανάλωση. Οπότε και εκεί θα πρέπει να λάβετε κάποια μέτρα. Από τη στιγμή που υιοθετήσατε την εργαλειοθήκη του ΟΟΣΑ και μάλιστα την ξεχειλώσατε μέχρι να φθάσει να θεωρείται φρέσκο το γάλα των έντεκα ημερών, καταστράφηκαν επί της ουσίας οι αγελαδοτρόφοι. Τουλάχιστον, να προστατεύσετε τους κτηνοτρόφους, οι οποίοι έχουν κατσίκες, πρόβατα, γίδια.

Για τους ελεγκτικούς μηχανισμούς θα πρέπει να επιστήσετε ιδιαίτερα την προσοχή σας, διότι οι πληροφορίες είναι πολύ συγκεκριμένες, όπως είδατε και στην ερώτηση και ξέρετε ότι, δυστυχώς, σε αυτή τη χώρα βαφτίζουμε με πολύ μεγάλη ευκολία όχι μόνο το γάλα αλλά και τα εισαγόμενα αμνοερίφια, βαφτίζουμε τα ροδάκινα, τις πατάτες, τα πάντα ελληνικά εις βάρος των Ελλήνων παραγωγών.

Είδαμε και μια ήττα -και αυτό είναι και δική σας ήττα- όπου πλέον μια άλλη χώρα της Ευρωπαϊκής Ένωσης, η Τσεχία, θα μπορεί να παράγει ελληνικό γιαούρτι –ο Θεός και η ψυχή τους να το κάνει γιαούρτι!- με τη δικαιολογία μάλιστα της Ευρωπαϊκής Ενώσεως. Η γνωμοδότηση είναι -και τη γνωρίζετε- ότι δεν ενδιαφέρει ο τόπος αλλά ο τρόπος παραγωγής. Η ένδειξη «ελληνικό» νομίζω ότι εκφράζει πως είναι από την Ελλάδα. Ας ήταν τσέχικο γιαούρτι κατά τα ελληνικά πρότυπα. Αυτή ήταν μια ήττα της Ελλάδος και βλέπουμε ότι και λόγω της εργαλειοθήκης του ΟΟΣΑ αυτή η ήττα θα συνεχιστεί και θα οδηγήσει σε ολοκληρωτική καταστροφή.

Έχουμε μια ερώτηση και θα θέλαμε απάντηση: Για την επικείμενη συμφωνία και με τις χώρες της Νοτίου Αφρικής αλλά και με τη Διατλαντική Συμφωνία, η Ελλάδα δεν έχει το δικαίωμα του βέτο; Γιατί, αν θυμάμαι καλά και το ξέρετε κι εσείς καλύτερα, κύριε Υπουργέ, για τη συμφωνία με τον Καναδά, οι Έλληνες κτηνοτρόφοι είπαν «μην υπογράψετε καμμία συμφωνία και αφήστε μας μόνους να βγάλουμε το φίδι από την τρύπα, να πάμε στα δικαστήρια, διότι, εάν υπογράψει η χώρα συμφωνία, μετά δένετε τα χέρια των κτηνοτρόφων και δεν μπορούν να κάνουν τίποτα».

Επαναλαμβάνουμε ότι θέλουμε μια δέσμευση, όχι για εμάς αλλά για τους Έλληνες πολίτες και ειδικότερα τους κτηνοτρόφους, ότι θα λάβετε όλα τα απαραίτητα μέτρα, ώστε να μην απεμποληθούν τα κυριαρχικά μας δικαιώματα πάνω στο συγκεκριμένο ζήτημα. Γιατί, δυστυχώς, μόνο εμείς οι κακοί της Χρυσής Αυγής, απ’ ό,τι φαίνεται, πονάμε γι’ αυτό το σοβαρότατο ζήτημα.

Σε τελική ανάλυση, ποιος ο λόγος να είμαστε στην Ευρωπαϊκή Ένωση, όταν όλες οι αποφάσεις και οι συμφωνίες της Ευρωπαϊκής Ένωσης είναι εις βάρος των ελληνικών προϊόντων, όπως γίνεται και με τις ελιές Καλαμών, όπως γίνεται με τους αμπελώνες, όπως γίνεται με πλείστα άλλα προϊόντα;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Βάλατε πολλά θέματα. Θα τα πούμε μερικά απ’ αυτά, όπως είπα, στην επιτροπή.

Η συμφωνία με τη Νότια Αφρική δεν είναι μόνο συμφωνία ανταλλαγής αγροτικών προϊόντων, αλλά είναι μια ευρύτερη συμφωνία, αναπτυξιακή, επενδυτική, που αφορά έξι χώρες της Νοτίου Αφρικής. Μιλάμε για μια συμφωνία, η οποία έχει μονογραφηθεί, έχει κλείσει από τον Σεπτέμβριο του 2014, όταν μάλιστα η χώρα μας εκτελούσε και χρέη Προεδρίας στην Ευρωπαϊκή Επιτροπή. Δηλαδή, θέλω να πω ότι ήταν τέτοια η αμέλεια τής τότε κυβέρνησης, που πέρασε από μπροστά της η συμφωνία και είτε δεν την πήρε χαμπάρι είτε με ένα νεύμα είπε «ναι, προχωρήστε».

Από εκεί και πέρα, είμαστε σε μια διαδικασία, ώστε να επιχειρήσουμε τουλάχιστον στον χρόνο μετάβασης προς τη συμφωνία να αναθεωρήσουμε αυτά που προβλέπει η συμφωνία.

Όσον αφορά τα υπόλοιπα, στα οποία αναφερθήκατε ιδιαίτερα, όντως με την Τσεχία αντιδράσαμε. Αντιδράσαμε και μάλιστα είναι ένα ζήτημα το οποίο νομικά θα το δούμε, θα το προχωρήσουμε, για τον απλούστατο λόγο ότι ελληνικό γιαούρτι δεν υπάρχει ως προϊόν πουθενά.

Η αναφορά, λοιπόν, της ένδειξης «ελληνικό» δείχνει καθαρά γεωγραφική προέλευση. Άρα στην προκειμένη περίπτωση δεν πρέπει η Τσεχία να το χρησιμοποιήσει, διότι αποτελεί παραπλάνηση. Ο καταναλωτής, βλέποντας «ελληνικό γιαούρτι», θεωρεί ότι είναι προέλευσης Ελλάδας, δεδομένου ότι αυτό εννοεί, διότι άλλη διαδικασία δεν υπάρχει.

Νομικά θα προσφύγουμε και υπάρχει ένα προηγούμενο πριν από λίγα χρόνια –δεν θυμάμαι ακριβώς τον χρόνο- στην Αγγλία, όπου επιχείρησε κάποια μονάδα να κάνει αυτή την κίνηση και αντίστοιχα ελληνική εταιρεία από εδώ προσέφυγε στα δικαστήρια και πέτυχε ένα θετικό αποτέλεσμα.

Θα το παρακολουθήσουμε και δεν υπάρχει περίπτωση να μην αντιδράσουμε. Θα αντιδράσουμε προσφεύγοντας στα αρμόδια δικαστήρια.

Για τα υπόλοιπα που βάλατε, για τις υπόλοιπες συμφωνίες, σας είπα και προηγούμενα ότι αυτό για το οποίο εμείς πάντα επιμένουμε και φωνάζουμε είναι η ποιοτική υπόσταση των προϊόντων μας. Είναι το μόνο εργαλείο που έχουμε για να μπορέσουμε να ανταγωνιστούμε και, κυρίως, είναι το εργαλείο που προσθέτει αξία, για να μπορέσουν τα προϊόντα μας όντως να βγουν στις διεθνείς αγορές.

Θα πούμε περισσότερα στην επιτροπή.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν εισέλθουμε στη συζήτηση της επόμενης ερώτησης, θέλω να σας ανακοινώσω ότι δεν συζητούνται λόγω απουσίας του αρμόδιου Υπουργού στο εξωτερικό, οι εξής επίκαιρες ερωτήσεις.

Η δεύτερη με αριθμό 910/27-5-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Υποδομών, Μεταφορών και Δικτύων, σχετικά με τα χρέη του ΟΑΣΑ.

Επίσης, η δεύτερη με αριθμό 2380/15-1-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με την αποκατάσταση της αδικίας του τελευταίου νόμου για το ενιαίο μισθολόγιο που αφορά τους υπαλλήλους των περιφερειών.

Θα συζητηθεί η πρώτη με αριθμό 2433/19-1-2016 ερώτησης του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Αγροτικής Ανάπτυξης και Τροφίμων, σχετικά με τον θεσμό του κτηνιάτρου εκτροφής.

Ο κ. Δαβάκης έχει τον λόγο.

**ΑΘΑΝΑΣΙΟΣ ΔΑΒΑΚΗΣ:** Σας ευχαριστώ, κύριε Πρόεδρε.

Έχει συνάφεια η ερώτησή μου με την ερώτηση που συζητήθηκε προηγουμένως από τους συναδέλφους της Χρυσής Αυγής και αφορά το τεράστιο ζήτημα της κτηνοτροφικής παραγωγής, της ζωικής παραγωγής της χώρας μας.

Κατά την περίοδο 2013-2014, όταν θέριζε τη ζωική παραγωγή ο καταρροϊκός πυρετός, σε ανάλογη επίκαιρη ερώτησή μου, ο τότε Υπουργός Αγροτικής Ανάπτυξης κ. Κουκουλόπουλος είχε αναφέρει ως ένα από τα μέτρα καταπολέμησης της νόσου, την ιδιότητα του κτηνιάτρου εκτροφής.

Αυτός ο κτηνίατρος θα συμπλήρωνε τα τεράστια κενά, τα οποία αντιμετωπίζουν σε όλη την επικράτεια οι διευθύνσεις ζωικής παραγωγής της χώρας, και θα έδινε μία, θα έλεγα, χείρα βοηθείας στην ήδη χειμαζόμενη υπηρεσία της ζωικής παραγωγής.

Η ερώτηση, λοιπόν, κατευθύνεται, αφ’ ενός μεν στην περιγραφή της υπάρχουσας κατάστασης και αφ’ ετέρου στο τι προτίθεσθε, κύριε Υπουργέ, να κάνετε σε ένα χρονίζον, θα έλεγα, ζήτημα, όπως είναι αυτό της ελλιπούς στελέχωσης των διευθύνσεων ζωικής παραγωγής και αγροτικής παραγωγής γενικότερα της χώρας, εάν υπάρχει κάποια ευοίωνη προοπτική προς την κατεύθυνση της επίλυσης του προβλήματος και αν υπάρχει, επίσης, μία καλύτερη σύζευξη της υπηρεσίας, δηλαδή, των υπηρεσιακών κτηνιάτρων με αυτούς τους κτηνιάτρους, όπως είναι οι ιδιώτες, οι οποίοι θα συνέδραμαν με βάση την επιλογή της προηγούμενης πολιτικής ηγεσίας και για την οποία και εσείς συμφωνείτε, εάν θα υπάρξει μία καλύτερη σύζευξη-σύνδεση προς αυτή την κατεύθυνση. Υπάρχουν διάφορες ενστάσεις από τους κτηνιάτρους της υπηρεσίας -προφανώς τις γνωρίζετε-όπως της Πανελλήνιας Ένωσης Κτηνιάτρων Δημοσίων Υπαλλήλων, που δεν συνηγορούν προς την ιδιότητα του κτηνιάτρου εκτροφής –την καταγγέλλουν, θα έλεγα- και τη θεωρούν αλυσιτελή.

Νομίζω, όμως, ότι ήταν μία καλή λύση αυτή, εάν, βεβαίως, εκ μέρους της πολιτείας υπάρξει μία σωστή αντιμετώπιση και μία σωστή διαχείριση της ιδιότητας αυτής.

Περιμένω την απάντησή σας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Δαβάκη.

Ο κύριος Υπουργός έχει τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, η αγωνία μας για την κτηνοτροφία είναι δεδομένη. Εγώ πιστεύω ότι όλη η σύνθεση της Βουλής νοιάζεται για την κτηνοτροφία.

Στην ιστοσελίδα του Υπουργείου Αγροτικής Ανάπτυξης έχει αναρτηθεί και είναι σε ισχύ το μητρώο των κτηνιάτρων εκτροφής. Έχουν εγγραφεί μέχρι σήμερα τετρακόσιοι πενήντα επτά ιδιώτες κτηνίατροι και είναι ένα μητρώο το οποίο επικαιροποιείται συνεχώς με την εγγραφή νέων κτηνιάτρων.

Με υπουργική απόφαση, που έχει εκδοθεί, περιγράφεται με λεπτομέρεια η εφαρμογή του θεσμικού πλαισίου του κτηνιάτρου στις κτηνοτροφικές εκμεταλλεύσεις.

Παρ’ όλα αυτά, για την πλήρη εφαρμογή τους στην πράξη εκκρεμεί μια κοινή υπουργική απόφαση από το Υπουργείο Αγροτικής Ανάπτυξης και το Υπουργείο Οικονομικών, που αφορά τις αποζημιώσεις και τις ενισχύσεις για το 2016, με την οποία θα δεσμευτεί και συγκεκριμένο οικονομικό ποσό για την κάλυψή τους. Αυτή την ώρα έχει υπογραφεί από εμάς και βρίσκεται στο Υπουργείο Οικονομικών για να ολοκληρωθεί η σχετική διαδικασία.

Τώρα σχετικά με αυτό που αναφέρατε, με την ένταξη του κτηνιάτρου εκτροφής στο ίδιο καθεστώς με τις άλλες επαγγελματικές κατηγορίες, προκειμένου να χαρακτηριστεί το όχημά του ως επαγγελματικό, αυτό, βέβαια, δεν αποτελεί δική μας αρμοδιότητα, όμως οπωσδήποτε -επειδή αποτελεί μέριμνά μας για μια πιο αποτελεσματική εφαρμογή των προγραμμάτων ελέγχου και εκρίζωσης των ασθενειών και για μια αυστηρότερη, θα έλεγα, επιμέλεια όσον αφορά την προστασία της υγείας του ζωικού κεφαλαίου και της δημόσιας υγείας- θα προβούμε στις απαραίτητες ενέργειες για να διευκολύνουμε περαιτέρω το έργο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Αναφερθήκατε, όντως, στην ανακοίνωση, που υπάρχει, από πλευράς του συνδικαλιστικού οργάνου των κτηνιάτρων του δημοσίου τομέα. Έχει αντιδράσει με τη θέσπιση του κτηνιάτρου εκτροφής. Εμείς πιστεύουμε ότι έτσι όπως είναι η συγκυρία και οι ανάγκες, ιδιαίτερα για να υπηρετήσουν την κτηνοτροφία, μας υποχρεώνουν ό,τι εργαλείο μπορούμε να χρησιμοποιήσουμε και μπορεί να βοηθήσει προς αυτή την κατεύθυνση να το χρησιμοποιήσουμε. Όμως, τονίζουμε για μια ακόμη φορά ότι το Υπουργείο Αγροτικής Ανάπτυξης επιμένει ιδιαίτερα στο να καλύψει τις ανάγκες σε γεωκτηνοτροφικόπροσωπικό, βάζοντας σε πρώτη μοίρα, σε πρώτη θέση τους κτηνιάτρους, διότι είναι πάρα πολύ απαραίτητη η παρουσία τους, για να λειτουργήσουν, όχι μόνο προστατεύοντας την υγεία του καταναλωτή, αλλά κυρίως την υγεία και την επιμέλεια, θα έλεγα, των ζώων.

**ΠΡΟΕΔΡΕΥΩΝ (Δημήτριος Κρεμαστινός):** Κύριοι συνάδελφοι, θα ήθελα να κάνω μια παράκληση. Να κρατήσουμε τον χρόνο, διότι μετά ακολουθεί νομοθετικό έργο.

Κύριε Δαβάκη, έχετε και πάλι τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, είμαι εισηγητής και το ξέρω.

Κύριε Υπουργέ, συμφωνώ. Αυτό που ήθελα να γίνει διακριτό είναι το κατά πόσο εσείς συνηγορείτε προς τον θεσμό του κτηνιάτρου εκτροφής. Κατάλαβα εμμέσως ότι είστε υπέρ του θεσμού αυτού.

Τώρα το ζήτημα για το κατά πόσο θα ανασταλούν οι όποιες ενστάσεις της υπηρεσίας και της Πανελλήνιας Ένωσης Κτηνιάτρων Δημοσίων Υπαλλήλων εναπόκειται σε εσάς να πείσετε με κάποια πρακτική ότι είναι και αυτοί εξίσου χρήσιμοι, ούτως ώστε να μπορέσουν να συνδράμουν στο όλο έργο των κτηνιάτρων της υπηρεσίας.

Όσον αφορά για τα αυτοκίνητα -διότι πάνε με ίδια μέσα στις διάφορες κτηνοτροφικές εγκαταστάσεις, στα ποιμνιοστάσια- πρέπει να το δείτε, όπως το αναφέρω και στην ερώτησή μου, δεδομένου ότι -για να γίνει λίγο αντιληπτό- στον Νομό Λακωνίας, στον τόπο μου, υπάρχουν περίπου δυόμισι χιλιάδες εκμεταλλεύσεις, ποιμνιοστάσια αιγοπροβάτων, περίπου τετρακοσίων ογδόντα χιλιάδων αιγοπροβάτων. Έχουμε χίλιες πενήντα εννέα εκμεταλλεύσεις βοοειδών, που αφορούν οκτώ χιλιάδες τριακόσια βοοειδή, και αντ’ αυτών έχουμε έξι κτηνιάτρους, συμπεριλαμβανομένης και της διευθύντριας, η οποία δεν εξέρχεται της υπηρεσίας, διότι κάνει και γραφειοκρατική και υπηρεσιακή εργασία και έχουμε και έξι κτηνιάτρους εκτροφής.

Νομίζω ότι μπορεί να υπάρξει μια σωστή προσέγγιση στο όλο ζήτημα, διότι πέραν του καταρροϊκού, που πέρασε, έχουμε τώρα την βρουκέλλωση, τον μελιταίο πυρετό, και εν πάση περιπτώσει, θα έλεγα ότι καραδοκούν και διάφορες άλλες ασθένειες, οι οποίες ανά πάσα στιγμή και ιδιαίτερα τους θερινούς μήνες μπορούν σε αυτή την καθημαγμένη υπηρεσία να εισβάλουν και να έχουμε πάλι τα ίδια, που είχαμε πριν από δυο χρόνια.

Ενισχύστε τον θεσμό και, πάνω απ’ όλα, κάντε τον πιο φιλικό προς τους κτηνιάτρους της υπηρεσίας, διότι εδώ το έγγραφο της υπηρεσίας αναφέρει ότι είμαστε υπέρ μονίμου προσωπικού ή εποχιακού, καλά στελεχωμένες υπηρεσίες, δηλαδή, τα γνωστά.

Εν πάση περιπτώσει, πρέπει να καλυφθούν οι κενές θέσεις με μόνιμο κτηνιατρικό προσωπικό και να αποτραπεί η πορεία αποδυνάμωσης. Όμως, σε αυτές τις δύσκολες εποχές της οικονομίας, όπως πολύ σωστά είπατε, πρέπει να βρεθούν οι κατάλληλες εφαρμογές, οι κατάλληλες συνθήκες, όπως ο κτηνίατρος εκτροφής, ούτως ώστε να μην υπάρξει το πρόβλημα, το οποίο αντιμετωπίζουμε κάθε στιγμή.

Πρέπει να συνδράμουν κι αυτοί οι άνθρωποι και να ενισχυθούν από εσάς. Πηγαίνουν με τα δικά τους μέσα. Πρέπει να περιβληθούν –θα έλεγα- με μία θωράκιση, ούτως ώστε να μην έχουν και οικονομική αιμορραγία από πάνω. Και πρέπει να καταλάβουν όλοι ότι πάνω απ’ όλα ο λόγος για τον οποίο τα υφιστάμεθα -οι υπηρεσίες, οι πολιτικές ηγεσίες και όλοι μας- είναι η εξυπηρέτηση του ελληνικού λαού και, στην προκειμένη περίπτωση, η εξυπηρέτηση των Ελλήνων κτηνοτρόφων, οι οποίοι δυστυχώς, όταν υπάρχει ανάγκη, βρίσκονται σε πάρα πολύ δύσκολη θέση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Νομίζω ότι απηχώ και τη δική σας άποψη σε αυτό, γιατί είστε κι εσείς γνώστης όλων αυτών των αντικειμενικών συνθηκών.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Δαβάκη.

Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, έχω συναντηθεί με το συνδικαλιστικό όργανο των κτηνιάτρων του δημοσίου και καταλαβαίνω την ανησυχία τους. Ενδιαφέρονται για το μέλλον του κλάδου τους, για την απασχόληση τους. Βεβαίως, κι εμείς, από τη δική μας πλευρά, όπως είπα και προηγουμένως, θέλουμε να έχουμε κτηνιάτρους δημοσίους υπαλλήλους, για να αντιμετωπίζουμε όλα τα προβλήματα.

Έτσι, όμως, όπως είναι η κατάσταση σήμερα, πολλά προβλήματα δεν μπορούν να αντιμετωπιστούν. Δεν έχουν την πολυτέλεια του χρόνου -αυτή την ώρα- οι κτηνίατροι του δημοσίου να απασχοληθούν με τα πολλά προβλήματα. Άρα από την ώρα που οι κτηνίατροι εκτροφής μάς καλύπτουν για ένα συγκεκριμένο έργο, μέσα από την εφαρμογή ενός συγκεκριμένου προγράμματος, θα χρησιμοποιήσουμε και αυτή τη δυνατότητα.

Μακάρι, να μας επιτρέψει η δημοσιονομική κατάσταση της χώρας να προσλάβουμε κτηνιάτρους, διότι, επαναλαμβάνω, ειδικά για το Υπουργείο Αγροτικής Ανάπτυξης ο συγκεκριμένος κλάδος πρέπει οπωσδήποτε να είναι ενισχυμένος, γιατί η κτηνοτροφία είναι το βασικότερο εργαλείο του αγροτικού χώρου, που μπορεί να μας βγάλει από πολλά προβλήματα που βιώνουμε ως χώρα.

**ΑΘΑΝΑΣΙΟΣ ΔΑΒΑΚΗΣ:** Για τα οχήματα έχετε κάτι να πείτε;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είπα και προηγουμένως ότι δεν είναι αρμοδιότητα δική μας. Θα έρθουμε σε επαφή με τα άλλα Υπουργεία που έχουν τη σχετική αρμοδιότητα, για να τους τονίσουμε ότι πρέπει να τους βοηθήσουμε, γιατί χρειάζεται οπωσδήποτε αυτή η λειτουργία.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Θα συζητηθεί η πέμπτη με αριθμό 920/30-5-2016 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στις καλλιέργειες από τις βροχοπτώσεις στη Θεσσαλία.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, οι πρόσφατες έντονες βροχοπτώσεις στην περιοχή της Θεσσαλίας και συγκεκριμένα στις 21 και 22 Μαΐου, πριν από δύο εβδομάδες δηλαδή, είχαν αποτέλεσμα αρκετές καλλιέργειες να έχουν υποστεί τεράστιες και εκτεταμένες ζημιές και στον Νομό Λάρισας -κυρίως στην Καρδίτσα, στα Τρίκαλα-αλλά και στον Νομό Μαγνησίας. Σε πολλές περιπτώσεις, μεγάλες καλλιεργήσιμες εκτάσεις πλημμύρισαν, με αποτέλεσμα την μερική ή ολική καταστροφή των καλλιεργειών. Συγχρόνως, λόγω του έντονου φαινομένου αλλά και των ανεπαρκών έργων υποδομής, τεράστια προβλήματα, πέρα από τις καλλιέργειες, δημιουργήθηκαν και σε οικισμούς, σε χωριά, αλλά κυρίως στην πόλη των Φαρσάλων, με δεκάδες σπίτια να έχουν πλημμυρίσει.

Μετά από αυτή τη δυσμενή εξέλιξη, όπως καταλαβαίνετε, οι αγρότες βρίσκονται μπροστά σε νέα αδιέξοδα, σε ό,τι αφορά, βεβαίως, και το εισόδημα τους, όπου έρχεται και αυτό το πρόβλημα να προστεθεί στην ήδη τραγική οικονομική κατάσταση που βιώνουν κι αυτοί, λόγω και της αντιαγροτικής πολιτικής που εφαρμόζεται, τόσο από την παρούσα, αλλά και τις προηγούμενες κυβερνήσεις.

Συνεπώς τα ερωτήματα είναι αν και πότε θα γίνουν –εμείς λέμε άμεσα- οι εκτιμήσεις των ζημιών στο σύνολο των καλλιεργειών και να αποζημιωθούν οι παραγωγοί άμεσα και δίκαια για το 100% της ζημιάς. Βεβαίως, παράλληλα να δοθεί έκτακτη ενίσχυση στους πληγέντες, προκειμένου να αντιμετωπίσουν και την αποκατάσταση των ζημιών που υπέστησαν.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Η φετινή άνοιξη και η πορεία προς το καλοκαίρι φέτος είχε πολλές ζημιές στην περιοχή της Θεσσαλίας. Είχαμε πάρα πολλές πλημμύρες από βροχοπτώσεις από τον Μάρτιο μέχρι τον Μάιο.

Αναφέρεστε ασφαλώς στις τελευταίες που έγιναν 21 και 22 Μαΐου σε Καρδίτσα, Τρίκαλα, Φάρσαλα, Φαρκαδόνα, σε αυτές τις περιοχές. Όντως, λοιπόν, έγιναν αναγγελίες και υποβάλλονται δηλώσεις ζημιάς εκ μέρους των παραγωγών.

Επίσης, από το ίδιο αίτιο στην περιοχή του Δήμου Φαρσάλων είχαμε ζημιές και σε πάγιο κεφάλαιο, κυρίως αποθήκες και αποθηκευμένα προϊόντα και οι καταγραφές αυτές γίνονται αυτή την ώρα και θα γίνουν όσο γίνεται γρηγορότερα. Το έργο των εξατομικεύσεων -είναι αυτό που λέμε «εξατομίκευση των εκτιμήσεων»- θα γίνει σύντομα, αλλά αργότερα. Στη συνέχεια θα κοινοποιηθούν τα πορίσματα και θα ακολουθήσει η καταβολή των αποζημιώσεων στους δικαιούχους ασφαλιστικά ενήμερους παραγωγούς.

Επισημαίνεται ότι την υποχρεωτική ασφάλιση της αγροτικής παραγωγής, που παρέχεται από τον ΕΛΓΑ, καλύπτονται οι άμεσες ζημιές στη φυτική παραγωγή και στο ζωικό κεφάλαιο που προξενούνται από τα συγκεκριμένα ζημιογόνα αίτια -φυσικοί κίνδυνοι, χαλάζι, πλημμύρα, παγετός-, καθώς και παθήσεις στο ζωικό κεφάλαιο, οι οποίες οπωσδήποτε είναι μεγαλύτερες από ένα ελάχιστο ποσοστό ζημιάς. Γνωρίζουν οι αγρότες τον σχετικό κανονισμό.

Αυτές οι ζημιές που αφορούν ιδιαίτερα το πάγιο κεφάλαιο και τα αποθηκευμένα προϊόντα, εφόσον πληρούνται οι προϋποθέσεις που απαιτεί ο κανονισμός κρατικών οικονομικών ενισχύσεων και ταυτόχρονα υπάρχει η κοινοτική διαδικασία ελέγχου, δίνονται κρατικές ενισχύσεις στον τομέα της γεωργίας, οι οποίες εντάσσονται σε πρόγραμμα χορήγησης κρατικών ενισχύσεων -είναι αυτό που γνωρίζουν οι αγρότες, τα ΠΣΕΑ- και το οποίο βεβαίως θα υποβληθεί προς έγκριση στην Ευρωπαϊκή Επιτροπή. Εφόσον εγκρίνει η Ευρωπαϊκή Επιτροπή και εφόσον η δημοσιονομική κατάσταση επιτρέπει, τότε πληρώνονται οι συγκεκριμένες ζημιές, τότε καταβάλλονται τα ΠΣΕΑ.

Βέβαια, θα σας πω στη δευτερολογία μου, εμείς παράλληλα θα ξεκινήσουμε να ελέγχουμε όλες τις δυνατότητες που έχουμε, εκτός από τις δύο που σας προανέφερα για να καλύψουμε τις συγκεκριμένες ζημιές.

**ΑΘΑΝΑΣΙΟΣ ΔΑΒΑΚΗΣ:** Η εξισωτική του 2015 ξέρετε πότε θα καταβληθεί;

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κύριε Δαβάκη, εγώ είμαι ο ερωτών Βουλευτής. Θα επανέρθετε κι εσείς με άλλη ερώτηση.

**ΑΘΑΝΑΣΙΟΣ ΔΑΒΑΚΗΣ:** Ρωτήστε το κι αυτό.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Ο κ. Λαμπρούλης έχει τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Το πρόβλημα είναι τεράστιο, κύριε Υπουργέ. Το γνωρίζετε, νομίζω, γιατί είχατε κι επαφές με μια σειρά από αγροτικούς συλλόγους στην κατεύθυνση, όχι μόνο ανάδειξη και εξέταση του ζητήματος αυτού, αλλά και κατάθεση των αιτημάτων των αγροτών.

Στην Καρδίτσα πάνω από εκατόν εξήντα χιλιάδες στρέμματα πλημμύρησαν. Στα Τρίκαλα, κυρίως στην περιοχή του Δήμου Φαρκαδόνας, περίπου τριάντα, ίσως και παραπάνω. Αντίστοιχα, όπως ειπώθηκε και στην πρωτολογία μου και στη Λάρισα, αλλά και στη Μαγνησία και αφορά βεβαίως και εγκαταστάσεις σε κάποιες περιοχές, εμπράγματο δηλαδή ή πάγιο κεφάλαιο κατ’ επέκταση.

Αυτό, όμως, που αναδεικνύεται και με το πρόβλημα των πλημμυρών στη Θεσσαλία, το οποίο δεν είναι πρώτη φορά, ίσως είναι πρώτη φορά σε τόσο μεγάλη έκταση -είναι ένα φαινόμενο, ένα ζήτημα, ένα πρόβλημα μάλλον που ταλανίζει τους αγρότες χρόνια τώρα- αυτό, λοιπόν, που αποκαλύπτεται και που αναδεικνύεται είναι τεράστιες ελλείψεις τόσο στη συντήρηση, τον καθαρισμό, τη βελτίωση των δικτύων των ποταμών, των παραποτάμων, αλλά και των στραγγιστικών τάφρων, αλλά βεβαίως και η ανάγκη νέων εγγειοβελτιωτικών έργων που θα βοηθήσουν ή, αν θέλετε, θα αποτρέψουν τις εκτεταμένες καταστροφές των καλλιεργειών.

Εδώ οι ευθύνες είναι τεράστιες, μεγάλες, τόσο των προηγούμενων κυβερνήσεων, αλλά και των περιφερειών, της Περιφέρειας Θεσσαλίας εν προκειμένω, των τοπικών διοικήσεων, δήμων, των αρμόδιων αντίστοιχα φορέων. Γιατί, όπως πολλές φορές είπα και στο παρελθόν, οι περιοχές και της Καρδίτσας και των Τρικάλων έχουν υποστεί τεράστιες καταστροφές από της πλημμύρες.

Και προς αυτή την κατεύθυνση και οι αγροτικοί σύλλογοι, χρόνια τώρα, η ενότητα και η ομοσπονδία αγροτικών συλλόγων όλων των περιοχών στη Θεσσαλία έχουν αναδείξει τα ζητήματα αυτά σε ό,τι αφορά τα απαραίτητα έργα, αντιπλημμυρικά, εγγειοβελτιωτικά κ.λπ., με συγκεκριμένες προτάσεις. Όμως, ο αγροτικός πληθυσμός μένει αβοήθητος και βεβαίως οδηγούνται στην καταστροφή για ακόμη μία φορά.

Εδώ όλοι αυτοί οι κρατικοί φορείς –να το πω έτσι- που έχουν την ευθύνη, κρύβονται πίσω από το γεγονός του έκτακτου καιρικού φαινομένου.

Εμείς λέμε ότι πρόκειται για εγκληματική αδιαφορία και του κράτους, αλλά και της τοπικής αυτοδιοίκησης πρώτου και δευτέρου βαθμού απέναντι στο συγκεκριμένο πρόβλημα, αλλά και στο δίκαιο και χρόνιο αίτημα των αγροτών για την ανάγκη υλοποίησης αντίστοιχων έργων.

Έτσι, λοιπόν, οι τελευταίες καταστροφές έρχονται να προστεθούν και στα μεγάλα, τεράστια αδιέξοδα παράλληλα που βρίσκονται οι αγρότες και από την πολιτική που ακολουθείται στον αγροτικό τομέα, η οποία εφαρμόζεται και από την παρούσα Κυβέρνηση και η οποία επιταχύνει στην ουσία το ξεκλήρισμα των αγροτών.

Εμείς λέμε συγκεκριμένα ότι απαιτείται η Κυβέρνηση άμεσα να πάρει μέτρα ουσιαστικής θωράκισης των αγροτικών καλλιεργειών από τις φυσικές καταστροφές με έργα υποδομής, εγγειοβελτιωτικά κ.λπ. και αλλαγή -επειδή αναφέρατε τον κανονισμό του ΕΛΓΑ- του κανονισμού του ΕΛΓΑ, ο οποίος δεν εξασφαλίζει το 100% της αποζημίωσης απ’ όλες τις αιτίες καταστροφής και στη φυτική και στη ζωική παραγωγή, αφού ό,τι πληρώνουν οι αγρότες στον ΕΛΓΑ ουσιαστικά δεν είναι ανταποδοτικό και, παράλληλα, λειτουργεί ως ένα ακόμη χαράτσι στις πλάτες τους.

Επίσης, μπαίνει και το αίτημα, όπως μπαίνει από τους αγρότες, ο ΕΛΓΑ να αλλάξει το καθεστώς του και να είναι κρατικός φορέας.

Εμείς και το προηγούμενο διάστημα αναδείξαμε τα ζητήματα, θα τα αναδεικνύουμε και, βεβαίως, στηρίζουμε τον αγώνα των αγροτών στην κατεύθυνση διασφάλισης του στοιχειώδους δικαιώματος, δηλαδή της επιβίωσης, του να μείνουν στον τόπο τους και να καλλιεργούν.

Επειδή αναφερθήκατε στα ΠΣΕΑ ή, ενδεχομένως, σε άλλα προγράμματα, κύριε Υπουργέ, με συγχωρείτε πάρα πολύ, αλλά αυτά είναι ψίχουλα. Εννοώ τα ΠΣΕΑ. Ο ίδιος είπατε: «Αυτό είναι ζήσε Μάη μου να φας τριφύλλι». Δηλαδή, δεν θα πάρουν ποτέ αποζημίωση. Η αξίωση των αγροτών είναι άμεσα εκτιμήσεις, άμεσα και οι αποζημιώσεις, δίκαιες στο 100% των ζημιών.

Βεβαίως, μπαίνει και ένα ερώτημα: Τι θα γίνει με τη συνδεδεμένη στα προϊόντα, τα οποία δικαιούνται οι αγρότες;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τέσσερις εκπαιδευτικοί συνοδοί από το 2o Δημοτικό Σχολείο Μεγαλόπολης Αρκαδίας και το 135ο Δημοτικό Σχολείο Αθήνας.

Η Βουλή τούς καλωσορίζει.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, έχουμε μια συγκεκριμένη ζημιά που προκαλείται από ένα συγκεκριμένο αίτιο. Θα δούμε, λοιπόν, μέσα από τις εκτιμήσεις που θα γίνουν και τις εξατομικεύσεις κατά πόσο αυτό καλύπτεται από τον ΕΛΓΑ και θα ακολουθήσει η σχετική καταβολή των αποζημιώσεων.

Βέβαια, είπατε ότι μπορεί να καλύψει και άλλους ασφαλιστικούς κινδύνους. Υπάρχει ένας κανονισμός. Για να γίνει αυτό το πράγμα χρειάζεται οικονομική μελέτη, τεχνική μελέτη, η οποία θα αναπροσδιορίσει και το ασφάλιστρο, διότι λειτουργεί ο ΕΛΓΑ στη λογική της ανταποδοτικότητας.

Για όσες, λοιπόν, ζημιές δεν καλύπτονται από τον ΕΛΓΑ, έχουμε δύο δυνατότητες.

Η μία είναι αυτό που λέμε ΠΣΕΑ, δηλαδή μέσω κρατικών οικονομικών ενισχύσεων και κυρίως αφορά πάγιο κεφάλαιο ή ζωικό κεφάλαιο που χάθηκε. Εκεί, βεβαίως, υπάρχει ο απαραίτητος όρος η ζημιά να είναι τουλάχιστον το 30% του μέσου όρου της περιφερειακής ενότητας, του μέσου όρου της περιφέρειας. Εκεί, απ’ ότι φαίνεται, αυτές οι ζημιές δεν φτάνουν σε αυτό το σημείο και είναι δύσκολο να τεκμηριωθούν απέναντι στην Ευρωπαϊκή Επιτροπή για να δώσει την έγκρισή της.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Αυτό που λέτε είναι «ζήσε Μάη μου να φας τριφύλλι».

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άρα θα το δούμε, θα το εξετάσουμε. Εγώ πλησιάζω το συγκεκριμένο θέμα με βάση την πραγματικότητα που έχουμε μπροστά μας.

Η δεύτερη δυνατότητα που έχουμε είναι να καλύψουμε το κομμάτι της απώλειας του εισοδήματος εξαιτίας των ζημιών με τη διαδικασία αυτή που λέμε «de minimis». Και σε αυτή την περίπτωση -να το ξέρετε- χρειάζεται μια διαδικασία έγκρισης από πλευράς της Ευρωπαϊκής Επιτροπής, διότι -όλοι το έχετε αντιληφθεί, το έχουμε κουβεντιάσει πόσες φορές και εντός των ημερών πάλι θα μας απασχολήσει- οι ανακτήσεις από τα «πακέτα Χατζηγάκη» δόθηκαν χωρίς τεκμηρίωση και χωρίς την έγκριση.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Πόσο διάστημα, κύριε Υπουργέ, μπορεί να πάρει το «de minimis»;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όταν λέμε ότι θα εκτιμήσουμε την απώλεια εισοδήματος σημαίνει ότι θα τελειώσει η καλλιεργητική περίοδος και θα γίνει συγκομιδή.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Δεν υπάρχει άλλη δυνατότητα;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν υπάρχει άλλη δυνατότητα, τι να κάνουμε;

Απώλεια εισοδήματος πρέπει να έχεις από την ώρα που θα συγκομίσεις το προϊόν και θα εκτιμήσεις, εάν η αξία του είναι μικρότερη και τι απώλεια έχεις, από τον μέσο όρο των προηγούμενων χρόνων. Αυτές είναι οι διαδικασίες και δεν υπάρχει κάτι άλλο.

Αυτό που θέλω να σας πω είναι ότι, όντως, υπάρχει ένα σοβαρό ζήτημα σχετικά με τα δίκτυα άρδευσης. Εκεί πρέπει να δούμε πώς και μέσα από το Πρόγραμμα Αγροτικής Ανάπτυξης αλλά και σε συνεννόηση με το Υπουργείο Υποδομών να γίνουν τουλάχιστον βελτιωτικές κινήσεις για να μην έχουμε ξανά τα ίδια φαινόμενα με την παραμικρή βροχή και πλημμύρα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Στη συνέχεια θα συζητηθεί η έκτη με αριθμό 894/23-5-2016 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ.Γεωργίου Λαμπρούληπρος τους ΥπουργούςΠαιδείας, Έρευνας και Θρησκευμάτωνκαι Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τα προβλήματα των σπουδαστών στα δημόσια και ιδιωτικά ΙΕΚ.

Κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Η ερώτηση αφορά, όπως αναφέρατε και εσείς, κύριε Πρόεδρε, τα προβλήματα που αντιμετωπίζουν οι σπουδαστές των ΙΕΚ στη χώρα μας. Με αφορμή βεβαίως τα προβλήματα που ανέκυψαν και γι’ αυτόν τον λόγο πριν από δυόμισι περίπου μήνες είχαν κινητοποιηθεί, διεκδικώντας λύση στα προβλήματα αυτά, οι σπουδαστές των ΙΕΚ στη Λάρισα.

Το ένα σκέλος της ερώτησης αφορά το ζήτημα της πρακτικής άσκησης, το οποίο δεν το θίγουμε πρώτη φορά. Θυμίζω ότι τον Νοέμβριο με αντίστοιχη επίκαιρη ερώτηση είχαμε θέσει το ζήτημα κατάργησης της κοινής υπουργικής απόφασης που είχε ληφθεί επί της κυβερνήσεως προ των εκλογών, της υπηρεσιακής κυβέρνησης, όπου στην ουσία με αυτήν άνοιγε ο δρόμος για την απλήρωτη εργασία των σπουδαστών που ασκούν την εξάμηνη πρακτική άσκησή τους.

Μάλιστα, τότε στην αντίστοιχη απάντηση η αρμόδια Αναπληρώτρια Υπουργός είχε δεσμευτεί ότι σε εύλογο χρονικό διάστημα θα καταργούσε το Υπουργείο Παιδείας, με μια κοινή υπουργική απόφαση βεβαίως, την απόφαση του Σεπτεμβρίου.

Παράλληλα, στο ζήτημα της επίκαιρης ερώτησης θέτουμε τα ζητήματα της λειτουργίας που προκύπτουν από την υποχρηματοδότηση των ΙΕΚ, καθώς και ζητήματα των ίδιων των σπουδαστών που στην πλειοψηφία τους είναι παιδιά λαϊκών οικογενειών, με τεράστια οικονομικά προβλήματα, που δεν έχουν τη δυνατότητα να μετακινούνται καθημερινά από την επαρχία προς τα κέντρα ή τις πόλεις όπου λειτουργούν τα ΙΕΚ. Επίσης, θέτουμε μια σειρά από άλλα ζητήματα στο πλαίσιο της εκπαιδευτικής διαδικασίας, όπως τα αναλώσιμα, η προμήθεια των σημειώσεων κ.λπ., τα οποία αναγκάζονται και πληρώνουν, ενώ κατά τη γνώμη μας θα έπρεπε να είναι δωρεάν.

Τα προβλήματα, λοιπόν, που βάζουμε εν τάχει κύριε Πρόεδρε, προς στον Υπουργό είναι πώς θα εξασφαλιστεί η άμεση χρηματοδότηση των δημοσίων ΙΕΚ από τον κρατικό προϋπολογισμό, η κατάργηση της συγκεκριμένης εγκυκλίου του Υπουργείου Παιδείας που ανέφερα, η διανομή δωρεάν από το Υπουργείο Παιδείας όλων των αναλώσιμων, σημειώσεων κ.λπ., στους σπουδαστές αλλά και η δημιουργία των αντίστοιχων απαραίτητων και αναγκαίων υποδομών για την επόμενη χρονιά.

Επίσης, θέτουμε τα ζητήματα των εκπαιδευτικών σε ό,τι αφορά όχι μόνο τον αριθμό και την πληρότητα των θέσεων που θα πρέπει να υπάρχει σε εκπαιδευτικούς στα ΙΕΚ, αλλά και το ότι μένουν απλήρωτοι επί μεγάλο χρονικό διάστημα.

Βεβαίως, εμείς λέμε ότι το κράτος, η Κυβέρνηση θα πρέπει να αναλάβει πρωτοβουλία, ώστε οι σπουδαστές που δεν μπορούν να μετακινούνται να έχουν τη δυνατότητα στέγασης, σίτισης και βεβαίως αντίστοιχα δωρεάν πρόσβασης στα μέσα μαζικής μεταφοράς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, πράγματι το ασφαλιστικό καθεστώς των σπουδαστών των ΙΕΚ δεν είναι επαρκές.

Αυτό που ισχύει σήμερα είναι ότι οι σπουδαστές στα ΙΕΚ, είτε είναι δημόσια είτε ιδιωτικά, πραγματοποιούν την άσκησή τους ως προαπαιτούμενο για να λάβουν το πτυχίο τους και υπάγονται στον κλάδο του ΙΚΑ-ΕΤΑΜ αποκλειστικά για τα εργατικά ατυχήματα.

Πρόθεσή μας είναι να προχωρήσουμε άμεσα σε νομοθετική ρύθμιση, που θα εξισώνει το ασφαλιστικό και το νομοθετικό καθεστώς της άσκησης κατάρτισης με τη μαθητεία, όπως το ψηφίσαμε αυτό το καθεστώς της μαθητείας με τον ν. 4386 τον περασμένο Μάιο. Δηλαδή, οι καταρτιζόμενοι θα υπάγονται ασφαλιστικά στο ΙΚΑ και κατά τη διάρκεια της άσκησης στον κλάδο παροχών ασθένειας σε είδος και στον κλάδο παροχών ασθένειας σε χρήμα, ο δε χρόνος ασφάλισής τους θα λογίζεται ως συντάξιμος και η αμοιβή για το διάστημα της άσκησης θα είναι ίση με το 75% επί του κατωτάτου ημερομισθίου του ανειδίκευτου εργάτη.

Το θέμα που θίγετε για τη δωρεάν στέγαση δεν νομίζω ότι υφίσταται, τουλάχιστον σε μεγάλη έκταση. Διότι υπάρχει ικανή γεωγραφική διασπορά των δημοσίων ΙΕΚ σε όλες τις περιοχές της χώρας κοντά στους τόπους κατοικίας των σπουδαστών.

Ως προς τη μετακίνηση των καταρτιζόμενων, εξασφαλίζεται η πρόσβασή τους στα μέσα μαζικής μεταφοράς με μειωμένο εισιτήριο στην Αττική και μπορούμε να καταβάλουμε προσπάθεια να υπάρξει αντίστοιχη πρόβλεψη και για άλλες περιοχές της χώρας.

Για τη χρηματοδότηση από τις δημόσιες δαπάνες σας ενημερώνω ότι μέχρι στιγμής έχουν εγγραφεί πιστώσεις για το 2016 ύψους 6,1 εκατομμυρίων ευρώ. Η πρώτη χρηματοδότηση που ισοδυναμεί με το 70% της συνολικής χρηματοδότησης, ύψους 4,3 εκατομμυρίων ευρώ έχει ολοκληρωθεί και υπολείπεται η καταβολή της υπόλοιπης δόσης προς το ΙΝΕΔΙΒΙΜ, που έχει αναλάβει τη διαχείριση και λειτουργία των δημόσιων ΙΕΚ και είναι ύψους 1,8 εκατομμυρίων ευρώ.

Όσον αφορά στα θέματα του ΟΑΕΔ, η πληροφόρηση που έχω από τη διοίκηση είναι ότι διαθέτουν πλήρη εργαστηριακό εξοπλισμό για όλες τις ειδικότητες και παρέχονται ανελλιπώς όλα τα αναλώσιμα υλικά.

Επίσης, με ενημερώνουν ότι το έτος κατάρτισης 2015-2016 στα ΙΕΚ του ΟΑΕΔ διεξήχθη χωρίς πρόβλημα και χωρίς ελλείψεις σε εκπαιδευτικό προσωπικό, ενώ για πρώτη φορά η υποβολή αίτησης και η μοριοδότηση των υποψήφιων ωρομίσθιων εκπαιδευτικών έγινε με ηλεκτρονικό τρόπο.

Αυτά κάναμε και θα προχωρήσουμε, διότι θέλουμε τα ΙΕΚ να ενταχθούν με έναν πιο οργανικό τρόπο στο πρόγραμμα της δημόσιας εκπαίδευσης και ειδικότερα στο πρόγραμμα της επαγγελματικής κατάρτισης.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κύριε Λαμπρούλη, έχετε πάλι τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Η κατάσταση που έχει διαμορφωθεί για τους σπουδαστές των ΙΕΚ έρχεται να επιτείνει ένα πρόβλημα, δηλαδή το πρόβλημα που βιώνουν σήμερα χιλιάδες νέοι εργαζόμενοι στη χώρα μας με την ανεργία, την ημιαπασχόληση, την απλήρωτη δουλειά και όλη αυτή την εργασιακή ζούγκλα που υπάρχει σήμερα.

Εμείς ζητάμε ξεκάθαρα, κύριε Υπουργέ, να καταργηθεί η κοινή υπουργική απόφαση του Σεπτεμβρίου.

Πρώτον, είπατε ότι προτίθεστε να φέρετε αυτό το καθεστώς που αναφέρατε προηγουμένως, να εντάξετε αυτά τα παιδιά στο καθεστώς της μαθητείας.

Εμείς λέμε ότι τα παιδιά αυτά είναι εργαζόμενοι, ως εργαζόμενοι αντιμετωπίζονται. Και πριν την κοινή υπουργική απόφαση του Σεπτεμβρίου υπήρχε το ζήτημα. Δεν δαιμονοποιούμε μόνο την κοινή υπουργική απόφαση αλλά είναι και μια πολιτική, η οποία ασκείται συγκεκριμένα.

Αυτά τα παιδιά κατ’ αρχάς πρέπει να απασχολούνται ή να εργάζονται στο πλαίσιο της πρακτικής άσκησης στον κλάδο στον οποίο σπουδάζουν. Εκεί μην μου πείτε -διότι έχουμε πάμπολλα παραδείγματα και νομίζω και εσείς ως Υπουργός αλλά και γνώστης μιας κατάστασης- ότι κάθε άλλο παρά εργάζονται ή απασχολούνται στους τομείς για τους οποίους σπουδάζουν, στις επιχειρήσεις, δηλαδή, που καλούνται να καλύψουν την πρακτική τους άσκηση.

Το τρανό παράδειγμα σε αυτό είναι ο τομέας του τουρισμού, όπου εκεί απασχολούνται σε κάθε άλλου τύπου εργασία, επικουρική, βοηθητική, πέραν της βασικής και, βεβαίως, με απλήρωτη εργασία, ανασφάλιστοι και με μοναδική κάλυψη αυτή για το ατύχημα που μπορεί να συμβεί στο πλαίσιο της εργασίας τους.

Εμείς λέμε συγκεκριμένα ότι αυτά τα παιδιά για το εξάμηνο που είναι πρέπει να καλύπτονται ασφαλιστικά και όσον αφορά τη σύνταξη και όσον αφορά τα ζητήματα της υγείας τους και, βεβαίως, να παίρνουν μισθό, που θα ανταποκρίνεται ή θα ισούται -να το πω έτσι- με τις κλαδικές συμβάσεις, με τα ισχύοντα για τους υπόλοιπους εργαζομένους.

Άρα τι κάνετε και εσείς; Και με αυτό που φέρνετε –θα δούμε το δούμε όταν θα το φέρετε, το πότε θα το φέρετε, θα το εξετάσουμε, θα τοποθετηθούμε- στην ουσία προσφέρετε φθηνό εργατικό δυναμικό –και μάλιστα θεσμοθετημένα- στους επιχειρηματίες, χωρίς κανένα ωράριο κ.λπ..

Ξέρετε πολύ καλά ότι αυτά τα παιδιά ενώ θα πρέπει να απασχολούνται πέντε ώρες, για παράδειγμα, στο πλαίσιο της πρακτικής εργασίας, τις ημέρες αυτές που προβλέπονται, εργάζονται δέκα και δώδεκα ώρες, για να μην πω και παραπάνω. Παραδείγματα τέτοια, επίσης, υπάρχουν πάμπολλα.

Και μη μου λέτε ότι δεν υπάρχουν προβλήματα, γιατί ο ΟΑΕΔ σας είπε αυτά που σας είπε. Κατανοητό. Μεταφέρετε την εικόνα που σας έδωσε η υπηρεσία.

Με συγχωρείτε πάρα πολύ, όμως στη Λάρισα, για παράδειγμα, και σε άλλες περιοχές της χώρας, στην Κοζάνη, στη Θεσσαλονίκη, οι σπουδαστές και οι καθηγητές βγήκαν στους δρόμους. Μη λαμβάνετε υπ’ όψιν μόνο τα μεγάλα αστικά κέντρα, γιατί προβλήματα υπάρχουν και σε αυτές τις περιοχές. Για παράδειγμα, ένας σπουδαστής για να πάει από την Ελασσόνα στη Λάρισα θέλει ένα ποσό καθημερινά για να πηγαινοέρχεται. Από τα Φάρσαλα στη Λάρισα επίσης. Μόνο και μόνο η μεταφορά. Εμείς λέμε: πάσο για δωρεάν μετακίνηση των σπουδαστών από και προς τον χώρο όπου σπουδάζουν, την πόλη όπου βρίσκεται το εκπαιδευτικό ίδρυμα που σπουδάζουν. Επίσης, σε όσα παιδιά δεν μπορούν να μετακινούνται, να δίνεται η δυνατότητα, να υπάρχουν υποδομές, όπου θα διαμένουν δωρεάν, τύπου εστίας, με σίτιση παράλληλα και όσα θα πρέπει να προβλέπονται.

Αυτό το θέμα θέτουμε, κύριε Υπουργέ. Αυτά ζητάμε. Και, βεβαίως, δεν άκουσα να το πείτε, εκτός και αν θεωρείτε ότι με αυτή τη νέα πρόταση που κάνετε, τη νομοθετική παρέμβαση που θα γίνει, θα ανακληθεί η προηγούμενη κοινή υπουργική απόφαση του Σεπτεμβρίου.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κύριε Υπουργέ, έχετε τον λόγο και πάλι.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Πρόεδρε, κύριε συνάδελφε, δεν αντιδικούμε. Αναγνωρίζουμε τα προβλήματα που έχουν τα ΙΕΚ. Έχουμε πολλά περισσότερα προβλήματα από όσα αναφέρατε. Το βασικό πρόβλημα είναι πρόβλημα φυσιογνωμίας, πού εντάσσονται ακριβώς αυτοί οι θεσμοί της μεταλυκειακής εκπαίδευσης. Γι’ αυτό στόχος μας είναι να αναβαθμίσουμε τη σημερινή πολυδιασπασμένη τεχνική και επαγγελματική εκπαίδευση, να συγκροτήσουμε ένα δημόσιο, δωρεάν, επαρκές και αποτελεσματικό σύστημα μεταλυκειακής τεχνικής εκπαίδευσης και κατάρτισης.

Ήδη έχουμε προχωρήσει σε βελτιωτικές κινήσεις, που αφορούν, τόσο την αλλαγή ειδικοτήτων όσο και τη λειτουργία του τέταρτου έτους μεταλυκειακής κατάρτισης στα ΕΠΑΛ. Στο δίκτυο αυτό θα ενταχθούν τα σημερινά ΙΕΚ, που θα καλύπτουν επαρκώς τις ανάγκες των αποφοίτων του ενιαίου λυκείου, που δεν επιθυμούν να συνεχίσουν στα πανεπιστήμια.

Τα δημόσια ΙΕΚ θα παρέχουν το σύνολο των τεχνολογικών ειδικοτήτων που χρειάζεται η ελληνική κοινωνία και οικονομία και θα απονέμουν πτυχία με αναγνωρισμένα επαγγελματικά δικαιώματα.

Θέλω να σας υπενθυμίσω ότι η Κυβέρνησή μας μέσα σε δύσκολες στιγμές έχει δώσει δείγματα γραφής, ενδιαφέροντος για τα ΙΕΚ. Η επιστροφή διαθεσίμων εκπαιδευτικών, που είχαν απολυθεί από την προηγούμενη κυβέρνηση Σαμαρά – Βενιζέλου ενίσχυσαν την επαγγελματική εκπαίδευση και κατάρτιση. Το γεγονός ότι έχει αυξηθεί κατακόρυφα ο αριθμός των σπουδαστών και σπουδαστριών ιδιαίτερα στα ΙΕΚ, δείχνει ότι υπάρχει ένα ενδιαφέρον κοινωνικό, αλλά και ένα ενδιαφέρον της πολιτείας, της Κυβέρνησης ΣΥΡΙΖΑ, για να υπάρξει ανταπόκριση στο αίτημα των παιδιών για κατάρτιση σε συνθήκες ανεργίας, όπως σωστά εντοπίσατε. Όμως, δεν λύνουν τα ΙΕΚ το πρόβλημα της ανεργίας, αλλά μόνο δευτερογενώς προσανατολίζουν τα παιδιά σε κατευθύνσεις που αφορούν την παραγωγική ανασυγκρότηση και την ανάπτυξη της χώρας.

Είναι αυτονόητο ότι η νέα ρύθμιση απαλείφει την προηγούμενη. Αναφέρθηκα στο θέμα της μαθητείας. Θα έχουμε τα ανάλογα πλεονεκτήματα για το θέμα των φοιτητών στα ΙΕΚ.

Σας ευχαριστώ.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Πότε;

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Συντόμως.

Εδώ θα είμαστε και το καλοκαίρι. Δεν θα φύγουμε.

Πάντως, να ξέρετε ότι η Κυβέρνηση δίνει ιδιαίτερη προτεραιότητα στην αντιμετώπιση των προβλημάτων των σπουδαστών και των σπουδαστριών στα ΙΕΚ, διότι υπάρχει και ένα κοινωνικό στοιχείο. Εκεί σπουδάζουν παιδιά που είναι από λαϊκές οικογένειες, που θέλουν να διαμορφώσουν κάποιους όρους για να ενταχθούν στην οικονομία και την κοινωνία, παιδιά –ιδίως κορίτσια, το τονίζω αυτό το πράγμα- που υπό άλλες συνθήκες, επί κυβερνήσεως Σαμαρά, είχαν πεταχθεί στο περιθώριο και στα δίχτυα της κοινωνικής και εκπαιδευτικής διαρροής.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Και δεν είναι μόνο νέοι, αλλά και μεγαλύτερης ηλικίας που έχουν οικογένειες κ.λπ..

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Βεβαίως, είναι και μεγαλύτερης ηλικίας, πόσω μάλλον οι νέοι όμως.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριοι συνάδελφοι, επειδή έχει παρέλθει ο χρόνος των επίκαιρων ερωτήσεων, παράκληση του Προεδρείου είναι να τηρηθούν αυστηρά οι χρόνοι, γιατί υπάρχει νομοθετικό έργο, που πιθανόν να επεκταθεί πάρα πολύ. Κατά συνέπεια παρακαλώ να τηρήσουμε τους χρόνους.

Προχωρούμε στην όγδοη με αριθμό 861/13-5-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Πολιτισμού και Αθλητισμού, σχετικά με την κατάσταση στον Οργανισμό Μεγάρου Μουσικής.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ.

Κύριε Υπουργέ, τον περασμένο Φεβρουάριο εισηγηθήκατε –και αυτό είναι προς τιμή σας και σας πιστώνεται πολύ θετικά- έναν νόμο σωτηρίας του Μεγάρου Αθηνών. Πριν από εσάς ήταν ο κ. Τασούλας, που είχε φθάσει στο τέλος, αλλά έπεσε η κυβέρνηση και ο κ. Ξυδάκης επί δικής σας Κυβερνήσεως που ανασχηματίστηκε. Τελικά, ο κλήρος ήρθε σε σας να σηκώσετε στις πλάτες σας κάτι πάρα πολύ βαρύ.

Εμείς σας στηρίξαμε, γιατί κάνατε σωστά. Υπογραμμίζω και θυμίζω ότι ο κυβερνητικός σας εταίρος καταψήφισε τη νομοθετική σας πρωτοβουλία.

Όμως, κύριε Μπαλτά, επειδή σας ψηφίσαμε –και είμαστε βέβαιοι ότι κάναμε ορθά- αισθανόμαστε και μία πάρα πολύ μεγάλη ευθύνη για την πορεία εφαρμογής του νόμου που ψηφίσαμε τον Φεβρουάριο. Ψηφίσαμε μαζί σας, γιατί η πρωτοβουλία σας ήταν θαρραλέα. Ψηφίσαμε μαζί σας, για να σωθεί το Μέγαρο και για να μπορεί να παρέχει πολιτισμό στα νέα παιδιά και στους πολίτες της Ελλάδας –όπως και το κάνει- να ανεβάζει το ψυχολογικό μας επίπεδο σ’ αυτή την περίοδο της κρίσης, που τόσο έχουμε ανάγκη, να μπορούν να πληρώνονται οι εργαζόμενοι και να μην καταντήσει στο κέντρο της Αθήνας από μία στιγμή δόξας, ένα κουφάρι.

Ενώ επαινέσατε τον τότε πρόεδρο και διευθύνοντα σύμβουλο κ. Μάνο –και το κάνατε εδώ, αν θυμάμαι καλά- στη συνέχεια και πριν αρχίσει να εφαρμόζεται το σχέδιο νόμου που ψηφίσαμε, τον αλλάξατε. Στη θέση του βάλατε τον κ. Θεοχαράκη, ένα πρόσωπο που είχε κάποια θέματα κατά την κρίση της Κυβέρνησης σε ό,τι αφορά τη διοικητική του επάρκεια. Τον βάλατε όμως –κακώς, κατά τη γνώμη μας, κάνατε αυτή την αλλαγή- και εμείς οφείλουμε και να τον στηρίζουμε και να ευχόμαστε να πετύχει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εάν τα πράγματα –και κλείνω αμέσως, κύριε Πρόεδρε- δεν πάνε καλά σε ό,τι αφορά την εφαρμογή του νόμου, τότε μετά από λίγο καιρό θα αρχίσει να δημιουργείται μία νέα μαύρη τρύπα, που δεν θα μπορεί να την αντιμετωπίσει το ελληνικό Κοινοβούλιο και θα έχουμε «κατάρρευση» του Μεγάρου. Ήδη υπάρχουν ανησυχητικές ενδείξεις, για τις οποίες θα σας μιλήσω στη δευτερολογία μου.

Κύριε Υπουργέ, μπείτε λίγο στον κόπο και στα ρούχα του κ. Θεοχαράκη. Ο μη δυνάμενος να διοικήσει, άρα μη έχων χρήματα, άρα μην πληρώνων, έχει και ποινικές ευθύνες. Δεν είναι σωστό να τον δούμε κρατούμενο κάποια στιγμή.

Το ίδιο απειλείται και ο κ. Μάνος, κύριε Πρόεδρε, ο οποίος απέφευγε με πράξεις της τελευταίας στιγμής της ελληνικής Βουλής που του έδιναν τη δυνατότητα να μην μπλέκει με τον νόμο.

Έχουμε ευθύνη ως ψηφίσαντες. Γι’ αυτό, κύριε Υπουργέ, πρέπει να κατανοήσετε εκ μέρους μας την ιδιαίτερη προσοχή που θα δείξουμε στην εφαρμογή του νόμου. Περιμένω, πραγματικά, με ειλικρινή αγωνία αυτά που θα πείτε.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Ευχαριστώ, κύριε Λοβέρδο. Είχα από την αρχή μία δυσκολία να καταλάβω το περιεχόμενο της ερώτησης, εάν η ερώτηση αφορά κάτι συγκεκριμένο ή προκρίνει μία γενικότερη συζήτηση επί του μέλλοντος του Μεγάρου.

Όπως ξέρετε, το Μέγαρο έχει παλαιότερη ιστορία από τόσο. Είναι ένα ίδρυμα πολύ φιλόδοξο στο ξεκίνημά του, το οποίο απορρόφησε το ενδιαφέρον της πολιτείας -αν επιτρέπετε και πολλών κυβερνήσεων, σχεδόν κατ’ αποκλειστικότητα- σε ό,τι αφορά τον πολιτισμό, συσσώρευσε χρέη, έφτασε στα όρια της οικονομικής καταστροφής. Η Βουλή ψήφισε τα χρέη που είχε αναλάβει το Μέγαρο, τα αναλαμβάνει το κράτος διά του προϋπολογισμού. Και βρήκαμε την κατάσταση περίπου σε αυτό το σημείο με έναν νόμο του κ. Τασούλα, που τον είχε περάσει από τη Βουλή. Και, όπως είπατε, κάναμε εμείς έναν νόμο, ο οποίος πέρασε από τη Βουλή και ο οποίος βελτίωνε -κατά τη γνώμη μας, τουλάχιστον- την προηγούμενη κατάσταση, την προηγούμενη νομοθέτηση κ.λπ.. Στον νόμο αυτό συμβάλατε στο να ψηφιστεί. Σας ευχαριστούμε γι’ αυτό. Η ψήφος σας, βεβαίως, δείχνει ότι ενδιαφέρεστε για το Μέγαρο και για τον πολιτισμό γενικότερα. Και έως εκεί ουδείς ψόγος.

Από εκεί και πέρα, διορίσαμε ένα διοικητικό συμβούλιο, όπως ο νόμος μας το έλεγε. Αυτό το διοικητικό συμβούλιο συνέρχεται κανονικά και προσπαθεί να αντιμετωπίσει όλα τα προβλήματα που έχει το Μέγαρο αυτή τη στιγμή –και είναι πολλά όντως- και σε αυτή τη λογική προχωράει χωρίς αυτή τη στιγμή να έχει παρουσιάσει κανενός είδους έλλειμμα, όσον αφορά τη λειτουργία του, τα χρονοδιαγράμματά του, τους προγραμματισμούς του κ.λπ..

Να διευκρινίσω ότι η θέση ενός Υπουργού Πολιτισμού οποιασδήποτε κυβέρνησης δεν είναι να παρεμβαίνει στην καθαυτού λειτουργία, τα καλλιτεχνικά προγράμματα, τη διοικητική λειτουργία ενός εποπτευόμενου οργανισμού, αλλά να παρεμβαίνει για να βοηθήσει, όταν παρουσιάζονται τέτοια προβλήματα. Μέχρι στιγμής τέτοια προβλήματα δεν έχουν παρουσιαστεί.

Ο κ. Θεοχαράκης –μιας και αναφερθήκατε σε αυτόν, δεν ξέρω τι νόημα είχε η φράση «είχε κάποια προβλήματα»- είναι ένα εξαιρετικός πανεπιστημιακός με ευρύτατη καλλιέργεια. Έχει βοηθήσει την Κυβέρνηση –και τη χώρα, θα έλεγα- όχι μόνο επί κυβερνήσεως ΣΥΡΙΖΑ, αλλά και προηγουμένως με το έργο του και την προσφορά του. Είναι απολύτως επαρκής, εάν όχι υπερεπαρκής για να δρομολογήσει το Μέγαρο στη νέα κατεύθυνση.

Απ’ ό,τι γνωρίζω, γιατί συζητάμε κανονικά, χωρίς κανενός είδους προσπάθεια παρέμβασης εκ μέρους του Υπουργού, στη λειτουργία του Μεγάρου, όπως έλεγα. Προγραμματίζει το καλλιτεχνικό του πρόγραμμα, προχωράει τις διοικητικού χαρακτήρα πράξεις, που οριστικοποιούν νόμιμα την καινούργια λειτουργία του Μεγάρου.

Από εκεί και πέρα, η όλη αντίληψη που το διέπει είναι αντίληψη που διέπει φαντάζομαι όχι μόνο την Κυβέρνηση αλλά τουλάχιστον όλα τα δημοκρατικά κόμματα ότι ο πολιτισμός καθαυτός δεν είναι θέμα πολιτικής αντιπαράθεσης στη Βουλή ή μεταξύ των κομμάτων.

Θέμα πολιτικής είναι η εξασφάλιση όρων για την απρόσκοπτη καλλιτεχνική δημιουργία σε όλα τα επίπεδα, η δυνατότητα να εκφράζονται όλες οι μορφές τέχνης και πολιτισμού, η δυνατότητα να διεξάγεται απρόσκοπτα ο διάλογος –που εκεί υπάρχει θέμα, βεβαίως, διαφωνιών και απόψεων για το τάδε ή δείνα καλλιτεχνικό ρεύμα- για τις σχέσεις σύγχρονου πολιτισμού και αρχαίας κληρονομιάς, για να γίνεται ένας διάλογος, που να βοηθάει επίσης τη σύγχρονη καλλιτεχνική δημιουργία κ.ο.κ..

Πιστεύω ότι εκεί δεν πρέπει να υπάρχουν κανενός είδους διαφωνίες πολιτικές. Και όταν σε ένα θέμα, που αφορά εποπτευόμενο οργανισμό, έρχεται στη Βουλή, η έμφαση θα πρέπει να είναι σε πραγματικά προβλήματα που μπορεί η πολιτεία με μια συζήτηση στη Βουλή να βοηθήσει.

Τέτοια προβλήματα δεν έχουν παρουσιαστεί, σας διαβεβαιώ. Και είστε ευπρόσδεκτος να το συζητήσουμε και σε άλλα επίπεδα και υπό άλλους όρους ότι το Μέγαρο προχωράει κανονικά. Οι εκδηλώσεις που έγιναν επί θητείας Θεοχαράκη, εάν επιτρέπεται η έκφραση, προσελκύουν κόσμο, νέο κόσμο. Είχα πάει σε μια εκδήλωση, που ήταν εντυπωσιακό το πόσο νέοι άνθρωποι ήταν εκεί και δεν είχαν χωρέσει στην αίθουσα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε και τη δευτερολογία σας.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Όλες οι ενδείξεις είναι ότι το Μέγαρο, σε αντίθεση με απαισιόδοξες εικόνες, θα προχωρήσει πολύ κανονικά και δημιουργικά.

**ΠΡΟΕΔΡΕΥΩΝ (Δημήτριος Κρεμαστινός):** Προτού σας δώσω τον λόγο, κύριε Λοβέρδο, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και πέντε εκπαιδευτικοί συνοδοί τους από το Ιδιωτικό Δημοτικό Σχολείο του Κολλεγίου Ρόδου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, ευχήθηκα και στην πρωτολογία μου στον κ. Θεοχαράκη καλή επιτυχία. Ωστόσο, θέλω να συμφωνήσετε μαζί μου στη δευτερολογία σας τώρα πια που έχετε και εμπειρία ενάμισι έτους ότι το ελληνικό κράτος είναι ένα δύσκολα διοικήσιμο κράτος και ότι το κεντρικό κράτος, αλλά και οι διάφοροι οργανισμοί του –τώρα είναι στον χώρο του δημοσίου και το Μέγαρο- δεν διοικούνται με τα μάτια ή εξ αποστάσεως, αλλά απαιτούν προσωπική καθημερινή παρουσία, τόλμη και αποφασιστικότητα. Σας το θέτω αυτό, για να μην προχωρήσω περισσότερο σε λεπτομέρειες, που δεν νομίζω ότι αφορούν και στον χαρακτήρα μου αλλά και στον τόνο που θέλω να δώσω στη συζήτησή μας.

Πάμε τώρα σε κάτι συγκεκριμένο. Η διαπιστωτική πράξη της μεταβίβασης του Μεγάρου στο πεδίο του δημοσίου, κατά τον νόμο που εισηγηθήκατε και ψηφίσαμε, έχει καθυστερήσει πάρα πολύ. Νομίζω ότι πρέπει να έγινε μετά από τρεις μήνες, μόλις πριν από λίγο. Δεν έχει ξεκαθαριστεί η φορολογική εικόνα του Μεγάρου, κάτι που για τον διοικητή του και για τον ίδιο τον θεσμό είναι πάρα, μα πάρα πολύ σημαντικό. Τα βάρη του, αν δεν σβήσουν από την εικόνα του ή αν καθυστερήσουν να σβήσουν, θα επιβαρύνουν πάρα πολύ την καθημερινή διαχείριση του Μεγάρου.

Για το μεγάλο θέμα του προϋπολογισμού, κύριε Υπουργέ, ξέρετε καλά πως δεν μπορούσε να γίνει όσο δεν υπήρχε η κανονικότητα. Και ερχόταν η Βουλή και με τροπολογίες τούς έδινε κάποια χρήματα. Ο προϋπολογισμός μέσα σε αυτό το τρίμηνο και εν όψει της νέας καλλιτεχνικής χρονιάς, που θα αρχίσει σε λίγο, δεν είναι απλό πράγμα, διότι προϋποθέτεις τα έσοδά του και τα έσοδα από τις δραστηριότητες, που πρέπει να ξέρουμε ποιες είναι. Και δεν είναι απλό να καλέσεις μία μεγάλη ξένη ορχήστρα ή έναν μεγάλο καλλιτέχνη. Θέλεις χρόνο για να τα κάνεις αυτά. Όλα αυτά έχουν πάει πίσω.

Και επί τη ευκαιρία, το καλοκαίρι ο Κήπος θα δουλέψει; Πέρσι είχε σαράντα πέντε χιλιάδες ανθρώπους που πήγαν. Τι προβλέπεται να κάνουν; Τι έχουν κάνει μέχρι στιγμής; Υπάρχει η ανάγκη για μία τριετή προγραμματική συμφωνία στο πλαίσιο αυτό, που θα συναφθεί ανάμεσα στο δημόσιο και στο Μέγαρο και όπου ο προϋπολογισμός και η εκτέλεσή του θα είναι το πρώτο έτος. Αυτό έχει γίνει;

Για τους εργαζόμενους, τα ζητήματα που αφορούν τη δική τους πληρωμή, τις υπερωρίες τους. Εδώ θα σας συνιστούσα –αν μπορείτε να δεχθείτε από έναν Βουλευτή μία παραίνεση- ένας σύμβουλός σας να δει το διοικητικό συμβούλιο. Και να του πει το διοικητικό συμβούλιο τι είναι αυτά που συζητάει με τον κ. Θεοχαράκη και τι είναι αυτά που ενημερώνει τα πολιτικά κόμματα. Γιατί ο διάλογος είναι επίσημος, κύριε Υπουργέ. Δεν γίνεται με φήμες. Τα πολιτικά κόμματα έχουν πολιτιστικά τμήματα, τα οποία συζητούν και με τους συνδικαλιστές των επιμέρους χώρων. Έχουν γίνει όλες αυτές οι συνεννοήσεις;

Το μνημόνιο για τα 14 εκατομμύρια –ξέρετε το ποσό- έχει υπογραφεί; Δεν έχει υπογραφεί. Και υπάρχει το παράπονο –σας μιλώ όσο πιο ευγενικά μπορώ- ότι ο κ. Θεοχαράκης έπεσε και στον κυκεώνα των ατελειών του ελληνικού δημοσίου, «από τον Άννα στον Καϊάφα». Αυτό δεν έγινε επί των ημερών ΣΥΡΙΖΑ. Ως πρόβλημα υπάρχει πάντα. Όμως ένας καλός Υπουργός το ξέρει και κοιτάει να διευκολύνει, όταν βλέπει ότι ένα πνευματικό του παιδί, όπως είναι ένας νόμος του, μπορεί να ακυρωθεί από τις καθημερινές διοικητικές ατέλειες.

Ακόμη, είχατε πει εδώ ότι εκεί θα στεγάσετε το Φεστιβάλ Αθηνών ή το Θεατρικό Μουσείο. Έχω εδώ σημειώσεις μου από την ομιλία σας. Διορθώστε με, αν θέλετε. Είχατε πει, δηλαδή, ότι θα δώσετε χώρο και σε άλλες δράσεις. Αν αυτό δεν στηθεί στα πόδια του, όλα τα υπόλοιπα θα είναι καλές προτάσεις, σκέψεις, ιδέες, ευχές, αλλά δεν θα είναι πραγματικότητα.

Κλείνω, κύριε Πρόεδρε, με μία ευχή: Εγώ εύχομαι να έχει δίκιο ο Υπουργός. Εύχομαι οι δικές μου ανησυχίες να μην είναι απόλυτα θεμελιωμένες και στην επόμενη ερώτηση, που θα του κάνω σε έναν μήνα να είναι σε θέση να μου πει πολύ πιο συγκεκριμένα πράγματα ή να μη χρειαστεί να την κάνω, διότι η ενημέρωση, που θα έχω από τους εργαζόμενους, θα είναι ότι όλα πηγαίνουν καλά.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Κύριε Λοβέρδο, χαίρομαι για τον κατάλογο που είπατε. Έχω κι εγώ έναν ανάλογο κατάλογο εκκρεμοτήτων, τις οποίες πρέπει να κινήσει το Μέγαρο. Με έχει ενημερώσει ο κ. Θεοχαράκης πλήρως για τις εκκρεμότητες αυτές σε ό,τι αφορά τη δική μας ευθύνη. Άρα, μην ανησυχείτε, τα πράγματα πηγαίνουν καλά.

Μιας και γενικεύσαμε έτσι την κουβέντα και στο ενάμισι λεπτό που έχω, να σας πω ότι αφ’ ενός εποπτευόμενοι φορείς του Υπουργείου Πολιτισμού είναι πολλοί και αφ’ ετέρου είναι πολλές οι κτηριακές και άλλες υποδομές που διαθέτει ο πολιτισμός σε ό,τι αφορά, τουλάχιστον, την περιοχή της Αθήνας.

Στόχος μας είναι να υπάρχουν συνέργειες μεταξύ όλων αυτών των φορέων ει δυνατόν συναξιοποίηση, για να μην πω συνεκμετάλλευση, των δυνατοτήτων όλων των φορέων με διαδικασίες, που θα ενισχύουν το καθένα χωριστά, διεύρυνση των δραστηριοτήτων, παραδείγματος χάριν, στο Φεστιβάλ Αθηνών να γίνουν κάποιοι θεσμοί, που να μπορούν να αντέξουν και τον χειμώνα στις ανάλογες εγκαταστάσεις, οι ανάδειξη της νέας δημιουργίας, η βοήθεια των εποπτευόμενων φορέων προς την κατεύθυνση του να φιλοξενήσουν νέους δημιουργούς και από εκεί και πέρα, το ίδιο το Μέγαρο να αρχίσει να αποκτά μία εικόνα, που με κέντρο πάντα τη μουσική, να μην είναι μόνο μουσική. Ήδη υπάρχουν προτάσεις και διαδικασίες, για να συστεγαστούν εκεί αξιόλογες άλλες προσπάθειες φορείς ή δυνατότητες, έτσι ώστε το Μέγαρο να γίνει πραγματικά ένα συνολικότερος χώρος πολιτισμού, με έμφαση πάντα στη μουσική. Όλα αυτά είναι εν εξελίξει.

Εκκρεμεί, προφανώς, η διατύπωση του καλλιτεχνικού προγράμματος, εκκρεμεί το πώς θα συνεννοηθούμε για το ύψος της επιχορήγησης που θα δίνουμε στο Μέγαρο από την πλευρά της πολιτείας, το οποίο δεν είναι ένα θέμα μεμονωμένο, γιατί πρέπει τέτοιου τύπου συζήτηση να κάνουμε με όλους τους εποπτευόμενους φορείς με τα πενιχρά οικονομικά μέσα που διαθέτουμε αυτή τη στιγμή.

Μολονότι ελπίζουμε ότι η οικονομία θα αναπτυχθεί από εδώ και πέρα με γρηγορότερους ρυθμούς, θα πληρωθούν κάποιες από τις ληξιπρόθεσμες οφειλές όλων των εποπτευόμενων φορέων που ανήκουν στη γενική κυβέρνηση προφανώς. Άρα και η επόμενη μέρα οικονομικά θα είναι και λίγο καλύτερη.

Αναδιαρθρώνουμε και το Ταμείο Αρχαιολογικών Πόρων και προς το οικονομικό του σκέλος, ώστε και από εκεί να υπάρχει μία πρόσθετη βοήθεια, ένας πρόσθετος πόρος για τον πολιτισμό. Είμαστε τελείως ανοιχτοί στην καλόπιστη και δημιουργική συζήτηση για όλα αυτά τα ζητήματα, που αφορούν προφανώς μία πολιτική κουβέντα όπως εδώ ή εκτός Βουλής, στα απολιτικά κόμματα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα κάτω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εκπρόσωποι των Ελληνικών Σωματείων Τυφλών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε στην τέταρτη με αριθμό 908/26-5-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Εσωτερικών και Διοικητικής Ανασυγκρότησης,σχετικά με τον έλεγχο και την απόδοση δικαιοσύνης για τα πλαστά πτυχία στο δημόσιο.

Τον λόγο έχει η κ. Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ.

Κύριε Υπουργέ, με την ερώτησή μου αυτή ήθελα να συζητήσουμε και να έχουμε την ευκαιρία εδώ στο Κοινοβούλιο να ξεκαθαριστεί ένα μεγάλο θέμα και μάλιστα ένα θέμα που διαχρονικά έχει ταλανίσει τη δημόσια διοίκηση.

Το γνωρίζετε ότι οι νομικές συνέπειες της μη ύπαρξης των σωστών δικαιολογητικών, της ύπαρξης πλαστών δικαιολογητικών παντός είδους και πτυχίων και άλλων, συνεπάγεται αυθωρεί και παρά χρήμα την ανάκληση διορισμού και κατά πάγια νομολογία του Συμβουλίου της Επικρατείας, το οποίο ορίζει ότι εφόσον δεν συντρέχουν τα προσόντα ανακαλείται ο διορισμός.

Ωστόσο, επειδή διαχρονικά η πολιτεία είχε φαινόμενα στρεβλώσεων και παθογενειών, το 2014 έγινε νομίζω ένα σημαντικό βήμα. Χαίρομαι που πρέπει να πω, κύριε Πρόεδρε, ότι ο νόμος αυτός, ο ν.4305/14 και ιδιαίτερα το άρθρο 28, στο οποίο θέλω να αναφερθώ, ισχύει και εφαρμόζεται κανονικά.

Το γνωρίζετε και από τη δική σας, κύριε Υπουργέ, την προσωπική ενασχόληση περί των επικοινωνιακών, επειδή δημιουργήθηκε το θέμα με το Υπουργείο Παιδείας, είναι στοχευμένη η ερώτησή μου προς εσάς, όσον αφορά την εφαρμογή του συγκεκριμένου άρθρου τόσο για τα πτυχία όσο και για τα υπόλοιπα προσόντα των δημοσίων υπαλλήλων.

Και εξηγούμαι, κύριε Πρόεδρε. Μισό λεπτό ακόμη.

Ουσιαστικά το άρθρο 28 τι έλεγε; Έλεγε ότι δεν φτάνει η πάγια νομολογία και το ισχύον δίκαιο, διότι υπάρχει μια -αν θέλετε- χαλαρότητα στην εφαρμογή του. Αναγκάζει κατά την πρόσληψη και κατά την παραίτηση τον πλήρη έλεγχο των δικαιολογητικών. Αυτό μας οδηγεί σε ένα δημόσιο, το οποίο κάνει το ίδιο προσπάθειες να υπάρχει πλήρης διαφάνεια και πλήρης αξιοπιστία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και επειδή κάποια στιγμή θα πρέπει να προσλαμβάνουμε στοχευμένα τις ειδικότητες που ενδιαφέρουν περισσότερο τις υπηρεσίες αιχμής, όπως οι υπηρεσίες προστασίας και ασφάλειας του πολίτη, γι’ αυτό, κύριε Υπουργέ, θα ήθελα να μου απαντήσετε ποια είναι η κατεύθυνση της Κυβέρνησης μέχρι τώρα, αν συνεχίσετε προς αυτή την κατεύθυνση που δίνει ο νόμος, τον οποίο είχατε αποδεχτεί και ως Αξιωματική Αντιπολίτευση και ποια είναι τα αποτελέσματα μέχρι τώρα.

**ΠΡΟΕΔΡΕΥΩΝ (Δημήτριος Κρεμαστινός):** Στην επίκαιρη ερώτηση θα απαντήσει ο Αναπληρωτής Υπουργός κ. Βερναρδάκης.

Παρακαλώ, κύριε Υπουργέ, έχετε τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριες και κύριοι συνάδελφοι, η απάντηση είναι πάρα πολύ απλή. Προφανώς η τήρηση του άρθρου 28 του ν.4305 εφαρμόζεται και πρέπει να εφαρμόζεται απαρέγκλιτα, καθαρά και ξάστερα.

Θέλω, όμως, να πω τα εξής: Δεν είναι μόνο ο νόμος του 2014. Για να αποδώσουμε και τα του Καίσαρος τω Καίσαρι και στους προηγούμενους, προ του 2014 -υπήρχε και η εμπειρία του κ. Μανιτάκη ως προς τη θέση, ως προς τη χρήση αυτής της υπόθεσης- έχουμε μια σειρά από εγκυκλίους, οι οποίες έδωσαν συγκεκριμένες οδηγίες προς τις υπηρεσίες όλου του δημοσίου, σε όλα τα Τμήματα Ανθρώπινου Δυναμικού και Διοικητικού, έτσι ώστε να γίνει ένας έλεγχος γνησιότητας των πτυχίων, των πιστοποιητικών και όλων των δικαιολογητικών, με τα οποία κάποιος διορίζεται στο δημόσιο.

Εδώ θέλω να πω ότι αυτή είναι μια συνήθης, κανονική διοικητική διαδικασία και έτσι πρέπει να είναι. Και αν θέλουμε κάποτε να μιλήσουμε για μια καλή δημόσια διοίκηση, θα πρέπει προφανώς οι Υπουργοί ή τα πολιτικά κόμματα να μην έχουν καμμία σχέση με αυτή την ομαλή διαδικασία, τη διοικητική, η οποία πρέπει να εφαρμόζεται.

Η διοικητική διαδικασία, λοιπόν, η οποία εφαρμόστηκε έδωσε τα εξής αποτελέσματα: Ελέγχθηκαν όλα λοιπόν τα πτυχία του ελληνικού δημοσίου, τα δικαιολογητικά και ήταν -και σας λέω μόνο τον αριθμό που έφτασε μέχρι την ανάκληση διορισμού δηλαδή πόσοι ελέγχθηκαν, βρέθηκαν με οποιαδήποτε προβλήματα πλαστότητας τα πιστοποιητικά και εξ αυτού του λόγου κινήθηκε η διοικητική διαδικασία ανάκλησης διορισμού- για το 2013 σαράντα έξι άτομα, το 2014 διακόσια σαράντα τρία, το 2015 εκατόν πενήντα έξι και μέχρι το τέλος του Απριλίου του 2016 σαράντα οκτώ. Έχουμε, δηλαδή, ένα σύνολο τετρακοσίων ενενήντα τριών ατόμων σε αυτά τα τέσσερα χρόνια.

Επειδή ακριβώς το πρόβλημα εδώ είναι και επικοινωνιακό, θα πρέπει να επιστήσω την προσοχή σε όλα τα πολιτικά κόμματα. Διότι εδώ γίνεται μια, εκ του πλαγίου θα έλεγα, επίθεση στον δημόσιο τομέα, στον καλό δημόσιο τομέα, σε αυτόν που θέλουμε να εξορθολογήσουμε και να αναπτύξουμε. Όσον αφορά τα περί πλαστότητας πτυχίων ή περί πολλών πλαστών πτυχίων, πέρα από το γεγονός ότι υπάρχει η νομοθεσία, η οποία πρέπει να εφαρμόζεται και εφαρμόζεται, υπάρχουν κι όλες οι διοικητικές διαδικασίες –το ΑΣΕΠ κάνει έλεγχο δικαιολογητικών, όταν κάποιος διορίζεται, οι διευθύνσεις προσωπικού πριν διοριστεί κάποιος κάνουν έλεγχο πλαστότητας των πτυχίων- και τελικά όλη αυτή η ιστορία από το 2014 και μετά επενδύθηκε με μεγαλύτερο βάρος από όσο της αναλογούσε, θα έλεγα.

Οι τετρακόσιες ενενήντα τρεις ανακλήσεις διορισμών αντιστοιχούν στο 0,08 των δημοσίων υπαλλήλων στην Ελλάδα. Επομένως αντιλαμβάνεστε ότι όλος αυτός ο θόρυβος, ο οποίος ξεσπά στις εφημερίδες και σε κανάλια, είναι το λιγότερο, θα έλεγα, αδικαιολόγητος, όταν μάλιστα αγνοεί τη συνήθη διοικητική διαδικασία μέσω της οποίας γίνεται όλος αυτός ο έλεγχος.

Αυτά ήθελα να πω κι αν χρειαστεί θα επανέλθω στη δευτερολογία.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, θα σας παρακαλούσα θερμά να καταθέσετε τα στοιχεία που μας αναγνώσατε. Συμφωνούμε ως προς το 2013. Τα στοιχεία που έχω στη διάθεσή μου για το 2014 μιλούν για τετρακόσιες ενενήντα έξι περιπτώσεις. Όμως, αν έχετε εσείς τα πιο πρόσφατα και έγκυρα στοιχεία για το 2015 και για το 2016, θα παρακαλούσα να τα είχαμε κι εμείς, να τα είχε και η Βουλή των Ελλήνων.

Επί της ουσίας, χαίρομαι πολύ που άκουσα την τοποθέτηση και την απάντησή σας, διότι έχει πολύ μεγάλη σημασία να φύγουμε από κάθε παρανόηση ότι η σημερινή Κυβέρνηση και οποιαδήποτε άλλη δημοκρατικά εκλεγμένη κυβέρνηση του ελληνικού κράτους θα έκανε ποτέ το λάθος να προσπαθήσει να δώσει δεύτερη ευκαιρία σε όσους με οποιονδήποτε τρόπο προσκόμισαν πλαστά πιστοποιητικά. Αυτό είναι το ένα. Ίσως, αν θέλετε να δούμε τη θετική πλευρά αυτού του θορύβου, που δημιουργήθηκε είναι ότι μας βοηθάει να ξεκαθαρίσουμε ότι πρέπει να υπάρχει μια διακομματική -στο δημοκρατικό συνταγματικό τόξο τουλάχιστον- συναίνεση ως προς την πάταξη αυτού του φαινομένου.

Κύριε Υπουργέ, έχετε δίκιο γι’ αυτά που μου είπατε προηγουμένως και για τον κ. Μανιτάκη και για άλλους προϋπάρξαντες. Επειδή εγώ εκπροσωπώ από τούτο εδώ το Βήμα, εκτός από τον εαυτό μου και μια παράταξη, η οποία δημιούργησε το ΑΣΕΠ -ο ν.2190 είναι νόμος τότε του ΠΑΣΟΚ, που καταψήφισε μετά βδελυγμίας τότε η δεξιά αντιπολίτευση- θέλω να σας πω ότι για εμάς έχει πολύ μεγάλη σημασία ότι αυτή η προσπάθεια είχε ξεκινήσει και μάλιστα τα νούμερα, που είπατε, ήταν πριν ψηφιστεί ο νόμος.

Η ερώτησή μου, λοιπόν, πέρα από το προφανές ξεκαθάρισμα -γιατί υπήρχε η προσπάθεια και πριν ψηφιστεί ο νόμος, ο οποίος πάει να βάλει ακόμα μια τάξη σε αυτό το θέμα κατά την πρόσληψη και κατά την αποχώρηση- είναι να μας πείτε εάν, παρά τον φόρτο που έχουν οι ελεγκτικές υπηρεσίες, που υπάγονται σε σας, γίνεται σωστή δουλειά όσον αφορά τους ελέγχους. Και προφανώς συμφωνώ -και μακάρι αυτή η νοοτροπία να υπάρξει ευρύτερα- ότι δεν είναι θέμα του εκάστοτε Υπουργού, αλλά είναι θέμα υπηρεσιακό. Ωστόσο, όπως είπε και ο προλαλήσας συνάδελφός μου, ο Υπουργός -επιτρέψτε μου να σας το πω, αν και είμαι σίγουρη ότι το ξέρετε- έχει την εποπτεία να γίνει αυτό και να μην υπάρξουν ολιγωρίες.

Θέλω, λοιπόν, στη δευτερολογία σας αν μπορούμε, κύριε Υπουργέ, να έχουμε τα στοιχεία για τους ελέγχους, που έχουν διενεργηθεί και για το πώς πάει αυτή η ροή των ελέγχων, πέρα από τα όρια του νόμου που αναφέραμε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Βερναρδάκη, έχετε και πάλι τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Μια-δυο διευκρινίσεις θα ήθελα να κάνω. Τα στοιχεία προφανώς είναι από τις υπηρεσίες και προφανώς δεν έχω ιδία γνώμη. Εμπιστεύομαι το έγγραφο, το οποίο ζήτησα από τις υπηρεσίες ώστε να ενημερωθώ, για να απαντήσω στην ερώτηση.

Το δεύτερο πράγμα που θέλω να πω είναι ότι πράγματι το ΑΣΕΠ είναι μια κατάκτηση -αυτό πρέπει να το αναγνωρίσουμε- και πρέπει να το θωρακίσουμε ακόμα περισσότερο, με όλες τις αρμοδιότητες και νομίζω ότι αυτό προσπαθούμε να το κάνουμε και με τον νέο νόμο για τη δημόσια διοίκηση.

Το τρίτο που θέλω να σας πω είναι ότι προφανώς ο Υπουργός πρέπει να εποπτεύει και να ελέγχει όλη αυτή τη διαδικασία. Βεβαίως, στις προθέσεις του Υπουργείου είναι η δημιουργία και ψηφιακού οργανογράμματος πια, δηλαδή η υποχρέωση των ψηφιακών οργανογραμμάτων σε όλο το μήκος και πλάτος της δημόσιας διοίκησης, καθώς και η ύπαρξη ενός ψηφιακού πια υπηρεσιακού φακέλου του κάθε υπαλλήλου, ο οποίος διορίζεται στο δημόσιο, έτσι ώστε όλα τα δεδομένα -προφανώς να μην είναι ανοιχτά βέβαια τα προσωπικά δεδομένα- να είναι στη διάθεση της υπηρεσίας και στη διάθεση πια της διαφάνειας που πρέπει να ασκεί η δημόσια διοίκηση και να υπάρχει.

Σας καταθέτω το έγγραφο που προανέφερα.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Χριστόφορος Βερναρδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να επανέλθω για το επικοινωνιακό. Πιστεύω ότι είναι εν τη ρύμη προφανώς της διατύπωσης μιας ερώτησης. Βλέπω εδώ, παραδείγματος χάριν, στην εύλογη ερώτηση, ότι είναι μια διατύπωση. Λέτε: «ο εντοπισμός των χιλιάδων πλαστών πτυχίων και η επιβολή των νόμιμων κυρώσεων». Για τις νόμιμες κυρώσεις συμφωνούμε 100%. Για τη λέξη «χιλιάδες», ας μην αυτοχειριαζόμαστε, και εσείς που είχατε την ευθύνη επί τόσα χρόνια της διεύθυνσης της χώρας και οι προηγούμενες κυβερνήσεις. Νομίζω ότι αυτοχειριαζόμαστε. Το δημόσιο είχε πάρα πολλά προβλήματα, όπως γραφειοκρατία και φαβοριτισμό και άλλα.

Μπορούμε να πούμε ο καθένας πολιτικά ό,τι θέλει, αλλά όχι να λέμε ότι είχαμε χιλιάδες πλαστά πτυχία. Πρέπει να υπερασπίσουμε την ακεραιότητα των ανθρώπων, την ηθική ακεραιότητα της συντριπτικής πλειοψηφίας των υπαλλήλων και πρέπει να αποφεύγουμε τέτοιες υπερβολικές χρήσεις λέξεων, όχι για κανέναν άλλο λόγο, αλλά διότι στην πραγματικότητα γινόμαστε βορά ως πολιτικό σύστημα και στην κακή πλευρά των μέσων μαζικής ενημέρωσης.

Ευχαριστώ πολύ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, θα έπρεπε να έχω τη δυνατότητα να απαντήσω, αλλά δεν το επιτρέπει ο Κανονισμός.

**ΠΡΟΕΔΡΕΥΩΝ (Δημήτριος Κρεμαστινός):** Δεν το προβλέπει ο Κανονισμός, δυστυχώς.

Όμως, κύριε Υπουργέ, σήμερα στο internet ανακοινώθηκε από το Πανεπιστήμιο «Τζον Χόπκινς» μια ενδιαφέρουσα μελέτη, ότι η τρίτη κατά σειρά αιτία θανάτου στην Αμερική είναι τα ιατρικά λάθη. Πρώτη είναι οι καρδιοαγγειακές παθήσεις, μετά οι καρκίνοι και μετά τα ιατρικά λάθη. Οπότε αντιλαμβάνεστε τι σημασία έχουν αυτά τα πράγματα που έθιξε με την ερώτησή της η κ. Χριστοφιλοπούλου.

Η ένατη με αριθμό 869/16-5-2016 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδος κ. Νικολάου Καραθανασόπουλου προς τον Υπουργό Υγείας, σχετικά με τα προβλήματα στις δομές υγείας της Κεφαλονιάς και της Ιθάκης, δεν συζητείται λόγω κωλύματος του κυρίου Υπουργού και θα επαναπροσδιοριστεί η συζήτησή της.

Η τρίτη με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου, δεν συζητείται λόγω κωλύματος του κυρίου Υπουργού και θα επαναπροσδιοριστεί η συζήτησή της.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Πριν συνεχίσουμε με τη συμπληρωματική ημερήσια διάταξη της νομοθετικής εργασίας θα κάνουμε μια ολιγόλεπτη διακοπή.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου των σχεδίων νόμου του Υπουργείου Εθνικής Άμυνας:

«Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους».

«Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου».

«Κύρωση της Προγραμματικής Συμφωνίας (Programme Arrangement) Αριθ. Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατία της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το «MIOS», τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού –Military Implementation of Single European Sky Air Traffic Management Research Programme)».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτών των συμφωνιών.

Ωστόσο, επειδή έχουν κατατεθεί τέσσερις υπουργικές τροπολογίες, οι υπ’ αριθμ. 465/27, 466/28, 467/29, 468/30 και τέσσερις βουλευτικές, οι υπ’ αριθμ. 456/23, 458/24, 463/25, 464/26, προτείνω -όπως συνήθως γίνεται- να τοποθετηθούν αρχικά επί της αρχής των τριών συμβάσεων ο κ. Χρήστος Παππάς από τον Λαϊκό Σύνδεσμο-Χρυσή Αυγή και η κ. Λιάνα Κανέλλη από το Κομμουνιστικό Κόμμα Ελλάδας, που είτε δήλωσαν «παρών» είτε κατεψήφισαν στη Διαρκή Επιτροπή, καθώς και ο αρμόδιος Υπουργός, για πέντε λεπτά.

Στη συνέχεια προτείνω να συζητηθούν μαζί οι τροπολογίες, με τους εισηγητές και τους ειδικούς αγορητές, τους Κοινοβουλευτικούς Εκπροσώπους, τους αρμόδιους Υπουργούς και όσους εγγραφούν, να μιλούν ο καθένας για πέντε λεπτά.

Αφού ολοκληρωθεί και η συζήτηση επί των τροπολογιών με τις τοποθετήσεις και των αρμοδίων Υπουργών, θα γίνει χωριστά η ψηφοφορία επί των τριών συμβάσεων.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μπορώ να έχω τον λόγο επί της διαδικασίας;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Θα πάρετε τον λόγο με τη σειρά που τον ζητήσατε.

Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, για πολλοστή φορά συμβαίνει το εξής απαράδεκτο στη Βουλή. Ενώ όλοι γνωρίζαμε ότι υπάρχει ένα πλαίσιο συμφωνίας μεταξύ χωρών, ένα κείμενο νομοθετικό, το οποίο δεν έχει καμμία επίπτωση στη διαδικασία, την οποία συζητάμε ή δεν εγείρει ζητήματα, κατατέθηκαν αργά χθες το βράδυ τέσσερις τροπολογίες.

Οι τροπολογίες αυτές πρέπει, πρώτον, να εξηγηθούν από τους Υπουργούς. Είναι μεγάλες, έρχονται με τη μορφή του κατεπείγοντος ουσιαστικά.

Δεύτερον, πρέπει να υπογραφούν από τους Υπουργούς. Παραδείγματος χάριν, ο κ. Καμμένος, ως Υπουργός Εθνικής Άμυνας, πρέπει να υπογράψει τη συγκεκριμένη τροπολογία, που αφορά το «πάγωμα» των ωριμάνσεων για τις Ένοπλες Δυνάμεις. Έτσι πρέπει να παρουσιαστούν.

Τρίτον, να έρθουν στη Βουλή οι τροπολογίες, να γίνουν γνωστές στο Σώμα.

Και, τέταρτον, επίσης σημαντικό, κάτι που ακολουθήσαμε και σε άλλες διαδικασίες, πρέπει να ανοίξει κατάλογος ομιλητών ειδικά για τις τροπολογίες. Αυτή είναι η θέση μας. Διότι υπάρχουν αρκετοί Βουλευτές που θέλουν να μιλήσουν για την κατάργηση του ΕΚΑΣ, για το «πάγωμα» των ωριμάνσεων, για την επιδείνωση του κόφτη, για μια σειρά από ζητήματα που εισάγονται με τις τροπολογίες.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Λοβέρδο, έχετε τον λόγο κι εσείς για ένα λεπτό.

**ΑΝΔΡΕΑΣ ΛΟΒΕΡΔΟΣ:** Δεν θα μου φτάσει.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά τόσο θα μιλήσουν όλοι. Πέντε λεπτά είναι η κανονική ομιλία.

**ΑΝΔΡΕΑΣ ΛΟΒΕΡΔΟΣ:** Ακούστε, κύριε Πρόεδρε. Γίνεται μια κατάχρηση του Κανονισμού της Βουλής σε ό,τι αφορά τις ειδικές συνοπτικές διαδικασίες. Τα έχουμε πει τόσες φορές και πιστεύει η Κυβέρνηση ότι θα βαρεθούμε να τα λέμε. Θα τα λέμε κάθε φορά, γιατί ακούει ο κόσμος, ακούνε οι πολίτες.

Εκ των ενόντων ερμηνεύοντας τον Κανονισμό η Διάσκεψη αποφάσισε αυτά τα οποία είπατε και τα ακολουθούμε εδώ και καιρό, όπως ξέρετε. Έχει γίνει μια πολύ σημαντική παράλειψη, την οποία πρέπει να καλύψετε σήμερα. Αφού λειτουργούμε εκ των ενόντων κι έχουμε όλοι κάνει αυτή την παραχώρηση, όλα τα κόμματα, θα πρέπει να είστε τελείως σύμφωνοι με τον Κανονισμό σε όλα τα άλλα.

Χθες φτάσαμε στο σημείο να το επαναλάβουμε τρεις φορές και να μην παίρνουμε και απάντηση παρόντος του Προέδρου της Βουλής, που και τώρα είναι εδώ και ακούει.

Εφόσον πάμε σε αυτή την εκ των ενόντων διαδικασία, όπου έρχονται σχέδια νόμου εδώ με τη μορφή τροπολογιών χωρίς εκθέσεις της Διεύθυνσης Επιστημονικών Μελετών της Βουλής, χωρίς δυνατότητα με επάρκεια να δούμε τα προβλήματα, να γίνει συζήτηση κανονικά, υποβάλαμε το αίτημα τουλάχιστον να εφαρμοστεί το άρθρο 104 του Κανονισμού, η μη εφαρμογή του οποίου δημιούργησε με ακροατήριο έντεκα εκατομμύρια Έλληνες το πρόβλημα με τις offshore προχθές.

Ζητήσαμε, δηλαδή, κύριε Πρόεδρε, εφόσον υπάρχουν τροπολογίες -ιδού, κύριε Πρόεδρε, σήμερα- τόσες και μεγάλες, εφόσον θα προκύψουν, όπως χθες έγινε, νομοτεχνικές βελτιώσεις της τελευταίας στιγμής, να έχει τη δυνατότητα, όπως ο Κανονισμός επιβάλλει στο άρθρο 104, η Εθνική Αντιπροσωπεία να ψηφίσει επί της αρχής και κατ’ άρθρον σήμερα και σε επόμενη συνεδρίαση στο σύνολό του το σχέδιο νόμου. Διότι όταν δεν γίνεται αυτό, παροράματα, κύριε Υπουργέ,…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** «Ολοκληρώστε», λέτε τώρα εσείς με ευγένεια. Χθες όμως που ζητούσαμε απάντηση από το Προεδρείο πριν την ψηφοφορία δεν μας εδόθη ο λόγος. Θα ολοκληρώσουμε όταν ολοκληρωθούν τα επιχειρήματα, κύριε Πρόεδρε και με συγχωρείτε.

Λέω, λοιπόν, ολοκληρώνοντας -και να μη διαμαρτύρονται όσοι είναι υπεύθυνοι για ό,τι εψήφισε η Βουλή, να ακούν- ότι σήμερα τουλάχιστον, με την πείρα που συγκεντρώθηκε, τυχόν παροράματα -παρόραμα, βρε αδερφέ, διότι άνθρωποι είμαστε και εμείς και οι εργαζόμενοι στις Υπηρεσίες της Βουλής- ή σκόπιμες παρεμβάσεις -θυμηθείτε τι έγινε με τους Γενικούς Γραμματείς του κ. Κουρουμπλή, όπου διάταξη της τελευταίας στιγμής με τη μορφή βελτίωσης η Εθνική Αντιπροσωπεία δεν την άκουσε- πρέπει να έχει την ψυχραιμία και τον χρόνο το Σώμα να τις δει, ώστε όταν έρχεται να ψηφιστεί επί του συνόλου, να διορθώνονται αυτά.

Σας ζητώ, λοιπόν, να μη γίνει σήμερα η ψηφοφορία επί του συνόλου, να γίνει επί της αρχής και κατ’ άρθρον και να αφεθεί για επόμενη συνεδρίαση, αύριο ή τη Δευτέρα, για να μπορέσει το Σώμα να είναι σίγουρο ότι ξέρει τι ψήφισε. Εάν δεν το δεχτείτε, όπως και εχθές το κάνατε, εμείς στην ψηφοφορία επί του συνόλου θα αποχωρήσουμε.

Δεν είναι σωστό να περιφρονείτε μια Κοινοβουλευτική Ομάδα, είτε μη δίνοντας τον λόγο είτε μην απαντώντας με επάρκεια. Δεν είναι επαρκής η απάντηση «απορρίπτεται» σε θέμα που ο Κανονισμός δεν επιτρέπει καμμία παρέκκλιση. Να διαβάσετε το άρθρο 104. Σας το ζητώ, κύριε Πρόεδρε, το Προεδρείο να το δει και η απάντηση, που θα μας δοθεί, να έχει επάρκεια. Κατ’ αυστηράν παρέκκλιση γινόταν στο παρελθόν, όταν ο Υπουργός έλεγε: «Το χρειάζομαι σε δύο ώρες», αλλά με πραξικοπήματα δεν είναι σωστό να γίνει αυτό.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Λοβέρδο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο για ένα λεπτό.

**ΧΡΗΣΤΟΣ ΠΑΠΠΑΣ:** Κατ’ αρχάς, πιστεύω πως μπλέξατε, γιατί δεν ήσασταν εσείς αυτός ο οποίος ξεκίνησε αυτή την ιστορία στις κυρώσεις να έρχονται τροπολογίες κ.λπ..

Εν πάση περιπτώσει, εγώ θα σας πω κάτι άλλο, δεν θα σας πω για το παράνομο και το εκτός Κανονισμού που γίνεται για άλλη μια φορά σήμερα. Θα σας πω το εξής. Έχουμε τη συζήτηση μιας κύρωσης και αυτοί οι οποίοι λένε «παρών» ή λένε «όχι» ομιλούν για μια χώρα πέντε λεπτά. Οι συμβάσεις αυτές, κύριε Πρόεδρε, είναι πολύ σοβαρές σε ό,τι αφορά τη διπλωματία μας, τη στρατιωτική μας πολιτική ή την εξωτερική μας πολιτική. Δεν μπορούμε σε ένα πεντάλεπτο να τοποθετηθούμε ακριβώς για τρεις συμφωνίες. Θα ήθελα να έχουμε την ανοχή σας, ώστε να τοποθετηθούμε όπως πρέπει και να γνωρίζει ο ελληνικός λαός το τι γίνεται σήμερα εδώ.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Όπως ξέρετε, κύριε Παππά, πάντα η ανοχή υπάρχει. Το δεύτερο που θέλω να πω είναι ότι εφαρμόζουμε και σήμερα ό,τι συνήθως εφαρμόζεται.

**ΧΡΗΣΤΟΣ ΠΑΠΠΑΣ:** Εφαρμόζεται όμως και κάτι που δεν υπάρχει στον Κανονισμό.

**ΠΡΟΕΔΡΕΥΩΝ (Δημήτριος Κρεμαστινός):** Οπότε εάν υπάρξει μια συμφωνία είναι ευχής έργον, διαφορετικά θα κληθεί η Βουλή να αποφασίσει κατά πλειοψηφία. Πρέπει να υπάρχει κατανόηση από όλες τις πτέρυγες.

**ΧΡΗΣΤΟΣ ΠΑΠΠΑΣ:** Εφόσον κάνετε μια παρατυπία φέρνοντας και τροπολογίες, αφήστε μας να εκφραστούμε, λοιπόν, όπως πρέπει. Για το θέμα των κυρώσεων μιλάω.

Για το θέμα των τροπολογιών θα τοποθετηθεί ο Κοινοβουλευτικός μας Εκπρόσωπος κ. Παναγιώταρος.

**ΠΡΟΕΔΡΕΥΩΝ (Δημήτριος Κρεμαστινός):** Εφαρμόζουμε και σήμερα ό,τι εφαρμόζουμε σταθερά. Δεν γίνεται κάτι διαφορετικό.

Κύριε Μαντά, έχετε τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Αποφασίσατε πέντε λεπτά, χωρίς να ρωτήσετε το Σώμα.

**ΠΡΟΕΔΡΕΥΩΝ (Δημήτριος Κρεμαστινός):** Όχι, κάνετε λάθος. Η ερώτηση θα γίνει τώρα.

**ΧΡΗΣΤΟΣ ΜΑΝΤΑΣ:** Κύριε Πρόεδρε, μου δώσατε τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Συγγνώμη, κύριε Μαντά. Αυτή είναι η πρόταση του Προεδρείου, δεν έκανα ερώτηση αν το Σώμα συμφώνησε.

**ΛΕΩΝΙΔΑΣ ΓΡΗΓΟΡΑΚΟΣ:** Αποφασίσατε πέντε λεπτά.

**ΠΡΟΕΔΡΕΥΩΝ (Δημήτριος Κρεμαστινός):** Όχι. Ζήτησαν τον λόγο επί της διαδικασίας.

Παρακαλώ, κύριε Μαντά, έχετε τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Μαντά, οι Ανεξάρτητοι Βουλευτές δεν παίρνουν τον λόγο;

**ΧΡΗΣΤΟΣ ΜΑΝΤΑΣ:** Κοινοβουλευτικός Εκπρόσωπος είμαι. Ζήτησα τον λόγο. Μπορείτε, βεβαίως! Αλίμονο! Εγώ άλλο είπα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Μαντά.

**ΧΡΗΣΤΟΣ ΜΑΝΤΑΣ:** Εμείς, κύριε Πρόεδρε, δεχόμαστε την εισήγησή σας για τη διαδικασία, η οποία είναι αυτή που -όπως είπατε και επαναλάβατε- συνήθως χρησιμοποιούμε σε αυτές τις περιπτώσεις. Άρα μέσα από τη διαδικασία των τροπολογιών, που έχουν έρθει σ’ αυτές τις συμβάσεις, μπορεί να ανοίξει και κατάλογος ομιλητών και να κλείσουμε σήμερα.

Δεύτερον, θέλω να σημειώσω -για λόγους που όλοι καταλαβαίνουμε σ’ αυτή την Αίθουσα και καταλαβαίνει ο ελληνικός λαός- νομίζω ότι επιχειρείτε, με αφορμή το διαδικαστικό, να υπάρξει μια αναστάτωση και να υπάρξει μια δυνατότητα σε κάποιους, που χθες αποχώρησαν απ’ αυτή την Αίθουσα, να επανέλθουν σήμερα με τον δικό τους τρόπο. Είναι δικαίωμά τους.

**ΙΩΑΝΝΗΣ ΒΡΟΥΤΣΗΣ:** Μας δίνετε το δικαίωμα να επανέλθουμε δηλαδή; Ευχαριστούμε!

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Είστε μεγαλόκαρδος!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, μην κάνετε διαλογική συζήτηση.

Συνεχίστε, κύριε Μαντά.

**ΧΡΗΣΤΟΣ ΜΑΝΤΑΣ:** Λέω, λοιπόν, το εξής: Όλοι σ’ αυτή την Αίθουσα γνωρίζαμε αυτές τις διαδικασίες, τις παρακολουθούσαμε από κοντά. Είναι γνωστά τα θέματα, αλλά η δυστυχία για κάποιους εξ υμών είναι ότι έκλεισαν με έναν τρόπο που μάλλον δεν περίμεναν.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Μαντά.

**ΛΙΑΝΑ ΚΑΝΕΛΛΗ:** Κύριε Πρόεδρε, παρακαλώ τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Κανέλλη, έχετε τον λόγο για ένα λεπτό.

**ΛΙΑΝΑ ΚΑΝΕΛΛΗ:** Επί της διαδικασίας, κύριε Πρόεδρε. Θα χρειαστώ λιγότερο από ένα λεπτό. Τριάντα δευτερόλεπτα χρειάζομαι.

Έγινε πολύς λόγος για τις επτάμισι χιλιάδες σελίδες, που δεν ήταν επτάμισι χιλιάδες σελίδες, γι’ αυτό το μνημόνιο διαρκείας που ήταν διακόσιες ογδόντα έξι συν τα παραρτήματα.

Σήμερα σε τρεις συμβάσεις, έρχεστε με τέσσερις τροπολογίες, τις οποίες αρκεί μόνο στην τοποθέτηση να τις δει κάποιος και στο διάβασμά του. Εμείς, δόξα τω θεώ, είμαστε πολύ επιμελείς με την εργασία, διαβάζουμε. Δεν είναι εκεί, λοιπόν, το ζητούμενο.

Το ζητούμενο είναι. Έχετε σκεφθεί ποτέ ότι στο σώμα του μνημονίου κάποιος, αν θελήσει να ασχοληθεί με τη μείωση του εφάπαξ του ή με το ΕΚΑΣ, θα πρέπει να ψάχνει ένα νομοσχέδιο, που θα έχει δημοσιευτεί πίσω από μια συμφωνία που αφορά τον Ενιαίο Ευρωπαϊκό Ουρανό, τη συμφωνία με την Αίγυπτο και τη συμφωνία με το Ισραήλ. Δηλαδή, και μόνο το ασόβαρο του πράγματος, μπορεί να δει κάποιος, την ουρά. Και σας μιλάω για ΕΚΑΣ, για ΑΔΜΗΕ, σας μιλάω για εφάπαξ, σας μιλάω για τέτοιες ρυθμίσεις. Αυτές θα είναι διάσπαρτες στην ελληνική νομοθεσία;

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Θα ενσωματωθούν, βεβαίως.

**ΛΙΑΝΑ ΚΑΝΕΛΛΗ:** Κατηγορούμεθα για ένα έλλειμμα σοβαρότητας. Λειτουργικά τι θα κάνετε; Θα κόβετε ένα κομμάτι από έναν νόμο και θα τον ενσωματώνετε σε κάποιον άλλο.

Ακούστε με: Το νομοσχέδιο σήμερα με βάση τη διαδικασία έχει μια έλλειψη και μια τρύπα, μια παράβαση στον Κανονισμό. Θα συζητηθούν οι συμβάσεις επί της αρχής και θα ψηφιστούν στο τέλος ως συνολικό νομοσχέδιο. Μόνο έτσι θα γίνει. Έτσι είπε στη διαδικασία. Εάν δεν γίνει έτσι, δεν το διευκρινίζετε. Διότι αν δεν γίνει έτσι, δεν μπορούν να συζητηθούν.

Επομένως θα συζητηθούν ως επί της αρχής κομμάτι του νομοσχεδίου και μετά θα μπούμε στις τροπολογίες. Διευκρινίστε το, γιατί αλλιώς ενσωματώνουμε με τον τίτλο «συμβάσεις αυτό, συμβάσεις εκείνο, με το βασίλειο της μίας, με το βασίλειο της άλλης» τις υπόλοιπες τροπολογίες από κάτω.

Να μάθουμε και εγκαίρως, πριν αρχίσει η συζήτηση, ποιες από τις βουλευτικές έχουν γίνει αποδεκτές, γιατί ζητήματα προθεσμίας σε τέτοιες διαδικασίες, είναι προφανές ότι δεν τίθενται, κάνει ο Υπουργός.

**ΠΡΟΕΔΡΕΥΩΝ (Δημήτριος Κρεμαστινός):** Είπαμε, κυρία Κανέλλη, ότι θα συζητηθούν ξεχωριστά. Δεν θα είναι όλα μαζί. Το είπαμε προηγουμένως.

**ΛΙΑΝΑ ΚΑΝΕΛΛΗ:** Πώς θα ψηφιστούν σας ρώτησα, όχι πώς θα συζητηθούν.

**ΠΡΟΕΔΡΕΥΩΝ (Δημήτριος Κρεμαστινός):** Θα ψηφιστούν με τον τρόπο που συνήθως ψηφίζουμε.

**ΛΙΑΝΑ ΚΑΝΕΛΛΗ:** Ως τι θα ψηφιστούν; Ως τροπολογίες ενσωματωμένες στο νομοσχέδιο;

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κανέλλη, θα ψηφιστούν με τον τρόπο που συνήθως ψηφίζουμε.

**ΛΙΑΝΑ ΚΑΝΕΛΛΗ:** Δεν υπάρχει συνήθως. Έγινε χθες και γίνεται και σήμερα. Ποιο είναι το συνήθως; Του σαρανταοκταώρου;

**ΠΡΟΕΔΡΕΥΩΝ (Δημήτριος Κρεμαστινός):** Η Βουλή κινείται με τις διαδικασίες της, με τη διαρκή…

**ΛΙΑΝΑ ΚΑΝΕΛΛΗ:** Αυτό δεν έχει ξαναγίνει, πώς να το κάνουμε. Έγινε χθες και γίνεται σήμερα. Εξηγήστε το! Πώς θα ψηφιστεί σας ρώτησα. Είναι πολύ σημαντικό. Τι θα είναι επί της αρχής; Θα είναι άρθρα οι τροπολογίες στον νόμο και αρχή οι τρεις συμβάσεις; Γιατί είπατε ότι για την ψήφιση θα γίνει αυτό. Θα γίνει συζήτηση και η ψήφιση θα γίνει στο τέλος. Η ψήφιση ποιου πράγματος; Η ψήφιση ενός νομοσχεδίου με αρχή τις συμβάσεις και άρθρα τις τροπολογίες;

**ΠΡΟΕΔΡΕΥΩΝ (Δημήτριος Κρεμαστινός):** Όπως συνήθως γίνεται.

**ΛΙΑΝΑ ΚΑΝΕΛΛΗ:** Άντε πάλι.

**ΠΡΟΕΔΡΕΥΩΝ (Δημήτριος Κρεμαστινός):** Σας το λέω και το επαναλαμβάνω.

**ΛΙΑΝΑ ΚΑΝΕΛΛΗ:** Η πολλή συνήθεια βλάπτει.

**ΠΡΟΕΔΡΕΥΩΝ (Δημήτριος Κρεμαστινός):** Εντάξει, τι να κάνουμε;

**ΛΙΑΝΑ ΚΑΝΕΛΛΗ:** Κι άμα είναι και κακή η συνήθεια, βλάπτει δυο φορές.

**ΠΡΟΕΔΡΕΥΩΝ (Δημήτριος Κρεμαστινός):** Σήμερα δεν θα αρχίσουμε να εφαρμόζουμε νέο Κανονισμό.

**ΑΝΔΡΕΑΣ ΛΟΒΕΡΔΟΣ:** Τον τελευταίο μήνα.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, έχετε τον λόγο, κύριε Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα επισημάνω μόνο τούτο. Οι συμβάσεις ψηφίζονται σύμφωνα με το άρθρο 28 του Συντάγματος. Δεν προβλέπεται ιδιαίτερη συζήτηση, παρά μόνο οι αντιλέγοντες να αιτιολογήσουν τη θέση τους. Τελειώνει αυτό.

**ΛΙΑΝΑ ΚΑΝΕΛΛΗ:** Και ψηφίζονται ad hoc.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ερχόμεθα τώρα και τροποποιούμε με τροπολογίες νόμους, οι οποίοι έχουν ψηφιστεί με την τακτική, θα την ονόμαζα, διαδικασία, έχουν περάσει από τις επιτροπές, έχουν υποστεί την βάσανο και της Βουλής και τη δημοσιότητα η οποία απαιτείται.

Αναλογιστείτε, λοιπόν, τώρα, αγαπητοί συνάδελφοι, γιατί το Σύνταγμα και ο Κανονισμός διακρίνουν μεταξύ ψήφισης συμβάσεων. Θα το πω αυτό, γιατί, κύριε Πρόεδρε, έχει την εξής σημασία. Μία σύμβαση που έχει υπογράψει το ελληνικό κράτος ή την αποδέχεσαι στο σύνολο ή την απορρίπτεις. Δεν μπορείς να επέμβεις να κάνεις μεταβολές. Μπορείς να την απορρίψεις, βέβαια. Ενώ μία ρύθμιση, η οποία έρχεται ως τροπολογία σε υφιστάμενο νόμο, πρέπει να ακολουθεί τη συνέπεια και τη διαδικασία που ψηφίστηκε ο βασικός κύριος νόμος.

Με την έννοια αυτή, εμείς προτείνουμε να μη συζητηθούν οι τροπολογίες αυτές. Δεν θα μιλήσω για κωλύματα συνταγματικότητας που ενδεχόμενα προκαλούν, αλλά ήδη η πρακτική που έχει ακολουθηθεί με την ανοχή του Προεδρείου είναι μεν καλή, γιατί ακούγονται οι απόψεις των Βουλευτών, πλην όμως, ούτε ο χρόνος επαρκεί ούτε δυνατότητα ορθής νομοθετήσεως τίθεται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Με βάση τα όσα έχουν λεχθεί, θα προχωρήσουμε στη διαδικασία. Η Βουλή συναινεί ή θα πρέπει να κάνουμε ψηφοφορία, με βάση την πρόταση του Προεδρείου;

Νομίζω ότι πρέπει να προχωρήσουμε. Κατά πλειοψηφία, θα προχωρήσουμε.

**ΑΝΔΡΕΑΣ ΛΟΒΕΡΔΟΣ:** Λέτε όχι, δηλαδή;

**ΠΡΟΕΔΡΕΥΩΝ (Δημήτριος Κρεμαστινός):** Όχι. Κατά πλειοψηφία, κύριε Λοβέρδο. Υπάρχουν διαφορετικές απόψεις. Τις ακούσατε.

**ΑΝΔΡΕΑΣ ΛΟΒΕΡΔΟΣ:** Απορρίψατε αυτό που προτείναμε;

**ΠΡΟΕΔΡΕΥΩΝ (Δημήτριος Κρεμαστινός):** Δεν μπορώ να το αποφασίσω εγώ. Η Βουλή θα αποφασίσει.

**ΑΝΔΡΕΑΣ ΛΟΒΕΡΔΟΣ:** Δεν θα επιφυλαχθείτε για την επί του συνόλου ψηφοφορία;

**ΠΡΟΕΔΡΕΥΩΝ (Δημήτριος Κρεμαστινός):** Η πρόταση του Προεδρείου είναι αυτή.

**ΑΝΔΡΕΑΣ ΛΟΒΕΡΔΟΣ:** Σας ζητάμε εφαρμογή του άρθρου 104 του Κανονισμού.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, σας απαντώ.

**ΑΝΔΡΕΑΣ ΛΟΒΕΡΔΟΣ:** Και μας λέτε «κατά πλειοψηφία»;

**ΠΡΟΕΔΡΕΥΩΝ (Δημήτριος Κρεμαστινός):** Είπα ότι…

**ΑΝΔΡΕΑΣ ΛΟΒΕΡΔΟΣ:** Πείτε τουλάχιστον ότι θα το δει το Προεδρείο.

**ΠΡΟΕΔΡΕΥΩΝ (Δημήτριος Κρεμαστινός):** Είπα ότι θα υπάρχει συναίνεση σε ό,τι πούμε και στη συζήτηση.

**ΑΝΔΡΕΑΣ ΛΟΒΕΡΔΟΣ:** Εγώ δεν έκανα αντιπρόταση επί της διαδικασίας. Έκανα συμπλήρωση. Σας είπα στο τέλος βάλτε κι αυτό. Συνεδριάσατε ως Προεδρείο; Το απορρίπτετε μόνοι σας; Το απορρίπτει ο ΣΥΡΙΖΑ; Πείτε μας.

**ΠΡΟΕΔΡΕΥΩΝ (Δημήτριος Κρεμαστινός):** Να τεθεί ως ερώτημα, δηλαδή;

**ΑΝΔΡΕΑΣ ΛΟΒΕΡΔΟΣ:** Ως ερώτημα το θέτω κι εγώ. Τι να κάνω; Να αποφασίζουμε μόνοι μας;

**ΠΡΟΕΔΡΕΥΩΝ (Δημήτριος Κρεμαστινός):** Κάντε το συγκεκριμένο. Τι ρωτάτε, δηλαδή;

**ΑΝΔΡΕΑΣ ΛΟΒΕΡΔΟΣ:** Σας είπα. Να εφαρμοστεί το άρθρο 104 του Κανονισμού, ούτως ώστε η επί του συνόλου ψηφοφορία, εφόσον υπάρχουν τροπολογίες –και υπάρχουν, αυτές των Υπουργών-, να πάει σε επόμενη συνεδρίαση. Αυτό επιβάλλει το άρθρο 104. Ή εσείς θα πείτε «όχι» ή η πλειοψηφία θα πει «όχι».

**ΠΡΟΕΔΡΕΥΩΝ (Δημήτριος Κρεμαστινός):** Θα το βάλουμε σε ψηφοφορία. Αυτό σας είπα. Γιατί είπα ότι ή θα υπάρξει συναίνεση ή αλλιώς θα μπει σε ψηφοφορία. Απλώς εγώ είπα ότι βλέπω να διαμορφώνεται κλίμα πλειοψηφίας.

**ΑΝΔΡΕΑΣ ΛΟΒΕΡΔΟΣ:** Είναι βουλευτικό θέμα, δεν είναι υπουργικό. Τι λέει ο κ. Μαντάς; Να μας πει «όχι». Τι λένε οι ΑΝΕΛ;

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Μαντάς είπε ότι συμφωνεί με την πρόταση.

Εν πάση περιπτώσει, τίθεται το θέμα σε ψηφοφορία. Συμφωνεί το Σώμα με την πρόταση του Προεδρείου;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η πρόταση του Προεδρείου γίνεται δεκτή κατά πλειοψηφία .

**ΓΕΡΑΣΙΜΟΣ ΜΠΑΛΑΟΥΡΑΣ:** Ακριβώς. Είναι σαφές.

**ΑΝΔΡΕΑΣ ΛΟΒΕΡΔΟΣ:** Οι Κοινοβουλευτικές Ομάδες εκφράζονται με τον εισηγητή τους και με τον Κοινοβουλευτικό Εκπρόσωπο. Ο εισηγητής και ο Κοινοβουλευτικός Εκπρόσωπος σας είπαν «όχι»; Εδώ οι ΑΝΕΛ δεν είπαν «όχι».

**ΠΡΟΕΔΡΕΥΩΝ (Δημήτριος Κρεμαστινός):** Ο Κοινοβουλευτικός Εκπρόσωπος του ΣΥΡΙΖΑ συντάχθηκε με την πρόταση του Προεδρείου, που δεν είναι και προσωπική μου.

**ΑΝΔΡΕΑΣ ΛΟΒΕΡΔΟΣ:** Άρα αρνείται ο ΣΥΡΙΖΑ αυτή τη διαδικασία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μαντά, θέλετε ξανά τον λόγο για να πείτε αυτά που λέω;

**ΧΡΗΣΤΟΣ ΜΑΝΤΑΣ:** Σαφές ήταν αυτό που είπα.

**ΠΡΟΕΔΡΕΥΩΝ (Δημήτριος Κρεμαστινός):** Ωραία. Κατά πλειοψηφία, λοιπόν, γίνεται δεκτή η πρόταση του Προεδρείου.

Τον λόγο έχει ο κ. Παππάς, ειδικός αγορητής του Λαϊκού Συνδέσμου-Χρυσή Αυγή, για πέντε λεπτά, για να τοποθετηθεί επί της αρχής των συμφωνιών.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, μπορώ να έχω τον λόγο για να καταθέσω μία νομοτεχνική βελτίωση;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Θα ήθελα να κάνω μία νομοτεχνική διόρθωση στην τρίτη συμφωνία, στο τρίτο σχέδιο νόμου της κύρωσης της Προγραμματικής Συμφωνίας Αριθ. Α-1424.

Στο τέλος του τίτλου του σχεδίου νόμου προστίθεται η φράση «και άλλες διατάξεις».

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

**ΑΛΛΑΓΗ ΣΕΛΙΔΑΣ**

**(Να μπει η σελίδα 188)**

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Τον λόγο έχει ο κ. Παππάς, ειδικός αγορητής της Χρυσής Αυγής, για πέντε λεπτά, για να τοποθετηθεί επί της αρχής των συμφωνιών.

Κύριε Παππά, επί των συμφωνιών θα τοποθετηθείτε;

**ΧΡΗΣΤΟΣ ΠΑΠΠΑΣ:** Βεβαίως.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Σε ό,τι αφορά τις υπό ψήφιση κυρώσεις του Υπουργείου Εθνικής Άμυνας, το πρώτο που αφορά τη συμφωνία της Ελληνικής Δημοκρατίας με την Αραβική Δημοκρατία της Αιγύπτου, ασφαλώς για εμάς κινείται στη σωστή κατεύθυνση και μπορεί να λειτουργήσει υπέρ των ελληνικών συμφερόντων. Όμως, απαραίτητη προϋπόθεση για να συμβεί κάτι τέτοιο, είναι η ελληνική πλευρά να αποδείξει ότι ενεργεί βάσει προγραμματισμού με μακροπρόθεσμη στρατηγική και προς τον σκοπό εξυπηρέτησης συγκεκριμένων στρατηγικών, διπλωματικών στόχων, οι οποίοι μπορούν να προωθηθούν και να υποστηριχθούν μέσω της στρατιωτικήςδιπλωματίας, κάτι για το οποίο –κατά την άποψή μας βέβαια- οι τελευταίες μνημονιακές κυβερνήσεις, τόσο η κυβέρνηση Σαμαρά-Βενιζέλου όσο και η Κυβέρνηση Τσίπρα-Καμμένου, δεν πράττουν σε καμμία των περιπτώσεων.

Στη δεδομένη χρονική συγκυρία, γεγονός είναι ότι στην ευρύτερη περιοχή της Ανατολικής Μεσογείου, υπάρχει σε μεγάλο βαθμό ταύτιση συμφερόντων στρατηγικής συμμαχίας μεταξύ Ελλάδος και Αιγύπτου. Η κυβέρνηση της Αιγύπτου εκ των πραγμάτων, θεωρεί ότι απειλείται από την οθωμανική πολιτική της Τουρκίας του Ερντογάν, ο οποίος είχε απροκάλυπτα στηρίξει τους αδελφούς μουσουλμάνους στην Αίγυπτο και των οποίων η κυβέρνηση καθαιρέθηκε κατόπιν της αποφασιστικής επέμβασης των αιγυπτιακών ενόπλων δυνάμεων υπέρ της παρούσης διακυβερνήσεως της Αιγύπτου.

(Θόρυβος στην Αίθουσα)

Σας παρακαλώ, κύριοι, σας ενδιαφέρει να ακούσετε γι’ αυτό που θα ψηφίσετε σε λίγη ώρα; Δεν σας ενδιαφέρει; Άρα κακώς είστε μέσα εδώ στη Βουλή.

**ΝΙΚΟΛΑΟΣ ΠΑΠΑΔΟΠΟΥΛΟΣ:** …(δεν ακούστηκε)

**ΧΡΗΣΤΟΣ ΠΑΠΠΑΣ:** Κακώς, να πείτε στους ψηφοφόρους σας ότι δεν σας ενδιαφέρει η δουλειά σας.

Κύριε Πρόεδρε, σας παρακαλώ, επιβάλετε την τάξη!

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, όχι διαλογική συζήτηση, κύριε Παππά! Έχετε τον λόγο και σας παρακαλώ να συνεχίσετε.

**ΧΡΗΣΤΟΣ ΠΑΠΠΑΣ:** Μα φωνασκούν, κύριε Πρόεδρε! Τι είναι εδώ; Χάβρα είναι;

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παπαδόπουλε, σας παρακαλώ, κάντε λίγη ησυχία.

Κύριε Παππά, συνεχίστε.

**ΧΡΗΣΤΟΣ ΠΑΠΠΑΣ:** Η οποιαδήποτε στρατιωτική διπλωματία και συνεργασία αποκτά μεγαλύτερη σπουδαιότητα υπό τας παρούσας συνθήκας.

Είναι απαραίτητο το μνημόνιο στρατιωτικής συνεργασίας μεταξύ του Υπουργείου Αμύνης της Ελλάδος και της Αιγύπτου, να αποτελέσει το εφαλτήριο με το οποίο η Ελλάδα θα πετύχει να προωθήσει τους τρεις μείζονες στρατηγικούς της στόχους που είναι: Η ΑΟΖ, σύμφωνα με το Διεθνές Δίκαιο και το δίκαιο της Θάλασσας, δηλαδή η αποδοχή των θέσεων της Ελλάδας υπέρ της οριοθέτησης ΑΟΖ με την Αίγυπτο. Δεύτερον, το κρίσιμο ζήτημα της τουρκικής επιθετικότητας και απειλής τόσο κατά της Ελλάδας όσο και κατά της Κυπριακής Δημοκρατίας και τρίτον, τη διμερή συνεργασία σε θέματα εκμετάλλευσης υδρογονανθράκων στην Ανατολική Μεσόγειο εντός των εθνικών ΑΟΖ.

Παρά το γεγονός ότι το υπό ψήφιση σχέδιο νόμου αφορά μόνο την στρατιωτική συνεργασία, είναι προφανές ότι οι προσεκτικές κινήσεις και ενέργειες εκ μέρους του ελληνικού Υπουργείου Εθνικής Άμυνας στο πλαίσιο της συγκεκριμένης διμερούς συμφωνίας, θα μπορούσαν να συμβάλουν καίρια στην προώθηση και αποδοχή των ελληνικώνθέσεων και να λειτουργήσουν ενισχυτικάπρος την Ελληνική Δημοκρατία, ακριβώς λόγω του ενισχυμένου ρόλου των αιγυπτιακών ενόπλων δυνάμεων και της επιρροής που ασκούν στην αιγυπτιακή πολιτική, όπως και προανέφερα. Προς αυτήν την κατεύθυνση ενδεικτικά …

Κύριε Υπουργέ της Εθνικής Άμυνας, είστε εδώ; Δεν είναι εδώ.

Θα του πούμε …

**ΧΡΗΣΤΟΣ ΜΑΝΤΑΣ:** Εδώ είναι.

**ΧΡΗΣΤΟΣ ΠΑΠΠΑΣ:** Εδώ είναι; Μιλάει.

Κύριε Υπουργέ Εθνικής Άμυνας, πάρτε μερικές προτάσεις και σημειώστε τες, αν τις θεωρείτε επωφελείς για την ελληνική εξωτερική πολιτική. Θα μπορούσαν να προταθούν κάποιες προτάσεις σε εσάς που είναι οι εξής:

Πρώτον, η διεξαγωγή κοινών στρατιωτικών ασκήσεων σε περιοχές της Ανατολικής Μεσογείου και του Αιγαίου με την Αίγυπτο.

Δεύτερον, η επιδίωξη συμμετοχής με τον οποιοδήποτε τρόπο των Κυπριακών Ενόπλων Δυνάμεων στην εν λόγω στρατιωτική συνεργασία. Χαίρομαι εάν έχει γίνει ήδη.

Τρίτον, η συνεδρίαση της μεικτής στρατιωτικής επιτροπής του άρθρου 5 στο Καστελλόριζο, γεγονότα που εάν έλαβαν χώρα έστω και μία φορά μόνο, θα σήμαιναν και την de facto αποδοχή των ελληνικών θέσεων περί ΑΟΖ από την Αίγυπτο και θα έφερναν σε δεινή διπλωματική θέση την Τουρκία.

Έτσι με την υποστήριξη και της Αιγύπτου στην οριοθετημένη ΑΟΖ μεταξύ των δύο κρατών, αρχικά θα μπορούσαμε να εκμεταλλευθούμε τον υποθαλάσσιο ορυκτό πλούτο, το φυσικό αέριο κ.λπ., όπως προανέφερα. Επίσης θα είχαμε και σημαντικά οφέλη για την αμυντική μας βιομηχανία.

Πιστεύουμε, όμως, ότι η Κυβέρνηση ΣΥΡΙΖΑ-ΑΝΕΛ είναι πλήρως υποταγμένη στα κελεύσματα των ξένων. Έχετε δώσει κατ’ επανάληψη εξετάσεις στον τομέα της διπλωματίας και έχετε αποτύχει παταγωδώς, εκθέτοντας την χώρα μας και αποτυγχάνοντας να εξυπηρετήσετε τα εθνικά μας συμφέροντα.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ησυχία!

**ΧΡΗΣΤΟΣ ΠΑΠΠΑΣ:** Αναφορικά με την Αίγυπτο, δεν διαθέτετε τα εχέγγυα, που θα επέτρεπαν ακόμη και στον καλόπιστο κριτή να σας εμπιστευτεί, προκειμένου να φέρετε σε αίσιο τέλος για τις ελληνικές επιδιώξεις την υλοποίηση οιασδήποτε διακρατικής συμφωνίας και σύμβασης.

Είναι επωφελής η συνεργασία, αλλά γι’ αυτούς τους λόγους εμείς ψηφίζουμε «παρών».

Η δεύτερη σύμβαση αφορά τον εναέριο χώρο, την Κύρωση SESAR, δηλαδή το Ερευνητικό Πρόγραμμα Διαχείρισης Εναέριας Κυκλοφορίας του Ενιαίου Ευρωπαϊκού Ουρανού.

Καταψηφίζουμε, διότι πιστεύουμε ότι αυτό θα σημάνει ενδεχομένως εκπτώσεις στην εθνική μας κυριαρχία και πιστεύουμε ότι αυτή η σύμβαση εξυπηρετεί αποκλειστικά τα γεράκια του ΝΑΤΟ, εξυπηρετεί τις νατοϊκές επιδιώξεις, στις οποίες η Χρυσή Αυγή, το εθνικιστικό λαϊκό κίνημα αντιτίθεται πολιτικά. Καταψηφίζουμε, λοιπόν.

Ερχόμαστε στην επίμαχη τρίτη σύμβαση, κύριε Υπουργέ, που προσωπική μου άποψη είναι ότι αυτή σας έφερε να είστε εσείς ο ίδιος στην επιτροπή, να είστε εσείς ο ίδιος σήμερα εδώ και όχι ο Υφυπουργός σας. Είναι κύρωση σπουδαιότητας απ’ ό,τι φαίνεται για εσάς, η στρατιωτική συνεργασία με το Ισραήλ.

Αυτή η συμφωνία αποδεικνύει ότι το κράτος έχει συνέχεια. Δεν εννοώ μόνο τη σημερινή Κυβέρνηση Τσίπρα-Καμμένου αλλά και τις προηγούμενες κυβερνήσεις.

Από προσωπική πληροφόρηση που είχα από εν ενεργεία υποστράτηγο του Ελληνικού Στρατού, πάντοτε υπήρχε μεγάλο ενδιαφέρον σε ό,τι έχει να κάνει με τη συνεργασία με το Ισραήλ, ακόμη και επί εποχής Αβραμόπουλου, αλλά και επί εποχής Πάνου Παναγιωτόπουλου. Ήταν η περίοδος εκείνη που ο ιδιόρρυθμος Υπουργός της Νέας Δημοκρατίας, πρώην Υπουργός Πάνος Παναγιωτόπουλος, είχε επιστρατεύσει σύμφωνα με την ενημέρωση που είχα, ακόμη και εν αποστρατεία υπαξιωματικό –παρακαλώ!- του Ελληνικού Στρατού για εξωθεσμικές επαφές με το Ισραήλ.

Θα πρέπει να γνωρίζετε ότι το Ισραήλ δεν έχει μόνο γεωστρατηγικούς στόχους στην περιοχή, αλλά έχει κυρίως οικονομικούς στόχους, που δεν είναι άλλοι από τα εξοπλιστικά προγράμματα.

Ειδικά για το σήμερα και για την επίμαχη από τον κ. Καμμένο τοποθέτησή μας για το Ισραήλ, θα διαβάσω στη συνέχεια ακριβώς από τα Πρακτικά τα όσα είπα. Αφού αρχικά τόνισα ότι δεν υπάρχει κάποιο σαφές όφελος για την ελληνική πλευρά, είπα ότι σε επίπεδο απόκτησης στρατιωτικής τεχνογνωσίας για την πατρίδα μας ακριβώς τα εξής και διαβάζω από τα Πρακτικά.

«Η στρατιωτική τεχνογνωσία και η πολεμική ικανότητα των στρατιωτικών της πατρίδας μας, δεν προάγεται από την εν λόγω συμφωνία σε τέτοιο βαθμό, ώστε να δικαιολογείται η σύναψη αυτής της συνεργασίας. Ούτε σε οικονομικό επίπεδο προκύπτει κάποιο άμεσα ορατό και ευκρινές οικονομικό όφελος από την εφαρμογή της κυρούμενης συμφωνίας. Αντιθέτως προκαλείται συγκεκριμένη επιβάρυνση του κρατικού προϋπολογισμού.

Συνεπώς η υπογραφείσα συμφωνία, δεν αποτελεί πηγή από την οποία προκύπτουν εμφανή και υπολογίσιμα οφέλη για την Ελλάδα σε επίπεδο οικονομικό, σε επίπεδο στρατιωτικό, σε επίπεδο διπλωματικό.

Ακόμα όμως και αν αυτό συνέβαινε, ακόμη και αν αυτό υπήρχε, δεν αναιρεί τη μεγάλη αλήθεια, που λέει ότι το Κράτος του Ισραήλ παραβαίνει σαφώς τις αποφάσεις του Συμβουλίου Ασφαλείας του ΟΗΕ, όπως και της ολομέλειάς του και εφαρμόζει μεθόδους γενοκτονίας του ιθαγενούς πληθυσμού, δηλαδή των πραγματικών ιδιοκτητών της γης της Παλαιστίνης που δεν είναι άλλοι από τον μαρτυρικό παλαιστινιακό λαό.

Τέλος το Κράτος του Ισραήλ, αποτελεί έναν ταραχοποιό στην περιοχή της μεσογειακής ανατολικής λεκάνης και αποτελεί μια κρυφή πυρηνική δύναμη και είναι ένας προαιώνιος εχθρός της Ορθοδοξίας και του Ελληνισμού.

Επίσης δεν πρέπει να ξεχνάμε ότι αυτό το κράτος, δολοφονεί τους κατοίκους του –τους Παλαιστίνιους, δηλαδή- και δεν πρέπει να ξεχνάμε ότι αυτό το κράτος φυλακίζει παιδιά. Δεν πρέπει να ξεχνάμε ότι αυτό το κράτος σκοτώνει παιδιά. Συνεπώς ποια σχέση μπορεί να έχει αυτό το κράτος με την Ελλάδα, που αποτελεί την κοιτίδα του πολιτισμού και του ανθρωπισμού;

Καταψηφίζουμε φυσικά σε ό,τι αφορά τα άρθρα του νομοσχεδίου και θα τοποθετηθούμε για τις λεπτομέρειες στην Ολομέλεια», όπως και κάνω αυτή τη στιγμή. Αυτά είπα, κυρίες και κύριοι συνάδελφοι, στην επιτροπή και δεν μπορώ να πάρω τίποτα πίσω.

Στη συνέχεια των ομιλητών της επιτροπής είχαμε τη γνωστή πολιτική αντίπαλο, τη γνωστή υβρίστρια Βουλευτή του ΚΚΕ κ. Λιάνα Κανέλλη…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Παππά, επί του θέματος, γιατί η συζήτηση θα εξαντληθεί.

**ΧΡΗΣΤΟΣ ΠΑΠΠΑΣ:** …να τοποθετείται και να υβρίζει τη Χρυσή Αυγή. Έλαβε από εμάς τις πρέπουσες απαντήσεις. Δεν θα σταθώ σ’ αυτό. Γνωστή η εχθρότητα και η αντιπαλότητα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παππά, σας παρακαλώ!

**ΧΡΗΣΤΟΣ ΠΑΠΠΑΣ:** Κλείνοντας τις εργασίες της Επιτροπής Εξωτερικών και Άμυνας, τοποθετήθηκε ο κ. Καμμένος –θα διαβάσω ένα απόσπασμα από τα Πρακτικά, για να καταλάβετε τι ακριβώς έγινε- λέγοντας ακριβώς τα εξής:

«ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων): Κύριε Πρόεδρε, κυρίες και κύριοι συνάδελφοι, κατ’ αρχάς, θα ήθελα να συμφωνήσω με τη συνάδελφο, την κ. Λιάνα Κανέλλη, για τις αναφορές που έγιναν εδώ από τον εισηγητή της Χρυσής Αυγής με συγκεκριμένες φράσεις κι αυτό που θα προτείνω, κύριε Πρόεδρε, έχοντας και την προϋπηρεσία στη θέση σας και νομίζω ότι θα ήταν γενικότερα χρήσιμο, είναι να έχουμε και τη σύμφωνη γνώμη των συναδέλφων ή τα Πρακτικά της συνομιλίας του κυρίου συναδέλφου, να πάμε στον Πρόεδρο του Αρείου Πάγου, για να κρίνει την εφαρμογή της συμφωνίας της Ελλάδος…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε, κύριε συνάδελφε.

**ΧΡΗΣΤΟΣ ΠΑΠΠΑΣ:** …στα πλαίσια του Οργανισμού ΟΑΣΕ κ.λπ..».

Πρώτον, να ευχαριστήσουμε τον κ. Καμμένο –και τελειώνω, κύριε Πρόεδρε- διότι σε επίπεδο κομματικής τακτικής αποδεικνύεται ένας πολιτικός ογκόλιθος. Μας φέρνει κυριολεκτικά στο πιάτο όλους τους δυσαρεστημένους, ευκολόπιστους και εξαπατηθέντες πρώην ψηφοφόρους του. Όχι μόνο των γνωστών πολιτικών του κυβιστήσεων αλλά και της όψιμης συμμαχίας του με το ΚΚΕ, όπου και με αυτή την τοποθέτηση ο υποτιθέμενα ακροδεξιός εταίρος της Κυβέρνησης κατέστη κυριολεκτικά ουρά της κ. Λιάνας Κανέλλη.

Δεύτερον, να του θυμίσω τα εξής, που αν δεν τα γνωρίζει, καιρός είναι να τα μάθει, εφόσον θέλει να είναι πολιτικός. Από το site, το οποίο αντίκειται προφανώς στη Χρυσή Αυγή, την 1η Δεκεμβρίου 2015. Είναι λόγια του Μπεν Νόρτον που προφανώς…

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ πολύ, ολοκληρώστε.

**ΧΡΗΣΤΟΣ ΠΑΠΠΑΣ:** Ολοκληρώνω, κύριε Πρόεδρε.

Διαβάζω: «Το πραγματικά θύμα της επετείου των σαράντα χρόνων ήταν η αλήθεια –και φυσικά, όπως και πριν από τέσσερις δεκαετίες, οι Παλαιστίνιοι. Παρ’ όλα αυτά, ενώ η απόφαση 3379 της Γενικής Συνέλευσης του ΟΗΕ ανακλήθηκε, η αλήθεια δεν μπορεί να ανακληθεί. Ο σιωνισμός ήταν και παραμένει αναμφισβήτητα ένα ρατσιστικό κίνημα, ακριβώς όπως οποιοδήποτε άλλο εθνικιστικό και εθνοκρατικό κίνημα». Το καταθέτω στα Πρακτικά.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει επανειλημμένα το κουδούνι λήξεως του χρόνου του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, ολοκληρώσατε, κύριε συνάδελφε.

**ΧΡΗΣΤΟΣ ΠΑΠΠΑΣ:** Δώστε μου ένα λεπτό, παρακαλώ.

Άλλο ένα site.

**ΠΡΟΕΔΡΕΥΩΝ (Δημήτριος Κρεμαστινός):** Το να σχολιάζουμε τα sites τώρα, δεν νομίζω ότι προσφέρει στη συζήτηση.

**ΧΡΗΣΤΟΣ ΠΑΠΠΑΣ:** Δώστε μου ένα λεπτό, παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, όμως, ολοκληρώστε.

**ΧΡΗΣΤΟΣ ΠΑΠΠΑΣ:** Κύριε Καμμένε, αυτά που θα σας δώσω να διαβάσετε, δεν τα γνωρίζετε; Δεν γνωρίζετε ότι ο ομοϊδεάτης σας ακροδεξιός κ. Νετανιάχου, Πρωθυπουργός του Ισραήλ, αποτελεί αυτή τη στιγμή το μεγαλύτερο κίνδυνο για την ειρήνη στην περιοχή με τον ακραιφνή σιωνιστικό επεκτατισμό του, με θύματα όχι μόνο τους Παλαιστίνιους αλλά κι αυτόν τον ίδιο τον ισραηλινό λαό.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παππά, ξεφεύγουμε από το θέμα. Παρακαλώ να ολοκληρώσετε.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα δώσω άρθρο του μοναχού Αβραάμ, του Αγιορείτη…

(Θόρυβος στην Αίθουσα)

«Ο Σιωνισμός ως εξωτερικός εχθρός του Ελληνισμού».

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε! Μπορείτε να τα καταθέσετε στα Πρακτικά.

**ΧΡΗΣΤΟΣ ΠΑΠΠΑΣ:** Κύριε Καμμένε, θα μπορέσετε να πάτε άραγε στη Μονή Εσφιγμένου και να δείτε τον Άγιο Ηγούμενο Μεθόδιο; Δεν θα μπορέσετε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε!

**ΧΡΗΣΤΟΣ ΠΑΠΠΑΣ:** Ολοκληρώνω.

Κύριε Καμμένε, μπορείτε να πάτε όπου θέλετε, μπορείτε να κάνετε ό,τι θέλετε. Η πολιτική σας ιστορία, ιδιαιτέρως τον τελευταίο χρόνο, βλάπτει καίρια την πολιτική σας υστεροφημία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παππά, σας παρακαλώ!

**ΧΡΗΣΤΟΣ ΠΑΠΠΑΣ:** Ολοκληρώνω, κύριε Πρόεδρε.

Αποκτήσατε αυτά που αποκτήσατε, πετύχατε τον σκοπό που είχατε εξαρχής από τον Μάιο του 2012…

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, παρακαλώ, κύριε Παππά. Ξεφεύγετε εντελώς από το θέμα και θα δοθεί άλλη διάσταση στη συζήτηση.

**ΧΡΗΣΤΟΣ ΠΑΠΠΑΣ:** Ανήκετε πλέον στο πολιτικό παρελθόν. Για την αξιοπρέπειά σας, την υστεροφημία σας αλλά και το δικό σας καλό, σας προτρέπω με το αρχαιοελληνικό «κρείττον σιγάν».

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

**ΛΙΑΝΑ ΚΑΝΕΛΛΗ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κανέλλη, πριν σας δώσω τον λόγο, πρέπει να κάνω κάποιες ανακοινώσεις κατ’ ανάγκην.

Ο Βουλευτής κ. Δημήτριος Γάκης, Βουλευτής του ΣΥΡΙΖΑ, ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε την ζητηθείσα άδεια.

Κυρίες και κύριοι συνάδελφοι, θα ήθελα να κάνω και κάποιες ανακοινώσεις προς το Σώμα.

Οι Υπουργοί Εθνικής Άμυνας, Οικονομικών και Εξωτερικών κατέθεσαν στις 2-6-2016 σχέδιο νόμου: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας, σχετικά με συνεργασία στον τομέα του αμυντικού υλικού».

Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων και Ναυτιλίας και Νησιωτικής Πολιτικής κατέθεσαν στις 2-6-2016 σχέδιο νόμου: «Κύρωση της Διοικητικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ATHENA, όσον αφορά στις Υπηρεσίες Μετακινήσεων και Μεταφορών οι οποίες παρέρχονται από το Πολυεθνικό Συντονιστικό Κέντρο Στρατηγικών Θαλάσσιων Μεταφορών (ΠΟΣΚΕΣΘΑΜ)».

Οι Υπουργοί Εθνικής Άμυνας, Οικονομικών, Εξωτερικών και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 2-6-2016 σχέδιο νόμου: «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης (SEDM)».

Παραπέμπονται στην αρμόδια Διαρκή Επιτροπή.

Επίσης έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει στις 31-5-2016 ποινική δικογραφία που αφορά στον πρώην Υπουργό Υγείας κ. Σπυρίδωνα- Άδωνι Γεωργιάδη.

Κυρία Κανέλλη, έχετε τον λόγο, παρακαλώ.

Βεβαίως, θα υπάρχει η σχετική κατανόηση, ώστε να αναπτύξετε τις θέσεις σας.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Δεν φαντάζομαι να χρειαστώ παραπανίσιο λόγο, για να σχολιάσω τα δικαιούμενα να είναι ασχολίαστα. Υπάρχουν πράγματα σοβαρά. Υπάρχουν και πράγματα ασόβαρα. Στο επίπεδο της γελοιότητας δεν μπορώ να αναγνωριστώ επί προσωπικού, ενώ αντιθέτως, όταν μιλάς για νεοναζιστικές απόψεις και κάποιος τις παίρνει επί προσωπικού και κατεβαίνει από το γραφείο του, έχει αυτοαναγνωριστεί. Όλα έχουν τελειώσει. Δεν χρειάζεται να προσδιορίσω τίποτα. Τα υπόλοιπα είναι για τις τηλεοράσεις.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κανέλλη, βοηθήστε τη διαδικασία, σας παρακαλώ.

**ΛΙΑΝΑ ΚΑΝΕΛΛΗ:** Εγώ θα βοηθήσω τη διαδικασία όσο χρειάζεται να βοηθηθεί η διαδικασία από μόνη της, η οποία δεν βοηθιέται ούτε καν από τον Κανονισμό. Δεν μπορεί η βοήθεια στη διαδικασία να έρχεται στο περιεχόμενο, μόνο όταν αφορά το Κομμουνιστικό Κόμμα.

**ΠΡΟΕΔΡΕΥΩΝ (Δημήτριος Κρεμαστινός):** Όχι, για όλους το είπα. Μην το λέτε αυτό.

**ΛΙΑΝΑ ΚΑΝΕΛΛΗ:** Μόνο όταν αφορά το Κομμουνιστικό Κόμμα.

**ΠΡΟΕΔΡΕΥΩΝ (Δημήτριος Κρεμαστινός):** Όχι, μην το λέτε αυτό. Για όλους το είπα.

**ΛΙΑΝΑ ΚΑΝΕΛΛΗ:** Ξέρω πολύ καλά, και αυτή τη στιγμή αυτό που κάνετε εσείς…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Άστο, Πρόεδρε, που πάμε δεκαπέντε λεπτά.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Καραθανασόπουλε, για όλους το είπα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έλα τώρα. Σταμάτα.

**ΠΡΟΕΔΡΕΥΩΝ (Δημήτριος Κρεμαστινός):** Για όλους το είπα. Δεν είναι σωστό.

**ΛΙΑΝΑ ΚΑΝΕΛΛΗ:** Είχατε ανοχή ακριβώς δέκα λεπτών χωρίς να διακόψετε και δεχόσασταν και παραινέσεις…

**ΠΡΟΕΔΡΕΥΩΝ (Δημήτριος Κρεμαστινός):** Θα σας δώσω τον ίδιο χρόνο, κυρία Κανέλλη.

**ΛΙΑΝΑ ΚΑΝΕΛΛΗ:** Προσέξτε, δεχόσασταν παραινέσεις για το πώς πρέπει να γίνει η συζήτηση.

**ΠΡΟΕΔΡΕΥΩΝ (Δημήτριος Κρεμαστινός):** Όχι.

**ΛΙΑΝΑ ΚΑΝΕΛΛΗ:** Εγώ δεν θα καταδεχθώ να σας κάνω ούτε τέτοιες.

**ΠΡΟΕΔΡΕΥΩΝ (Δημήτριος Κρεμαστινός):** Επενέβην δύο φορές.

**ΛΙΑΝΑ ΚΑΝΕΛΛΗ:** Μου έχετε φάει ακριβώς ένα λεπτό και έντεκα δευτερόλεπτα. Το ζητώ. Ένα λεπτό κι έντεκα δευτερόλεπτα.

**ΠΡΟΕΔΡΕΥΩΝ (Δημήτριος Κρεμαστινός):** Θα σας δώσω τον χρόνο, κυρία Κανέλλη. Δεν σας τρώω τον χρόνο.

**ΛΙΑΝΑ ΚΑΝΕΛΛΗ:** Κοιτάξτε να δείτε. Επειδή κάνω αυτήν τη δουλειά πάρα πολύ καιρό, όχι του Βουλευτή, αλλά του ανθρώπου που παίζει με τα δευτερόλεπτα στο χρόνο κι επειδή δεν έχω ανάγκη από βιντεάκια εδώ μέσα, που να δείχνουν τον τσαμπουκά μου για να τα παίξω στο site, για να μαζευτούν κουκάκια -γιατί ακούστηκαν κι αυτά τα πράγματα εδώ μέσα- αφήστε με να μείνω επί της ουσίας. Τρεις συμβάσεις έχουμε. Τις πατσαβουριάζουμε τώρα πραγματικά αυτές τις συμβάσεις μέσα στη σκοπιμότητα θηριωδών τροπολογιών. Ας μιλήσω γι’ αυτές.

Τοποθετήθηκα εκτενώς στην επιτροπή και ζήτησα δυο διευκρινίσεις. Ούτως ή άλλως, για να μην μπερδεύω κανέναν και κυρίως τις κυρίες και τους κυρίους που είναι στα Πρακτικά, τις καταψηφίζουμε και τις τρεις.

Να το πω από την αρχή, για να είναι σαφές. Τις καταψηφίζουμε για διαφορετικούς λόγους καθεμία, ουσιαστικά όμως για έναν. Δεν εξυπηρετούν, κατά τη γνώμη μας, τα λαϊκά συμφέροντα αυτού του τόπου αλλά ούτε και τα λαϊκά συμφέροντα του λαού του Ισραήλ και του λαού της Αιγύπτου, και δεν τα εξυπηρετούν, γιατί έχουμε δει τι σημαίνει στρατιωτική διπλωματία. Στρατιωτική διπλωματία σημαίνει να χρησιμοποιείς τις Ένοπλες Δυνάμεις της χώρας, για να προωθήσεις τα οικονομικά συμφέροντα μιας συγκεκριμένης τάξης, της άρχουσας τάξης. Για να το πω πολύ απλά –ας μην ενοχλήσω κανέναν, δεν πρόκειται για κατοίκους αστικών πόλεων- της αστικής τάξης των χωρών. Δεν έχουν να ωφεληθούν τίποτα.

Έχουμε δει ότι όσες φορές εμφανίστηκε η στρατιωτική διπλωματία, δεν πλούτισαν πουθενά ούτε οι κάτοικοι του Μάλι ούτε απέφυγαν τον διαχωρισμό σε Βόρειο και Νότιο Σουδάν οι κάτοικοι του Σουδάν. Πολλώ δε μάλλον αν έχεις στο πίσω μέρος του κεφαλιού σου, όταν μιλάς για ενιαίο γαλανό, συννεφιασμένο, γκρίζο, ευρωπαϊκό ουρανό, τότε θα πρέπει να πάει ο νους μας στο ΝΑΤΟ, στην άσκηση στρατιωτικής διπλωματίας από το ΝΑΤΟ και στη συμφωνία των τάξεων της Ελλάδας και της Τουρκίας για παράδειγμα, που είναι σύμμαχοι μέσα στο ΝΑΤΟ σε ό,τι αφορά την προώθηση των διπλωματικών στρατιωτικής μορφής υπηρεσιών που παρέχει το ΝΑΤΟ σε χώρες εντός και εκτός της Ευρωπαϊκής Ένωσης με σύμμαχο την Τουρκία, με τη γραμμή στη Λευκωσία να είναι στη θέση της, την εισβολή και την κατοχή να είναι στη θέση της και να μην είναι αναγνωρισμένη.

Επομένως αυτές οι κουβέντες οι πολύ ωραιοποιημένες περί στρατιωτικής διπλωματίας, τουλάχιστον να είναι ορατό και να ακούγεται εδώ μέσα να καταλαβαίνει και ο κόσμος ότι δεν είναι παρά χρησιμοποίηση των ενόπλων δυνάμεων κάθε χώρας και αυτό πρέπει να προβληματίσει τα μέλη και τους αξιωματικούς των ενόπλων δυνάμεων τι ακριβώς υπηρετούν, όταν εντάσσονται στα πλαίσια της προώθησης οικονομικών ζητημάτων.

Μία τέτοια συμφωνία, για παράδειγμα, είναι αυτή της Αιγύπτου. Έχουμε δει και ξέρουμε σε ποιο βαθμό συζητιέται αυτή τη στιγμή στην Ευρώπη, αν συμβεί κάτι στην Αίγυπτο, με δυο και τρεις πλατείες Ταχρίρ, με λαϊκούς ξεσηκωμούς, με στρατιωτικής μορφής διαδικασίες, με κλείσιμο των πλατειών και των ξεσηκωμάτων, και της «Αραβικής Άνοιξης», που τόσο πολύ είπατε. Και τώρα η συζήτηση στην Ευρώπη είναι μην και λάχει τίποτα -κατεβάστε όσα τανκς θέλετε- και πλακώσουνε τίποτα πρόσφυγες από την Αίγυπτο, γιατί θα είναι πολλοί. Αυτή είναι η συζήτηση ρεαλιστικά.

Ο Βαλς που έρχεται σήμερα από τη Γαλλία, ανάμεσα στα άλλα τι θα συζητήσει; Πώς θα παρέμβουνε οι στρατιωτικές δυνάμεις στη Λιβύη και πώς θα το νομιμοποιήσουν να το λένε. Τα πετρέλαια της Λιβύης δεν τα πήρε ο λαός της Λιβύης και γέμισε τάλαρα η τσέπη του κι ευτύχισε. Σπάστηκαν ακόμη και οι πρωτεύουσες, μία στη Βεγγάζη, μία παρακάτω και τώρα συζητάμε πώς θα τις ενοποιήσουμε. Αυτό είναι στρατιωτική διπλωματία. Γιατί ως γνωστόν θα κάνει πάρα πολύ «καλό» στη Λιβύη. Δεν θα τη χωρίσει εθνοφυλετικά, όπως έκανε και στη Γιουγκοσλαβία, για να μην ξεχνιόμαστε.

Επομένως πάμε στο Ισραήλ. Το Ισραήλ έχει ιδιαιτερότητες. Κύριε Υπουργέ, θα παρακαλέσω στην πεντάλεπτη απάντηση-εξήγησή σας, να μου προσθέσετε μόνο ένα πράγμα. Μιλήσατε για τα οικονομικά και σας είχα κάνει μία επισήμανση, γιατί στο δεύτερο μέρος της συμφωνίας αυτής της σύμβασης, λέτε ότι θα υπάρξουν κι άλλες συμπληρωματικές συμφωνίες με το χαρακτήρα συμφωνιών εφαρμογής. Επειδή οι συμφωνίες εφαρμογής συμβάσεων δεν περνάνε από τη Βουλή, δεν θα μπορούμε να τις ελέγξουμε, θα χάσουμε το λογαριασμό. Τι θα κάνουμε; Θα παίρνουμε κάθε μέρα το Υπουργείο σας, να το ρωτάμε σε τι συμφωνία εφαρμογής της συγκεκριμένης σύμβασης θα πάτε με το Ισραήλ;

Είχατε μιλήσει για οικονομικές. Μπορείτε να μου αποκλείσετε τις στρατιωτικές και χωρίς να περνάει από τη Βουλή; Δηλαδή εννοώ τις συνεργασίες και τις συμπληρωματικές συμφωνίες με στρατιωτικό χαρακτήρα, που μπορεί εσείς να το λέτε και οι ίδιοι οι Ισραηλινοί αμυντικό, για μας να είναι επιθετικός εναντίον των Παλαιστινίων εναντίον άλλων λαών.

Σας άκουσα να μιλάτε για την οικονομική ανάπτυξη στην περιοχή και αναφέρατε όλες τις χώρες πλην Λιβάνου. Μιλήσατε για την Ιορδανία, μιλήσατε για τούτο, μιλήσατε για κείνο. Ο Λίβανος δεν είναι μία χώρα που έχει και πρόσφυγες και ταλαιπωρείται παραπάνω από μία φορά από το μικρό ιμπεριαλιστή της περιοχής. Αυτές είναι δύο διευκρινίσεις που θέλω.

Πάω στον Ενιαίο Ευρωπαϊκό Ουρανό. Σας ζήτησα διευκρινίσεις και φαντάζομαι θα τις έχω σήμερα. Τι έχει γίνει από τότε που εφαρμόστηκε ο Ενιαίος Ευρωπαϊκός Ουρανός, στον οποίο εμείς είχαμε πει όχι, σε ό,τι αφορά τη στρατιωτική του μορφή που σήμερα υλοποιείται με τον σχεδιασμό και τη στρατιωτική υλοποίηση του SESAR; Γιατί έχουμε προβλήματα με τους Τούρκους; Αν υπάρχει αυτός ο Ενιαίος Ευρωπαϊκός Ουρανός, θα έπρεπε οι αντιρρήσεις να είναι μεγαλύτερες, ουσιαστικότερες και τυπικότερες και σχεδόν αυτοματοποιημένες στο πολιτικό πεδίο.

Εσείς μιλάτε και κάθε μέρα μιλάει σύμπασα η ανθρωπότητα για τα ατυχήματα που πιθανόν να γίνουνε στο Αιγαίο, για τις αυξημένες πιθανότητες να συμβεί κάτι που δεν το θέλει κανένας. Σωστά, στον αέρα. Να μη μιλήσω για τη θάλασσα. Παρόντος του ΝΑΤΟ και παρόντων των πλοίων του ΝΑΤΟ στην περιοχή, τι νόημα έχει αυτός ο «ενιαίος ευρωπαϊκός ουρανός», που στρατικοποιείται σε ένα βαθμό; Γιατί υποτίθεται όλες οι χώρες, θα έχετε φέρει τα στρατιωτικά σας προβλήματα μέσα.

Έχει πρόβλημα ο Ενιαίος Ευρωπαϊκός Ουρανός μεταξύ Βρυξελλών και Κοπεγχάγης; Διότι το μόνο ενιαίο αυτήν τη στιγμή είναι σε ό,τι αφορά τις βαλίτσες. Αν χάσεις τις βαλίτσες σου, θα πρέπει να πας στις Βρυξέλλες στο αεροδρόμιο για να βγάλεις άκρη. Είναι το μόνο ενιαίο, το πώς κινούνται οι βαλίτσες και το λέω για να σαρκάσω την πραγματικότητα. Ο Ενιαίος Ευρωπαϊκός Ουρανός ούτε στο εμπορικό πεδίο βοήθησε τη χώρα και δεν τη βοηθάει ούτε στο επίπεδο αυτό.

Είπε δύο κουβέντες στην επιτροπή –για να μιλάμε σοβαρά για τις συμβάσεις και να μιλάμε σε βάθος- ο Υπουργός, ότι δεν θα λογαριαστούν ως σύνορα αυτά τα οποία μένουν ξεκάμπανα, σε ό,τι αφορά ένα κομμάτι μέχρι κάτω ανατολικά στον χάρτη, για να μη λέω πολλές λεπτομέρειες που δεν πρέπει να λέγονται έτσι αβρόχοις ποσί εδώ έξω από το κείμενο της Κωνσταντινούπολης.

Όμως υπάρχει εμμονή των Τούρκων για εναέρια κατοχή μεγαλύτερη της υπαρκτής και της προαποφασισμένης από το ΝΑΤΟ, η οποία ούτως ή άλλως δεν είναι ενιαία στο επίπεδο της θάλασσας, στο επίπεδο του αέρα. Δεν έχουμε εμείς ενιαίο εντός του ΝΑΤΟ εναέριο χώρο. Έχουμε άλλου έξι, αλλού οχτώ. Casus belli ήταν τα δώδεκα.

Έρχεστε τώρα εδώ μέσα και μας μιλάτε για ενιαίο, γαλάζιο, υπέροχο, ειρηνικό και στρατιωτικά ενιαίο ευρωπαϊκό ουρανό. Θέλουμε διαβεβαιώσεις. Πού αρχίζει αυτός ο ουρανός και πού τελειώνει; Πού έχει σύννεφα και ποιας εθνικότητας αεροπλάνα εντός Ευρωπαϊκής Ένωσης ή εκτός λόγω ΝΑΤΟ θα έλθουν να το κάνουν; Διότι αυτήν τη στιγμή έχετε λιθουανικά και βαλτικά ελικόπτερα με τη FRONTEX. Θα έχετε και τέτοιου είδους αεροπλάνα να φυλάνε τον αέρα και πώς;

Σας το λέω ως άνθρωπος, ο οποίος έχει πετάξει στην περιοχή -μεγάλη μου τιμή!- από σύμπτωση και είναι «επίτιμος» πιλότος της Πολεμικής Αεροπορίας, που την ώρα που είχε αυτήν την εμπειρία, ξέρει πάρα πολύ καλά ότι η ευκολία του ανθρώπινου λάθους δεν κάνει τίποτε άλλο από το να συκοφαντεί κατά κόρον τις πιο πολλές φορές τα μέλη των Ενόπλων Δυνάμεων, πιλότους που δίνουν τη ζωή τους ή κηδείες και μνημόσυνα που μαυρίζονται, σαν την πολύ πρόσφατη του Ηλιάκη με τάχα μου δήθεν αγανακτήσεις και προς τιμήν το αδερφού του, που κράτησε τα προσχήματα και για τον λαό και για τους αξιωματικούς στο επίπεδο που πρέπει σε τέτοιους ήρωες τέτοιες στιγμές.

Καταψηφίζουμε και τις τρεις. Το επαναλαμβάνω.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Κανέλλη.

Κύριε Υπουργέ, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ. Ο Υπουργός έχει τον λόγο.

**ΣΠΥΡΙΔΩΝ ΛΥΚΟΥΔΗΣ:** Μα θέλω τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Έχω δώσει τον λόγο στον Υπουργό. Θα μιλήσει και θα μιλήσετε μετά.

**ΣΠΥΡΙΔΩΝ ΛΥΚΟΥΔΗΣ:** Πριν μιλήσει θέλω τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Μα τον έχω δώσει.

**ΣΠΥΡΙΔΩΝ ΛΥΚΟΥΔΗΣ:** Επί της διαδικασίας σας λέω. Δεν θα μιλήσω επί της ουσίας.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, θέλετε να προηγηθεί;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ας πάρει ο κ. Λυκούδης τον λόγο. Ας προηγηθεί.

**ΠΡΟΕΔΡΕΥΩΝ (Δημήτριος Κρεμαστινός):** Ωραία, κύριε Λυκούδη, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ:** Κύριε Πρόεδρε, ακολουθήσαμε σήμερα την κλασική διαδικασία που έχει σχέση με το πώς συζητάμε τις κυρώσεις. Δεν έχω, επομένως, καμμιά ένσταση για τον τρόπο που χειριστήκατε τη διαδικασία. Ξέρω ότι μιλούν σ’ αυτήν τη φάση οι αντιλέγοντες, οι ενιστάμενοι, αυτοί που έχουν μειοψηφήσει στην επιτροπή.

Υπάρχει, όμως, ένα πρόβλημα, κύριε Πρόεδρε. Το λέω απλώς για να καταγραφεί -δεν θέλω να κάνουμε τίποτα σήμερα για να αλλάξουμε τη διαδικασία- να το ακούσει και ο παριστάμενος Πρόεδρος της Βουλής και να ξέρουμε ότι υπάρχει ζήτημα, που δεν είναι η πρώτη φορά που φαίνεται.

Όλοι οι υπόλοιποι, παραδείγματος χάριν, η δική μας πλευρά που έχει ψηφίσει θετικά στην κύρωση των συμβάσεων αυτών πώς θα μπορέσει να αναπτύξει το σκεπτικό, με το οποίο ψήφισε θετικά;

Παραδείγματος χάριν, σέβομαι απολύτως εκ των προτέρων την υποστήριξη των συμβάσεων που θα κάνει ο κύριος Υπουργός από τη δική του πλευρά. Δεν είναι καθόλου βέβαιο ότι μπορούμε να έχουμε το ίδιο περιεχόμενο υποστήριξης. Εγώ μπορεί να έχω πει διαφορετικά πράγματα με το δικό μου ενδιαφέρον, που κι εσείς να τα ακούσετε με το δικό σας ενδιαφέρον και να ήθελα να καταγραφούν.

Αυτή η λογική, λοιπόν, ότι μιλάνε μόνο οι ενιστάμενοι ή οι αρνούμενοι ψήφο, μας οδηγεί σε μια σιωπή, η οποία καταργεί και τον διάλογο στο τέλος.

Πού μας οδηγείτε, κύριε Πρόεδρε; Μας οδηγείτε -γιατί ακούω και άλλες ενστάσεις συναδέλφων- άλλες φορές να πηγαίνουμε στην ευκολία του «παρών» για να μπορούμε μετά στην Ολομέλεια ως κατά το ήμισυ ενιστάμενοι να μιλάμε, να λέμε τις απόψεις μας, έχοντας κατά νου ότι θα ψηφίσουμε θετικά στο τέλος.

Επομένως νομίζω ότι πρέπει να δούμε τον τρόπο, με τον οποίο διεξάγεται αυτή η διαδικασία και γι’ αυτό, κύριε Υπουργέ, ήθελα να μιλήσω πριν από εσάς. Δεν μπήκα στην ουσία αλλά παρακαλώ να δούμε αυτό το θέμα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λυκούδη, είπαμε ότι έχουν προτεραιότητα οι αντιλέγοντες. Οι λέγοντες όταν ζητήσουν τον λόγο, θα τον έχουν. Το αντιλαμβάνεστε. Προτεραιότητα, όμως, έχουν οι αντιλέγοντες. Αυτό εφαρμόζεται διαχρονικά. Εάν ζητήσουν τον λόγο και οι λέγοντες, θα τον έχουν. Δεν νομίζω ότι παρεμποδίζεται κανένας να μιλήσει.

**ΛΙΑΝΑ ΚΑΝΕΛΛΗ:** Δεν υπάρχει αυτό στον Κανονισμό για τους λέγοντες. Μην τα λέτε αυτά.

**ΠΡΟΕΔΡΕΥΩΝ (Δημήτριος Κρεμαστινός):** Αν ζητήσουν τον λόγο είπα, κυρία Κανέλλη. Όλοι έχουν το δικαίωμα να μιλήσουν για πέντε λεπτά.

**ΛΙΑΝΑ ΚΑΝΕΛΛΗ:** Δεν υπάρχει αυτό για τους λέγοντες. Δίνεται ο λόγος στους αντιλέγοντες. Δεν υπάρχουν πενήντα αποχρώσεις του «ναι»!

**ΠΡΟΕΔΡΕΥΩΝ (Δημήτριος Κρεμαστινός):** Εντάξει.

Παρακαλώ, κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ευχαριστώ, κύριε Πρόεδρε.

Εγώ θα σεβαστώ αυτό που είπε ο κ. Λυκούδης και νομίζω ότι θα είναι χρήσιμο να παραμείνουμε όλοι στις τοποθετήσεις που κάναμε στη Διαρκή Επιτροπή Εξωτερικών Υποθέσεων και Άμυνας, για τον λόγο για τον οποίο ο καθένας ψηφίζει αυτές τις συμφωνίες. Δεν θα αναπτύξω τις θέσεις της Κυβερνήσεως. Θα πω απλώς ότι για την Κυβέρνησή μας οι συμφωνίες αυτές έχουν μία ιδιαίτερη σημασία για τη γεωπολιτική θέση της Ελλάδος. Είναι ιδιαίτερα σημαντικό ότι είχαν τη μεγάλη στήριξη της πλειοψηφίας των κομμάτων της Βουλής, για τους δικούς του λόγους βεβαίως το κάθε κόμμα. Δεν πάω να καπελώσω κάποιον, διότι, πράγματι, μπορεί ο καθένας να στήριξε αυτές τις συμφωνίες για τους δικούς του λόγους ή να μην τις στήριξε. Η δυνατότητα των κομμάτων που ψήφισαν «όχι» να στηρίξουν τη δική τους θέση, δόθηκε.

Θα είμαι, λοιπόν, πολύ σύντομος. Θα απαντήσω στα συγκεκριμένα ερωτήματα που ετέθησαν από τη μεριά του Κομμουνιστικού Κόμματος, από την κ. Κανέλλη.

Κατ’ αρχάς σάς διαβεβαιώνω για μία ακόμη φορά και στην Ολομέλεια ότι οι ελληνικές Ένοπλες Δυνάμεις και το Υπουργείο Εθνικής Άμυνας, ποτέ δεν πρόκειται –κατά πάγια τακτική των ελληνικών Ενόπλων Δυνάμεων και της ελληνικής εθνικής πολιτικής- να πάρει μέρος σε πολεμικές επιχειρήσεις στη γειτονιά μας, οι οποίες θα μας φέρουν σε δύσκολη θέση με φίλες και σύμμαχες χώρες.

Φίλες και σύμμαχες χώρες, δεν είναι μόνο αυτές που ανήκουν στην Ευρωπαϊκή Ένωση και στο ΝΑΤΟ. Φίλες και σύμμαχες χώρες, είναι και αυτές με τις οποίες η Ελλάδα έχει κατά παράδοση δεσμούς φιλίας και συνεργασίας. Σε αυτές περιλαμβάνεται βεβαίως και το Ισραήλ και οι αραβικές χώρες και η Παλαιστινιακή Αρχή.

Η πάγια τακτική μας είναι να μην εμπλακούμε ποτέ σε μία τέτοια εμπλοκή, που μπορεί να φέρει σε δύσκολη θέση αυτές τις σχέσεις στην περιοχή μας, μένοντας πιστοί στις συμμαχικές μας υποχρεώσεις και ξεκαθαρίζοντας και προς τους συμμάχους μας αυτό το θέμα, το οποίο είναι απόλυτα σαφές, ανεξαρτήτως των κυβερνήσεων που αλλάζουν.

Δεν υποκρύπτει, λοιπόν, η σύμβαση με το Ισραήλ καμμία δυνατότητα κανενός Υπουργού στο μέλλον, επεκτείνοντας αυτή τη σύμβαση, να προβεί σε μία τέτοια ενέργεια, η οποία δεν περιγράφεται από την παρούσα συμφωνία ή που μπορεί να εκθέσει τις καλές σχέσεις φιλίας και συνεργασίας.

Το δεύτερο θέμα, έχει σχέση με την τρίτη σύμβαση με τον Ευρωπαϊκό Ουρανό. Ξέρετε όλοι ότι είναι μια συμφωνία, που αφορά ουσιαστικά τον μετασχηματισμό των FIR. Αυτό θα επέλθει πρώτα σε πολιτικό επίπεδο, σε επίπεδο, δηλαδή, πολιτικής αεροπορίας. Αυτό που κάνει η παρούσα σύμβαση, είναι ουσιαστικά να προβλέπει τις πιθανές εμπλοκές σε σχέση με τις Ένοπλες Δυνάμεις και ιδιαίτερα την Πολεμική μας Αεροπορία. Δεν είναι δεσμευτική σύμβαση, με την έννοια, δηλαδή, ότι εμείς θα ακολουθήσουμε τις πολιτικές αποφάσεις που μπορεί να πάρει η Υπηρεσία Πολιτικής Αεροπορίας, παρ’ ότι δεν αλλάζει τίποτα, ακόμα και σε επίπεδο πολιτικής αεροπορίας σε σχέση με τα υφιστάμενα εναέρια σύνορα.

Επειδή κάνατε μία αναφορά σε αεροσκάφη του ΝΑΤΟ που συμμετέχουν στην κοινή επιχείρηση για την αντιμετώπιση του προσφυγικού και της μετανάστευσης, σας βεβαιώνω ότι από τη μεριά των νατοϊκών δυνάμεων της NSR- 2 που συμμετέχει σε αυτήν την επιχείρηση, υπάρχει απόλυτος σεβασμός της ελληνικής εθνικής κυριαρχίας και ακολουθούνται οι κανόνες άδειας πτήσεων, όπως προβλέπονται, χωρίς να υπάρχει καμμία παραβίαση.

Οι παραβιάσεις οι οποίες γίνονται από τη μεριά της Τουρκίας, παραβιάσεις του εθνικού εναέριου χώρου και υπερπτήσεις, συνεχίζουν πράγματι να γίνονται. Μπορώ να πω εδώ στη Βουλή ότι έχουμε τις τελευταίες δεκαπέντε ημέρες, μία πολύ μεγάλη μείωση αυτών των παραβιάσεων. Εμείς είμαστε ιδιαίτερα ευτυχείς, όταν δεν υπάρχουν τέτοιου είδους παραβιάσεις και εμπλοκές. Πάντως, όταν θα υπάρχουν, θα υπάρχει αναχαίτιση –αυτό είναι δεδομένο- από τις ελληνικές Ένοπλες Δυνάμεις, από την ελληνική Πολεμική Αεροπορία. Παραβιάσεις γίνονται μόνο από την τουρκική πολεμική αεροπορία και. όλες έχουν την αντιμετώπιση που προβλέπουν οι στρατηγικοί σχεδιασμοί, δηλαδή αναχαιτίζονται

Όσον αφορά τις τροπολογίες που κατατέθηκαν, ο Υπουργός Οικονομικών και οι αρμόδιοι Υπουργοί –ο κ. Σκουρλέτης, το Υπουργείο Εργασίας και ο κ. Τσακαλώτος- θα τις αναπτύξουν. Οι υπουργικές τροπολογίες είναι τέσσερις.

Εκ μέρους της Κυβερνήσεως θα ήθελα να πω ότι κάνω δεκτή την τροπολογία που κατετέθη από τους συναδέλφους Βουλευτές κ. Μπαλαούρα…

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Όλες πρέπει να τις υπογράψετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Βαρβιτσιώτη, δεν έχετε καταθέσει καμμία τροπολογία.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Όλες πρέπει να τις υπογράψετε. Είστε ο αρμόδιος…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Τις βουλευτικές να υπογράψω;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Τις κυβερνητικές.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Την κυβερνητική που αφορά το Υπουργείο Άμυνας, όποια υπάρχει, την έχω υπογράψει.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Και τις υπόλοιπες.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Σας παρασύρει ο κ. Βρούτσης. Μη σας παρασύρει ο κ. Βρούτσης. Είναι υπογεγραμμένη η τροπολογία από τον Υπουργό Εξωτερικών, από εμένα και τον Υπουργό Δικαιοσύνης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Δεν είναι.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Είναι υπογεγραμμένη η τροπολογία…

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Και οι τέσσερις;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, μη διακόπτετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Να σας φέρουμε τότε να τη δείτε.

Παρακαλώ, αν μπορείτε, φέρτε μία τροπολογία στον κ. Βαρβιτσιώτη. Είναι υπογεγραμμένη.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, συνεχίστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Όσον αφορά τη βουλευτική τροπολογία που κατέθεσε ο κ. Μπαλαούρας και η κ. Βαγιωνάκη για την παράταση της συγχώνευσης των περιφερειακών ΦΟΔΣΑ, όπως με ενημέρωσε ο αρμόδιος Υπουργός κ. Κουρουμπλής και ο Γενικός Γραμματέας της Κυβέρνησης, γίνεται δεκτή από την Κυβέρνηση, όσον αφορά την παράταση της τρίμηνης περιόδου.

Έχω μία τροπολογία από τον κ. Λοβέρδο και από τον κ. Αμυρά. Θέλω να σας πω ότι όσον αφορά αυτήν την τροπολογία, παρ’ ότι έχει κατατεθεί στην πρώτη σύμβαση –και ξέρετε καλά, κύριε Λοβέρδο, ότι στην πρώτη σύμβαση αλλά και στη δεύτερη, που αφορά τη σύμβαση με το Ισραήλ και την Αίγυπτο, δεν μπορούν να μπουν τροπολογίες, γιατί αυτή η σύμβαση είναι διμερής- το Υπουργείο Εθνικής Άμυνας παρενέβη από την πρώτη στιγμή σ’ αυτήν την υπόθεση. Και εγώ θεωρούσα ότι δεν μπορούσαν τα ολυμπιακά ακίνητα μετά την επιβάρυνση που δέχθηκαν η Καλλιθέα, οι Τζιτζιφιές και οι παραλιακοί δήμοι, να δοθούν εν αγνοία των δήμων.

Γι’ αυτόν τον λόγο, το Υπουργείο Εθνικής Άμυνας παραχώρησε αμέσως προς το Υπουργείο Δικαιοσύνης –και έγινε αποδεκτό από τον Υπουργό Δικαιοσύνης- στρατιωτικό χώρο για να διεξαχθούν οι προβλεπόμενες δίκες. Αυτό έγινε αποδεκτό. Δεν υπήρχε ποτέ κανένα θέμα. Σας διαβεβαιώ εκ μέρους της Κυβερνήσεως και όχι μόνο ως Υπουργός Εθνικής Άμυνας ή σαν Αρχηγός των Ανεξάρτητων Ελλήνων –γιατί κάναμε παρέμβαση από την πρώτη στιγμή- ότι αυτό το θέμα έχει λήξει. Το θέμα της πιθανής χρήσης κτηρίου που είναι στην παραλιακή ζώνη από τη μεριά του Υπουργείου Δικαιοσύνης, δεν υφίσταται. Έχει λήξει το θέμα. Δεν υπάρχει τέτοιο θέμα. Βεβαιώνω και την κοινοβουλευτική ομάδα του Ποταμιού ότι αυτό το θέμα έχει λήξει. Έχει τακτοποιηθεί. Στο Ρουφ θα γίνονται οι δίκες που ζητούν έναν μεγαλύτερο χώρο από το Υπουργείο Δικαιοσύνης.

Όσον αφορά το θέμα του αν υπεγράφη ή όχι τροπολογία που έθεσε ο κ. Βρούτσης και ο κ. Βαρβιτσιώτης, από τη δική μου μεριά για το θέμα των ειδικών μισθολογίων…

**ΑΘΑΝΑΣΙΟΣ ΔΑΒΑΚΗΣ:** Κύριε Υπουργέ, η περιοχή έχει επιβαρυνθεί πολύ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κάντε τη δεκτή και την τροπολογία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Ποια τροπολογία;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Του κ. Λοβέρδου…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Δεν μπορώ να την κάνω δεκτή στην Κύπρο, έτσι όπως έχει κατατεθεί. Ευχαρίστως να την τροποποιήσουμε. Σας λέω ότι είναι δεδομένο.

**ΙΩΑΝΝΗΣ ΒΡΟΥΤΣΗΣ:** Έχει καταθέσει η Νέα Δημοκρατία προγενέστερα, τις οποίες απορρίψατε ως Κυβέρνηση, κύριε Υπουργέ…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Η Νέα Δημοκρατία δεν έχει καταθέσει σήμερα τίποτα.

**ΙΩΑΝΝΗΣ ΒΡΟΥΤΣΗΣ:** …και οι δεσμεύσεις σας από του Βήματος δεν δεσμεύουν κανέναν.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Βρούτση, σας παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Βρούτση, δεν υπάρχει τροπολογία. Εάν έχετε καταθέσει τροπολογία, παρακαλώ να μου τη δώσετε. Δεν υπάρχει τροπολογία ούτε εκπρόθεσμη.

**ΙΩΑΝΝΗΣ ΒΡΟΥΤΣΗΣ:** Όχι σήμερα. Πριν από δέκα ημέρες.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Αν ήταν άλλη μέρα σε άλλο νομοσχέδιο, αυτό δεν μπορώ να το ξέρω.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Υπουργέ, συνεχίστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Τέλος πάντων, δεν υπάρχει λόγος να καταθέσετε τροπολογία. Παρενέβην από την πρώτη στιγμή στο Δημοτικό Συμβούλιο Καλλιθέας μαζί με την Κυβέρνηση και εκ μέρους και του Υπουργείου Δικαιοσύνης και διαβεβαίωσα ότι δεν υπάρχει κανένα τέτοιο θέμα, διότι αυτό πράγματι ήταν ένα θέμα το οποίο θα αδικούσε την ευρύτερη περιοχή.

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Από τον Κανονισμό δεν προβλέπεται διαλογική συζήτηση.

Παρακαλώ, συνεχίστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Όσον αφορά τώρα το θέμα των ειδικών μισθολογίων, θέλω να σας πω ότι αναφέρθηκε από τον Πρωθυπουργό προσωπικά κατά την τελευταία του ομιλία. Σας βεβαιώνω δε ως Υπουργός Άμυνας ότι είναι έτοιμο το σχέδιο νόμου για το Υπουργείο Εθνικής Άμυνας, το οποίο περιλαμβάνει τους επακριβείς κωδικούς, όπως εζητήθη, όπου θα γίνουν οι περικοπές. Θα αφορούν τα αντίστοιχα ποσά και δεν θα επιβαρυνθεί το προσωπικό των Ενόπλων Δυνάμεων. Θα κατατεθεί πολύ νωρίτερα από τον Σεπτέμβριο που προβλέπει η συγκεκριμένη τροπολογία.

**ΠΡΟΕΔΡΕΥΩΝ (Δημήτριος Κρεμαστινός):** Επί των τροπολογιών θα γίνει ειδική συζήτηση.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Απλώς, το λέω για να μην υπάρχει καμμία εμπλοκή περί μη υπογραφής.

**ΠΡΟΕΔΡΕΥΩΝ (Δημήτριος Κρεμαστινός):** Όχι, θα γίνει συζήτηση.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Θα ήθελα να σας πω ότι εν συνεχεία, κατά τη διάρκεια των τροπολογιών όπου θα αναλάβουν οι συναρμόδιοι Υπουργοί, θα κατέλθω εκ των υπουργικών εδράνων και θα πάω στη θέση των Ανεξαρτήτων Ελλήνων.

Εμείς σήμερα ως Ανεξάρτητοι Έλληνες έχουμε συγκεκριμένους κωδικούς που αφορούν το Υπουργείο Προστασίας του Πολίτη, το Υπουργείο Δικαιοσύνης, πέραν του Υπουργείου Εθνικής Αμύνης, που καλύπτουν επακριβώς, με συγκεκριμένους κωδικούς τις δυνατότητες που θα έχουν τα Υπουργεία μέσα στο καλοκαίρι να νομοθετήσουν ώστε να μην υπάρχει, όπως υπεσχέθη ο Πρωθυπουργός και η Κυβέρνηση, καμμία επιβάρυνση στους πολίτες που ανήκουν στα ειδικά μισθολόγια και αναφέρομαι ιδιαίτερα στις Ένοπλες Δυνάμεις, στα Σώματα Ασφαλείας, στους δικαστικούς και σε όλους τους άλλους που είναι στα ειδικά μισθολόγια.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, γιατί θέλετε τον λόγο;

**ΑΝΔΡΕΑΣ ΛΟΒΕΡΔΟΣ:** Επί της τροπολογίας που δέχεται το περιεχόμενο της, αλλά δεν μπορεί να την κάνει δεκτή.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ γιατί ζητάτε τον λόγο; Θα γίνει ειδική συζήτηση για τις τροπολογίες. Αρχίζουμε τώρα.

**ΑΝΔΡΕΑΣ ΛΟΒΕΡΔΟΣ:** Εάν ο Υπουργός δεν τη δέχεται, η συζήτηση τελειώνει. Θέλω να του πω μόνο μια λέξη. Δώστε μου τον λόγο. Ειδάλλως, θα πρέπει να αγορεύω ως το τέλος της διαδικασίας. Δεν είναι σωστό.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο για ένα λεπτό.

**ΑΝΔΡΕΑΣ ΛΟΒΕΡΔΟΣ:** Ωραία και τελειώνω.

Ο κ. Καρράς που είναι έμπειρος δικηγόρος και εγώ είχαμε σε επίκαιρη ερώτηση στον Υπουργό, αλλά και με άλλες ευκαιρίες που καταθέσαμε αυτή την τροπολογία, είχαμε πει ότι το Ρουφ στεγάζει στρατοδικείο. Είναι οι υπόλοιποι χώροι ελεύθεροι; Μας είπε ο Υπουργός –ο άλλος Υπουργός, όχι της Δικαιοσύνης- «θα πάμε με τον κ. Καμμένο να επιθεωρήσουμε και εάν μου κάνει για να διεξάγονται οι δίκες μου που έχουν μεγάλο αριθμό μαρτύρων, διαδίκων κ.λπ., τότε ναι».

Από τις 6 Μαρτίου ισχύει η ρύθμιση, δεν έχει καταργηθεί. Και όπως ξέρετε καλά, με προσωπική διαβεβαίωση έχοντος καλή διάθεση Υπουργού, νόμος δεν καταργείται. Και εκείνη η επιλογή είχε γίνει χωρίς να ξέρει και κανείς σας τίποτα.

Λέμε, λοιπόν, επειδή δεν υπάρχει κανένα πρόβλημα διαδικαστικό, να μην την κάνετε δεκτή τώρα, επειδή είναι διμερής συμφωνία και τι σημαίνει; Όλες οι τροπολογίες έρχονται σε συμφωνίες. Οι χθεσινές συμφωνίες που είχαμε δεν ήταν διμερείς; Η μη αποδοχή επειδή μπορεί να μου πείτε «να το δω με τον κ. Παρασκευόπουλο», στέκει. Όμως, να μου λέτε «δεν το κάνουμε παρότι το θέλω, επειδή δεν το επιτρέπει η νυν σύμβαση», δεν στέκει.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Σας παρακαλώ, λοιπόν, να δώσετε ένα τέλος, περνούν οι εβδομάδες, το θέμα δεν λύνεται. Αυτό λιγάκι να σας υποψιάσει. Υπήρξε ένα θέμα –δεν θέλω να κάνω συγκεκριμένες αναφορές- που αφορά διεξαγόμενη δίκη διαμαρτυρίας της Προέδρου του δικαστηρίου ότι δεν της δίνει το Υπουργείο Δικαιοσύνης δικάσιμους.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Λοβέρδο, ολοκληρώστε.

**ΑΝΔΡΕΑΣ ΛΟΒΕΡΔΟΣ:** Για δίκη που αφορά πραγματικά πολλούς, γνωστή δίκη.

Άρα, υπό την πίεση των αναγκών και των πραγμάτων, πολλές φορές η καλή διάθεση δεν αρκεί. Δεχθείτε την τροπολογία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, επί της τροπολογίας;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, μιλάμε επί των τροπολογιών.

Επί των τροπολογιών θα γίνει ξεχωριστή συζήτηση, κύριε Κεγκέρογλου.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Η δική σας τροπολογία δεν γίνεται δεκτή, κύριε Κεγκέρογλου. Η δική σας δεν γίνεται δεκτή, δεν θα συζητηθεί.

Για την τροπολογία που λέει ο κ. Λοβέρδος, εγώ δεν έχω καμμία αντίρρηση να καθίσουμε να τη γράψουμε, να αφορά το τρίτο νομοσχέδιο. Δεν έχω καμμία αντίρρηση να βγει αυτή η αιτιολογική έκθεση την οποία έχετε γράψει εδώ πάνω, να επαναδιατυπώσουμε το άρθρο στο τρίτο σχέδιο νόμου και να το υπογράψω κι εγώ, εάν θέλετε να το κάνουμε. Αλλά στην πρώτη σύμβαση για το θέμα της συμφωνίας, στη διμερή σύμβαση δεν μπορεί να μπει.

Υπάρχει δέσμευση που σας λέω. Πολύ ευχαρίστως να βρούμε τον τρόπο να το περάσουμε στο τρίτο μέχρι το τέλος της συζητήσεως. Δεν υπάρχει κανένα θέμα, αλλά είναι δέσμευση από την πρώτη στιγμή.

**ΑΝΔΡΕΑΣ ΛΟΒΕΡΔΟΣ:** Ωραία, εντάξει.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Μίλησα με τον κ. Παρασκευόπουλο, είδαμε τον χώρο και θα εξετάσουμε ό,τι δυνατότητα έχουμε για να εξυπηρετήσουμε το Υπουργείο Δικαιοσύνης.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Τώρα επί των τροπολογιών, θα συζητηθούν και θα υποστηριχθούν κατά σειρά τροπολογιών από τους κ.κ. Πετρόπουλο, Σκουρλέτη, Τσακαλώτο και Χρυσοβελώνη.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Πρόεδρε, παρακαλώ θα ήθελα να λάβω τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Πρόεδρε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Πρόεδρε, επειδή και χθες ετέθη ένα ζήτημα που αφορά στον Κανονισμό από τον Κοινοβουλευτικό Εκπρόσωπο τον κ. Λοβέρδο –όπως και σήμερα- και επειδή τα θέματα όταν τίθενται διαδικαστικά αλλά και επί της ουσίας με επιχειρήματα, δεν πρέπει να λύνονται διά της σιωπής ή διά της επιβολής, θα ήθελα να πω δυο πράγματα για αυτό το θέμα και για την ακολουθούμενη διαδικασία, για να διευκρινίσουμε μεταξύ μας το πεδίο που μπορούμε πράγματι να συνεννοηθούμε –και νομίζω ότι μπορούμε να συνεννοηθούμε.

Το οικείο άρθρο του Κανονισμού, το 104, είναι σωστό, γιατί αφήνει ένα περιθώριο μιας μέρας ή εν πάση περιπτώσει της επομένης, έτσι ώστε όλες οι τροπολογίες, τα επιπλέον άρθρα κ.λπ. τα οποία μπαίνουν ενδεχομένως, όπως έχει γίνει πολλές φορές στην πρόταση ενός νομοσχεδίου, να μπορούν να ενσωματωθούν και με έναν τρόπο συνολικό να είναι σε γνώση όλων των Βουλευτών και να μπορούν επί του συνόλου ύστερα να τοποθετηθούν σε μία ψηφοφορία, χωρίς να υπάρχει η βιάση ή το πρόβλημα που μπορεί να δημιουργηθεί. Έχει σωστές πρόνοιες μέσα του, σε σχέση με την κανονική και τακτική νομοθέτηση. Δεν είναι δηλαδή από αυτά που πρέπει να αλλάξουν, γιατί άλλα μπορούν και πρέπει να αλλάξουν για το πώς λειτουργεί η Βουλή. Με αυτήν την έννοια, δηλαδή το ότι τίθεται το ζήτημα, έχει εύλογη βάση για να τίθεται.

Από το 2010 μέχρι το 2014, τουλάχιστον σε είκοσι νομοσχέδια, κυρώσεις ή μη κυρώσεις, ακολουθήθηκε έκτακτη διαδικασία, την οποία γνωρίζετε και γι’ αυτό και τοποθετηθήκατε. Είναι τουλάχιστον είκοσι όπου έγιναν δεκτές τροπολογίες, υπουργικές ή βουλευτικές. Διότι σε άλλα νομοσχέδια δεν είχαν γίνει δεκτές, οπότε δεν υπήρχε θέμα. Είχαν δηλαδή υποβληθεί, δεν είχαν γίνει δεκτές και γινόταν επί του συνόλου. Όμως, εκεί που είχαν γίνει δεκτές, μέχρι και τρεις ή τέσσερις υπουργικές και άλλες τόσες βουλευτικές, οι ψηφοφορίες γινόντουσαν την ίδια ημέρα.

Αυτό δεν είναι σωστό να γίνει καθεστώς ούτε το ότι αναφέρομαι σε αυτό το προγενέστερο διάστημα σημαίνει πως άνετα και συνεχώς θα πρέπει να ακολουθείται αυτή η διαδικασία. Εάν ήταν δυνατόν σήμερα να γίνει κάτι διαφορετικό, να είναι σίγουρος και ο κύριος συνάδελφος –όπως και όλοι μας- που έθεσε το θέμα ότι θα γινόταν, ότι δηλαδή θα μπορούσαμε αύριο να πάμε σε μία επί του συνόλου ψηφοφορία.

Αυτό δεν είναι δυνατόν να συμβεί, με την έννοια ότι υπάρχει ανάγκη να είναι ψηφισμένο σήμερα αυτό το νομοσχέδιο. Είναι η πραγματική δικαιολόγηση επί του προκειμένου. Έχουμε μιλήσει και με τον Υπουργό των Οικονομικών, δηλαδή με την Κυβέρνηση, ως προς αυτό. Δεν έχουμε αυτήν την ευχέρεια, που θα ήταν πιο σωστό, να πηγαίναμε έτσι. Το λέω ευθέως μέσα στην Ολομέλεια.

Θα παρακαλούσα, λοιπόν, και για αυτή τη σημερινή διαδικασία κατ’ εξαίρεση, όπως ήταν και τις προηγούμενες φορές, και όχι κατά έθιμο ή κατά νομολογία που θα πρέπει να γίνεται, να γίνει δεκτό από την Αίθουσα και να προχωρήσουμε σύμφωνα με αυτά που είπατε εσείς.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Με αυτό το σκεπτικό κινήθηκα κι εγώ, κύριε Πρόεδρε. Δεν νομίζω ότι υπάρχει θέμα.

Παρακαλώ ο κ. Πετρόπουλος έχει τον λόγο για πέντε λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, κύριοι Βουλευτές, δεν εισάγουμε νέες διατάξεις, πλην εκείνης που αναφέρεται, κατόπιν της δέσμευσης του Πρωθυπουργού, ότι δεν θα συζητηθεί η επιστροφή του ΕΚΑΣ, διότι με τη διάταξη που εισάγουμε ορίζουμε ότι η νέα διάταξη, όπως ισχύει για το ΕΚΑΣ, αρχίζει από 1η Ιουνίου 2016.

Συνεπώς η έλλειψη νομοθέτησης καλύφθηκε με τη διάταξη αυτή για το θέμα του ΕΚΑΣ και της ρύθμισης του ΕΚΑΣ για τους συμπολίτες μας οι οποίοι, όπως πάντα, ήταν υποχρεωμένοι να επιστρέψουν το ποσό το οποίο είχαν λάβει κατά πλεονασμό της σχετικής πρόβλεψης κάθε φορά κατά τα προηγούμενα έτη. Σήμερα δεν τους αναζητείται με αυτήν τη διάταξη, την οποία θέτουμε ρητά να είναι από 1η Ιουνίου 2016 και μετά.

Οι άλλες διατυπώσεις έχουν τεχνικό χαρακτήρα. Αναφέρονται σε συμπληρωματικές και διευκρινιστικές κυρίως παρεμβάσεις για τις ήδη ψηφισμένες διατάξεις του ν.4387/2016 για την ασφαλιστική μεταρρύθμιση.

Επεξηγώ τις πιο ουσιώδεις από αυτές. Θα ήταν περιττό να αναφερθώ σε απλές φιλολογικού χαρακτήρα επαναδιατυπώσεις ορισμένων σημείων. Για τη σαφήνεια και μόνο της κάθε διάταξης τέθηκαν αυτές, να μην τις επαναλάβω. Δεν νομίζω ότι έχει ιδιαίτερη σημασία. Αν χρειαστεί, φυσικά θα απαντήσω για όποιον μπορεί να έχει κάποια απορία.

Έχουμε μια διάταξη με την οποία καταργούνται –έτσι αναφέρεται και στο κείμενο το οποίο υπάρχει στη διάθεσή σας- οι πόροι. Αναφέρεται σε πόρους από το 1940 και σε διάφορες περιόδους χρονικές. Αφορούν εισφορές που κατέβαλαν από τις εισπράξεις που έκαναν δικηγόροι κυρίως και μηχανικοί, καθώς πλέον το σύστημα του υπολογισμού των συντάξεων σχετίζεται με την εισφορά, η οποία υπολογίζεται επί των καθαρών εσόδων που πραγματοποιούν οι ελεύθεροι αυτοί επαγγελματίες, οι επιστήμονές μας, κατά τη δραστηριότητά τους την οικονομική.

Επομένως, ανταποκριθήκαμε και εδώ σε ένα λογικό αίτημα των κλάδων των επιστημονικών να μην επιβαρύνονται με ένα ποσό, το οποίο πράγματι δεν είχε νόημα να τους επιβαρύνει, καθώς η εισφορά υπολογίζεται επί των καθαρών εσόδων. Νομίζω ότι ήταν λογικό να το κάνουμε και πιστεύω ότι όλοι θα το δεχτείτε, γιατί δεν έχει νόημα να διατηρείς τέτοιου είδους επιβαρύνσεις σε έναν κλάδο, ο οποίος καλείται να καταβάλει με διαφορετικό τρόπο τις εισφορές του στην κοινωνική ασφάλιση.

Θα διαπιστώνετε ότι οι άλλες διατάξεις ότι δεν έχουν ανάγκη ιδιαίτερης ανάλυσης, διότι στην πραγματικότητα θέλουν να επιλύσουν συγχύσεις που προκαλούνται επειδή και οι δημόσιοι υπάλληλοι και οι ιδιωτικοί υπάγονται σε νέες διατάξεις. Επομένως εκεί που προέκυπτε ένας διαφορετικός υπολογισμός, επέρχεται μια διόρθωση αυτής της ανομοιομορφίας που προκαλούσαν παραλείψεις στον νόμο.

Έτσι, λοιπόν, για τους δημοσίους υπαλλήλους είναι ακριβής ο χρόνος υπολογισμού της ασφαλιστικής τους ηλικίας. Δεν προσαυξάνεται λόγω του ότι ήταν έξι μήνες και μία ημέρα για να γίνεται ένα έτος. Διότι πια δεν έχει καμμία σημασία ο χρόνος για τον υπολογισμό της σύνταξης, αφού συναρτάται αποκλειστικά και μόνο από τις εισφορές που καταβλήθηκαν. Δεν υπάρχει καμμία επίδραση του ηλικιακού χρόνου ασφάλισης, παρά μόνο για τη θεμελίωση και τη λήψη του δικαιώματος ως συνολικού χρόνου ασφάλισης. Επομένως αυτή η διάκριση ως προς το σημείο αυτό δεν είχε νόημα να διατηρείται.

Επίσης, γίνεται μια διόρθωση η οποία από παραδρομή παρέμενε μέσα στον νόμο. Ο υπολογισμός του εφάπαξ προβλεπόταν στο 75% των μέσων συντάξιμων αποδοχών της τελευταίας πενταετίας, πολλαπλασιαζόμενο επί τα έτη ασφάλισης, για τους ελεύθερους επαγγελματίες, αντί του 60% που ήταν για τους υπόλοιπους. Ήταν ένα προφανές σφάλμα εκ παραδρομής. Δεν υπάρχει κανένας λόγος διάκρισης μεταξύ των κατηγοριών των ασφαλισμένων.

Αυτά είναι τα ουσιώδη. Αν υπάρχει κάτι που θέλετε να ρωτήσετε ή να τεθεί, θα επανέλθω.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε κ. Πετρόπουλε.

Ο Υπουργός Περιβάλλοντος και Ενέργειας κ. Σκουρλέτης έχει τον λόγο για πέντε λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πρόκειται για κάποιες διευκρινίσεις και λεκτικές περισσότερο αποσαφηνίσεις στα άρθρα που αναφέρονται στον μηχανισμό δημοπρασιών τύπου ΝΟΜΕ και στον τρόπο υπολογισμού τους, καθώς επίσης και στις δυνατότητες της Ρυθμιστικής Αρχής Ενέργειας να παρεμβαίνει ανάλογα με τους στόχους των δημοπρασιών που τίθενται από τον νόμο διορθωτικά, όταν υπάρχει υπέρβαση μέσα από αυτήν καθαυτή τη διαδικασία της αγοράς, ως προς την επίτευξη αυτών των στόχων.

Τέλος, γίνεται μια ακόμη σαφέστερη αναφορά στον ρόλο της Ανεξάρτητης Ρυθμιστικής Αρχής Ενέργειας έτσι ώστε να διασφαλίζονται πάντοτε στην αγορά ηλεκτρικής ενέργειας οι όροι του ανταγωνισμού.

Επίσης, σε σχέση με τον ΑΔΜΗΕ, εκείνο το οποίο αποσαφηνίζεται είναι το χρονοδιάγραμμα και μόνο της διαδικασίας που αφορά τον διαγωνισμό, καθώς επίσης και των αναγκαίων καταστατικών αλλαγών, που πρέπει να γίνουν στον ΑΔΜΗΕ μετά την εξεύρεση του ιδιώτη επενδυτή.

Κυρίες και κύριοι συνάδελφοι, τις προηγούμενες μέρες, από την ψήφιση και αμέσως μετά, ήταν πολλοί εκείνοι οι οποίοι βγήκαν να πουν ότι «την πατήσαμε» και ότι θα υπήρχαν πιέσεις για να αλλάξουμε το βασικό περιεχόμενο των δύο συγκεκριμένων τροπολογιών, που αφορούσαν τον νέο ΑΔΜΗΕ και την συνακόλουθη κατάργηση του προηγούμενου νόμου για την ιδιωτικοποίηση του, όπως και τον μηχανισμό των δημοπρασιών ρεύματος και τη συνακόλουθη με την εφαρμογή κατάργηση αυτού του νόμου για τη μικρή ΔΕΗ. Διαψεύστηκαν για άλλη μια φορά εκείνες οι Κασσάνδρες των γνωστών μέσων μαζικής ενημέρωσης, οι οποίες προέβλεπαν ότι θα έχουμε μια υποχώρηση.

Θέλω να πω δε ότι στο τελευταίο νομοσχέδιο που ψηφίσαμε, υπήρχε μια διάταξη, ανάμεσα σε άλλες, που αφορούσε την κατάργηση του ειδικού φόρου κατανάλωσης στο φυσικό αέριο για τους ηλεκτροπαραγωγούς. Η θετική επίδραση αυτού του μέτρου ήδη άρχισε να φαίνεται στην αγορά. Και αναφέρομαι μόλις στην χθεσινή ανακοίνωση από την Δημόσια Επιχείρηση Ηλεκτρισμού ότι από την 1η Ιουλίου θα πάμε σε εκπτώσεις στα οικιακά τιμολόγια της τάξεως του 15% για τους συνεπείς πελάτες, συμπεριλαμβανομένων και αυτών που έχουν μπει στο καθεστώς των τριάντα έξι δόσεων.

Βλέπετε, λοιπόν, ότι παρά τις δύσκολες συνθήκες, η Κυβέρνηση πάντοτε βρίσκει τρόπους να βάζει ένα θετικό κοινωνικό πρόσημο στα μέτρα που παίρνει. Το μέτρο αυτό στο οποίο έχει υπάρξει πάρα πολύ μεγάλη ανταπόκριση αυτήν τη στιγμή -αναφέρομαι στους διακανονισμούς της ΔΕΗ των τριάντα έξι δόσεων- και έχει απτά πια αποτελέσματα.

Για πρώτη φορά, μετά από χρόνια έχουν αρχίσει και φαίνονται σημάδια αποκλιμάκωσης της πίεσης σε σχέση με τις ληξιπρόθεσμες προς τη ΔΕΗ οφειλές. Αυτό, σε συνδυασμό με τις χαμηλές τιμές του φυσικού αερίου και του πετρελαίου, μας δίνει τη δυνατότητα πλέον στο πλαίσιο αυτής της αγοράς που ανοίγει στον χώρο της ηλεκτρικής ενέργειας, να πάμε σε αυτήν την πολύ σημαντική και ουσιαστική μείωση που μπαίνει από την 1η Ιουλίου για τους οικιακούς καταναλωτές.

Νομίζω ότι τα σημάδια όχι μόνο από τον χώρο της ενέργειας αλλά συνολικά για την οικονομία θα αρχίσουν να είναι θετικά, ορατά. Μέσα σε αυτήν τη χρονιά πλέον θα μπορούμε όλοι να βλέπουμε και να ισχυριζόμαστε ότι η οικονομία μπαίνει με ασφάλεια σε νέους ρυθμούς και σε μια σταθερή τροχιά ανάκαμψης.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Σκουρλέτη.

Ο Υπουργός των Οικονομικών ο κ. Τσακαλώτος έχει τον λόγο.

Είναι δύο τροπολογίες, κύριε Τσακαλώτε, η 467 και η 468.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Να πω ότι σήμερα θα τελειώσουμε με το πρώτο σκέλος του αφηγήματος της Κυβέρνησής μας, που ήταν με την ανακεφαλαιοποίηση των τραπεζών, το κλείσιμο της πρώτης αξιολόγησης και η συμφωνία για το χρέος. Πολλοί, παρ’ όλο που είναι πατριώτες και αγαπούν αυτό το κράτος και το έθνος, δεν ήθελαν αυτήν την επιτυχία. Όμως, νομίζω ότι και η τελευταία τους προσπάθεια μέσα από τα μέσα μαζικής ενημέρωσης, δηλαδή ότι θα έλθουν ακόμα χειρότερα πράγματα σε αυτές τις ουρές από ό,τι είδαμε στο νομοσχέδιο, δεν φαίνεται καθόλου. Νομίζω ότι θα πειστείτε όλοι και όλες ότι οι αλλαγές που έχουμε είναι οι πιο πολλές διευκρινιστικές και όποιος ψήφισε υπέρ του νομοσχεδίου πριν από λίγες μέρες δεν θα έχει λόγο να μην το ψηφίσει τώρα.

Να πω πιο συγκεκριμένα ότι στα φορολογικά, η τροπολογία με γενικό αριθμό 468 και ειδικό 30, αφορά τις φορολογικές διατάξεις και προχωράμε σε δύο νομοτεχνικές διορθώσεις. Η μια αφορά τη νέα αρχή εσόδων και η δεύτερη αφορά σε διόρθωση λάθους για τον φόρο στην μπύρα.

Με την παράγραφο 3 καταργείται για λόγους ισότιμης αντιμετώπισης του συνόλου των εταιρειών η επιβολή μειωμένου συντελεστή συμπληρωματικού φόρου 3,5‰ για τα ακίνητα των Ανωνύμων Εταιρειών Επενδύσεων σε ακίνητη περιουσία που δεν χρησιμοποιούν οι ίδιες. Συνεπώς ο συντελεστής του συμπληρωματικού φόρου είναι 5,5‰ όπως και στις υπόλοιπες εταιρείες.

**ΙΩΑΝΝΗΣ ΒΡΟΥΤΣΗΣ:** Θα τις κλείσετε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σχετικά με τον αυτόματο μηχανισμό δημοσιονομικής προσαρμογής, που ακούω ότι χειροτερεύει αισθητά από κάποιες εφημερίδες –που ήδη μας έχουν καταπλήξει για την εγκυρότητά τους τις τελευταίες δύο εβδομάδες με προβλέψεις που μάλλον δεν έχουν βγει-, ο μηχανισμός δεν γίνεται πιο σκληρός. Απλώς διευκρινίζεται ότι σε μερικές περιπτώσεις, όταν θα υπάρχουν και δευτερογενείς επιπτώσεις, θα συμπεριληφθούν και αυτές στο νέο ταμείο.

Με τις διατάξεις του συγκεκριμένου άρθρου προχωράμε σε ορισμένες αναγκαίες νομοτεχνικές διορθώσεις και προσθήκες για την πιο σωστή εφαρμογή του νόμου. Η βασική διαφορά είναι ότι συμπεριλαμβάνουμε στην ΕΤΑΔ τα τουριστικά ακίνητα που ανήκουν στον ΕΟΤ και τα οποία ούτως ή άλλως εκμεταλλεύεται η ΕΤΑΔ.

Ένα άλλο σημαντικό είναι ότι ανατίθεται στον ανώτατο δικαστικό λειτουργό η διενέργεια προκαταρκτικής εξέτασης για τα μέλη του ΔΣ της ΕΣΥΠ και ότι οι διάφορες διατάξεις που αφορούν το ΤΑΙΠΕΔ –οικονομικές καταστάσεις, πόθεν έσχες κ.λπ.- διορθώνονται λόγω της νέας δομής του ταμείου. Επαναλαμβάνω ότι με τη δεύτερη και τρίτη τροποποίηση άρθρο 196 παράγραφος 5 και 6 μεταβιβάζονται στην ΕΤΑΔ και τα τουριστικά ακίνητα κυριότητας ΕΟΤ τα οποία ούτως ή άλλως εκμεταλλεύεται η ΕΤΑΔ.

Όσον αφορά τα ειδικά μισθολόγια, προχωράμε σε τροποποίηση προκειμένου να καθοριστεί με μεγαλύτερη σαφήνεια ο χαρακτήρας και ο τρόπος εξεύρεσης των δημοσιονομικών ισοδύναμων μέτρων για τη μη αναστολή της μισθολογικής ωρίμανσης για τα έτη 2017 και 2018 των λειτουργών και υπαλλήλων που αμείβονται με ειδικά μισθολόγια. Τα ισοδύναμα μπορεί να προέλθουν από τα αρμόδια Υπουργεία αλλά όχι σε κάθε περίπτωση από τα ειδικά μισθολόγια.

Έχουμε αλλαγές και στον νόμο για το δημόσιο λογιστικό. Με τις υπόλοιπες διατάξεις προχωράμε σε τροποποίηση του νόμου για το δημόσιο λογιστικό ώστε να γίνει ευκολότερη και πιο γρήγορη η διαδικασία μετάβασης στο νέο καθεστώς σχετικά με τις οικονομικές υπηρεσίες των Υπουργείων και την αλλαγή του χαρακτήρα των υπηρεσιών δημοσιονομικού ελέγχου.

Όσον αφορά την πρώτη τροπολογία με γενικό αριθμό 467 και ειδικό 29, μετά από τη ψήφιση του νόμου στις 27 Μαΐου του 2016 και την τροποποίηση του νόμου για τη μεταβίβαση δανείων εκκρεμούσαν με τους θεσμούς κάποια ζητήματα. Ένα από τα πιο σημαντικά θέματα και η έκβαση αυτών στις τεχνικές συνεννοήσεις που ακολούθησαν ήταν ο νομικός τύπος των εταιρειών διαχείρισης. Οι θεσμοί επιθυμούσαν να διαγραφεί από τη διάταξη η αναφορά στη «CRD iv» Οδηγία για τα πιστωτικά και χρηματοδοτικά ιδρύματα και συμφωνήσαμε, καθώς το αυστηρό πλαίσιο αδειοδότησης και εποπτείας των εταιρειών αυτών παρέχει επαρκείς ασφαλιστικές δικλίδες για τη λειτουργία τους.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Επίσης, το δεύτερο σημαντικό θέμα ήταν η απαγόρευση αύξησης από το fund μετά την πώληση του δανείου σε αυτό του περιθωρίου spread του κυμαινόμενου επιτοκίου. Ήταν ένα θέμα του τι γίνεται με αυτές τις συμβάσεις, όπου πηγαίνει στο fund μια συμφωνία που είχε κυμαινόμενο επιτόκιο και αν θα υπάρχει κάποιος περιορισμός.

Μετά από συζητήσεις οι θεσμοί παραδέχτηκαν την αναγκαιότητα ύπαρξης μιας τέτοιας διάταξης και δέχτηκαν να παραμείνει η διάταξη για την απαγόρευση αυθαίρετης αύξησης αλλά να εξαιρεθούν οι περιπτώσεις όπου η σύμβαση δανείου περιέχει συγκεκριμένους όρους που θα επέφεραν την αύξηση του spread. Συμφωνήσαμε, αφού ο σκοπός της διάταξης να απαγορεύσει την αυθαίρετη αύξηση του επιτοκίου παραμένει. Έχει και κάποιες άλλες περιπτώσεις που νομίζω ότι δεν χρειάζεται να τις αναλύσω. Εάν έχετε ερωτήσεις, ευχαρίστως να απαντήσουμε.

Υπάρχει μια δεύτερη τροπολογία που έρχεται αυτήν τη στιγμή.

**ΠΡΟΕΔΡΕΥΩΝ (Αναστάσιος Κουράκης):** Έχει έρθει και έχει μοιραστεί, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ.

Η τροπολογία αυτή αφορά την εξαίρεση των δανείων με υποθήκη την πρώτη κατοικία που όπως θυμάστε ήταν στον νόμο μέχρι 140.000 ευρώ.

Είπαμε κατά λάθος ότι εκτός του ότι απαγορεύεται η μεταφορά, απαγορεύεται και η εξυπηρέτηση. Γι’ αυτό διορθώνω αυτό το λάθος. Το είχε πει και στην ομιλία του ο κ. Σταθάκης ότι επιτρέπεται η εξυπηρέτηση αυτών των δανείων. Αυτό που δεν επιτρέπεται είναι η μεταφορά αυτών των δανείων.

Η δεύτερη έχει να κάνει με την εγγύηση του ελληνικού κράτους που έχουν όλα αυτά τα κόκκινα δάνεια. Επαναφέρουμε τη φιλελευθεροποίηση όλων αυτών. Ποιο ήταν το μεγάλο άγχος που είχαμε γι’ αυτά τα δάνεια; Έτσι κι αλλιώς οι ενδιαφερόμενοι είναι προστατευμένοι αφού υπάρχει εγγύηση του ελληνικού δημοσίου.

Αυτό για το οποίο ανησυχούσαμε ήταν ότι ξαφνικά και λόγω της ύπαρξης του μηχανισμού, του κόφτη όπως λένε πολλοί, αυτές οι πληρωμές μπορεί να μην μοιράζονται ίσα κάθε χρόνο. Μπορεί να περνούσαμε τον στόχο που έχουμε στα πρωτογενή πλεονάσματα και να δημιουργούσε δημοσιονομικό πρόβλημα. Θα δείτε ότι στο τεχνικό MOU, δηλαδή στο τεχνικό μνημόνιο που πάντα υπάρχει στο μνημόνιο, έχουμε συζητήσει και συμφωνήσει με τους θεσμούς ότι η επίδραση της πτώσης δανείων με εγγύηση του ελληνικού δημοσίου δεν θα επηρεάσει τον κόφτη. Άρα, η βασική μας ανησυχία για αυτά τα δάνεια που έχουν την εγγύηση του δημοσίου θα καλυφθεί με το τεχνικό μνημόνιο που προστατεύει τον κόφτη. Δεν θα ενεργοποιηθεί ο κόφτης αν πέσουν αυτά τα δάνεια.

Όπως είχε πει ένας σημαντικός υπουργός της Κυβέρνησης μια μέρα πριν την νίκη τον Γενάρη του 2015, μετά από αυτές τις τροπολογίες «ο ήλιος θα βγει κι αύριο το πρωί, θα βγει από την ανατολή, θα πέσει στη δύση, θα είναι μια ωραία μέρα». Νομίζω ότι όποιες προσδοκίες είχατε…

(Θόρυβος από την πτέρυγα της Νέας Δημοκρατίας)

**ΧΡΗΣΤΟΣ ΜΠΟΥΚΩΡΟΣ:** Ακόμα μια ωραία μέρα!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ξέρω ότι είστε αγενής, κύριε συνάδελφε. Δεν χρειάζεται κάθε φορά να το αποδεικνύετε. Θα έχουμε και συνέχεια. Καμμία προσπάθειά σας να με διακόπτετε, δεν βοηθάει. Ζυμώσατε τον δικό σας κόσμο με το ότι δεν θα γίνει αξιολόγηση, ότι θα έρθουν οι «ουρές» και θα πέσει η Κυβέρνηση. Είναι καιρός αντί να διακόπτετε, να δείτε αν η Νέα Δημοκρατία έχει κάποιο αφήγημα. Γιατί το αφήγημα ότι θα πέσει αυτή η Κυβέρνηση, δεν θα κλείσει η αξιολόγηση, δεν θα πάρουμε το χρέος, απέτυχε.

**ΣΟΦΙΑ ΒΟΥΛΤΕΨΗ:** Άμα τα δώσεις όλα, πώς θα πέσει;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Οπότε προσπαθήστε κάτι να πείτε στον ελληνικό λαό, εκτός από την αγένειά σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Οικονομικών.

Τον λόγο έχει η κ. Χρυσοβελώνη, Υφυπουργός Υποδομών, Μεταφορών και Δικτύων, για να υποστηρίξει μέρος της τροπολογίας που είναι στην 467/29.

Κυρία Χρυσοβελώνη, έχετε τον λόγο.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κατ’ αρχάς θέλω να καταθέσω μια νομοτεχνική βελτίωση.

Πρώτον, από την παράγραφο 1 της προτεινόμενης ρύθμισης της υπ’ αριθμόν 467/29 τροπολογίας αφαιρείται η φράση «των άρθρων 1, 2, 3, 4 και 7».

Δεύτερον, από την παράγραφο 2 της προτεινόμενης ρύθμισης αφαιρείται η φράση «στα άρθρα 1, 2, 3, 4». Συνεπώς, η προτεινόμενη ρύθμιση επαναδιατυπώνεται ως θα διανεμηθεί.

(Στο σημείο αυτό η Υφυπουργός Υποδομών, Μεταφορών και Δικτύων κ. Μαρίνα Χρυσοβελώνη, καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 249)

(ΑΛΛΑΓΗ ΣΕΛΙΔΑΣ)

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και** **Δικτύων):** Μια σύντομη ανάλυση θέλω να κάνω. Η προβλεπόμενη ρύθμιση αποβλέπει στη ρητή διατύπωση της εξαίρεσης της Εγνατίας Οδού από τις ρυθμίσεις της παραγράφου 7 του άρθρου 2 του ν.4388/2016 που αφορούν στα αναλογικά διόδια και στην εγκατάσταση και λειτουργία νέων μετωπικών σταθμών διοδίων και στην αποσαφήνιση ότι γι’ αυτήν συνεχίζει να εφαρμόζεται το δίκαιο που την διέπει, δηλαδή η ΚΥΑ 6686/17-11-2014 (ΦΕΚ Β΄ 3086).

Μπορεί να αναρωτηθείτε για κάποια πράγματα. Η ελληνική Κυβέρνηση και το Υπουργείο είναι γεγονός ότι πριν από δυο εβδομάδες πέρασαν τη διάταξη για την εγκατάσταση και την λειτουργία των αναλογικών διοδίων, ώστε να μπορέσουν να εξασφαλίσουν καλύτερη διαχείριση του οδικού δικτύου της χώρας, ευνοϊκότερα και δίκαια διόδια για τους πολίτες, ανάλογα πάντα με την χρήση του δικτύου, κατάργηση των μετωπικών διοδίων, όπως γίνεται εξάλλου σε όλους ανεξαιρέτως τους σύγχρονους αυτοκινητοδρόμους, αλλά και για τη βελτίωση της ασφάλειας και βεβαίως των περιβαλλοντικών δεικτών.

Η εν λόγω διάταξη είναι γεγονός ότι επικροτήθηκε από πάρα πολλά κράτη της Ευρωπαϊκής Ένωσης, δεδομένου ότι είναι ξεκάθαρο ότι αποτελεί ευρωπαϊκό στόχο. Όμως, όπως φαίνεται, δεν είχαν την ίδια άποψη οι θεσμοί, οι οποίοι αντί να στηρίξουν την όσο πιο γρήγορη εφαρμογή του συστήματος, το οποίο θα καταστήσει πιο ελκυστικούς, πιο ασφαλείς και βιώσιμους τους εθνικούς αυτοκινητοδρόμους, εν τούτοις πιέζουν πάρα πολύ σθεναρά, με πρόσχημα την τρέχουσα δόση, να εξαιρεθεί από την παρούσα διάταξη η Εγνατία Οδός και να εφαρμοστεί πλήρως η εν λόγω ΚΥΑ του 2014, η οποία οδηγεί -είναι γεγονός- σε απαξίωση ένα πολύ σημαντικό δίκτυο διεθνών μεταφορών στην Ελλάδα.

Με σκοπό λοιπόν να μην υπάρξουν επιπλοκές στην αξιολόγηση, να μην υπάρξουν επιπλοκές στο μοντέλο αξιοποίησης της Εγνατίας Οδού, φέρνουμε σήμερα την εν λόγω τροπολογία που εξαιρεί την Εγνατία Οδό και σε κάθε περίπτωση δεσμευόμαστε ρητά να προχωρήσουμε άμεσα στην εγκατάσταση αναλογικών διοδίων ξεκινώντας από τον εν λόγω αυτοκινητόδρομο, δηλαδή από την Εγνατία Οδό, ώστε να βελτιώσουμε τον υφιστάμενο σχεδιασμό, ο οποίος -νομίζω ότι όλοι μπορούμε να συμφωνήσουμε- είναι στρατηγικά και τεχνολογικά παρωχημένος και θα σας έλεγα και εθνικά απαράδεκτος.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κυρία Υφυπουργό.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Παρακαλώ, μια διευκρίνιση από την κυρία Υφυπουργό θα θέλαμε.

**ΠΡΟΕΔΡΕΥΩΝ (Αναστάσιος Κουράκης):** Ναι, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ανέφερε πριν η Υφυπουργός κ. Χρυσοβελώνη για την τροπολογία που φέρνει για την Εγνατία Οδό ότι πρόκειται ουσιαστικά για μια αλλαγή που ζητάνε οι θεσμοί και θα την οδηγήσει στην απαξίωση -όπως είπε χαρακτηριστικά- και όπως είπε, θα οδηγήσει σε χειροτέρευση όλων των συνθηκών. Και αν καταλάβαμε καλά, μας είπε στη συνέχεια ότι παρά το γεγονός αυτό, το αποδέχεται και φέρνει αυτήν την τροπολογία. Θέλω αυτήν τη διευκρίνιση, για το αν είναι ακριβώς έτσι, αν είναι αυτό που καταλάβαμε.

**ΠΡΟΕΔΡΕΥΩΝ (Αναστάσιος Κουράκης):** Κυρία Υφυπουργέ, αν έχετε την καλοσύνη να απαντήσετε στην ερώτηση. Είναι ουσιαστική.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Σας απάντησα ποια ήταν η στόχευση του δικού μας του Υπουργείου όταν ακριβώς…

**ΙΩΑΝΝΗΣ ΒΡΟΥΤΣΗΣ:** Αφήστε τα αυτά. Τι θα γίνει τώρα, κυρία Υφυπουργέ;

**ΠΡΟΕΔΡΕΥΩΝ (Αναστάσιος Κουράκης):** Κύριε Βρούτση, να αφήσουμε να γίνει με τον τρόπο με τον οποίο θέλει η Υφυπουργός;

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Δεν κάνουμε διάλογο, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Μη μου απαντάτε.

**ΠΡΟΕΔΡΕΥΩΝ (Αναστάσιος Κουράκης):** Με τον δικό της τρόπο, όχι με τον δικό σας.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Αν δεν καταλαβαίνετε, αυτό το οποίο διάγει η χώρα, τώρα, αυτήν τη στιγμή, είναι αυτό που εσείς προκαλέσατε και το οποίο εμείς προσπαθούμε να το διαχειριστούμε.

(Χειροκροτήματα από την πτέρυγα του ΣΥΡΙΖΑ)

Αυτή είναι η αλήθεια, όσο πικρή και να είναι.

(Θόρυβος – διαμαρτυρίες από την πτέρυγα της Νέας Δημοκρατίας)

**ΙΩΑΝΝΗΣ ΒΡΟΥΤΣΗΣ:** Εσείς και το παλιό ΠΑΣΟΚ.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Είπαμε, λοιπόν, ακριβώς ότι αυτήν τη στιγμή δεν μπορούμε να θέσουμε σε κίνδυνο την αξιολόγηση, η οποία παρά τα όσα λέγατε εσείς –και προφανώς είστε δυσαρεστημένοι γι’ αυτό και ενοχλείστε- κλείνει, αλλά αντίστοιχα υπάρχει η δική μας η δέσμευση ότι μόλις τελειώσει αυτή η διαδικασία, αμέσως θα επανέλθουμε με τα αναλογικά διόδια όπως τα είχαμε αρχικά σχεδιάσει.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μπορώ να έχω τον λόγο, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Ό,τι θέλετε, κύριε συνάδελφε, θα το πείτε στην τοποθέτησή σας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Σκινέ-Φουρνέ Χανίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα εισερχόμεθα στις τοποθετήσεις των εισηγητών, ειδικών αγορητών. Θα ανοίξει και ο κατάλογος των ομιλητών. Απλώς να σας πω, αν συμφωνεί το Σώμα, να ορίσουμε έναν χρόνο, περίπου, ολοκλήρωσης της διαδικασίας γύρω στις 17.00΄. Εάν υπάρχει πρόθεση για ονομαστική ψηφοφορία να δηλωθεί από τώρα, ώστε να προγραμματίσουμε τον χρόνο που θα διεξαχθεί και η ονομαστική ψηφοφορία και προχωρούμε, με έναν σεβασμό στην οικονομία του χρόνου από τους ομιλητές και τις ομιλήτριες.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, έχουμε ορίσει να γίνει κανονικά η διαδικασία, με τους ομιλητές, με τους Κοινοβουλευτικούς κ.λπ.. Δεν ξέρω αν το 17.00΄ μπορεί να μας καλύψει.

**ΠΡΟΕΔΡΕΥΩΝ (Αναστάσιος Κουράκης):** Εγώ έκανα μια πρόταση, η οποία προφανώς δεν θα είναι δεσμευτική. Είναι παράκληση.

**ΙΩΑΝΝΗΣ ΒΡΟΥΤΣΗΣ:** Διότι έτσι είναι περιοριστικό.

**ΠΡΟΕΔΡΕΥΩΝ (Αναστάσιος Κουράκης):** Όχι, δεν θα περιορίσουμε κανέναν.

Θα είναι κανονική η διαδικασία, μην στεναχωριέστε. Απλώς, για να μπορέσουν να τοποθετηθούν όσο γίνεται περισσότεροι και με την πληρότητα που εκτιμά ο καθένας, θα μείνουμε αυστηρά στα πέντε λεπτά με πρώτο ομιλητή τον κ. Αϊχάν Καραγιουσούφ από τον ΣΥΡΙΖΑ.

Με συγχωρείτε, ο κ. Αϊχάν Καραγιουσούφ θα μιλήσει μετά. Προχωρούμε στον εισηγητή της Νέας Δημοκρατίας, τον κ. Αθανάσιο Δαβάκη.

**ΑΘΑΝΑΣΙΟΣ ΔΑΒΑΚΗΣ:** Δεν θα μιλήσω.

**ΠΡΟΕΔΡΕΥΩΝ (Αναστάσιος Κουράκης):** Δεν θα μιλήσετε,πολύ ωραία.

Ο ειδικός αγορητής από τη Χρυσή Αυγή ο κ. Παππάς, δεν είναι εδώ. Ίσως δεν ήταν προετοιμασμένος.

**ΗΛΙΑΣ ΠΑΝΑΓΙΩΤΑΡΟΣ:** Ο Κοινοβουλευτικός Εκπρόσωπος θα μιλήσει τώρα ή μετά;

**ΠΡΟΕΔΡΕΥΩΝ (Αναστάσιος Κουράκης):** Μετά.

Άρα, προχωρούμε στον κ. Λοβέρδο, ειδικό αγορητή από την Δημοκρατική Συμπαράταξη. Θα πρότεινα, βέβαια, να ανοίξει τώρα ο κατάλογος των ομιλητών, που μπορείτε να εγγραφείτε και να ολοκληρωθεί μετά τον δεύτερο εισηγητή, όποιος και να μιλήσει μετά. Απλώς, θα ήθελα να παρακαλέσω και τον κ. Λοβέρδο και όποιον άλλον μιλήσει στη συνέχεια, την κ. Κανέλλη ή τον κ. Λυκούδη μετά, να είμαστε αυστηρά εντός του χρόνου των πέντε λεπτών που ορίσαμε.

**ΑΝΔΡΕΑΣ ΛΟΒΕΡΔΟΣ:** Δεν προλαβαίνω.

**ΠΡΟΕΔΡΕΥΩΝ (Αναστάσιος Κουράκης):** Όχι «δεν προλαβαίνω». Στα πέντε λεπτά να ξέρετε…

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Είχα ζητήσει προηγουμένως τον λόγο επί της διαδικασίας.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Συγγνώμη, κύριε Λοβέρδο, μισό λεπτό, ήταν δικό μου λάθος.

Ορίστε, κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αν έχετε την καλοσύνη, κύριε Πρόεδρε, προσπαθώ να διευκρινίσω: Ή θεωρεί η Βουλή και η Κυβέρνηση ότι οι Βουλευτές είναι υπεράνθρωποι, διότι μετράω τις τροπολογίες, προσπαθώ να εντοπίσω τα ουσιώδη σημεία, ακούω τους Υπουργούς, δεν μπορώ, ομολογώ την αδυναμία μου, ή η Κυβέρνηση αυτήν τη στιγμή θέλει να πάρει μια ψήφο ανεξαρτήτως σεβασμού προς τους Βουλευτές, ανεξαρτήτως προς την τήρηση κάποιας νομιμότητας.

Αυτό το θέμα είναι επί της διαδικασίας, κύριε Πρόεδρε, και είμαι αναγκασμένος να το θέσω.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Καρρά.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, η διευκρίνιση που έδωσε για το διαδικαστικό θέμα, που έχουμε θέσει, ο Πρόεδρος της Βουλής είναι ικανοποιητική κατά το μέρος όπου κάθε Προεδρεύων τώρα στις διαδικασίες των κυρώσεων ή στα υπόλοιπα θέματα θα ξέρει ότι ο κανόνας είναι άλλος και δεν πρέπει να παραβιάζεται καθημερινά. Αν σε τέσσερα χρόνια κρίσης έγιναν είκοσι φορές διαδικασίες σαν και αυτή δεν γίνεται τώρα μέσα σε ενάμιση μήνα να το έχουμε κάνει πάνω από δέκα.

Να θυμίσω ότι μια από εκείνες τις είκοσι ήταν μια ωραία Τετάρτη τον Απρίλιο του 2012, που ψηφίστηκε ένας νόμος και διαλύθηκε η Βουλή. Όταν είναι έκτακτες συνθήκες ναι, αλλά χθες λόγου χάρη; Αν ψηφίζαμε σήμερα, έχοντας μια μέρα καιρό, το χθεσινό τι θα παθαίναμε;

Άρα, να το ξαναδείτε και να μην κάνετε τον Κανονισμό της Βουλής έτσι όπως τον έχετε κάνει.

Άκουσα τον Υπουργό των Οικονομικών εισηγούμενο μέσα στη νέα του πολιτική φυσιογνωμία να απαρνείται όλες τις προηγούμενες. Ξεχνάει, βέβαια, ότι δεν τον εξέλεξε ο ελληνικός λαός αυτόν και τον κ. Τσίπρα ως καλούς διαχειριστές έναντι άλλων που δεν ήταν τόσο καλοί. Τους εξέλεξε για τα φοβερά προγράμματα της Θεσσαλονίκης και για το παράλληλο πρόγραμμα του Σεπτεμβρίου.

Ας αφήσει την κριτική του στον Τύπο. Εδώ, στην Εθνική Αντιπροσωπεία αλλιώς πρέπει να απευθύνεται, γιατί η κριτική που έχει υποστεί από εδώ είναι διαφορετική. Και σε αυτήν την Αντιπροσωπεία ο ίδιος είπε: «Αν κλείσει ο κύκλος Μάιο, ζήτω που καήκαμε!».

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μάιο – Ιούνιο είπα.

**ΑΝΔΡΕΑΣ ΛΟΒΕΡΔΟΣ:** Και θα έκλεινε την Ανάσταση, και θα έκλεινε στις 9 Μαΐου και στις 24 Μαΐου και αφού ψηφίστηκε πριν από δεκαπέντε μέρες εκείνο το σχέδιο νόμου για τον κόφτη έλεγαν την άλλη μέρα -και ο Πρωθυπουργός εκείνο το βράδυ- «ο κύκλος έκλεισε». Και ο Υπουργός Ανάπτυξης πριν από λίγες μέρες μας είπε «εδώ κλείνει». Και ακόμα να κλείσει!

Σήμερα τι κάνουμε εδώ; Ψηφίζουμε τις «ουρές» Τσακαλώτου, την «ουρά» Τσακαλώτου, όπως ο ίδιος την είπε, τα υπόλοιπα δηλαδή, τα υπόλοιπα τα δικά του -δικές του είναι οι φράσεις, δεν είναι δικές μου- εν μέσω ενός Κοινοβουλίου που παρ’ όλη την υποδειγματική μας συμπεριφορά έχει ακόμα στις σχέσεις μας πολύ έντονη την ποσότητα δηλητηρίου που έχετε στάξει τον περασμένο καιρό στον κόσμο, στους πολίτες.

Τόσα χρόνια μίσους, τους κάνατε αδύναμους να κρίνουν καλό, κακό, ορθό ή λάθος. Τώρα, ο κόσμος και οι πολίτες ισορροπούν. Όμως και το Κοινοβούλιο έχει ακόμα παρενέργειες από το μίσος που καλλιεργήσατε εσείς, οι όψιμοι διαχειριστές, τόσα πολλά χρόνια.

Και για να δούμε, συνάδελφοι, στον ελάχιστο χρόνο που έχουμε, τι είναι αυτή η «ουρά» Τσακαλώτου. Το ΕΚΑΣ. Είναι δυνατόν να ισχυρίζεται ένας άνθρωπος ότι «έκανα τρεις δολοφονίες και όχι τέσσερις, μη με κατηγορείτε»; Είναι δυνατόν να υπερηφανεύεται, όπως ο Πρωθυπουργός εδώ προ είκοσι ημερών, ότι δεν θα πάρει από τους χαμηλοσυνταξιούχους του ΕΚΑΣ τα χρήματα από την 1η Ιανουαρίου και θα τα πάρει από 1η Ιουνίου; Αυτό κάνετε. Για ενενήντα χιλιάδες συνταξιούχους τώρα, για διακόσιες πενήντα χιλιάδες από την 1η Ιανουαρίου του 2017. Ακούστε, «ουρά» Τσακαλώτου: Φέρνοντας ένα εξάμηνο πιο εδώ τα χρήματα των συνταξιούχων από το ΕΚΑΣ.

Και έλεγαν και λένε οι Υπουργοί, όπως ο κ. Κατρούγκαλος σήμερα το πρωί στην τηλεόραση, ότι όλα αυτά αντικαθίστανται από το ελάχιστο εγγυημένο εισόδημα που καταγγέλλατε και θα εφαρμόσετε πιλοτικά κάποια στιγμή ή -το πιο επικίνδυνο- από την εθνική σύνταξη, τη βασική σύνταξη, τη δική μας δηλαδή που απλώς τη βαφτίσατε αλλιώς, η οποία είναι σύνταξη, δεν είναι επίδομα. Πάνω σε αυτήν την σύνταξη επροστίθετο το ΕΚΑΣ, όχι διαζευκτικά. Τώρα είναι διαζευκτικά και άλλο σύνταξη άλλο επίδομα. Όταν κάτι που είναι σύνταξη το χαρακτηρίζεις επίδομα, το έχεις και για πρόσκαιρη θυσία ανά πάσα στιγμή. Λίγα νομικά χρειάζονται εδώ, για να διαφωτιστούν όσοι μιλούν σήμερα χωρίς να ξέρουν.

Κι ένα επιχείρημα που το έχει πει και δημοσιογράφος της εφημερίδας «ΑΥΓΗ» σε τηλεοπτική εκπομπή κι έφαγε τη γλώσσα του μετά, το λέει και η Κυβέρνηση πολλές φορές. Λέει: «Και το mail Χαρδούβελη κάτι τέτοιο οργάνωνε να κάνει, επανασχεδιασμό του ΕΚΑΣ». Άλλο καταργώ, όπως καταργείτε, άλλο επανασχεδιάζω. Αυτά για το ΕΚΑΣ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, με την ανοχή σας να ολοκληρώσω.

**ΠΡΟΕΔΡΕΥΩΝ (Αναστάσιος Κουράκης):** Ένα λεπτό έχετε.

**ΑΝΔΡΕΑΣ ΛΟΒΕΡΔΟΣ:** Δεν θα μου φτάσει, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Όχι, μην αρχίσουμε από τώρα.

**ΑΝΔΡΕΑΣ ΛΟΒΕΡΔΟΣ:** Εισηγούμαι ολόκληρο σχέδιο νόμου.

**ΠΡΟΕΔΡΕΥΩΝ (Αναστάσιος Κουράκης):** Μετά θα λένε όλοι οι ομιλητές «όσο μίλησε ο κ. Λοβέρδος». Σας παρακαλώ στα έξι λεπτά να έχετε ολοκληρώσει.

**ΑΝΔΡΕΑΣ ΛΟΒΕΡΔΟΣ:** Όχι, θα τελειώσω, κύριε Πρόεδρε. Εισηγούμαι τις απόψεις πολιτικού κόμματος επί πάρα πολλών θεμάτων.

**ΠΡΟΕΔΡΕΥΩΝ (Αναστάσιος Κουράκης):** Είναι όμως και άλλα κόμματα. Είναι ο κ. Δαβάκης μετά.

**ΑΝΔΡΕΑΣ ΛΟΒΕΡΔΟΣ:** Και τα άλλα κόμματα θα χρειαστούν χρόνο. Είναι όλοι προετοιμασμένοι και θα χρειαστούν τον χρόνο τους.

**ΠΡΟΕΔΡΕΥΩΝ (Αναστάσιος Κουράκης):** Μην με πιέζετε.

**ΑΝΔΡΕΑΣ ΛΟΒΕΡΔΟΣ:** Εμείς κάναμε μια ρύθμιση για τη σχέση συνταξιούχου που εργάζεται με τα λεφτά του. Δεν μπορώ να σας περιγράψω τι κάνατε. Και την κάναμε για τους δικαιούμενους υψηλή σύνταξη. Τις φωνές που ακούσαμε και τις κατηγορίες δεν θέλω να τις επαναλαμβάνω.

Διακρίναμε στον συνταξιούχο που εργάζεται, αυτόν που είναι άνω των πενήντα πέντε ετών ή κάτω -ο κάτω έχει πρόωρα συνταξιοδοτηθεί- και το ποσό που έπαιρνε και πήγαμε αναλογικά στη ρύθμιση. Έρχεστε τώρα και περικόπτετε το 60%.

Τι είστε εσείς; Ποια είναι η πολιτική σας ταυτότητα; Πώς δικαιολογούνται αυτά που λέγατε και που λέτε τώρα στον κόσμο, οι φωνές ότι είστε υπέρ των φτωχών, με αυτά που κάνετε κάθε μέρα εδώ και τώρα στην «ουρά» Τσακαλώτου;

Μείωση στο εφάπαξ. Πριν είκοσι ημέρες είχατε κάνει τη σχετική ρύθμιση. Και τροποποιείτε τον προ εικοσαήμερου εαυτό σας με την «ουρά» Τσακαλώτου σήμερα!

Ακούστε συνάδελφοι, πώς θα γίνεται από το Ταμείο των Δημοσίων Υπαλλήλων, κατά την «ουρά» Τσακαλώτου, ο προσδιορισμός του συντελεστή αναπλήρωσης; Με απόφαση του Διοικητικού Συμβουλίου, όπως ήταν; Όχι! Με απόφαση του Προέδρου του Διοικητικού Συμβουλίου. Ενός ανθρώπου! Ο συντελεστής αναπλήρωσης. Τα χρήματα των ανθρώπων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν έχω χρόνο να κάνω την αναφορά που χρειάζομαι για τον ΑΔΜΗΕ. Θα καταψηφίσουμε τη διάταξη. Ελπίζω άλλοι συνάδελφοί μου να το καλύψουν.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, παρακαλώ.

**ΑΝΔΡΕΑΣ ΛΟΒΕΡΔΟΣ:** Μου μένει, κύριε Πρόεδρε, η επανάληψη με αυστηρότερο όρο, διότι προσδιορίζεται ημερομηνιακά, ενός νόμου υπό αίρεση που ψηφίσατε εδώ, γελοιοποιώντας το ελληνικό Κοινοβούλιο, για τα ειδικά μισθολόγια, λέγοντας «εάν βρω ισοδύναμα, δεν θα το εφαρμόσω». Μα, αυτό θα μπορούσατε να το έχετε πει για ό,τι νόμο ψηφίζετε και για τα σημερινά. «Εάν…δεν θα το εφαρμόσω». Το «εάν», κύριοι συνάδελφοι, στην «ουρά» Τσακαλώτου γίνεται μέχρι τον Σεπτέμβριο, εάν δεν έχετε βρει τα ισοδύναμα. Καλό ταξίδι μέχρι τον Σεπτέμβριο!

Και όσον αφορά τον κόφτη επί ανωτέρας βίας, καταστροφών κ.λπ., ενώ στο προηγούμενο σχέδιο νόμου λέγατε ότι δεν θα μπαίνουν στο έλλειμμα ή στο χρέος τα χρήματα αυτά, σήμερα λέτε ότι θα μπαίνουν, εάν διαφωνήσουν οι ξένοι. Δεν θα μπαίνουν, εάν με τους δανειστές έρθουμε σε συμφωνία. Η απλή ενημέρωση έγινε συμφωνία.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Και τέλος, –πραγματικά τελευταία φράση, όμως αξίζει τον κόπο- εσείς που θα καταργούσατε τον ΕΝΦΙΑ και θα αυξάνατε το ΕΚΑΣ, καταργείτε το ΕΚΑΣ, όπως σας είπα, και αυξάνετε περαιτέρω τον ΕΝΦΙΑ, με το σημερινό σχέδιο νόμου. Αυτή είναι η «ουρά» Τσακαλώτου. Να την χαίρεστε την «ουρά» Τσακαλώτου!

Εμείς καταψηφίζουμε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο εισηγητής της Νέας Δημοκρατίας, κ. Δαβάκης.

Κύριε Δαβάκη, έχετε τον λόγο για πέντε λεπτά.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, θα αναφερθώ, εν τάχει, στο ζήτημα των ειδικών μισθολογίων.

Ο Υπουργός Εθνικής Άμυνας κ. Καμμένος πριν από λίγο ανέφερε ότι έχουν ανευρεθεί οι κωδικοί οι οποίοι, ειρήσθω εν παρόδω, στην προηγούμενη παρουσία του στην Βουλή είχε πει ότι μέχρι το τέλος του έτους θα είχαν βρεθεί από εξοπλιστικά προγράμματα, από πωλήσεις αμυντικού υλικού, από πυρομαχικά κ.λπ.. Αυτά είναι πράγματα αδιανόητα, διότι και η νομοθεσία τα απαγορεύει, αλλά και ο κωδικός των εξοπλισμών δεν μπορεί να εμπλακεί με αυτόν της μισθοδοσίας.

Εν πάση περιπτώσει, νωπή έχοντες την τελευταία του εμφάνιση, ήθελα να τον καλέσω –εν τη απουσία του έστω, αλλά πρέπει να αναφερθεί, ήταν και ο κ. Βίτσας προηγουμένως, αλλά τώρα ούτε αυτόν βλέπω- να αναφέρει συγκεκριμένα σε ποιους κωδικούς αναφέρεται, δηλαδή τους αριθμούς των κωδικών.

Διότι, αν πρόκειται για κωδικούς μισθοδοσίας, όπως όλοι καταλαβαίνουμε, ανοίγει μεγαλύτερο πρόβλημα στα ειδικά μισθολόγια και ιδιαίτερα σε αυτά των Ενόπλων Δυνάμεων.

Θέλουμε, λοιπόν, τους αριθμούς των κωδικών από τον κ. Καμμένο, να τους καταθέσει στη Βουλή, καθώς επίσης και εάν αυτή τη διαδικασία την έχει αποδεχθεί –του το είχα πει και την προηγούμενη φορά- ο κ. Χουλιαράκης. Διότι όλα αυτά τελούν, όπως αναφέρεται άλλωστε και στην τροπολογία και στο αρχικό, υπό την έγκριση του Υπουργού Οικονομικών. Πρέπει, λοιπόν, ο κ. Καμμένος σωρευτικά να μας φέρει τους αριθμούς των κωδικών όπου θα διοχετεύσει τα χρήματα για τα ισοδύναμα μέχρι τέλος Σεπτεμβρίου και εάν το Υπουργείο Οικονομικών συμφωνεί προς αυτά.

Όσον αφορά τα άλλα, για τον τρόπο που θα βρεθούν αυτά τα χρήματα, περί εκποίησης αμυντικού υλικού κλπ., περιμένουμε να δώσει περαιτέρω εξηγήσεις. Είμαστε πολύ περίεργοι.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δαβάκη.

Από τους ειδικούς αγορητές η κ. Κανέλλη δεν είναι εδώ και τον κ. Λυκούδη δεν τον βλέπω προς το παρόν.

Ο κ. Κατσίκης έχει τώρα τον λόγο και μετά ο κ. Σαρίδης.

Κύριε Κατσίκη, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κύριοι και κυρία Υπουργέ, κύριοι συνάδελφοι, είναι γεγονός ότι όταν λαμβάνονται μέτρα προκειμένου να στηριχθεί η χρηματοδότηση της χώρας, πάντα βρισκόμαστε στη δυσάρεστη θέση να διακρίνουμε εκείνα τα στοιχεία που συνθέτουν την εικόνα των μέτρων ως θετικά, από εκείνα που είναι τα αρνητικά και βάζοντάς τα σε μία ζυγαριά, μπορούμε να δούμε το μέγεθος της οικονομικής κρίσης.

Τελειώνοντας αυτή τη σύντομη εισαγωγή, θα ήθελα να πω ότι βεβαίως τροπολογίες έρχονται υπό μεγάλη πίεση χρόνου και δυσκολεύει την κοινοβουλευτική λειτουργία μας, πλην όμως είναι και ο χρόνος ο ίδιος ο οποίος πιέζει για την εκταμίευση της δόσης ή της υποδόσης την οποία η χώρα έχει ανάγκη.

Έρχομαι, κύριε Πρόεδρε, να πω δύο λόγια για την κάθε τροπολογία, γιατί και ο χρόνος που έχουμε δεν αρκεί, ώστε να αναπτύξουμε κατά το μέγιστο του βαθμού αυτό που θέλουμε.

Σε ό,τι αφορά την τροπολογία με γενικό αριθμό 465 και ειδικό 27, που αφορά το ΕΚΑΣ, θέλω να πω ότι παρατηρείται το θετικό ότι η επιστροφή του -όπως είχαμε πει και αποτελούσε κόκκινη γραμμή αυτής της Κυβέρνησης- δεν θα αφορά όλους τους μήνες, από τον Γενάρη μέχρι σήμερα, παρά μόνο ένα μήνα, τον Ιούνιο του 2016, όπου περίπου σε δώδεκα δόσεις θα καταβάλλεται η επιστροφή αυτού του επιδόματος, το οποίο κατά τους υπολογισμούς είναι περίπου 8 ευρώ το μήνα. Έτσι, λοιπόν, πιστεύω ότι δεν θα αντιμετωπίσει εκείνος που υποχρεούται να επιστρέψει οικονομική δυσχέρεια στο να το κάνει, δεδομένης αυτής της διευκόλυνσης και του διακανονισμού σε δώδεκα δόσεις.

Σε ό,τι αφορά το εφάπαξ των αυτοαπασχολούμενων, και εκεί επιτρέψτε μου να πω ότι διακρίνω το θετικό ότι η πενταετία η οποία θα υπολογιστεί ως πενταετία εισφορών που καταβλήθηκαν από το 2013 και πίσω, δηλαδή την περίοδο 2008-2013, είναι μία πενταετία όπου οι μισθοί ήταν πολύ μεγαλύτεροι, τα έσοδα ήταν πολύ μεγαλύτερα απ’ ό,τι σήμερα, που η οικονομική κρίση έχει επεκταθεί και έχει πλήξει τα εισοδήματα των αυτοαπασχολούμενων.

Περνώντας στην τροπολογία με γενικό αριθμό 466 και ειδικό 28, σε ό,τι αφορά τον φορέα διαχείρισης της ενέργειας, τον ΑΔΜΗΕ, η αλλαγή αφορά στη μείωση των χρονικών προθεσμιών. Δηλαδή, αντί του Νοεμβρίου του 2016, όπως η συμφωνία προέβλεπε να ολοκληρωθεί η πώληση του 20% -και όχι του 100%, όπως κάποιοι κακώς, ψευδώς και διαστρεβλωμένα διέδιδαν- επισπεύδεται για τον Οκτώβριο του 2016.

Σε ό,τι αφορά την τροπολογία με γενικό αριθμό 467 και ειδικό 29 σε σχέση με τα ειδικά μισθολόγια, για τα οποία έγινε λόγος και από τον υπουργό Εθνικής Άμυνας, αλλά και από τον αντιλέγοντα Κοινοβουλευτικό Εκπρόσωπο της Νέας Δημοκρατίας, τον κ. Δαβάκη, έχω να πω ότι τα ειδικά μισθολόγια πλέον ως μια κόκκινη γραμμή και της Κυβέρνησης και των Ανεξαρτήτων Ελλήνων και του ΣΥΡΙΖΑ αποτελεί για εμάς προτεραιότητα εκ των ων ουκ άνευ και θα τηρηθούν οι δεσμεύσεις, όπως αυτές ειπώθηκαν και εκφράστηκαν μέσα σ’ αυτή την Αίθουσα.

Ιδιαίτερα για τους κωδικούς, για τους οποίους απόρησε ο κ. Δαβάκης, περιμένουμε την τοποθέτηση του Προέδρου των Ανεξαρτήτων Ελλήνων, ώστε να δοθούν αυτοί οι κωδικοί. Δεν θα αφορούν μόνο τα ειδικά μισθολόγια των Ενόπλων Δυνάμεων, αλλά και των Σωμάτων Ασφαλείας και των δικαστικών που υπάγονται σ’ αυτά τα ειδικά μισθολόγια.

Να παρατηρήσω, κλείνοντας την τοποθέτησή μου για τη συγκεκριμένη τροπολογία, ότι σε αντίθεση με αυτό που είπε ο κ. Δαβάκης και βέβαια επιτρέπεται, όταν ο κωδικός μειώνει και αφορά τα εξοπλιστικά, αυτό το οποίο εξοικονομείται ως διαφορά να παρέχεται για τη στήριξη ως ισοδύναμο των ειδικών μισθολογίων.

**ΑΘΑΝΑΣΙΟΣ ΔΑΒΑΚΗΣ:** Τότε, γιατί δεν το έκανε για το 50% το Συμβούλιο της Επικρατείας;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Να σας απαντήσω τώρα, κύριε Δαβάκη;

**ΑΘΑΝΑΣΙΟΣ ΔΑΒΑΚΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ. Κρατώ την ερώτησή σας και θα σας δώσω την απάντηση μετά.

Σε ό,τι αφορά την τροπολογία με γενικό αριθμό 468 και ειδικό 30 για τα εξυπηρετούμενα δάνεια, έχω να πω ότι, όπως και στις προηγούμενες, έτσι και σ’ αυτή την τροπολογία εμείς συναινούμε και θα την υπερψηφίσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μιας και έχω ξεφύγει από τον χρόνο, θέλω να πω ότι θα ψηφίσουμε και την τροπολογία με γενικό αριθμό 469 και ειδικό 31, που μόλις πριν από λίγο υπέβαλε ο Υπουργός Οικονομικών κ. Τσακαλώτος.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο ειδικός αγορητής της Ένωσης Κεντρώων κ. Ιωάννης Σαρίδης.

**ΙΩΑΝΝΗΣ ΣΑΡΙΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, η Ένωση Κεντρώων, με σεβασμό στη συνέπεια, θα καταψηφίσει όλες τις τροπολογίες εκτός από την τροπολογία 456, βουλευτική τροπολογία την οποία μας έχουν φέρει για μία παράταση. Παράταση στην παράταση δεν λύνεται φυσικά το πρόβλημα, αλλά εκεί που έχουμε φτάσει, θα τη δεχθούμε.

Ο Πρόεδρος της Βουλής, ο σεβαστός κ. Βούτσης, μας είπε πως υπάρχει προηγούμενο, σε είκοσι τουλάχιστον νομοσχέδια να γίνονται δεκτές, κατ’ εξαίρεση, εκπρόθεσμες και αντικανονικές τροπολογίες. Φρόντισε, βέβαια, να τονίσει πως αυτό δεν πρέπει να γίνει συνήθεια, η κακή πρακτική αυτής της εικόνας. Να νομοθετήσουμε πόσα ακόμη; Πόσα ακόμη νομοσχέδια πρέπει με αυτόν τον τρόπο να νομοθετήσουμε; Πόσα πρέπει να νομοθετήσουμε, για να πούμε «φτάνει πια»; Ο λαός ήδη έχει φτάσει σε αυτό το σημείο. Ήδη είναι εξαντλημένος και έχει ξεπεράσει τα όριά του. Ο σεβαστός Υπουργός Πετρόπουλος μας μιλά για λογική. Οι ελεύθεροι επαγγελματίες οφείλουν να δώσουν το 65% των εσόδων τους σε εισφορές. Πού είναι η λογική σε αυτό;

Λέτε ότι αίρετε αδικίες. Πώς το λέτε αυτό το πράγμα; Πρακτικά απλώς καταργείτε το παλιό σύστημα, για να ισχύει το καινούργιο. Το ίδιο κάνει και ο κ. Σκουρλέτης. Ρυθμίζει τη διαδικασία με την οποία επεμβαίνει η ΡΑΕ και πιστεύει πως έτσι οι πολίτες διασφαλίστηκαν. Μα, όταν ξεκίνησε η κρίση, το βαρέλι είχε 120 δολάρια και τώρα έχει 40. Πόσο έπεσε η τιμή του ρεύματος για τον μέσο καταναλωτή; Πού είδαμε ελάφρυνση, λόγω πτώσης της τιμής του πετρελαίου;

Με το νέο σύστημα, κύριε Υπουργέ, τι γίνεται; Ποια είναι τελικά η θετική επίδραση; Ποιον κοροϊδεύετε; Οι εκπτώσεις σε συνεπείς; Πόσοι ακόμη θα είναι συνεπείς με αυτά τα μέτρα, τα οποία παίρνουμε και νομοθετούμε μέσα σε αυτή την Αίθουσα;

Μιλάτε για σημάδια αποκλιμάκωσης. Πόσο επωφελήθηκε ή θα επωφεληθεί ο μέσος Έλληνας; Είναι δύσκολο να σχολιάσει κανείς επί της ουσίας. Ο τρόπος με τον οποίο νομοθετούμε δεν αφήνει αμφιβολίες σε κανέναν πολίτη. Η σταθερότητα που όλοι ζητούμε θα αργήσει να έρθει.

Πώς θα δημιουργήσουμε ένα σταθερό νομικό φορολογικό πολιτικό πλαίσιο, που χωρίς αυτό επενδύσεις δεν γίνονται; Το ότι δεν θα χρειαστεί να επιστρέψουν αναδρομικά το ΕΚΑΣ όσοι το έχουν πάρει, αυτό εμείς το θεωρούμε σε αυτή την Αίθουσα μεγαλειώδη νίκη της Κυβέρνησης; Βεβαίως και συμφωνούμε να μην αναγκαστούν σε περαιτέρω αφαίμαξη, αλλά αυτό είναι το νόημα της τροπολογίας, να μην χάσουν τα λεφτά; Αυτή είναι η μεγαλειώδης νίκη του ΣΥΡΙΖΑ; Η μεγαλειώδης νίκη θα ήταν αν μπορούσε να πήγαινε να τα έπαιρνε από τις τσέπες αυτών που τα έχει δώσει.

Σε απελπιστική κατάσταση βρίσκονται οι συμπολίτες μας, που δεν εξυπηρετούν πλέον τα δάνειά τους και φοβούνται ότι θα λήξει η απεργία των δικηγόρων και θα ξεκινήσουν οι πλειστηριασμοί σε όλη την επικράτεια. Δεν έχουν να ελπίζουν τίποτα από την τροπολογία την οποία μας φέρατε. Δεν είναι τροπολογία που υπερασπίζεται τα συμφέροντα των δανειοληπτών. Νομοθετούμε για να ικανοποιούμε τους δανειστές σε αυτή την Αίθουσα. Αυτή είναι η αλήθεια.

Το ότι ζητάμε περισσότερες εγγυήσεις απ’ όσους θα επιδιώξουν να πάρουν τα σπίτια τους δεν αλλάζει την πραγματικότητα. Δεν έχουν πρόβλημα χρημάτων ή νομιμότητας οι συγκεκριμένες εταιρίες. Και λεφτά έχουν και νομιμότητα τούς δίδεται.

Ο περίφημος κόφτης αυστηροποιείται. Έτσι δείχνει η πρώτη ανάγνωση που καταφέραμε να κάνουμε. Η αλήθεια είναι πως, όπως είπε ο συντονιστής του γραφείου προϋπολογισμού της Βουλής, τα νούμερα δεν βγαίνουν. Κανονικά, ο κόφτης έπρεπε να ενεργοποιηθεί από σήμερα.

Από την μια δεν μας υποχρεώνουν σε ενεργοποίηση του κόφτη, σε περίπτωση θεομηνίας ή φυσικών καταστροφών, από την άλλη, όμως, αποσαφηνίστηκαν σίγουρα τα μαθηματικά. Οι μαθηματικοί τύποι αντικαθιστούν την Κυβέρνηση και τον Υπουργό στην άσκηση φορολογικής πολιτικής.

Όσον αφορά τα ειδικά μισθολόγια οφείλουμε να είμαστε προσεκτικοί. Επιλέγουμε να δεχθούμε τον λόγο του Υπουργού, του οποίου τις προθέσεις δεν αμφισβητούμε και πώς θα καταφέρουμε να βρούμε ισοδύναμα μέχρι τον Σεπτέμβρη.

Είναι δύσκολο να βρούμε ισοδύναμα. Μιλώντας για ισοδύναμα σ’ αυτή την Αίθουσα, πιπιλάμε συνέχεια μία καραμέλα. Φτάσαμε σε σημείο να λέμε στα στελέχη των Ενόπλων Δυνάμεων και στους δικαστές πως θα μάθουν τι μισθό θα παίρνουν τον Ιανουάριο του 2017, τον Σεπτέμβριο του 2016. Αυτή είναι η αλήθεια.

Για την αγορά ενέργειας ένα είναι σίγουρο: η αρνητική εμπειρία του παρελθόντος δεν μας δίδαξε όσα έπρεπε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σε μισό λεπτό ολοκληρώνω.

Πολύ φοβάμαι ότι οι διαδικασίες, οι οποίες προβλέπονται για την απελευθέρωση της αγοράς ενέργειας, δεν εγγυώνται επαρκώς ούτε την ποιότητα των υπηρεσιών ενέργειας ούτε και το κόστος. Η σημερινή τροπολογία περιγράφει ένα δυσκίνητο σύστημα, που δεν απέδωσε και δεν πρόκειται να αποδώσει. Επιπρόσθετα, κρύβει μέσα της, στα ψιλά, και μια ιδιωτικοποίηση. Αν πιστεύαμε ότι θα ρυθμίζαμε την αγορά ενέργειας με τροπολογίες νύκτας, τότε είμαστε καταδικασμένοι να βλέπουμε όνειρα.

Σήμερα είπε ο κ. Τσακαλώτος ότι λήγει το πρώτο κεφάλαιο του αφηγήματος της «πρώτη φορά Αριστεράς».

Δεν είναι έτσι, κύριε Υπουργέ. Το πρώτο κεφάλαιο το κλείσατε, όταν μετατρέψατε το «ΟΧΙ» σε «ΝΑΙ». Το δεύτερο κεφάλαιο το κλείσατε, όταν παραδώσατε τη διοίκηση του ελληνικού τραπεζικού συστήματος. Το τρίτο κεφάλαιο το κλείσατε, όταν παραδώσατε τα σπίτια των Ελλήνων στους γύπες. Το τέταρτο κεφάλαιο είναι ο ΕΝΦΙΑ και η παγιοποίησή του. Το πέμπτο κεφάλαιο είναι η κατάργηση του ΕΚΑΣ. Έχει πολλά κεφάλαια το αφήγημα της πρώτη φορά Αριστεράς. Έχει, ειλικρινά, πολλά κεφάλαια και σπασμένες υποσχέσεις! Χάνετε τα λόγια σας! Τα χάνουμε κι εμείς μαζί σας!

Ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ιωάννη Σαρίδη, ειδικό αγορητή από την Ένωση Κεντρώων.

Προχωρούμε στον κατάλογο ομιλητών και καθώς λείπουν ορισμένοι …

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, οι Κοινοβουλευτικοί πότε βλέπετε να μιλούν;

**ΠΡΟΕΔΡΕΥΩΝ (Αναστάσιος Κουράκης):** Να σας πω. Θα μιλήσουν δύο τουλάχιστον. Έχει ζητήσει τον λόγο ο κ. Παναγιώταρος, αν δεν έχετε αντίρρηση, και μετά θα μιλήσει άλλος ένας ή δύο και θα προχωρήσουμε. Δεν θα αργήσουμε.

**ΙΩΑΝΝΗΣ ΒΡΟΥΤΣΗΣ:** Άρα, μετά από δύο ομιλητές μιλούν οι Κοινοβουλευτικοί.

Κύριε Πρόεδρε, θέλω να με βάλετε πρώτο στην ιεράρχηση των Κοινοβουλευτικών.

**ΠΡΟΕΔΡΕΥΩΝ (Αναστάσιος Κουράκης):** Είναι δεκαπέντε οι ομιλητές, αλλά θα προχωρήσουμε γρήγορα. Όμως, να προχωρήσουμε.

Κύριε Κουτσούκο, έχετε τον λόγο για πέντε λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είμαστε μάρτυρες ενός ακόμα επεισοδίου του σήριαλ «ψηφίζουμε και ξεψηφίζουμε». Βέβαια, το επεισόδιο που είχε τη μεγαλύτερη ακροαματικότητα το ζήσαμε εχθές εδώ στη Βουλή, καθώς ξεψηφίσαμε όλοι μαζί μια σκανδαλώδη διάταξη, που είχε ψηφίσει η Πλειοψηφία, με βάση την οποία μπορούσαν τα πολιτικά πρόσωπα να έχουν offshore.

Σήμερα καλούμαστε να ξεψηφίσουμε ή να διορθώσουμε, ψηφίζοντας ένα μέρος των διατάξεων των δύο μεγάλων πολυνομοσχεδίων, του ασφαλιστικού και του φορολογικού, που ψηφίσαμε την προηγούμενη Κυριακή και την προπροηγούμενη. Και αυτή η διαδικασία αποδεικνύει πόσο ηρωική είναι η διαπραγμάτευση της Κυβέρνησης. Είναι τόσο πολύ ηρωική, που θα σας παρακαλούσαμε, κύριοι Υπουργοί, να μην διαπραγματεύεστε πλέον, γιατί κάθε φορά που διαπραγματεύεστε, τα πράγματα γίνονται χειρότερα.

Προσέξτε, το κάθε κεφάλαιο έχει ένα αφήγημα. Σήμερα ο κ. Τσακαλώτος επανέλαβε το αφήγημα της Κυβέρνησης, απαντώντας στο αφήγημα της Νέας Δημοκρατίας. Όμως, εκείνο που έχει σημασία, για εσάς, είναι ότι το αφήγημα του κάθε κεφαλαίου σας διαψεύδει το προηγούμενο. Όπως, δηλαδή, ο Σεπτέμβρης διέψευσε τον Γενάρη, όπως, δηλαδή, η σκληρή διαπραγμάτευση διέψευσε το πρόγραμμα της Θεσσαλονίκης, έτσι και ο Σεπτέμβρης που θα έρθει θα διαψεύσει τη σκληρή διαπραγμάτευση που λέτε ότι τώρα κάνατε, αλλά στην πράξη τη ζει ο λαός μας και τη ζει όχι στην θεωρία, γιατί από χτες επιπλέον πληρώνει τους πρόσθετους έμμεσους φόρους.

Οι εργαζόμενοι μισθωτοί και συνταξιούχοι βλέπουν στις παρακρατήσεις τους να μειώνεται το πραγματικό εισόδημα, λόγω της μείωσης του αφορολόγητου. Ο Υπουργός, που θα παραιτούνταν, εάν έπεφτε από τα 9.100 ευρώ το αφορολόγητο, επιχείρησε με ένα φύλλο συκής, δηλαδή με την προσθήκη των τέκνων, να καλύψει τη μείωση του αφορολόγητου στα 8.600 ευρώ. Και βλέπουν οι εργαζόμενες γυναίκες ότι δεν έχουν δικαίωμα να κάνουν χρήση της διάταξης περί προστατευόμενων τέκνων.

Θα δουν τώρα οι συνταξιούχοι που έπαιρναν το ΕΚΑΣ ότι φέρνετε μπροστά τις περικοπές, γιατί προφανώς αναγκάστηκε ο Πρωθυπουργός, κάτω από την κατακραυγή, να κάνει μια δήλωση για μη επιστροφή των περικοπών μέχρι του πρώτου εξαμήνου και έτσι θα την πληρώσουν όλοι μαζί το επόμενο διάστημα.

Η σκληρή διαπραγμάτευση του κ. Τσακαλώτου στον κόφτη, που είχε περιγράψει τη διαδικασία ως μια διαδικασία διαβούλευσης με τους δανειστές, ξεψηφίζεται με την τροπολογία που μας έχει καταθέσει σήμερα και γίνεται συμφωνία με τους δανειστές.

Η σκληρή διαπραγμάτευση του κ. Σκουρλέτη, που αναίρεσε τη δική μας πολιτική που θα ξεπουλούσαμε το 30% της ΔΕΗ με τη μικρή ΔΕΗ, σύμφωνα με την τροπολογία που μας έχει φέρει, γίνεται πώληση του 50% της ΔΕΗ, καθώς έχει χρονοδιάγραμμα, το οποίο λέει πώς θα περιορίσει η ΔΕΗ το 50% της παραγωγής και το 50% των πελατών. Δηλαδή, δεν μας φτάνει το διπλό. Το μονό μας φτάνει και μας περισσεύει, κύριε Υπουργέ. Αυτά είναι τα κατορθώματά σας.

Βεβαίως, εμείς που έχουμε καταψηφίσει τις διατάξεις για τα κόκκινα δάνεια, δεν μπορούμε να ψηφίσουμε καμμία από αυτές τις διευκολύνσεις που κάνετε σήμερα στα περιβόητα funds, δηλαδή σε αυτά που αποκαλούσατε εσείς κοράκια.

Είναι φυσικό, επίσης, ότι γίνεται και μια άλλη κοροϊδία ακόμη, σε βάρος των ένστολων, για τους οποίους θα βρίσκαμε διάφορα μέτρα, θα πωλούσαμε κάποιους παλιούς εξοπλισμούς, θα κάναμε κάποιες άλλες περικοπές, για να μην γίνει το πάγωμα των ειδικών μισθολογίων. Και αναγκάζεται η Κυβέρνηση σήμερα να μας φέρει ρύθμιση, που λέει ότι θα πάμε σε αλλαγές, οι οποίες θα έχουν μόνιμο χαρακτήρα. Άρα, μόνιμος κόφτης και στο Υπουργείο Άμυνας και στο Υπουργείο Δημόσιας Τάξης.

Κι εσείς, κύριε Υπουργέ, που εκπροσωπείτε τον κ. Κατρούγκαλο, κοροϊδέψατε τους ελεύθερους επαγγελματίες ότι θα τους δώσετε ένα εφάπαξ. Το μειώνετε περαιτέρω με τη ρύθμιση που φέρατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό.

Θα πρέπει να μας εξηγήσετε, κύριε Πετρόπουλε και κύριοι Υπουργοί των συλλογικοτήτων της Αριστεράς, τι σας βλάφτει το Διοικητικό Συμβούλιο του Μετοχικού Ταμείου Πολιτικών Υπαλλήλων, που δεν μπορεί πλέον να εισηγείται το ποσοστό αναπλήρωσης και δίνετε αυτήν την εξουσιοδότηση να το αποφασίζει ένας. Ενός ανδρός αρχή, ο πρόεδρος, δηλαδή. Αυτά είναι τα οράματα της Αριστεράς; Με αυτά γαλουχήσατε γενιές και γενιές αγωνιστών, που υπερασπίστηκαν αυτές τις ιδέες, για να έρχεστε σήμερα εδώ να τις καταρρακώνετε με αυτόν τον τρόπο;

Η μόνη τροπολογία που θα ψηφίσουμε, κύριε Πρόεδρε, είναι αυτή που αναφέρεται στην παράταση των ΦοΔΣΑ. Να πω μια κουβέντα, γιατί ο Πύργος έχει βρωμίσει και γίνεται μια προσπάθεια εκεί από την τοπική αυτοδιοίκηση να βρεθεί μια λύση. Χαιρετίζουμε έστω αυτήν τη μικρή παράταση.

Κατά τα υπόλοιπα, καταψηφίζουμε με σθένος.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κουτσούκο.

Τον λόγο έχει ο Υπουργός Εθνικής Άμυνας κ. Πάνος Καμμένος, για πέντε λεπτά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, λαμβάνω τον λόγο ως Πρόεδρος των Ανεξαρτήτων Ελλήνων, για να διατυπώσω τις θέσεις μας σχετικά με τα ειδικά μισθολόγια, όχι όσον αφορά το Υπουργείο Εθνικής Άμυνας, το οποίο εξήγησα.

Κι επειδή άκουσα τον κ. Δαβάκη να έχει ενστάσεις, θέλω να πω πραγματικά ότι δεν καταλαβαίνω την αγωνία της Νέας Δημοκρατίας και την αλλαγή της στάσεώς τους. Κάποτε η Νέα Δημοκρατία κατήγγειλε τον Γιάννο Παπαντωνίου για τη σύμβαση των NH90, για τα τριακόσια εκατομμύρια SWAP, τα οποία υποκρύπτουν μίζα.

**ΓΙΑΝΝΗΣ ΚΟΥΤΣΟΥΚΟΣ:** …(δεν ακούστηκε)

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Αντιλαμβάνομαι ότι το ΠΑΣΟΚ έχει πόνο. Αντί, όμως, το ΠΑΣΟΚ να υπερασπίζεται τον εαυτό του και τις κυβερνήσεις του, βλέπω να το υπερασπίζεται η Νέα Δημοκρατία. Ε, λοιπόν να το ξέρετε, δεν…

**ΑΝΔΡΕΑΣ ΛΟΒΕΡΔΟΣ:** Μπορείτε να μη λέτε τη λέξη ΠΑΣΟΚ στο λεξιλόγιό σας;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δεν μπορώ.

**ΑΝΔΡΕΑΣ ΛΟΒΕΡΔΟΣ:** Γιατί;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας- Πρόεδρος των Ανεξαρτήτων Ελλήνων):** Θα σας πω γιατί, κύριε Λοβέρδο. Είμαι εδώ από το 1993. Το 1993, όταν μιλούσα για τον Τσοχατζόπουλο και τα TOR - M1…

**ΑΝΔΡΕΑΣ ΛΟΒΕΡΔΟΣ:** Εμείς τους στείλαμε αυτούς.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εσείς λέγατε ότι αποτελεί μνημείο ηθικής. Όταν μιλούσαμε για τα υποβρύχια, εσείς ουρλιάζατε.

**ΓΙΑΝΝΗΣ ΚΟΥΤΣΟΥΚΟΣ:** ...(δεν ακούστηκε)

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ο κ. Κουτσούκος από πίσω, ως Βουλευτής, δέχθηκε τότε και υποστήριζε ότι οι αριθμοί λογαριασμών που έπαιρναν τις μίζες ήταν αριθμοί τηλεφώνων!

**ΓΙΑΝΝΗΣ ΚΟΥΤΣΟΥΚΟΣ:** Όχι, κύριε! Αφήστε τα αυτά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Βγαίνατε και υπογράφατε την εντιμότητα του Παπαντωνίου, του Τσοχατζόπουλου και όσων πέρασαν, των ήδη προφυλακισμένων, όλων των γενικών γραμματέων του Υπουργείου Εθνικής Άμυνας. Εσείς καταδικαστήκατε και μπήκατε κάποτε, όπως έλεγε ο Ανδρέας, στο χρονοντούλαπο της ιστορίας.

**ΓΙΑΝΝΗΣ ΚΟΥΤΣΟΥΚΟΣ:** …(δεν ακούστηκε).

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Το δέχεστε ότι μπήκατε στο χρονοντούλαπο της ιστορίας, ε; Τέλος πάντων.

Εκείνοι οι οποίοι αντιστάθηκαν από την πρώτη στιγμή βρέθηκαν εκτός ΠΑΣΟΚ. Kαι θέλω να αποτίσω φόρο τιμής στον Γιώργο Παναγιωτακόπουλο, ο οποίος έφυγε από τη ζωή και ο οποίος πάντα αντιστάθηκε σε τέτοιου είδους λογικές, γιατί υπήρχαν κι έντιμοι άνθρωποι. Όπως υπήρχαν έντιμοι άνθρωποι, σαν τον Δημήτρη Βουνάτσο, σαν τον Κώστα Μπαντουβά, σαν τον Παναγιώτη Σγουρίδη, του πατριωτικού ΠΑΣΟΚ, οι οποίοι ποτέ δεν συνέπλευσαν με τέτοιου είδους πολιτικές, που ακολούθησε ιδιαίτερα η κυβέρνηση Σημίτη.

Όμως, η Νέα Δημοκρατία, η οποία τα κατήγγειλε τότε, σήμερα αρχίζει να απορεί πώς θα πάρουμε από τους κωδικούς των 6900, που αφορά τέτοιου είδους συμβάσεις, για να τους πάμε στα ειδικά μισθολόγια, για να εφαρμοστεί η απόφαση να μη μειωθούν περαιτέρω οι μισθοί των στρατιωτικών. Σας λέω ότι θα το κάνουμε, όπως έχετε κάνει επανειλημμένως μεταφορές κωδικών μέσα στο Υπουργείο Εθνικής Άμυνας.

Βεβαίως, υπάρχουν και άλλες εξοικονομήσεις που αφορούν ρουσφέτια. Δεν φυλάγεται η Καλαμάτα από τον Ομέρ Βρυώνη, για να έχει στρατεύματα για να ικανοποιούν το γραφείο του κ. Σαμαρά. Δεν χρειάζεται να πληρώνουμε εκατοντάδες χιλιάδες ευρώ, για να έχουμε ανοιχτές μονάδες, οι οποίες το μόνο που εξυπηρετούν είναι τοπικά συμφέροντα.

Και βεβαίως, στα εξοπλιστικά υπάρχουν κι άλλοι κωδικοί για τους 6900. Υπάρχουν οι κωδικοί εκείνων που δεν θα εκταμιεύουν λεφτά, αλλά που θα παίρνουνε πίσω τα κλεμμένα από τις εταιρείες που καταδικάστηκαν τελεσίδικα στη Γερμανία και αποδέχονται το ότι δωροδοκήσαν στην Ελλάδα πολιτικούς και μέλη των επιτροπών. Και σήμερα, προκειμένου να μπορούν να συμμετέχουν στους διαγωνισμούς, έρχονται και λένε: «Θέλουμε να δώσουμε πίσω τα κλεμμένα». Και το ξέρετε ότι υπάρχουν τέτοιες εταιρείες.

Σταματήστε πια να είστε ο συνήγορος υπεράσπισης του ΠΑΣΟΚ. Επιτέλους! Υπάρχουν και άνθρωποι μέσα σε αυτή την παράταξη οι οποίοι βρεθήκαν εκτός πολιτικής και δεν συμβιβάστηκαν, όπως ο Σπήλιος Σπηλιωτόπουλος. Υπάρχουν κι άνθρωποι που δεν γονάτισαν και που δεν δέχτηκαν την πορεία του Σαμαρά να μετατρέψει ένα κόμμα της Νέας Δημοκρατίας σε συνήγορο υπεράσπισης του ΠΑΣΟΚ και του κ. Βενιζέλου.

Πάμε εν συνεχεία για τα άλλα Υπουργεία, γιατί αυτό αφορά βεβαίως και τους δικαστικούς, αφορά και τους αστυνομικούς και τους λιμενικούς, αφορά και τους πυροσβέστες. Υπάρχουν τρόποι εξοικονομήσεως των χρημάτων. Κάθισα σε αυτή την θέση ως Πρόεδρος των Ανεξάρτητων Ελλήνων για να επαναλάβω προτάσεις που εμείς έχουμε κάνει και δεν τις έχουμε προτείνει εμείς. Έχουμε υιοθετήσει προτάσεις των ίδιων των ενώσεων, των ενώσεων δικαστών και εισαγγελέων.

Πρώτη πρόταση, όσον αφορά τους δικαστικούς: Αποποινικοποίηση ήσσονος σημασίας πλημμελημάτων, όπως παραβιάσεις του Κώδικα Οδικής Κυκλοφορίας, υγειονομικών και άλλων παραβάσεων ειδικού ποινικού νόμου και αντικατάστασή τους με διοικητικά πρόστιμα. Για ποιο λόγο αυτή τη στιγμή να έχουμε δικαστήρια, τα οποία έχουν συγχωνευτεί με τέτοιου είδους αποφάσεις, να μην έχουμε γρηγορότερη απονομή της ποινικής δικαιοσύνης και σημαντικά έσοδα για το δημόσιο και να καταδικάζουμε έναν για τροχαία παράβαση με τρεις μήνες φυλακή που δεν την πληρώνει ποτέ.

Αντί, λοιπόν, να είναι τρεις μήνες φυλακή, να αντικατασταθεί αυτό με ένα πρόστιμο διοικητικό, το οποίο θα είναι ανάλογο της επιβολής της ποινής. Πέντε ευρώ την ημέρα είναι η ποινή φυλακίσεως, πέρα από τις προσαυξήσεις. Πόσα εκατοντάδες χρόνια φυλακή πέφτουν μόνο κάθε μέρα από το Πρωτοδικείο. Αυτά τα λεφτά μπορούν να μπαίνουν σε ειδικό λογαριασμό και να καλύψουν τις ανάγκες για την εφαρμογή της αποφάσεως του Συμβουλίου της Επικρατείας για τους δικαστές.

Σε όλα τα πλημμελήματα αρμοδιότητας μονομελούς πλημμελειοδικείου να επιβάλλεται μόνο χρηματική ποινή και όχι φυλάκιση. Θα έχουμε αποσυμφόρηση των φυλακών, αύξηση των δημοσίων εσόδων.

Και βεβαίως, μπορούμε να εμπλέξουμε σε αυτού του είδους τα αδικήματα που εμπλέκεται και η Ελληνική Αστυνομία και το Λιμενικό Σώμα, αντίστοιχα έσοδα για το προσωπικό της Ελληνικής Αστυνομίας και του Λιμενικού Σώματος.

Μπορούμε να ενισχύσουμε και τα ταμεία των δικηγόρων, που έχουν κι αυτοί τεράστια ζημία ή να υποστούμε τέτοιου είδους πρωτοβουλίες. Στα εγκλήματα της φοροδιαφυγής άνω των 200.000 ευρώ και στα εγκλήματα της διαφθοράς να μην επιτρέπεται ούτε μετατροπή ούτε αναστολή ποινής για κανέναν. Είδαμε να προσέρχονται και να πληρώνουν κάποιοι.

Είδαμε κάποιους, οι οποίοι, μόλις έπεσε η ποινή, ήρθαν και τα βρήκαν και τα πεντακόσια χιλιάρικα και τα τρία και τα τέσσερα εκατομμύρια.

Οι μεγαλοοφειλέτες του δημοσίου θα πληρώσουν τα χρέη τους και θα παταχθεί ριζικά το φαινόμενο της φοροδιαφυγής και της διαφθοράς.

Η τέταρτη πρόταση αφορά το Υπουργείο Προστασίας του Πολίτη. Να ληφθεί μέριμνα, ώστε να διατεθούν οι αναγκαίες αστυνομικές δυνάμεις για την εκτέλεση των επί μακρού χρόνου διαστήματος ανεκτέλεστων δικαστικών αποφάσεων. Με αυτά τα χρήματα, και τα ταμεία του δημοσίου θα ενισχυθούν και μπορεί ένα ποσοστό απ’ αυτά να πηγαίνει στα ταμεία του Υπουργείου Προστασίας του Πολίτη και, βεβαίως, θα γίνει πιο αποτελεσματική η απονομή της δικαιοσύνης και η είσπραξη των δημοσίων εσόδων. Αντίστοιχα μέτρα μπορεί να παρθούν σε όλα τα Υπουργεία.

Υπάρχουν δυνατότητες τεράστιες μέχρι τον Σεπτέμβριο όλα αυτά να τα θεσμοθετήσουμε, κυρίες και κύριοι συνάδελφοι. Όσον αφορά το Υπουργείο Εθνικής Άμυνας, εμείς θα τα παρουσιάσουμε πολύ πιο νωρίς και είμαστε ανοιχτοί και σε διάλογο και σε προτάσεις, για να μπορέσουμε να εξασφαλίσουμε οι άνθρωποι αυτοί των λεγόμενων ειδικών μισθολογίων, που έχουν υποστεί τη μεγαλύτερη μείωση σε μισθούς, αλλά και σε συντάξεις, να μπορούν, επιτέλους, ν’ αναπνεύσουν.

Αυτό αποτελεί επιλογή της Κυβέρνησης ΣΥΡΙΖΑ–Ανεξάρτητων Ελλήνων. Είναι δέσμευση του ίδιου του Πρωθυπουργού κι εμείς αυτήν τη δέσμευση θα την κρατήσουμε.

Δώσαμε τεράστια μάχη και η μάχη δεν έχει να κάνει μόνο με την ασκούμενη πολιτική, αλλά έχει να κάνει και με εκείνα τα συμφέροντα, που έχουν βρει την εύκολη λύση, να μην πληρώσουν οι εταιρείες εξοπλισμών, να μην πληρώσουν οι μεγαλοεργολάβοι, να μην πληρώσουν εκείνοι που έχουν κάνει φοροδιαφυγή και να πληρώνει πάντα εκείνος που δεν μπορεί να διαμαρτύρεται είτε είναι στρατιωτικός είτε είναι δικαστής είτε είναι αστυφύλακας είτε είναι πυροσβέστης είτε είναι λιμενικός.

Τελείωσε αυτή η ιστορία. Αρκετά πλήρωσαν και είμαστε υποχρεωμένοι να εφαρμόσουμε τις αποφάσεις του Ανώτατου Συνταγματικού Δικαστηρίου, χωρίς να επιβαρύνουμε άλλο τον ελληνικό λαό από τους ίδιους τους προϋπολογισμούς των Υπουργείων. Θα αποδείξουμε ότι μπορούμε και θα το κάνουμε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Κύριε Δαβάκη, έχει ζητήσει τον λόγο ο κ. Κουτσούκος επί προσωπικού και αμέσως μετά θα λάβετε τον λόγο.

Σας ακούμε, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Για την οικονομία του χρόνου, κύριε Πρόεδρε, δεν εξαντλώ το λεπτό που θα τεκμηρίωνα, γιατί ζητάω τον λόγο επί προσωπικού. Είναι καταφάνερο. Μπαίνω, λοιπόν, κατευθείαν στο θέμα.

Ο κ. Καμμένος, ο Υπουργός Εθνικής Άμυνας της Κυβέρνησης, έχει πάρα πολύ θράσος, διότι εγκαλεί εμένα ο άνθρωπος που υποστήριξε και υπερψήφισε τη διάταξη που ξεπλένει τους πολιτικούς που διαθέτουν offshore και δεν μας λέει και για ποιους το έκανε.

Σε ό,τι αφορά την καταγγελία που έκανε, ότι εγώ είπα ή υποστήριξα ότι οι λογαριασμοί των offshore του κ. Τσοχατζόπουλου ήταν αριθμοί τηλεφώνων, δεν έχει καμμιά σχέση με το πρόσωπό μου ούτε συμμετείχα ούτε γνωρίζω κάτι τέτοιο.

Όμως, πρέπει να ξέρει και ο ίδιος, αλλά και ο ελληνικός λαός, ότι αν ο κ. Τσοχατζόπουλος είναι στη φυλακή, αυτό έχει να κάνει με τις αποφάσεις που εμείς πήραμε και με τους νόμους, τους οποίους ψηφίσαμε, τους οποίους δεν τους έχει ψηφίσει ο κ. Καμμένος. Τότε θυμίζω ότι ανήκε στη Νέα Δημοκρατία. Είναι δυστύχημα ότι μόνο ο κ. Τσοχατζόπουλος είναι στη φυλακή. Οι άλλοι έχουν αποφυλακιστεί.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Αναφέρθηκε στο όνομα ενός αγωνιστή της παράταξης, που θα τον κηδέψουμε σήμερα. Θεωρώ ότι το έκανε σκόπιμα. Δεν θεωρώ ότι το έκανε για να τον τιμήσει, διότι μακαρίτης ο Παναγιωτακόπουλος, ο σύντροφός μας, είναι σε αυτούς που καθύβριζε ο κ. Καμμένος.

Όμως, εμείς ως παράταξη, είμαστε περήφανοι γι’ αυτούς τους αγωνιστές, γιατί διώξαμε τους εξωμότες και τους επίορκους. Και είμαστε περήφανοι και για τον Γιώργο που κηδεύουμε σήμερα και για τον Γεννηματά και για τη Μελίνα και για τον Μόραλη και για χιλιάδες άλλους αγωνιστές που έδωσαν τη μάχη στο Κοινοβούλιο, στην αυτοδιοίκηση, στα συνδικάτα, παντού. Είμαστε περήφανοι γι’ αυτούς.

**ΠΡΟΕΔΡΕΥΩΝ (Αναστάσιος Κουράκης):**Ευχαριστούμε, κύριε Κουτσούκο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, μην το κάνουμε πινγκ-πονγκ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Πρέπει να απαντήσω.

**ΠΡΟΕΔΡΕΥΩΝ (Αναστάσιος Κουράκης):** Έχετε τον λόγο για τριάντα δευτερόλεπτα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Σε λίγο θα βγει ο κ. Τσοχατζόπουλος να μας πει ότι ο ίδιος ψήφισε νόμους για την προφυλάκισή του.

**ΓΙΑΝΝΗΣ ΚΟΥΤΣΟΥΚΟΣ:** Εμείς το ψηφίσαμε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ακούστε κάτι. Αναφέρατε ονόματα, τα οποία θα τρίζουν αυτήν τη στιγμή, όταν σκεφτούν ότι το ΠΑΣΟΚ κατήντησε χειροκροτητής του Βορίδη και του Γεωργιάδη.

(Γέλωτες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Ο κ. Δαβάκης έχει τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Την κυρία την είχα στην ΟΝΝΕΔ, εν τω μεταξύ!

**ΑΘΑΝΑΣΙΟΣ ΔΑΒΑΚΗΣ:** Μπορώ να μιλήσω;

**ΠΡΟΕΔΡΕΥΩΝ (Αναστάσιος Κουράκης):** Ακούμε τον κ. Δαβάκη.

Σας παρακαλώ όλους!

**ΑΘΑΝΑΣΙΟΣ ΔΑΒΑΚΗΣ:** Ο κύριος Υπουργός Εθνικής Αμύνης ανεφέρθη στο πρόσωπό μου. Κατά την τοποθέτησή μου, ζητώ να καταθέσει τους σχετικούς κωδικούς σχετικά με το άρθρο που θα ψηφίσετε σε λίγο, κύριε Υπουργέ, που ομιλεί για «παρεμβάσεις ισοδύναμης καθαρής εξοικονόμησης δαπανών μόνιμου χαρακτήρα», δηλαδή κωδικούς μισθοδοσίας.

Τα ισοδύναμα πρέπει να είναι μόνιμου χαρακτήρα, όπως όλοι συνάγουν. Έχετε και τον παρακαθήμενο, τον κ. Τσακαλώτο, που μπορεί να το επιβεβαιώσει αυτό.

Εγώ έθεσα τρία απλά ερωτήματα: Ποιοι είναι αυτοί οι κωδικοί, τους αριθμούς, αφού τους έχουμε βρει και εάν θα αφορούν μισθολογικές περικοπές, αφού λέει «μονίμου χαρακτήρα». Επίσης, εάν έχετε τη σύμφωνη γνώμη του Υπουργείου Οικονομικών.

Δεν αμφισβητώ τις προθέσεις σας, αλλά εάν είναι τόσο απλά τα πράγματα, όπως λέτε, θα μπορούσατε να κάνετε το ίδιο από διάφορους κωδικούς, εξοπλιστικά, πυρομαχικά και όλα αυτά που λέτε και για το θέμα της απόδοσης του άλλου 50% από το Συμβούλιο της Επικρατείας, αντί να στέλνετε επιστολές, των οποίων το κίνητρο δεν αμφισβητώ στον Υπουργό Οικονομικών για να γίνει δεκτό.

Άρα, λοιπόν, «αδειάζεστε» από τον Υπουργό Οικονομικών.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εγώ τον «άδειασα»;

**ΑΘΑΝΑΣΙΟΣ ΔΑΒΑΚΗΣ:** Ναι, κύριε Υπουργέ, έτσι είναι. Τον «αδειάσατε», με την έννοια ότι μπορεί να θέλει, αλλά δεν τον αφήνετε. Άρα, εφόσον θέλω αλλά δεν με αφήνουν, δεν λέω αυτά που λέω μέσα σε αυτή την Αίθουσα.

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ:** Αυτή είναι η πραγματικότητα. Αλλιώς, θα παρακαλούσα να καταθέσετε τώρα στη Βουλή τους συγκεκριμένους κωδικούς, τους οποίους ως «μόνιμου χαρακτήρα και ισοδύναμης εξοικονόμησης» θα φέρετε έως το τέλος Σεπτεμβρίου ως αντιστάθμισμα, για να μην κοροϊδεύουμε με τη λογική του «βαράτε σανό», του παλαιού αυτού εμβατηρίου του ιππικού, τους Έλληνες στρατιωτικούς και τα εν ενεργεία και εν αποστρατεία στελέχη.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ο κ. Καμμένος έχει τον λόγο και ολοκληρώνεται αυτή η συνδιαλλαγή.

**ΑΘΑΝΑΣΙΟΣ ΔΑΒΑΚΗΣ:** Να ρωτήσει τον κ. Τσακαλώτο!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Ακούστε, σε αυτή την Κυβέρνηση δεν «αδειάζει» κανείς κανέναν. Μου θυμίζει κάτι σκανδαλοθηρικά περιοδικά που γράφουν ότι το τάδε ζευγάρι χωρίζει κλπ. Εμείς δεν χωρίζουμε! Θα πορευτούμε μαζί μέχρι το τέλος. Τα δύσκολα τα περάσαμε, τώρα έρχονται τα εύκολα, έρχονται οι καλές μέρες.

Δεν καταφέρατε να μας χωρίσετε εκεί που τα πράγματα ήταν δύσκολα. Τώρα τα πράγματα έχουν έρθει σε σημείο, χάρη στις προσπάθειες αυτής της Κυβέρνησης, που να μπορεί ο ελληνικός λαός να δει αποτελέσματα από αυτή την πολιτική την οποία ασκήσαμε και καλύτερες μέρες.

Λοιπόν, κύριε Δαβάκη, σας διαβεβαιώ ότι με τον κ. Τσακαλώτο είμαστε σε πλήρη συνεννόηση και ότι δεν έχουμε καμία κόντρα. Ούτε αυτή η Κυβέρνηση έκανε ποτέ αυτό που έκαναν προηγούμενες κυβερνήσεις, να ρίχνει ο ένας τον άλλον και να εξαπατούν τον ελληνικό λαό.

Το Υπουργείο Οικονομικών ξεκαθάρισε στη συμφωνία αυτή ότι θα πρέπει να υπάρχουν μειώσεις από ετήσιους προϋπολογισμούς για το 2017 και το 2018, που αναφέρετε, με πάγια στοιχεία.

Δεν λέει πουθενά τη λέξη «μείωση μισθών».

**ΑΘΑΝΑΣΙΟΣ ΔΑΒΑΚΗΣ:** Λέει «μόνιμου χαρακτήρα». Αυτό είναι η μισθοδοσία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Δεν είναι μισθοδοσία.

Να σας πω ένα παράδειγμα: Το να κλείσουμε τρία στρατόπεδα, τα οποία ήταν μόνο και μόνο για λόγους θεαθήναι και εξυπηρέτησης ρουσφετιών, δεν είναι μείωση των εξόδων;

**ΑΘΑΝΑΣΙΟΣ ΔΑΒΑΚΗΣ:** Ποια θα κλείσετε;

**ΠΡΟΕΔΡΕΥΩΝ (Αναστάσιος Κουράκης):** Μην κάνουμε διάλογο όμως έτσι, κύριε Υπουργέ!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Όταν θα έρθει η ώρα, θα τα δείτε με κωδικούς.

Το 2017 και 2018 υπάρχουν ανειλημμένες εξοπλιστικές υποχρεώσεις από το παρελθόν -και μάλιστα δεν πάνε μέχρι το 2018 αλλά μέχρι το 2022- που αφορούν συγκεκριμένα προγράμματα, στα οποία υπάρχει διαφθορά. Έχουν καταδικαστεί τελεσίδικα για δωροδοκίες.

Αυτά τα λεφτά ούτε το 2017 θα τα πάρουν οι εταιρείες ούτε το 2018 ούτε το 2019 ούτε το 2020. Αντιλαμβάνεστε, λοιπόν, ότι από παλιά προγράμματα έχουμε τη δυνατότητα να μειώσουμε αρκετά τους κωδικούς 6900 περί προμηθειών.

Το τρίτο θέμα στο οποίο αναφερθήκαμε ήταν οι μειώσεις εξόδων, αλλά και σε έσοδα, τα οποία θα έρθουν και αφορούν την εκμετάλλευση περιουσίας αξίας 34 εκατομμυρίων ευρώ του Υπουργείου Εθνικής Άμυνας.

Ήταν χρήματα του ελληνικού λαού και των Ενόπλων Δυνάμεων τα οποία βρίσκονταν σε ακινησία. Τα χρησιμοποιούσαν οι πολιτικοί, για να κάνουν κάνα ρουσφέτι, να «δώσουμε σε κάνα δήμαρχο κάνα στρατόπεδο», να «πάρουμε καμμιά ψήφο στις εκλογές».

Εδώ τι λέμε; Ότι αυτή η περιουσία του Υπουργείου Εθνικής Άμυνας δεν πρόκειται να πουληθεί, αλλά θα ενοικιαστεί για πολλά χρόνια, με την προϋπόθεση ότι θα υπάρχουν επενδύσεις, θα εισπράττουμε το 5% επί της αντικειμενικής αξίας κάθε χρόνο για ενενήντα εννέα χρόνια –μόνιμα, λοιπόν, έσοδα- και αυτό θα γίνει με διαγωνιστική διαδικασία ανοιχτή στο διαδίκτυο, όπου θα υπάρχουν όλες οι προϋποθέσεις, ώστε να μην μπορεί να αμφισβητηθεί από κανέναν.

Τέλος, θα ήθελα να σας πω ότι εμείς δεν θέλουμε στην άμυνα να έχουμε αντιπαράθεση. Ελάτε μαζί μας στο Υπουργείο, να σας εξηγήσουμε και τους κωδικούς, να ακούσουμε και τις δικές σας απόψεις και να μπορέσουμε επιτέλους να φτάσουμε στο σημείο, τους προϋπολογισμούς της άμυνας να τους ψηφίζει το σύνολο της Βουλής των Ελλήνων, γιατί αυτό δεν αφορά ούτε ένα ούτε δύο κόμματα. Αφορά τον ελληνικό λαό και την εθνική του άμυνα.

**ΠΡΟΕΔΡΕΥΩΝ (Αναστάσιος Κουράκης):** Πολύ ωραία.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Γεωργιάδη, έχετε τον λόγο για ένα λεπτό.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Μου έκανε την τιμή ο Υπουργός Εθνικής Αμύνης, ο κ. Καμμένος να αναφερθεί στο πρόσωπό μου με απαξιωτικό, προφανώς, τρόπο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Είπα ότι «τον χειροκροτάει το ΠΑΣΟΚ».

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Θέλω, κύριε Υπουργέ, να σας πω το εξής: Έχετε διαβάσει καθόλου τι έλεγαν οι του ΣΥΡΙΖΑ για εσάς; Ξέρετε πώς σας αποκαλούσε ο κ. Παπαδημούλης; Υπάρχει ακόμα αναρτημένο tweet του στο διαδίκτυο, που λέει ότι «μόνο παρανοϊκοί θα μπορούσαν να πουν ποτέ ότι ο ΣΥΡΙΖΑ θα συνεργαζόταν με έναν χουντοφασίστα σαν τον Καμμένο». Και εσείς κάθεστε στα ίδια υπουργικά έδρανα με αυτούς.

Ξέρετε, κύριε Υπουργέ Εθνικής Αμύνης, που είστε και της παραδόσεως και της εθνικής συνειδήσεως, ότι στηρίζετε μία Κυβέρνηση που μέλος της, ο κ. Φίλης θέλει να απαγορεύσει στα παιδιά να μάθουν αρχαία ελληνικά και είπε ότι είναι παρά φύσιν να μαθαίνεις αρχαία ελληνικά; Το ξέρετε καθόλου; Ή θα μας λέτε συνέχεια για τον Τσοχατζόπουλο; Το είπατε για τον Τσοχατζόπουλο. Μπήκε στη φυλακή ο Τσοχατζόπουλος. Για τα παιδιά μας, που δεν θα μαθαίνουν αρχαία ελληνικά με αυτήν την Κυβέρνηση έχετε πει ποτέ τίποτα; Δεχθήκατε τον κ. Λιάκο, που λέει ότι δεν είμαστε Έλληνες, εσείς, ο Καμμένος, ο πατριώτης, ως πρόεδρο της Επιτροπής Εθνικής Διαλόγου για την Παιδεία και έχετε, κύριε Υπουργέ, τα μούτρα να μας κάνετε και υποδείξεις;

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, αυτά είναι επί προσωπικού; Σας παρακαλώ ολοκληρώνετε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Μη μας κάνετε υποδείξεις. Δεν έχετε τα μούτρα!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, μην το κάνουμε όμως…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Δεν μπορώ να μην απαντήσω. Μισό λεπτό χρειάζομαι, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ορίστε, έχετε τον λόγο για μισό λεπτό.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ο κ. Παπαδημούλης μάς μπέρδεψε μάλλον εμάς τους δυο και έκανε το tweet!

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Α, έτσι; Μας μπέρδεψε! Για σας το έγραψε, πάντως!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ακούστε, όσον αφορά τα θέματα που έχουν να κάνουν με τις διαφορές που έχουμε με το συγκυβερνών κόμμα –και είναι διαφορετικές οι απόψεις μας σε πολλά θέματα-, να ξέρετε ότι και τα συζητούμε και εκεί όπου υπάρχουν ενστάσεις τις θέσεις μας τις λέμε ξεκάθαρα και υπερψηφίζουμε ή καταψηφίζουμε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Και μετά το στηρίζετε!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Στα θέματα, λοιπόν, των αρχαίων ελληνικών εκφράσαμε την άποψή μας και όταν θα έρθει η ώρα να ψηφίσουμε, θα το δείτε. Όσον αφορά τα θέματα των θρησκευτικών, έχουμε τις δικές μας απόψεις και ο ΣΥΡΙΖΑ τις δικές του. Δεν είμαστε το ίδιο κόμμα. Είμαστε δύο διαφορετικά κόμματα, τα οποία αποφασίσαμε να πάμε μαζί σε μια προσπάθεια να αλλάξουμε την πατρίδα μας. Ο ένας σέβεται τις απόψεις του άλλου και τις σέβεται απόλυτα και οτιδήποτε…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Και εμείς με το ΠΑΣΟΚ το ίδιο τότε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ακούστε, εγώ δεν έχω τον κ. Βενιζέλο να υπερασπίζομαι.

**ΠΡΟΕΔΡΕΥΩΝ (Αναστάσιος Κουράκης):** Ας μην προχωρήσουμε πολύ, κύριε Υπουργέ. Έχουμε καθυστερήσει.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Να ξέρετε, λοιπόν, ότι παραμένοντας στην Κυβέρνηση δεν σημαίνει ότι ο ένας σέβεται απόλυτα τις απόψεις του άλλου. Τις σεβόμαστε και να τις ακούμε και να διαλεγόμαστε μαζί. Όταν έρχεται η ώρα να αποφασίσουμε, συναποφασίζουμε και μάλιστα, τα βρίσκουμε. Θα σας «χαλάσουμε τη σούπα»! Θα συνεχίσουμε να τα βρίσκουμε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Εσείς, κύριε Υπουργέ, θα πάτε με το παιδί σας να υπογράψετε το σύμφωνο του κ. Φίλη;

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον κ. Παναγιώταρο, Κοινοβουλευτικό Εκπρόσωπο της Χρυσής Αυγής.

Κύριε Παναγιώταρε, έχετε τον λόγο για πέντε λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Καλό θα ήταν, αυτό το συνεργείο, το συμπαθέστατο, το οποίο τρυπάει εδώ και πολλή ώρα και κάνει θόρυβο στη Βουλή, να μην το έκανε. Γνωρίζουν όλοι ότι η Βουλή έχει μετατραπεί σε γιαπί εδώ και πολύ καιρό. Αμμοχάλικο και διαλυμένα είναι όλα.

Να χαιρετίσουμε και την απόφαση του Γερμανικού Κοινοβουλίου, που αναγνώρισε τη Γενοκτονία των Αρμενίων και ευχόμεθα να πράξουμε και εμείς τα ίδια και φυσικά, διάφοροι Υπουργοί να μάθουν επιτέλους και για τη Γενοκτονία των Ποντίων, που την αρνούνται ακόμα και τώρα και στελέχη κ.λπ..

Κατ’ επιταγήν των «νταβατζήδων» σας και όχι των δικών μας, όπως εσείς λέγατε μέχρι να γίνετε συγκυβέρνηση, προσαρμόσατε σε απλές κυρώσεις συμβάσεων σοβαρότατες, σημαντικότατες τροπολογίες, που είναι προέκταση του εθνοκτόνου πολυνομοσχεδίου που ψηφίσατε πριν από λίγες ημέρες. Επειδή, μάλιστα, το είχατε «προχειροφέρει», φέρατε τώρα τις λεγόμενες «βελτιώσεις», προκειμένου να πάρετε την πολυπόθητη δόση σας, για μία ακόμα φορά.

Βέβαια, θα θέλαμε να μας πει κάποια στιγμή ο Υπουργός Οικονομικών ή κάποιος άλλος από τα επτά, οκτώ ή δέκα δισεκατομμύρια ευρώ που είναι να πάρετε με τη δόση, πόσα θα μείνουν στην πατρίδα μας για την πολυπόθητη ανάπτυξη, που τόσο πολύ την ευαγγελίζεστε, μετά τα μέτρα τα οποία ψηφίσατε. Πριν από το Πάσχα είχατε πει –είναι εδώ ο Υπουργός κ. Καμμένος- ότι μετά τη Λαμπρή βγαίνουμε από τα μνημόνια. Η Λαμπρή πέρασε, θα έρθει και το τριήμερο του Αγίου Πνεύματος, θα έρθει και ο Δεκαπενταύγουστος και από τα μνημόνια δεν πρόκειται να έχουμε βγει.

Επίσης, συμφωνούμε με τα όσα είπε ο κ. Καμμένος για τη Νέα Δημοκρατία. Είπε «γιατί αγωνιάτε τόσο πολύ;» και ότι κατανοείτε όλα αυτά τα μέτρα τα οποία έρχονται. Το πρόβλημα είναι ότι κι εσείς ακριβώς τα ίδια πράττετε, οπότε κι εμείς θα έπρεπε να κατανοήσουμε τους υπόλοιπους Έλληνες, που δεν μπορούν να κατανοήσουν τίποτα απ’ όλα αυτά που συμβαίνουν εντός και εκτός Κοινοβουλίου.

Ας αναφερθούμε στις τροπολογίες, που η κάθε μία εξ αυτών ξεχωριστά θα μπορούσε να είναι ένα νομοσχέδιο.

Με την τροπολογία με γενικό αριθμό 466 και ειδικό αριθμό 28, μειώνεται από πέντε σε τέσσερις μήνες ο απαιτούμενος χρόνος, προκειμένου η ΔΕΗ να ξεπουληθεί. Περί αυτού πρόκειται. Τώρα, αν θα ξεπουληθεί το 20%, το 30%, το 40% ή το 50%, εμάς μας αφήνει παγερά αδιάφορους, γιατί εμείς μένουμε σταθεροί στη θέση μας ότι η ΔΕΗ και οι άλλες υπηρεσίες κοινής ωφελείας δεν θα έπρεπε ποτέ να ιδιωτικοποιηθούν, αλλά θα έπρεπε να είναι υπό στιβαρό κρατικό έλεγχο γιατί είναι εθνικής σημασίας και επειδή ο ελληνικός λαός έχει δώσει τρισεκατομμύρια ευρώ για τις υποδομές της ΔΕΗ. Κάποτε και ο Σημίτης έτσι ξεκίνησε με τον ΟΤΕ, κομμάτι-κομμάτι και εν τέλει αποκρατικοποιήθηκε, χωρίς να καταλάβει ποτέ κανείς τίποτα απολύτως.

Όσον αφορά στην τροπολογία με γενικό αριθμό 467 και ειδικό 29, αφήνουμε το άρθρο 1 και προχωρούμε προς το τέλος. Το άρθρο 2 αφορά την Εγνατία Οδό και έχει να κάνει με διόδια.

Μα, καλά, οι μισοί από εσάς τους συντρόφους ήσασταν εγγεγραμμένοι στους «Δεν πληρώνω» και δήθεν δεν πληρώνατε. Όμως, τώρα που ήρθατε, και εσείς δεν πληρώνετε, αλλά και οι ψηφοφόροι σας και όλοι οι άλλοι που πληρώνουν, πληρώνουν και τα πρόστιμα. Πληρώνουν ακόμα και με τις τροπολογίες του Υπουργού κ. Βορίδη όταν ήταν Υπουργός, ο οποίος τα έφερε όλα κατ’ ευχήν, όσον αφορά τους μεγαοεργολάβους, τον εξής ένα, δηλαδή τον Μπόμπολα, ο οποίος έχει πάρει τη διαχείριση όλων των αυτοκινητοδρόμων.

Όσον αφορά στην τροπολογία με γενικό αριθμό 465 και ειδικό αριθμό 27, καταργούνται τα οικογενειακά επιδόματα και καθιερώνεται σταδιακή κατάργηση του ΕΚΑΣ συνολικά, χωρίς να λαμβάνονται υπ’ όψιν τα εισοδηματικά κριτήρια.

Συγχαρητήρια για όλα όσα λέγατε μέχρι και τον Ιανουάριο του 2015! Θεωρείτε ότι ο ελληνικός λαός είναι βούρλο. Θα δείτε λίαν συντόμως αν είναι βούρλο ή όχι.

Όσον αφορά στην τροπολογία με γενικό αριθμό 469 και ειδικό αριθμό 31 για την εκχώρηση ακινήτων από τον ΕΟΤ στο ΤΑΙΠΕΔ, κι εδώ χειροκροτάμε! Μιλάμε για εκχώρηση όλων των ακινήτων με διαδικασίες όπως πρέπει να γίνουν.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Όσον αφορά στην τροπολογία με γενικό αριθμό 467 και ειδικό αριθμό 29, θα επανέλθω στο τέλος, γιατί είναι κι άλλες τροπολογίες.

Η τροπολογία με γενικό αριθμό 468 και ειδικό αριθμό 30 αφορά την αύξηση του ΕΝΦΙΑ σε κάποιες εταιρείες.

Μα, εσείς λέγατε ότι θα καταργηθεί ο ΕΝΦΙΑ. Έχετε γίνει περίγελως πλέον όλων των τηλεοπτικών εκπομπών, οι οποίες είναι χιουμοριστικού και διασκεδαστικού περιεχομένου. Έχετε ξεπεράσει και τους προηγούμενους και τους προ-προηγούμενους και αυτούς που θα έρθουν ενδεχομένως στο μέλλον.

Όσον αφορά το άρθρο 2 για τον κόφτη, αυτός έρχεται επί το δυσμενέστερον. Συγχαρητήρια κι εδώ στην «πρώτη φορά Αριστερά» με ολίγον από «κανείς δεν ξέρει τι»!

Στο άρθρο 2, παράγραφος 2, βλέπουμε μία σύναψη συμφωνίας με τους θεσμούς αντί διαβουλεύσεως. Εδώ μιλάμε για φοβερά, απίστευτα πράγματα. Δηλαδή, προβλέπει ότι σύμφωνα με τον πρόσφατα ψηφισθέντα ν. 4389/2016, σε περιπτώσεις φυσικών καταστροφών ή ανωτέρας βίας θα μπορούσε να αναστέλλεται η ενεργοποίηση του δανεισμού κατόπιν διαβούλευσης με τους θεσμούς.

Όχι! Ούτε αυτό! Τώρα, θα πρέπει να απαιτείται σύναψη συμφωνίας! Φυσικές καταστροφές ή ανωτέρα βία είναι, όπως είπε και ο Αρχηγός της Χρυσής Αυγής κατά τη διάρκεια συζήτησης του νομοσχεδίου, η περίπτωση πολέμου με κάποιο άλλο κράτος. Θα πρέπει να ρωτήσουμε και να υπογράψουμε συμφωνία με τους δανειστές μας αν θα πρέπει να αντιμετωπίσουμε τους Τούρκους, τους Αλβανούς, τους Βούλγαρους και οποιονδήποτε άλλο θέλει να επιτεθεί στην πατρίδα μας.

Συγχαρητήρια σε σας!

Το άρθρο 3 αφορά την ασυλία των στελεχών του υπερταμείου. Ενώ κάποτε κάποιοι Βουλευτές σας ανέβαιναν εδώ πάνω στα στασίδια και χτυπιόντουσαν και κατηγορούσαν τους άλλους ότι είναι ελεεινοί, τρισάθλιοι, απαράδεκτοι και προδότες, τώρα κάνετε ακριβώς τα ίδια σε ένα πολύ πιο «large» ταμείο, που περιλαμβάνει τα πάντα, στην κυριολεξία.

Για τα ειδικά μισθολόγια, εδώ έγινε πολλή συζήτηση. Θα έλθει και ο κ. Καμμένος. Μας είπε κάποια πράγματα, ότι κάποια στρατόπεδα θα τα κλείσουν, γιατί είναι ρουσφετολογικά.

Εμείς τον κ. Σαμαρά τον σιχαινόμαστε και το ξέρουν όλοι, αλλά το στρατόπεδο της Καλαμάτας είναι ένα από τα παλαιότερα και ιστορικότερα και θα έπρεπε να είναι ένα κέντρο εκπαιδεύσεως και να παραμένει, όπως και της Τρίπολης, όπως και της Κορίνθου, το οποίο έκλεισε και αντί να εκπαιδεύει νέους Έλληνες πολίτες για να γίνουν στρατιώτες, έχει γίνει κέντρο για λαθρομετανάστες. Αυτά τα τρία στρατόπεδα ήταν τότε που υπήρχε η σιδηρά μεραρχία, που κατατρόπωνε σε όλη τη Βαλκανική τους εχθρούς της πατρίδας μας. Και τώρα, για μικροπολιτική σπέκουλα μιλάμε για τα διάφορα στρατόπεδα. Αλλά, αλήθεια, θα κλείσουν αυτοί οι κωδικοί, θα εξοικονομήσετε τρεις δεκάρες από εκεί, τέσσερις δεκάρες από εδώ, ένα, δύο, τρία χρόνια το πολύ, μετά τι θα γίνει;

Λέτε για τα εξοπλιστικά προγράμματα. Ωραία. Θα εξοικονομήσετε και πέντε ευρώ προς το παρόν, ενδεχομένως δραχμές λίαν συντόμως –και ίσως να είναι και η σωτηρία αυτής της χώρας, όπως θα γίνει και σε άλλες χώρες της Ευρώπης- και τι θα γίνει που θα τα εξοικονομήσετε με τα εξοπλιστικά προγράμματα;

Ξέρει πολύ καλά ο Υπουργός Εθνικής Άμυνας ο κ. Καμμένος ότι ολόκληρες μοίρες δεν πετούν, διότι δεν υπάρχουν ανταλλακτικά, αεροσκάφη δεν πετούν γιατί δεν υπάρχουν ανταλλακτικά. Δεν υπάρχει τίποτα στον ελληνικό στρατό και έχουμε ελάχιστο από το δυναμικό που θα μπορούσαμε να έχουμε σε χρήση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μου επιτρέπετε, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):**  Σας έχω δώσει ήδη δύο λεπτά.

**ΗΛΙΑΣ ΠΑΝΑΓΙΩΤΑΡΟΣ:** Εντάξει, θα ήθελα ένα λεπτό ακόμα για να αναφέρω μια τροπολογία ακόμα και θα τελειώσω.

**ΠΡΟΕΔΡΕΥΩΝ (Αναστάσιος Κουράκης):**  Ωραία.

**ΗΛΙΑΣ ΠΑΝΑΓΙΩΤΑΡΟΣ:** Είναι πάρα πολλές οι τροπολογίες που δεν μπορούμε να τις αναφέρουμε απλά.

Φυσικά, την βουλευτική τροπολογία την καταψηφίζουμε, διότι και εκπρόθεσμη είναι και δείχνει την προχειρότητά σας. Αυτήν την τροπολογία θα μπορούσατε να την έχετε φέρει σε ένα νομοσχέδιο.

Πάμε τώρα στην τροπολογία 467/29, το άρθρο 1 που εδώ έχει να κάνει με τις τράπεζες και όλα όσα λέγατε.

Θα σας πω, λοιπόν, εν τάχει δύο πράγματα. Αυτό, το οποίο λέει αυτή η τροπολογία: Πρόκειται περί μονομερούς βλαπτικής μεταβολής των όρων των δανειακών συμβάσεων για την οποία απαιτείται η σύμπραξη του δανειολήπτη, όπως επιτάσσουν τα χρηστά συναλλακτικά ήθη και το δίκαιο, ο Αστικός Κώδικας, κάτι που έχετε γραμμένο στα παλιά σας τα παπούτσια, διότι ως υπάλληλοι των τραπεζιτών όλοι σας πλέον όσοι υπογράφετε όλα αυτά, αφήνετε να σας κάνουν ό,τι θέλουν.

Η Ευρωπαϊκή Κεντρική Τράπεζα δανείζει με συγκεκριμένο μικρό επιτόκιο 0,75% και με πράξεις υπουργικών συμβουλίων καθορίζεται το ανώτατο επιτόκιο για εκτοκισμούς στον ιδιωτικό τομέα. Δικαιοπρακτικό εξωτραπεζικό λέγεται και κυμαίνεται περίπου στο 5,25%. Οτιδήποτε πάνω από αυτό είναι προϊόν τοκογλυφίας. Και η φαινομενικά νομιζόμενη αλήθεια, όπως τα καρτέλ των τραπεζών λένε ότι εμείς τις έχουμε αποδεχθεί όλες, έχουμε συνάψει κάποιο δάνειο, τους όρους και όλα αυτά και άλλες διατάξεις και τα ψιλά γράμματα, είναι ψέμα. Διότι υπάρχει η τεχνοκρατική αλήθεια από πλήθος δικαστικών αποφάσεων. Ξεπερνούν τις δύο χιλιάδες πλέον και πολλές είναι τελεσίδικες και από τον Άρειο Πάγο και απορρέουν και από τον Αστικό Κώδικα.

Πρώτον, οι συμβάσεις πάσχουν από ολική ακυρότητα λόγω τοκογλυφίας.

Δεύτερον, προκειμένου να γίνουν πλειστηριασμοί και κατασχέσεις -να ακούν οι Έλληνες πολίτες- θα πρέπει οι απαιτήσεις να είναι απόλυτα νόμιμες, εκκαθαρισμένες και μη αμφισβητήσιμες.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τις σκέψεις σας, σας παρακαλώ.

**ΗΛΙΑΣ ΠΑΝΑΓΙΩΤΑΡΟΣ:** Τελειώνω.

Και τρίτον, εκ του Αστικού Κώδικα το θύμα θεμελιώνει δικαίωμα να ζητήσει χρηματική αποζημίωση για ηθική βλάβη ή για άλλου είδους βλάβη.

Καταψηφίζουμε όλες τις τροπολογίες και τις υπουργικές και τη βουλευτική, όπως καταψηφίσαμε και τις κυρώσεις. Και θα συνεχίσουμε να παλεύουμε για το δίκιο του Έλληνα.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο κ. Ιωάννης Θεοφύλακτος, ομιλητής από το ΣΥΡΙΖΑ.

Ορίστε, έχετε το λόγο για πέντε λεπτά αυστηρά, κύριε Θεοφύλακτε.

**ΙΩΑΝΝΗΣ ΘΕΟΦΥΛΑΚΤΟΣ:** Σας ευχαριστώ, κύριε Πρόεδρε.

Πήρα τον λόγο για να ξεκαθαρίσω, γιατί είναι πολλή η καταστροφολογία για τα κόκκινα δάνεια. Και μάλιστα τώρα τελευταία, προχθές είπαν ότι ξεπαγώνουν οι πλειστηριασμοί. Ουδέν αναληθέστερον, όπως και αυτά που ανέφερε ο προηγούμενος ομιλητής, τα οποία δεν στέκουν και θα το εξηγήσω αμέσως.

Είπαμε ότι από 1ης Ιουνίου ξεπαγώνουν οι πλειστηριασμοί και άντε πάλι ο κόσμος να φοβάται και τι ισχύει, εάν προστατεύεται η πρώτη κατοικία και πάλι από την αρχή. Καταστροφολογία, κινδυνολογία, αυτά που έχουν χορτάσει. Παρ’ όλα αυτά, όπως είπε ο κύριος Υπουργός, ο ήλιος θα ξανασηκωθεί, θα ξημερώσει αύριο και τα σπίτια, η πρώτη κατοικία των Ελλήνων θα εξακολουθήσει να προστατεύεται.

Τι άλλαξε από 1ης Ιουνίου; Άλλαξε ο τρόπος εκτίμησης του κατασχεμένου ακινήτου που μπορεί να είναι το δεύτερο, το τρίτο, το δέκατο τρίτο, μπορεί να είναι ένα επιχειρηματικό ακίνητο, μπορεί ιδιώτης να στρέφεται εναντίον ιδιώτη.

Αυτό άλλαξε, ο τρόπος εκτίμησης. Και αντί για την αντικειμενική αξία, πλέον είναι η εμπορική. Είναι κάτι που είχε συμφωνηθεί από πέρυσι το καλοκαίρι. Αυτό έχει δύο πλευρές, όπως αρκετά ζητήματα. Λένε δηλαδή ότι είναι αρνητικό, γιατί θα το χάσουν κοψοχρονιά το ακίνητό τους. Είναι, όμως, πολύ θετικό για όσους έχουν ενταχθεί και για όσους θα ενταχθούν στον νόμο Κατσέλη, γιατί αυτοί, με εκτίμηση την εμπορική αξία, θα πληρώνουν μικρότερη δόση, που είναι και η πραγματική αξία του ακινήτου. Αυτό πρέπει να το σκεφτούμε. Να βλέπουμε δηλαδή και τα θετικά.

Είναι κάποιες λεπτομέρειες που είναι πολύ σημαντικές για τον πολύ κόσμο και παρ’ όλα αυτά στα κανάλια και στη δημόσια συζήτηση καταστροφολογούμε και κινδυνολογούμε, με αποτέλεσμα ο κόσμος να χάνει τον ύπνο του. Πέρα από τις εισπρακτικές εταιρίες που τους τρελαίνουν στα τηλέφωνα, τον χάνουν και από τη δημόσια συζήτηση που γίνεται.

Ένα, λοιπόν, ήταν αυτό, που ήθελα να το ξεκαθαρίσω για το αν «ξεπάγωσαν» οι πλειστηριασμοί. Δεν «ξεπάγωσαν». Ό,τι ίσχυε, εξακολουθεί να ισχύει. Αυτό που αλλάζει είναι ένα τεχνικής φύσεως ζήτημα: ο τρόπος εκτίμησης του κατασχεθέντος ακινήτου, που δεν είναι η πρώτη κατοικία και που για όσους μπήκαν στον νόμο Κατσέλη έχει θετικό πρόσημο, γιατί τελικά θα πληρώσουν μικρότερη δόση.

Έτσι, εφόσον οι διατάξεις που έρχονται τώρα και ως την ουρά της αξιολόγησης, εξακολουθούν να μην θίγουν τον νόμο Κατσέλη, ο ανυπαίτιος δανειολήπτης εξακολουθεί να έχει το δικαίωμα και να εντάσσεται στον νόμο αυτό.

Τελικά και με όλα αυτά που ακούγονται, ήθελα να ξεκαθαρίσω, να κάνω δύο-τρεις κατηγορίες για το τι ισχύει για την πρώτη κατοικία, γιατί από την υπερπληροφόρηση καταλήγουμε καμμία φορά στην παραπληροφόρηση.

Έως την ψήφιση του ν.4346/2015, τον Νοέμβριο του 2015, που τροποποιήσαμε τον «νόμο Κατσέλη», είχαν εναχθεί περί τους εκατόν πενήντα χιλιάδες συμπολίτες μας. Γι’ αυτούς ισχύει η προστασία της πρώτης κατοικίας. Την προστάτεψαν. Τελείωσε. Στη διαπραγμάτευση πετύχαμε γι’ αυτούς να μην αλλάξουν, δηλαδή ισχύουν τα κριτήρια με τον τρόπο που είχαν ενταχθεί.

Ας πάμε παρακάτω. Με τον ν.4346/2015 τέθηκαν κριτήρια. Τα επαναλαμβάνω για να είμαστε σαφείς:

Τα εισοδηματικά κριτήρια χονδρικά είναι 35.000 ευρώ με δύο παιδιά και κριτήριο αντικειμενικής αξίας της κατοικίας 260.000 ευρώ ακίνητο. Αυτά από εκεί και πάνω δεν προστατεύονται από 1-1-2016, όντως. Αυτή είναι μία μικρή υποχώρηση. Λέω μικρή γιατί ακόμα και αυτές οι περιπτώσεις, δηλαδή με μεγάλα εισοδήματα και πολύ μεγάλη αντικειμενική αξία, είχαν το περιθώριο δύο ολόκληρους μήνες, Νοέμβριο και Δεκέμβριο του 2015, να μπουν στον νόμο Κατσέλη και να προστατευτούν.

Το ζήτημα που υπάρχει και δεν υπάρχει τώρα, υπάρχει από τα τέλη του 2014, αφορά όσους έχουν την εμπορική ιδιότητα, τον επιχειρηματικό κόσμο. Ποιοι έχουν την εμπορική ιδιότητα; Είναι νομολογιακή έννοια, έχει διαμορφωθεί από τη νομολογία, είναι νομική έννοια και όχι φορολογική. Γι’ αυτούς υπάρχει ζήτημα και γι’ αυτούς θα ασχοληθούμε με την τροποποίηση ή ακριβέστερα με την αντικατάσταση του νόμου Δένδια, που θα γίνει τον επόμενο μήνα.

Δύο θετικά στοιχεία του νόμου Κατσέλη, που ισχύουν σήμερα:

Πρώτον, οι οικονομικά αδύναμοι συμπολίτες μας έχουν το δικαίωμα, αφού ενταχθούν στον νόμο Κατσέλη, να έχουν επιδότηση από το κράτος της δόσης που δίνουν για να προστατεύσουν την κατοικία τους. Αυτό δεν ίσχυε. Και το πετύχαμε σε αυτές τις συνθήκες της εποπτείας και της πτώχευσης. Δείχνουμε τη θέληση της Κυβέρνησης να προστατεύσει από το υστέρημα, τον κορβανά του κρατικού προϋπολογισμού τα εξαιρετικά αδύναμα στρώματα.

Δεύτερο θετικό που πετύχαμε στον νόμο Κατσέλη από τον ν.4336/2015 και μετά, είναι να εντάσσονται και οι οφειλές σε ΔΟΥ, ασφαλιστικά ταμεία, ΟΤΑ και ΔΕΚΟ. Αυτό είναι πολύ σημαντικό, γιατί ρύθμιζαν οι συμπολίτες μας τα χρέη τους προς τις τράπεζες και χρωστούσαν περισσότερα στα ασφαλιστικά ταμεία και έτσι τελικά δεν έφευγε το βάρος από πάνω τους.

Λέω τώρα για τα funds, κύριε Πρόεδρε, και δεν θα καθυστερήσω περισσότερο. Πώς πρέπει δηλαδή να σκεφτούν οι δανειολήπτες αναφορικά με τα funds, εάν φτάσουμε να πωληθούν τα δάνεια του απλού κόσμου, γιατί εγώ πιστεύω ότι τα funds θα ενδιαφερθούν μόνο για τα μεγάλα επιχειρηματικά ή εν γένει τα επιχειρηματικά δάνεια.

Οι μεν ενήμεροι δανειολήπτες δεν πρέπει να ανησυχούν καθόλου, γιατί όπως έδιναν τη δόση τους στις ελληνικές τράπεζες, θα εξακολουθούν να τη δίνουν απλώς σε άλλο φορέα. Οι δε «κόκκινοι», αυτοί που είναι σε ρύθμιση και πιθανόν να χάσουν τη ρύθμιση, να γνωρίζουν –και γι’ αυτό διαφωνώ με τον προηγούμενο ομιλητή- ότι ισχύει η σύμβαση που έχουν υπογράψει. Αυτά λέει το πολυνομοσχέδιο και οι σημερινές τροποποιήσεις, το ελληνικό δίκαιο, δηλαδή ο νόμος Κατσέλη και γενικές ρήτρες του Αστικού Κώδικα: απρόοπτη μεταβολή συνθηκών, καλή πίστη, συναλλακτικά ήθη και όλα αυτά που έχουν διαμορφώσει μία ευνοϊκή νομολογία τα τελευταία χρόνια υπέρ των δανειοληπτών.

Αυτά νομίζω έπρεπε να ξεκαθαριστούν, κύριε Πρόεδρε. Κλείνει η αξιολόγηση. Προχωράει η χώρα, χωρίς το παλιό πολιτικό σύστημα, το οποίο δεν πρέπει να επιτρέψουμε να ξαναζωντανέψει και με τις ίδιες παθογένειες να φέρει τα ίδια δεινά στη χώρα.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ιωάννη Θεοφύλακτο.

Ακολουθεί ο κ. Σπυρίδων-Άδωνις Γεωργιάδης από τη Νέα Δημοκρατία.

Έχετε τον λόγο για πέντε λεπτά, κύριε Γεωργιάδη.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κύριε Τσακαλώτε, ξέρετε το θράσος πρέπει να έχει και κάποια όρια. Είπατε πριν, στην ομιλία σας, ότι η Νέα Δημοκρατία δεν έχει αφήγημα. Η Νέα Δημοκρατία δεν έχει αφήγημα λόγω των αλλεπαλλήλων επιτυχιών σας. Μια και παρίσταται ο αγαπημένος μου Υφυπουργός Επικρατείας παρά τω Πρωθυπουργό, σας διαβάζω ένα tweet του κ. Κουίκ που κάθεται παραδίπλα: «Αν το ΤΑΙΠΕΔ κλείσει τα περιφερειακά αεροδρόμια με σχέδια τρόικας και Γερμανών, θα φύγουν από εκεί που ήρθαν κολυμπώντας».

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Εσείς τα υπογράψατε! Εσείς!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Μη με διακόπτετε.

Κύριε Πρόεδρε, κρατήστε τον χρόνο μου.

**ΠΡΟΕΔΡΕΥΩΝ (Αναστάσιος Κουράκης):** Ναι, εννοείται. Προφανώς δεν διακόπτουμε. Μετά άμα θέλετε, κύριε Κουίκ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Αφού τα είχαμε υπογράψει εμείς, ο κ. Κουίκ έλεγε ότι θα τους διώξουν κολυμπώντας. Αφού, λοιπόν, έλεγαν ότι θα τους διώξουν κολυμπώντας, κύριε Τσακαλώτε, έρχεστε και υπογράφετε όχι μόνο τα αεροδρόμια…

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Εσείς τα υπογράψατε!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …αλλά το υπερταμείο, που εμείς δεν είχαμε υπογράψει, κύριε Κουίκ, με τη διοίκηση των ξένων.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Διακόσιες πενήντα δύο ψήφους πήρε αυτή η συμφωνία.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, κρατήστε τον χρόνο παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, δεν γίνεται έτσι. Δεν γίνεται. Σας παρακαλώ, μην διακόπτετε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Μην εκνευρίζεστε που επισημαίνουμε τις αντιφάσεις σας.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Καθόλου. Σας υπενθυμίζω ότι είστε σε λάθος κόμμα.

**ΠΡΟΕΔΡΕΥΩΝ (Αναστάσιος Κουράκης):** Όχι, έτσι. Δεν γίνεται διάλογος.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Έχω τον λόγο τώρα. Θα συγκρατηθείτε. Γίνατε ρεζίλι. Έχει το δικαίωμα κάποιος στην πολιτική να γίνεται και ρεζίλι, όπως εσείς. Αλλά παρακαλώ πολύ συγκρατηθείτε.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Συγκρατούμαι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Λοιπόν, επανέρχομαι, κύριε Πρόεδρε.

Ξαναλέω, κύριε Τσακαλώτε, εκπροσωπείτε ένα κόμμα που επί πέντε χρόνια στη Βουλή μας έλεγε ότι θα διώξει την τρόικα, ότι θα καταργήσει το μνημόνιο, ότι θα διαγράψει το χρέος. Έρχεστε και κάνετε όσα κάνετε και δεν έχει αφήγημα η Νέα Δημοκρατία;Είστε με τα καλά σας;

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Συγχαρητήρια.

**ΧΡΗΣΤΟΣ ΑΝΤΩΝΙΟΥ:** Ξέχασες τις εκλογές του Σεπτέμβρη. Τα έχεις μπερδέψει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Πάμε τώρα στο συγκεκριμένο. Εσείς, ως Υπουργός της Κυβερνήσεως, προ δύο εβδομάδων, προαναγγέλλατε απ’ τη Βουλή αυτή ότι την προηγούμενη Τρίτη στο Eurogroup θα λαμβάναμε μια απόφαση ιστορικής σημασίας για το χρέος της Ελλάδος και γυρίσατε στην Ελλάδα με μια απόφαση που λέει ότι το 2018 «if it is necessary», εάν κριθεί αναγκαίο, θα πάρουν μέτρα. Δηλαδή…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτό λέει;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Τσακαλώτε, ακούστε. Κύριε Τσακαλώτε, αν έλεγε κάτι άλλο…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Με τον νόμο των πιθανοτήτων κάποτε να πείτε την αλήθεια. Μία φορά!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Μη με διακόπτετε!

**ΠΡΟΕΔΡΕΥΩΝ (Αναστάσιος Κουράκης):** Μη διακόπτετε σας παρακαλώ. Κύριε Υπουργέ, σας παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Αν έλεγε κάτι άλλο, σας πληροφορώ ότι το Διεθνές Νομισματικό Ταμείο θα είχε δεχτεί να μείνει στο πρόγραμμα. Το Διεθνές Νομισματικό Ταμείο δεν δέχεται ακόμα να μπει στο πρόγραμμα, γιατί θεωρεί την απόφαση…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν το μετέφρασε κάποιος να σας δώσει τη μετάφραση;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, σας παρακαλώ!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, δεν γίνεται έτσι!

**ΙΩΑΝΝΗΣ ΒΡΟΥΤΣΗΣ:** Προς Θεού! Οι Υπουργοί μιλάνε συνέχεια!

**ΠΡΟΕΔΡΕΥΩΝ (Αναστάσιος Κουράκης):** Εγώ παρακαλώ.

**ΙΩΑΝΝΗΣ ΒΡΟΥΤΣΗΣ:** Δεν μπορεί να μιλήσει ο Βουλευτής της Νέας Δημοκρατίας!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εσείς είστε που διακόπτετε συνέχεια όλους.

**ΙΩΑΝΝΗΣ ΒΡΟΥΤΣΗΣ:** Ηρεμήστε!

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, κύριοι Υπουργοί, δεν γίνεται έτσι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Μην εκνευρίζεστε!

**ΠΡΟΕΔΡΕΥΩΝ (Αναστάσιος Κουράκης):** Δεν γίνεται έτσι, όμως, η συζήτηση.

Κύριε Γεωργιάδη, συνεχίστε. Θα ηρεμήσουν όλοι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δύο τινά συμβαίνουν, για να συνεννοηθούμε κάποτε. Ή η απόφαση για το χρέος που πήραν είναι ιστορικής και μεγάλης σημασίας και άρα το Διεθνές Νομισματικό Ταμείο που τη ζητούσε θα έπρεπε κάποια στιγμή να πει «τι ωραία απόφαση, μπαίνω στο πρόγραμμα» ή η απόφαση που πήραν δεν είναι αρκετή για να δημιουργήσει τις κατάλληλες εκείνες συνθήκες που έθετε το Διεθνές Νομισματικό Ταμείο για να μείνει και άρα την κρίνει λίγη.

Εδώ έχουμε τη δεύτερη περίπτωση, γιατί μέχρι σήμερα το Διεθνές Νομισματικό Ταμείο αρνείται να μπει στο πρόγραμμα, διότι θεωρεί ότι δεν ελήφθη καμμία σοβαρή συζήτηση για το χρέος και το μόνο που ελήφθη είναι μια γενική δέσμευση των εταίρων ότι το 2018 θα πάρουν μέτρα για το χρέος.

Με συγχωρείτε, κύριοι συνάδελφοι, εσείς ψηφίσατε το υπερταμείο για να πάρετε τη γενική αρχή ότι αν το κρίνουν αναγκαίο το 2018 θα πάρουν μέτρα για το χρέος; Άρα, λοιπόν, κύριε Τσακαλώτε, σας παρακαλώ πάρα πολύ –κάνατε και αστειάκια πριν στην ομιλία σας- να είστε σοβαρός.

Τρίτον, εκπροσωπείτε ένα κόμμα που ο παριστάμενος Υπουργός Αμύνης, ο καλός μου φίλος κ. Καμμένος, έκανε προεκλογική εκστρατεία, λέγοντας «δεν θα αφήσουμε στα κοράκια…» -τα κοράκια είναι τα funds, τα κοράκια τώρα έγιναν σπουργιτάκια, τα κοράκια τώρα έγιναν περιστέρια- «με το κορμί μου θα εμποδίσω τα κοράκια να πάρουν τα δάνεια των Ελλήνων», έλεγε ο κ. Καμμένος.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Για τον Παπασταύρου λέτε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Και τώρα χαμογελώντας, ψηφίζετε -ακούστε πόσο ωραία το είπε ο διπλανός σας- «για τα δάνεια», λέει, «που έχουν την εγγύηση του κράτους» –ήθελε να πει «του ελληνικού δημοσίου» αλλά δεν έχει σημασία- «για τα δάνεια που έχουν την εγγύηση του ελληνικού δημοσίου, τα κάνουμε και αυτά φιλελευθεροποιούνται». Και αυτά φιλελευθεροποιούνται! Εσείς που φωνάζετε είστε φιλελεύθερος;

**ΙΩΑΝΝΗΣ ΘΕΩΝΑΣ:** Στον εαυτό σου να βάζεις ερωτήματα, όχι σε εμάς.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Και ψηφίζετε, όπως είπε ο κ. Τσακαλώτος, ότι και αυτά τα δάνεια φιλελευθεροποιούνται και το πανηγυρίζετε κιόλας; Δεν μας λέγατε, κύριε Υπουργέ Αμύνης, ότι θέλετε να φιλελευθεροποιήσετε τα δάνεια, για να τα πάρουν τα πρώην κοράκια!

Πού θέλω να καταλήξω; Όταν εκπροσωπείς δύο κόμματα που έχουν πει αυτού του μεγέθους τα ψέματα, έρχεστε και κυβερνάτε και κάνετε αυτά που κάνετε, πρέπει να είστε σεμνοί.

Και κλείνω με το τελευταίο σημερινό παράδειγμα που ακούσαμε, κύριε Πρόεδρε. Έρχεται ο Υφυπουργός Υποδομών και τι μας λέει; «Η Κυβέρνηση ήθελε να κάνει κάτι άλλο με τα διόδια, αλλά δυστυχώς αυτοί οι κακοί θεσμοί, αυτοί οι κακοί άνθρωποι δεν καταλαβαίνουν το ευφυές πολιτικό μας σχέδιο. Και εμείς, για να μην δημιουργήσουμε πρόβλημα στην αξιολόγηση, νομοθετούμε κατά πώς μας λένε αυτοί οι κακοί άνθρωποι. Αλλά όταν θα μπορέσουμε, θα τα αλλάξουμε».

Ξέρετε, κύριε Υπουργέ Αμύνης, δεν θέλω να θυμίσω την φράση «στα τέσσερα», το έχετε πει τόσες φορές που το αφήνω.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ο Σαμαράς το λέει για τον Νικολόπουλο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Αυτό το λέτε συνεχώς. Είναι ένας ισχυρισμός του κ. Νικολόπουλου, ότι το έλεγε ο Σαμαράς.

**ΠΡΟΕΔΡΕΥΩΝ (Αναστάσιος Κουράκης):** Προχωρήστε, ολοκληρώστε τη σκέψη σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Θέλετε να σας διαβάσω τι λέει τώρα ο κ. Νικολόπουλος για εσάς; Αφήστε, λοιπόν, γιατί αν διαβάσω τι λέει ο κ. Νικολόπουλος για εσάς και αν δεχθούμε όσα λέει ο κ. Νικολόπουλος…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Σεβαστείτε ότι ο κ. Νικολόπουλος έχει ένα σοβαρό θέμα με το παιδί του.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν έχω τίποτα με τον κ. Νικολόπουλο.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, αφήστε τον κ. Γεωργιάδη να ολοκληρώσει τη σκέψη του.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Εάν όσα λέει είναι αληθή…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Σεβαστείτε κάποια ανθρώπινα πράγματα. Επιτέλους!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, αφήστε τον κ. Γεωργιάδη να ολοκληρώσει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Αν όσα λέει ο κ. Νικολόπουλος είναι αληθή, κατά βάση αυτά που λέει για εσάς…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Είναι ντροπή σας να αναφέρεστε στον κ. Νικολόπουλο, ο οποίος περνάει μια περιπέτεια με το παιδί του. Επιτέλους!

**ΠΡΟΕΔΡΕΥΩΝ (Αναστάσιος Κουράκης):** Κύριε Γεωργιάδη, ολοκληρώστε σας παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όσο με διακόπτει θα μιλάω.

**ΠΡΟΕΔΡΕΥΩΝ (Αναστάσιος Κουράκης):** Σας έχω δώσει δύο λεπτά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Πάμε λοιπόν, στο παράδειγμα τώρα.

Ο κ. Καμμένος, ο κ. Κουίκ –δεν θυμάμαι για εσάς, κύριε Τσακαλώτε, μπορεί κι εσείς- έβγαιναν και έλεγαν στον ελληνικό λαό, κύριε Πρόεδρε: «Μας έχουν κάνει σαν τους ναρκομανείς. Περιμένουμε να πάρουμε την επόμενη δόση και αμάν πια με αυτήν τη δόση»!

Και έρχεται τώρα η κ. Χρυσοβελώνη από τους ΑΝΕΛ και μας λέει «νομοθετούμε για να πάρουμε τη δόση και να μην δημιουργούμε πρόβλημα στην αξιολόγηση».

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Δεν καταλάβατε!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όταν, λοιπόν, έχετε πει αυτού του μεγέθους τις ανοησίες επί πέντε χρόνια και τώρα που είστε Κυβέρνηση αναγκάζεστε να κάνετε ακριβώς τα ανάποδα, να είστε και λίγο σεμνοί.

**ΠΡΟΕΔΡΕΥΩΝ (Αναστάσιος Κουράκης):** Καλώς.

Σας παρακαλώ ολοκληρώστε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Και βεβαίως, ουδέποτε κύριε Πρόεδρε, η Νέα Δημοκρατία και οποιοδήποτε στέλεχός της είπε ότι δεν θα κλείσει η αξιολόγηση.

**ΧΡΗΣΤΟΣ ΣΙΜΟΡΕΛΗΣ:** Δεν θέλατε να κλείσει!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Παρακαλώ πολύ να μου δώσει το e-mail του ο κ. Τσακαλώτος να του στείλω πενήντα συνεντεύξεις μου –διότι ως γνωστόν μιλάω και λίγο στα μέσα- όπου έλεγα όλο το προηγούμενο διάστημα ότι η αξιολόγηση θα κλείσει, γιατί θα τα δώσουν όλα και γιατί οι Βουλευτές τους θα τα ψηφίσουν όλα, για να μην χάσουν την καρέκλα τους.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Άρα ουδέποτε η Νέα Δημοκρατία είπε ότι δεν θα κλείσει η αξιολόγηση. Το επιχείρημα του κ. Τσακαλώτου είναι ως συνήθως από το μυαλό του. Αντιθέτως, η Νέα Δημοκρατία προέβλεψε σωστά ότι θα τα δώσουν όλα στην τρόικα, γιατί μπροστά στην καρέκλα τους δεν έχουν ούτε ιδεολογία, ούτε αρχές ούτε τίποτα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Γεωργιάδη.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Πρόεδρε, παρακαλώ τον λόγο!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, μπορώ να έχω τον λόγο;

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Κύριε Πρόεδρε, τον λόγο παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κύριε Πρόεδρε, θα ήθελα τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, αν κάθε Υπουργός εγείρει θέμα μετά από κάθε Βουλευτή…

**ΠΡΟΕΔΡΕΥΩΝ (Αναστάσιος Κουράκης):** Κύριε Βρούτση, αφήστε με να διευθύνω τη συζήτηση.

**ΙΩΑΝΝΗΣ ΒΡΟΥΤΣΗΣ:** Να τηρήσετε τη διαδικασία!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μία φορά!

**ΙΩΑΝΝΗΣ ΒΡΟΥΤΣΗΣ:** Όχι, είμαι Κοινοβουλευτικός Εκπρόσωπος. Είστε Υπουργός, μιλάτε δέκα φορές και παρεμβαίνετε σε ομιλίες Βουλευτών. Ποιος είστε; Ο Πρόεδρος της Βουλής είστε;

**ΠΡΟΕΔΡΕΥΩΝ (Αναστάσιος Κουράκης):** Κύριε Βρούτση, σας παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Είμαι Αντιπρόεδρός σας! Να σέβεστε τον Αντιπρόεδρό σας!

**ΠΡΟΕΔΡΕΥΩΝ (Αναστάσιος Κουράκης):** Αφήστε με να διευθύνω τη διαδικασία. Προφανώς οι Υπουργοί δεν θα κάνουν παρέμβαση σε κάθε ομιλία.

Για τα θέματα που ελέχθησαν προηγουμένως, δίνεται το δικαίωμα για ένα λεπτό στον κ. Τσακαλώτο και ένα λεπτό στον κ. Κουίκ και την κυρία Χρυσοβελώνη.

**ΙΩΑΝΝΗΣ ΒΡΟΥΤΣΗΣ:** Τι είναι αυτό, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Δεν μιλάμε για συνολική απάντηση. Για ένα λεπτό και προχωράμε στον κατάλογο των ομιλητών.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Να είστε σοβαρός.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, δεν θα απαντήσω στον κ. Γεωργιάδη. Απλώς θέλω να ξεκαθαρίσω στον ελληνικό λαό κάτι, σχετικά με μια σημαντική ανακρίβεια που είπε. Νομίζω επιβεβαίωσε με τον καλύτερο τρόπο ότι δεν έχει αφήγηση η Νέα Δημοκρατία γιατί δεν μας είπε απολύτως τίποτα για τη Νέα Δημοκρατία. Είπε ότι δεν έχει αφήγηση η Νέα Δημοκρατία γιατί είπε αυτό κι αυτό. Δεν θα συνεχίσω σ’ αυτό.

Όμως, θέλω να πω τι αποφασίστηκε στο Eurogroup. Το είπε και ο Τόμσεν μετά, μιας και αναρωτιόσασταν τι αποφάσισε το ΔΝΤ.

Δεν αποφάσισε, κύριε Γεωργιάδη και κυρίες και κύριοι συνάδελφοι, το Eurogroup ότι θα πάρει μέτρα αν χρειαστεί, όπως είπατε. Να σας στείλω μια ελληνική μετάφραση γιατί την αγγλική δεν θα την καταλάβατε, για να λέτε μια τέτοια ανακρίβεια. Η απόφαση λέει…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, ζητώ τον λόγο επί προσωπικού!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μα θέλω να καταλάβω ποια η δυσκολία σας να καταλάβετε. Να απαντήσω;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Να το πάρετε πίσω. Δεν μπορείτε να με προσβάλλετε ότι δεν καταλαβαίνω αγγλικά.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ! Αν είναι δυνατόν, τώρα!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το παίρνω πίσω, γιατί είναι τόσο ξεκάθαρο…

**ΙΩΑΝΝΗΣ ΒΡΟΥΤΣΗΣ:** Βλέπετε, τι κάνετε, κύριε Πρόεδρε; Θα δώσετε σε όλη την Κυβέρνηση τον λόγο;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Βρούτση, σας παρακάλεσα μια φορά στη ζωή σας να είστε σοβαρός. Δεν μπορείτε μια φορά να είστε σοβαρός;

**ΙΩΑΝΝΗΣ ΒΡΟΥΤΣΗΣ:** Σε μένα μιλάτε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, σε εσάς.

Να απαντήσω, λοιπόν.

**ΙΩΑΝΝΗΣ ΒΡΟΥΤΣΗΣ:** Θα τα πούμε σε λίγο.

**ΑΘΑΝΑΣΙΟΣ ΔΑΒΑΚΗΣ:** Τι εκφράσεις είναι αυτές;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Η απόφαση του Eurogroup λέει ότι θα πάρουμε όλα τα μέτρα και εξηγεί ποια είναι αυτά τα μέτρα, όχι αν είναι αναγκαία, ώστε οι ταμειακές ανάγκες της Ελλάδας να είναι για τα πρώτα χρόνια κάτω από το 15**%** και μετέπειτα κάτω από 20%. Αυτό είναι μακριά απ’ αυτό που είπατε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Είστε ευχαριστημένος μ’ αυτό;

**ΠΡΟΕΔΡΕΥΩΝ (Αναστάσιος Κουράκης):** Μην απαντάτε. Δεν κάνουμε διάλογο. Πείτε τη θέση σας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εσείς είπατε μια μεγάλη ανακρίβεια. Πρέπει να ξέρει ο ελληνικός λαός τι αποφασίσαμε.

Εσείς μπορείτε να λέτε ότι ήταν αρκετά. Εγώ μπορεί να λέω ότι θα το δούμε. Όμως, να δούμε τι λέει πρώτα; Αυτό που λέει, κύριε Γεωργιάδη, είναι ότι θα παρθούν όλα αυτά τα μέτρα ώστε οι δανειακές ανάγκες της ελληνικής οικονομίας να είναι 15% για τα επόμενα χρόνια και 20%.

Μια τελευταία διευκρίνιση επειδή με διακόψατε. Έρχεται τώρα το ΔΝΤ και δεν λέει αυτό που είπατε. Είπε ο Τόμσεν ξεκάθαρα: Εγώ είμαι ευχαριστημένος μ’ αυτό αλλά θεωρώ ότι πρέπει να παρθούν κι άλλα μέτρα είτε αυτά τα εργαλεία που είναι μέσα στην γκάμα να τα χρησιμοποιήσουν περισσότερο είτε να υπάρχουν κι άλλα εργαλεία. Αυτό θα τα εξετάσω, αυτό θα το συζητήσω με τους ευρωπαϊκούς θεσμούς.

Άρα η πραγματική αλήθεια, κύριε Γεωργιάδη, είναι ότι πήραμε αυτό που πήραμε, το πολύ να πάρουμε και κάτι παραπάνω αν το ESM πείσει το ΔΝΤ ότι μπορεί να πάρουν κι άλλα μέτρα. Άρα δεν δικαιούστε να πείτε ότι δεν έχει καμμία σχέση η δική μας απόφαση του Eurogroup με την απόφαση του Eurogroup τον Νοέμβριο του 2012 που έλεγε όντως τότε «αν χρειαστούν». Εδώ τώρα έχουμε ορίσει τι σημαίνει «αν χρειαστεί» με αντικειμενικό τρόπο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Υπουργέ.

Τον λόγο έχει ο κ. Κουίκ, Υφυπουργός Επικρατείας.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Δεν έχω να πω και πολλά, κύριε Πρόεδρε της Βουλής, γιατί όταν έγραφα αυτά τα οποία λέει ο κ. Γεωργιάδης ήταν ακόμα το θέμα υπό διαπραγμάτευση από την κυβέρνηση των Σαμαρο-Βενιζέλων. Τελικά πήραμε μια έτοιμη συμφωνία την οποία, όπως ξέρετε, εντάξαμε στην συμφωνία του καλοκαιριού. Πήρε διακόσιες πενήντα δύο ψήφους το καλοκαίρι αυτή η συμφωνία. Δεν ήταν τυχαίο.

Του αρέσει να παίζει με τα tweets του κ. Γεωργιάδη. Εγώ απορώ πότε δουλεύει κιόλας. Χτύπησα συμπτωματικά μέσα στα twitters «Άδωνις Γεωργιάδης εναντίον ΝΔ και Σαμαρά» και αρχίζει ένα ατελείωτο κατεβατό των όσων έχει πει –και είναι εδώ στο YouTube- εναντίον της ΝΔ, εναντίον του Σαμαρά.

Εγώ ξέρετε για τι απορώ, κύριε Πρόεδρε; Έχω, ξέρετε, από τον παππού Καραμανλή ρίζες πολιτικές. Θα ανεχόταν ποτέ ο Κωνσταντίνος Καραμανλής στην παράταξη τέτοιον Αντιπρόεδρο; Κι όμως έγινε.

**ΠΡΟΕΔΡΕΥΩΝ (Αναστάσιος Κουράκης):** Κυρία Υπουργέ, έχετε τον λόγο.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Γεωργιάδη, να σας θυμίσω το εξής. Στην ΚΥΑ του 2014 –μπορεί να την έχετε διαβάσει, μπορεί και όχι- προβλεπόντουσαν τα αναλογικά διόδια. Αυτό το οποίο είπα εγώ στην τοποθέτησή μου ήταν ότι θα σπεύσουμε άμεσα στην εγκατάσταση αναλογικών διοδίων.

Εν πάση περιπτώσει, θεωρώ ότι είναι θράσος από τη δική σας την πλευρά να μιλάτε, όταν πριν τις εκλογές θεσμοθετήσατε έντεκα διόδια στην Εγνατία, για να γίνουν αυτά από δημόσια χρήματα, για να καταλήξουν σε ιδιώτες.

Λίγη αιδώς, λοιπόν! Μην μιλάτε καλύτερα, γιατί όσο μιλάτε εκτίθεστε!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, επί προσωπικού μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Νενήτων Χίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τον Κοινοβουλευτικό Εκπρόσωπο της Νέας Δημοκρατίας, τον κ. Ιωάννη Βρούτση, για να προχωρήσει η διαδικασία.

Ορίστε, έχετε τον λόγο για πέντε λεπτά, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Όχι πέντε λεπτά. Όσο προβλέπει ο Κανονισμός της Βουλής.

**ΠΡΟΕΔΡΕΥΩΝ (Αναστάσιος Κουράκης):** Όχι. Προβλέπεται πέντε λεπτά! Μπορώ να σας διαβάσω και το σχετικό εδάφιο.

**ΙΩΑΝΝΗΣ ΒΡΟΥΤΣΗΣ:** Με την ελαστικότητα που είχαν και οι προηγούμενοι.

**ΠΡΟΕΔΡΕΥΩΝ (Αναστάσιος Κουράκης):** Με ελαστικότητα, βεβαίως. Όσο έχουν μιλήσει και οι άλλοι. Με την ίδια ελαστικότητα ακριβώς.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, λίγο πριν ο Υπουργός Οικονομικών, ο κ. Τσακαλώτος, με εγκάλεσε για σοβαρότητα. Τον κοιτώ και του λέω να είναι πολύ πιο προσεκτικός, όταν απευθύνεται προς την Αντιπολίτευση και κυρίως προς τη Νέα Δημοκρατία, γιατί είναι καταγεγραμμένα και αυτά που έχει πει και αυτά που έχει κάνει και αυτά που βιώνει σήμερα ο ελληνικός λαός.

Κύριε Τσακαλώτε, μην ξεχνάτε ότι ήσασταν το δεξί χέρι του κ. Βαρουφάκη. Μαζί πήρατε τις αποφάσεις τις αρνητικές για την Ελλάδα, μαζί ρίξατε τη λευκή πετσέτα στη διαπραγμάτευση, μαζί παραδώσατε τα πάντα, χωρίς να διαπραγματευτείτε στην ουσία τίποτα. Όλα για την καρέκλα.

Είστε ο Υπουργός, όπως είπε και ο κ. Στουρνάρας, συνοδοιπόρος του κ. Βαρουφάκη, που το πρώτο εξάμηνο βάλατε 86 δισεκατομμύρια ευρώ φέσι στον ελληνικό λαό από δάνεια. Είστε ο Υπουργός, μαζί με τον Βαρουφάκη, της Κυβέρνησης ΣΥΡΙΖΑ-ΑΝΕΛ με τα 21 δισεκατομμύρια ευρώ μείωση του εθνικού πλούτου της χώρας. Είστε ο Υπουργός που λόγω της καθυστέρησης της αξιολόγησης -που η Νέα Δημοκρατία σας προέτρεπε να την κλείσετε- φέρατε 1,5 δισεκατομμύριο ευρώ καινούργια μέτρα στον ελληνικό λαό, λόγω της καθυστέρησης. Και είστε ο Υπουργός που σηκώσατε μαζί με όλο το ΣΥΡΙΖΑ το θέμα του χρέους, το οποίο ουσιαστικά είναι μια τρύπα στο νερό.

Πληρώνει ο ελληνικός λαός μέτρα δυσβάσταχτα, 24% ΦΠΑ. Εξαπάτησε ο Υπουργός εξ αριστερών σας, ο κ. Καμμένος, τους νησιώτες και πήγε και στη Σύρο μάλιστα και μίλησε για έγκλημα και αντισυνταγματικότητα και βάλατε και καταργήσατε το ευεργέτημα που είχε φέρει ο Κωνσταντίνος Καραμανλής και στήριξαν όλες οι κυβερνήσεις και το ζήταγε η τρόικα και δεν το δώσαμε ποτέ, όπως και τα χωριά κάτω από δύο χιλιάδες, κύριε Πετρόπουλε, Αναπληρωτά Υπουργέ Εργασίας. Και τα παραδώσατε όλα. Όλα μα όλα! Δεν κάνατε την παραμικρή διαπραγμάτευση.

Και μπαίνω στην ουσία. Κύριοι συνάδελφοι του ΣΥΡΙΖΑ, ξέρετε σήμερα τι σας φέρνει για να ψηφίσετε; Συμπληρωματικά μέτρα. Εγώ απευθύνομαι στον ελληνικό λαό. Και δυστυχώς επιβεβαιωνόμαστε. Και λέω δυστυχώς, διότι εμείς της Νέας Δημοκρατίας έχουμε το εθνικό καθήκον και χρέος πάνω από το κομματικό. Οι Βουλευτές της Νέας Δημοκρατίας δεν διστάζουν πολλές φορές –ακόμη και όταν ήταν κυβέρνηση- να αντιδράσουν, να πουν όχι. Εσείς 153 ναι σε όλα, χωρίς να αξιολογήσετε κάτι.

Και εξηγούμαι. Σήμερα, ουσιαστικά, μέσα σε είκοσι μία μέρες φέρνει το Υπουργείο Εργασίας νέες διατάξεις για το ασφαλιστικό: Κατάργηση του ΕΚΑΣ με άλλον τρόπο –οριστικοποιείται πλέον-, μείωση του εφάπαξ για τους αυτοαπασχολούμενους.

Υπάρχει και κάτι ακόμα, οι κοινωνικοί πόροι. Κάντε και κάτι, τουλάχιστον, στο κόμμα του ΣΥΡΙΖΑ, κατεβάστε τις αναρτήσεις που είχατε βάλει παλιά και σας εκθέτουν. Έχω εδώ ένα δεκάλογο, κύριε Πετρόπουλε, του ΣΥΡΙΖΑ με το τι έλεγε για τους κοινωνικούς πόρους όταν τους καταργούσε, που εγώ πίστευα συνειδητά και ιδεολογικά ότι οι κοινωνικοί πόροι βλάπτουν το σύστημα. Κι ερχόσασταν εδώ εσείς, ο κ. Κατρούγκαλος από το Σύνταγμα, όλο το σύστημα του ΣΥΡΙΖΑ, κι έλεγε για τις είκοσι τέσσερις πηγές χρηματοδότησης του ασφαλιστικού. Και σήμερα σας άκουσα να λέτε με περηφάνεια ότι καταργείτε πόρους της κοινωνικής ασφάλισης, εξορθολογίζετε το σύστημα και επαίρεστε. Λίγη σοβαρότητα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, μπορώ να έχω τον λόγο μετά για να απαντήσω;

**ΙΩΑΝΝΗΣ ΒΡΟΥΤΣΗΣ:** Προχωράω.

Άκουσα λίγο πριν τον Υπουργό Ανάπτυξης να μιλάει για τον ΑΔΜΗΕ και μάλιστα είπε ότι με μεγάλη επιτυχία τα θέματα έρχονται και διασφαλίζονται. Ποιος το λέει αυτό;

Το λέει ο Υπουργός, ο οποίος και προεκλογικά και τώρα ως Υπουργός, «ΣΤΟΝ ENIKO» ένα βράδυ έλεγε ότι διασφαλίζει τα 751 ευρώ για τον κατώτατο μισθό για τους εργαζόμενους, ότι θα δοθεί δέκατη τρίτη σύνταξη, ότι το πετρέλαιο θέρμανσης διασφαλίζεται απόλυτα. Όλα αυτά κατέρρευσαν. Μάλιστα, η τροπολογία που έρχεται τώρα για τον ΑΔΜΗΕ ουσιαστικά σε λίγο διάστημα θα αποδειχθεί ότι είναι για άλλη μια φορά λάθος, ότι για άλλη μια φορά εξαπατά τον ελληνικό λαό και τους εργαζόμενους.

Για τα κόκκινα δάνεια, καλά λίγο φιλότιμο δεν υπάρχει, κύριε Τσακαλώτο; Λίγο φιλότιμο, λίγο να βάλετε μια κόκκινη γραμμή κάπου; Ακόμα και τα 4,5 εκατομμύρια ευρώ για τα funds του μετοχικού κεφαλαίου, τα οποία μέχρι τώρα έπρεπε να τα βάλουν σε ελληνικό τραπεζικό σύστημα, πάτε και ανοίγετε τον δρόμο για να τα βάλουν σε τράπεζες του εξωτερικού; Ακόμα και αυτό; Ούτε σε αυτό δεν είχατε μια άμυνα να υπερασπίσετε λίγο την χώρα ;

Όσον αφορά την αλλαγή του επιτοκίου; Στην τροπολογία, κύριοι του ΣΥΡΙΖΑ, αλλάζει το επιτόκιο και πλέον τα funds -τα οποία τα λέγατε έτσι όπως τα λέγατε πριν, τα «κοράκια», που τώρα είναι τα «περιστέρια» και τα «σπουργίτια» για εσάς- θα μπορούν στα «πράσινα» δάνεια να αλλάζουν το επιτόκιο έτσι όπως κρίνουν με τα αντικειμενικά τους κριτήρια.

Για τα ειδικά μισθολόγια. Έφυγε ο κ. Καμμένος. Νομοθετούν για δεύτερη φορά ευχές, εξαπατούν τις Ένοπλες Δυνάμεις και τα Σώματα Ασφαλείας και μάλιστα από ό,τι καταλαβαίνω και ερμηνεύω, σας επέβαλε η τρόικα ή κοινώς οι Θεσμοί πλέον να φέρετε καινούργιο κείμενο, να το βάλετε μέχρι 30-09 και να φέρετε πλέον οριστικά μέτρα, ισοδύναμα όπως λέει το κείμενο, η μετάφραση από το αγγλικό κείμενο, όπως το μεταφράσατε και το φέρνετε να το ψηφίσουμε οι Βουλευτές, τα οποία θα πρέπει να προσδιοριστούν στο διηνεκές.

Και ακούμε σήμερα τον κ. Καμμένο να λέει εδώ ότι έχει λογαριασμούς και απευθύνεται στις Ένοπλες Δυνάμεις και στα Σώματα Ασφαλείας; Λίγο ντροπή δεν υπάρχει; Να τους εξαπατά κατάματα από το Βήμα της Βουλής; Πού είναι αυτά τα μέτρα; Πού είναι οι λογαριασμοί που έλεγε ότι τους έχει έτοιμους; Γιατί δεν έφερε τους λογαριασμούς αυτούς;

**ΑΘΑΝΑΣΙΟΣ ΔΑΒΑΚΗΣ:** Να καταθέσει τους κωδικούς.

**ΙΩΑΝΝΗΣ ΒΡΟΥΤΣΗΣ:** Και προχωράω στο θέμα του κόφτη. Κυρίες και κύριοι συνάδελφοι, να μάθει ο ελληνικός λαός ότι το θέμα του κόφτη και όπως έρχεται σήμερα να ψηφιστεί με την τροπολογία για την ύφεση είναι νέα μέτρα, που κατά την εκτίμησή μου, εγώ θα σας δώσω την τάξη μεγέθους, όταν κόψεις από δαπάνες μισθών και συντάξεων η επίπτωση στην ύφεση είναι της τάξης του 30% με 40%.

Άρα, σε μια περίπτωση…

**ΝΙΚΟΛΑΟΣ ΣΥΡΜΑΛΕΝΙΟΣ:** Αυτό το κάνατε εσείς.

(Θόρυβος – διαμαρτυρίες από την πτέρυγα του ΣΥΡΙΖΑ)

**ΙΩΑΝΝΗΣ ΒΡΟΥΤΣΗΣ:** Στην περίπτωσηπου -επειδή η οικονομία βυθίζεται στην ύφεση δυστυχώς- πάρετε μέτρα της τάξεως των 3 δισεκατομμυρίων…

(Θόρυβος από την πτέρυγα του ΣΥΡΙΖΑ)

Καλά, ψηφίστε τα όλα. Ο ελληνικός λαός βλέπει, κρίνει και σας αξιολογεί.

**ΣΠΥΡΙΔΩΝΑΣ ΛΑΠΠΑΣ:** Κρίνει και συγκρίνει.

**ΙΩΑΝΝΗΣ ΒΡΟΥΤΣΗΣ:** Θα ξέρετε ότι τα μέτρα του 2% του ΑΕΠ θα έχουν μια επίπτωση τουλάχιστον 30% με 40% παραπάνω. Δηλαδή, σήμερα, κύριοι του ΣΥΡΙΖΑ, θα ψηφίσετε και νέα μέτρα, αυτήν την επίπτωση τη δευτερογενή της ύφεσης την οποία σας έφερε ο κ. Τσακαλώτος να ψηφίσετε, ο «σοβαρός» κ. Τσακαλώτος.

Από εκεί και πέρα…

(Θόρυβος από την πτέρυγα του ΣΥΡΙΖΑ)

Ναι, βιάζεστε να κατέβω κάτω. Ξέρω. Δεν θέλετε να ακούτε…

**ΠΡΟΕΔΡΕΥΩΝ (Αναστάσιος Κουράκης):** Έχετε λίγο χρόνο ακόμα, κύριε Βρούτση. Ολοκληρώστε τη σκέψη σας.

**ΙΩΑΝΝΗΣ ΒΡΟΥΤΣΗΣ:** Ολοκληρώνω**.**

**ΣΠΥΡΙΔΩΝΑΣ ΛΑΠΠΑΣ:** Πείτε μας, επιτέλους, τι λέτε εσείς που δεν λέτε ποτέ.

**ΙΩΑΝΝΗΣ ΒΡΟΥΤΣΗΣ:** Εγώ θα σας πω τι λέει η Νέα Δημοκρατία. Η Νέα Δημοκρατία πολιτεύτηκε με σοβαρότητα, με υπευθυνότητα, έκανε προσπάθειες. Μέσα από τις προσπάθειές μας απέδωσαν οι θυσίες του ελληνικού λαού, ισορροπήσαμε την ελληνική οικονομία και στο τέλος του 2014 τίποτε από αυτά που βιώνει σήμερα ο ελληνικός λαός δεν θα χρειαζόταν.

Δυστυχώς, τους εξαπατήσατε τους Έλληνες. Ήρθατε με ευχολόγια, ήρθατε με προοπτική να καταργήσετε τον ΕΝΦΙΑ, τον οποίο σήμερα πάλι με τροπολογία αυξάνετε σε επιχειρήσεις ειδικού καθεστώτος και θα τις κλείσετε και αυτές. Είπατε ότι θα αυξήσετε τις συντάξεις και τις κόψατε οριζόντια και κάθετα. Είπατε ότι θα αυξήσετε τους μισθούς και τους μειώνετε τους μισθούς, τον κατώτατο μισθό, μέσα από την φορολογία. Είπατε ότι θα κρατήσετε το ειδικό καθεστώς ΦΠΑ στα νησιά, το προδώσατε, προδώσατε τη νησιωτικότητα, παραδώσατε τον ΦΠΑ. Μειώσατε τους μισθούς των εργαζομένων, ακόμα και των 617 ευρώ. Αυτοί είστε!

**ΝΙΚΟΛΑΟΣ ΗΓΟΥΜΕΝΙΔΗΣ:** Τελικά τι προτείνει η Νέα Δημοκρατία;

**ΙΩΑΝΝΗΣ ΒΡΟΥΤΣΗΣ:** Το τελικό συμπέρασμα είναι ότι είστε ο ορισμός της ανικανότητας. Άλλα πιστεύετε, άλλα εννοείτε. Για την καρέκλα και τη διατήρησή της ψηφίζετε άλλα πράγματα.

Δεν μπορείτε και δεν ωφελείτε τον ελληνικό λαό. Πάρτε το απόφαση μια ώρα αρχύτερα. Σεπτέμβρη–Οκτώβρη η κοινωνική οργή και η κοινωνική αντίδραση θα είναι μπροστά σας. Διότι τα μέτρα και ο λογαριασμός ΣΥΡΙΖΑ – ΑΝΕΛ φτάνουν τότε.

Πάρτε την απόφαση και παραιτηθείτε. Θα κάνετε καλό όχι μόνο στην Ελλάδα, αλλά και στους εαυτούς σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει για τριάντα δευτερόλεπτα ο κ. Γεωργιάδης και μετά ο κύριος Υπουργός.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Ο κ. Τσακαλώτος και ο κ. Κουίκ έθεσαν προσωπικά ζητήματα.

Ξεκινάω με το πρώτο. Κύριε Τσακαλώτο, είπατε ότι δεν καταλαβαίνω καλά αγγλικά. Ξέρετε, είναι αληθές ότι εσείς μιλάτε πολύ καλύτερα αγγλικά από εμένα, όπως εγώ μιλάω πολύ καλύτερα ελληνικά από εσάς. Είναι προφανές αυτό. Δεν είχα τη δική σας τύχη να σπουδάσω σ’ αυτά τα καλά σχολεία που πήγατε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το έχετε κάνει πολλές φορές αυτό το αστείο.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Ας διαβάσουμε, όμως, λίγο τι λέει αυτή η περίφημη απόφαση του Eurogroup από το αγγλικό κείμενο, το οποίο σας αρέσει καλύτερα: «These measures will be implemented if an update of the debt sustainability … κ.λπ.». Και λίγο παρακάτω: «If necessary, some targeted EFSF reprofiling… κ.λπ.».

If necessary και will be implemented if an update. Το «if necessary» στα αγγλικά, κύριε Πρόεδρε και για μένα που δεν είμαι τόσο καλός χρήστης της αγγλικής γλώσσας, όπως εσείς, είναι «εάν χρειαστεί».

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, αλλά πιο πριν έχει ορίσει τι σημαίνει.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, θα πάρετε μετά τον λόγο να μιλήσετε. Μετά. Όχι τώρα.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Αν φτάσετε στο τέλος έχει και μια ολόκληρη παράγραφο που λέει ότι αν εφαρμοστεί πιστά το πρόγραμμα και κάνει η ελληνική Κυβέρνηση αυτά που πρέπει, δεν θα χρειαστούν κιόλας.

Άρα κύριε Υπουργέ, όταν έρχεστε με αυτήν την απόφαση εδώ, το να μιλάτε με ύφος από το Βήμα της Βουλής πάει πάρα πολύ. Ζητήστε μια συγγνώμη για όλες τις ανοησίες που εσείς προσωπικά λέγατε πέντε χρόνια και αφήστε το ύφος. Σε αυτήν τη Βουλή πέντε χρόνια εσείς προσωπικά, μας λέγατε ότι θα τα καταργήσετε όλα και δεν καταργήσατε τίποτα.

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Γεωργιάδη.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Όσον αφορά και τον κ. Κουίκ, ο οποίος μίλησε και το έβαλε στα πόδια...

**ΣΠΥΡΙΔΩΝΑΣ ΛΑΠΠΑΣ:** Ξέρετε εσείς τι σημαίνει να το βάζουν στα πόδια.

**ΠΡΟΕΔΡΕΥΩΝ (Αναστάσιος Κουράκης):** Δεν το έβαλε στα πόδια. Τι είναι αυτά που λέτε τώρα;

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Το έβαλε στα πόδια. Γιατί όταν κάποιος κάνει επίθεση επί προσωπικού, μένει να παρακολουθήσει και την απάντηση του θιγομένου. Ο κ. Κουίκ έκανε την επίθεση, άνοιξε την πόρτα κι έφυγε. Είναι ίδιον των Ανεξαρτήτων Ελλήνων να μην απαντάνε.

**ΠΡΟΕΔΡΕΥΩΝ (Αναστάσιος Κουράκης):** Προχωρήστε λίγο, παρακαλώ.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Συνεχώς ο κ. Κουίκ αναφέρεται στη μεγάλη του αγάπη, στον αείμνηστο εθνάρχη Κωνσταντίνο Καραμανλή. Θα τον παρακαλέσω να μην το κάνει, γιατί αν ο Κωνσταντίνος Καραμανλής ήξερε ότι θα γνώριζε κάποτε έναν Τέρενς Κουίκ, ο οποίος θα συνεργαζόταν με ένα κόμμα σαν τον ΣΥΡΙΖΑ που ήρθε να μας βγάλει από την Ευρώπη, η οποία ήταν η βασική παρακαταθήκη του Κωνσταντίνου Καραμανλή, θα του είχε κόψει και την καλημέρα. Το θράσος του κ. Κουίκ παραπάει! Και να είναι εδώ για να ακούει απαντήσεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ο Υπουργός Οικονομικών, κ. Ευκλείδης Τσακαλώτος, έχει τον λόγο για ένα λεπτό και μετά ο κ. Πετρόπουλος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πρώτα θα ήθελα να ζητήσω συγγνώμη από τον κ. Γεωργιάδη, διότι τώρα κατανόησα ότι η εκ μέρους του έλλειψη κατανόησης του κειμένου δεν έχει καμμία σχέση με την αγγλική γλώσσα. Απλώς δεν κατανοεί το κείμενο.

Το κείμενο πάνω από το κομμάτι που διαβάσατε ορίζει τι σημαίνει «if necessary». Το ορίζει. Αυτή είναι η διαφορά. Θα παρθούν όλα αυτά τα μέτρα για να μπορέσει η Ελλάδα να έχει δανειακές ανάγκες κάτω από 15%. Αυτό είναι το if necessary. Αυτό είναι αν μπορούσατε να διαβάσετε πριν.

Για το άλλο που είπατε, χρειαζόταν να διαβάσετε και λίγο παρακάτω. Διότι το άλλο λέει ότι το ΔΝΤ θα ζητήσει άλλα μέτρα μετά από το DSA, δηλαδή μετά θα κάνει μια μελέτη βιωσιμότητας του χρέους και θα ζητήσει άλλα μέτρα, αν χρειαστούν παραπάνω.

Άρα νομίζω πως ξεκαθαρίσαμε σε όλους ότι η τεράστια διαφορά της συμφωνίας του Eurogroup που πήραμε στις 24 με τον Νοέμβρη του 2012 είναι ότι η δική μας συμφωνία ορίζει τι σημαίνει «if necessary». Δεν εξαρτάται από τον Υπουργό Οικονομικών της Γερμανίας, της Ιταλίας, της Ελλάδας, της Ισπανίας το 2018, γιατί έχει ήδη οριστεί, έχει ήδη συμφωνηθεί τι σημαίνει «if necessary». Άρα, αυτό δεν έχει καμμία σχέση με τα αγγλικά σας.

**ΠΡΟΕΔΡΕΥΩΝ (Αναστάσιος Κουράκης):** Καλώς. Ευχαριστούμε.

Τον λόγο έχει ο κ. Πετρόπουλος.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Στην απόφαση του Νοεμβρίου του 2012 μπορείτε να μου πείτε πού γράφει «if necessary»;

**ΠΡΟΕΔΡΕΥΩΝ (Αναστάσιος Κουράκης):** Προχωράμε. Ο Υφυπουργός Εργασίας, κ. Πετρόπουλος έχει τον λόγο.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Πουθενά δεν το γράφει.

**ΠΡΟΕΔΡΕΥΩΝ (Αναστάσιος Κουράκης):** Ο Υφυπουργός Εργασίας, κ. Αναστάσιος Πετρόπουλος έχει τον λόγο για ένα λεπτό.

(Θόρυβος-διαμαρτυρίες)

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κύριε Πρόεδρε, να φύγουμε να μιλήσουν οι τρεις τους. Εμείς οι υπόλοιποι πότε θα μιλήσουμε;

**ΓΕΩΡΓΙΟΣ ΜΑΥΡΩΤΑΣ:** Θα μιλήσει μετά πάλι ο κ. Γεωργιάδης και μετά εμείς τελειώσαμε!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο για ένα λεπτό.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέγονται πολύ σημαντικά πράγματα, κύριοι Βουλευτές.

**ΠΡΟΕΔΡΕΥΩΝ (Αναστάσιος Κουράκης):** Η αγανάκτηση της Αίθουσας είναι απολύτως δικαιολογημένη μπορώ να πω.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Θα ήθελα κι εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κύριε Κουίκ, να μην επιμείνετε παρακαλώ.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Θα επιμείνω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Θα επιμείνετε. Εντάξει.

Κύριε Πετρόπουλε, σας ακούμε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέγονται σημαντικά θέματα, τα οποία πρέπει να γίνονται σαφή στον ελληνικό λαό που παρακολουθεί. Διαφορετικά, δεν θα μιλούσα και δεν θα υπήρχε λόγος να επανέλθω και ούτε το σκεφτόμουν.

Έχετε, όμως, λυσσάξει εκεί στη Νέα Δημοκρατία να κόψουμε τη δυνατότητα στις μικρές επιχειρήσεις κάτω των 2 χιλιάδων και την επιλογή να καταβάλλουν μικρότερες εισφορές. Έχετε φαγωθεί πια. Το λέτε, το ξαναλέτε. Το είπατε και στις επιτροπές επί των θεμάτων της εργασίας, το είπατε και στην Ολομέλεια. Σας άκουσαν, τελικά, απ’ έξω. Μας το είπαν, γιατί τους το είπατε. Κι εμείς δεν το δεχόμαστε. Φτάνει αυτό! Φτάνει! Και κάθε φορά αυτό γίνεται. Κι αυτή τη φορά αυτό γίνεται.

(Χειροκροτήματα από την πτέρυγα του ΣΥΡΙΖΑ)

Πρέπει να σας πω ότι κάθε συζήτηση έχει ενδιαφέρον και είναι και γοητευτική όταν γίνεται με πολιτική αντιπαράθεση και με ουσία. Εμένα μου αρέσει η πολιτική αντιπαράθεση όταν πραγματικά έχει επιχειρήματα κι έχει πολιτική ουσία.

Δεν είναι δυνατόν να ακούω εδώ ότι καταργούμε τη συλλογικότητα του Μετοχικού Ταμείου Πολιτικών Υπαλλήλων, αγνοώντας ως αρμόδιος Υπουργός κάποτε στον χώρο της εργασίας ο προλαλήσας από τη Δημοκρατική Συμπαράταξη κ. Κουτσούκος, ότι το Μετοχικό Ταμείο Πολιτικών Υπαλλήλων ήταν μία διεύθυνση του Υπουργείου Οικονομικών. Απολύτως.

Και αυτό που κάνουμε στον νόμο είναι να λέμε ότι θα αποφασίζει το διοικητικό συμβούλιο -αυτό αποφασίζει-, αλλά με τη σύμφωνη γνώμη του αρμόδιου Γενικού Διευθυντή, ώστε πραγματικά να εγγυάται το σύστημα ότι θα δίνει μέρισμα με δυνατότητες να το δίνει και στο μέλλον.

Γιατί το λέμε αυτό; Γιατί το Μετοχικό Ταμείο Πολιτικών Υπαλλήλων είναι μια χαρακτηριστική περίπτωση της κακοδιοίκησης, της κακοδιαχείρισης και της ρουσφετολογικής πολιτικής των κυβερνήσεων που προηγήθηκαν, οι οποίες κατάντησαν ένα υγιές Μετοχικό Ταμείο να μην μπορεί να δώσει σε καμμία περίπτωση μέρισμα. Διότι, για λόγους ρουσφετολογικούς, έδωσαν ένα τεράστιο ποσό μερίσματος και το διατήρησαν με τέτοιες λογικές ψηφοθηρίας και στέρησαν τους πόρους που είχε διαχρονικά, με αποτέλεσμα να μη μπορεί να δώσει σήμερα μέρισμα.

Λογικά κρίναμε ότι έπρεπε να διασφαλίσουμε τη δυνατότητα παροχής του μερίσματος και γι’ αυτό το κάναμε.

Λέτε για μείωση του εφάπαξ. Και το λέτε εσείς που από το 2013 δεν δίνετε πια εφάπαξ και δεν θα δίνατε ποτέ, αν δεν ερχόμαστε εμείς να βάλουμε μία δίκαιη και λογική στάθμιση των πραγμάτων, ώστε να παίρνουν όλοι εφάπαξ, με δίκαιους όρους, με ισονομία. Και πραγματικά, ο κανόνας που βάζουμε αυτό εκπληρώνει, με τα μέσα που έχει και τα κεφάλαια που διαθέτει.

Όσον αφορά το ΕΚΑΣ, τόσο καιρό λέγαμε, και το είπε και ο Πρωθυπουργός, ότι δεν θα πάμε σε αναδρομική καταβολή. Χλευάζατε με διάφορους τρόπους. Το κάνουμε τώρα, πάλι δεν σας αρέσει. Δεν είναι δυνατόν να βγει πέρα αυτή η σχέση! Δεν είναι δυνατόν η συζήτηση να γίνεται μεταξύ εντελώς αδύνατων να ακούν. Και δεν ακούτε ή δεν θέλετε να λέτε ότι ακούτε, γιατί δεν έχετε τίποτα να πείτε.

Αγαπητοί κύριοι Βουλευτές, θα ολοκληρώσω με τους κοινωνικούς πόρους. Είναι πολλά που μπορώ να πω, αλλά θα ολοκληρώσω με αυτό. Οι κοινωνικοί πόροι για τους οποίους αναφέρθηκα, και ήμουν πολύ σαφής και αναλυτικός, αφορούν εισφορές που κατέβαλλαν δικηγόροι και μηχανικοί κατά βάση και επιβαρύνονταν από το εισόδημα που κατά τα άλλα διαμόρφωναν.

Αυτό το ποσό δεν θα τους παρακρατείται, καθώς πλέον η εισφορά που καταβάλλουν είναι επί των καθαρών κερδών που πραγματοποιούν. Είπαμε ότι είναι ένα ακόμα μέτρο ελάφρυνσης αυτής της κατηγορίας ασφαλισμένων. Δεν υπάρχει λόγος να το διατηρούμε. Ήταν και δικό τους αίτημα. Το υιοθετήσαμε. Εσείς είστε εναντίον; Δεν κατάλαβα. Τι θέλετε ακριβώς; Ή σε ό,τι λέμε εμείς σκέφτεστε αμέσως να πείτε όχι;

Ολοκλήρωσα, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Κοιτάξτε. Επειδή το πινγκ-πονγκ ανάμεσα στους Βουλευτές επί προσωπικού και λοιπά έχει τραβήξει πάρα πολύ, θα δώσω τον λόγο στον κ. Κουίκ, με την παράκληση να μην πυροδοτήσει καμμία νέα έκρηξη στην Αίθουσα. Έχετε τριάντα δευτερόλεπτα και με την παράκληση για ηρεμία, γιατί έχουμε να προχωρήσουμε στο νομοθετικό μας έργο.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Είτε είναι τριάντα δεύτερα είτε είναι εξήντα δεύτερα, ξέρετε ότι εγώ δεν είμαι επιρρεπής στα τηλεπαιχνίδια και στις τηλεπαρουσιάσεις, όπως άλλοι συνάδελφοι εδώ μέσα στην Αίθουσα της Βουλής. Δεν είμαι ο σόουμαν που θρέφομαι από τις κόντρες και νομίζω ότι το έχω ξεκαθαρίσει πολλές φορές.

Ήρθα εδώ μόνο και μόνο για να μη νομίζει κανείς ότι εγώ ετράπην εις φυγήν, όπως χθες έφυγε σύσσωμη η Νέα Δημοκρατία για να πάει να προστατεύσει τον κ. Παπασταύρου και όλους τους ομοίους του, που είναι στις διάφορες λίστες. Γι’ αυτό ήρθα εδώ. Και, βεβαίως, όπως αντιλαμβάνεστε, αρνούμαι να χρησιμοποιήσω το όνομα του Κωνσταντίνου Καραμανλή, όταν κάποιοι θέλουν να το μεταχειρίζονται στον πολιτικό τους λόγο. Εγώ απλώς είπα ότι είναι ένα κόμμα πλέον όμηρος στα χέρια Σαμαρά και του ΛΑΟΣ, που δυστυχώς δεν έχει καμμία σχέση με την παράταξη που ίδρυσε ο Κωνσταντίνος Καραμανλής και ας το αναλογιστούν οι καραμανλογενείς της Νέας Δημοκρατίας. Δεν ασχολούμαι με τα προσωπικά τους και τα εσωτερικά τους, γιατί εγώ ανήκω στους Ανεξάρτητους Έλληνες, αλλά δεν ξεχνώ τις ρίζες μου. Εγώ τουλάχιστον.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Ο κ. Γεώργιος Μαυρωτάς έχει τον λόγο για πέντε λεπτά.

Συγγνώμη, κύριε Μαυρωτά.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Δεκτή η συγγνώμη, όχι μόνο από εμένα, αλλά και από τους υπόλοιπους Βουλευτές -φαντάζομαι ότι θα είναι και προς αυτούς η συγγνώμη- που περιμένουν υπομονετικά να μιλήσουν.

Ήρθαν, λοιπόν, πέντε τροπολογίες που έχουν να κάνουν με τις «ουρές» των προαπαιτούμενων για το κλείσιμο της αξιολόγησης και της πολυπόθητης εκταμίευσης της πρώτης δόσης των 7,5 δισεκατομμυρίων. Ουσιαστικά διορθώνουν το πρόσφατο πολυνομοσχέδιο που ψηφίστηκε μετά από το «κοσκίνισμα» των θεσμών. Το ερώτημα, όμως, που πάντα μένει είναι εάν πρόκειται για υποδείξεις των θεσμών ή έχει και κάποιες κρυφές προθέσεις της Κυβέρνησης, με την ελπίδα να περάσουν καμουφλαρισμένες ως αναγκαστικές διατάξεις, για να κλείσει η πολυπόθητη αξιολόγηση.

Ξεκινώ γρήγορα-γρήγορα με πιο συγκεκριμένα πράγματα. Ξεκινώ από την τροπολογία με γενικό αριθμό 466, σχετικά με την απελευθέρωση της αγοράς ηλεκτρικής ενέργειας. Είναι εδώ ο κ. Σκουρλέτης, οπότε θα το ακούσει.

Τι άλλαξε στο άρθρο 135; Τι ακριβώς διορθώσατε; Αυτό δεν είναι κατανοητό. Έτσι όπως είναι και τώρα διατυπωμένο το άρθρο φαίνεται σαν να απελευθερώνεται μόνο το 13% της αγοράς ηλεκτρικής ενέργειας έως το 2019. Θα πρέπει να αναδιατυπωθεί, ώστε τα ποσοστά να είναι αθροιστικά επί του συνολικού όγκου κάθε προηγούμενου έτους, έτσι ώστε να φτάσουμε στο 50% της απελευθέρωσης το 2020, που είναι αυτό που υπογράψαμε με τη συμφωνία του Αυγούστου με την παράγραφο 4.3. Δηλαδή, να απελευθερωθεί το 8% το 2016, το 8% συν 12%, δηλαδή το 20% το 2017, το 20% συν 13%, δηλαδή 33% το 2018, το 33% συν 13%, δηλαδή το 46% το 2019. Χρειάζεται, λοιπόν, κατά τη γνώμη μας, αποσαφήνιση στη διατύπωση, ότι αυτά τα ποσοστά είτε θα πρέπει να είναι σωρευτικά επί του συνόλου των πωλήσεων είτε θα αναφέρονται μόνο στον όγκο πωλήσεων της ΔΕΗ που θα βαίνει συνεχώς μειούμενος. Αλλιώς, θα είμαστε οι θαυματοποιοί της απελευθέρωσης των ενεργειακών αγορών, καθ' ότι θα έχουμε 13% απελευθέρωση το 2019 και θα πρέπει να πάμε στο 50% το 2020.

Κλείνουμε ως προς αυτό και πάμε στην άλλη τροπολογία με γενικό αριθμό 465 και στην παράγραφο 6, όπου καταργείτε με μια έκτακτη τροπολογία ουσιαστικά, όπως η σημερινή, νόμους εβδομήντα πέντε ετών από το 1940 που έδιναν πόρους στα ταμεία μηχανικών, στο Εθνικό Μετσόβιο Πολυτεχνείο, στο Ταμείο Νομικών κ.λπ.. Δεν θα ήμασταν αρνητικοί, αλλά γιατί δεν είχε έρθει αυτό το πράγμα νωρίτερα και πρέπει να έρθει και να περάσει νύχτα με συνοπτικές διαδικασίες; Γιατί να μην το συζητήσουμε; Γιατί να μη γίνει διαβούλευση με τους σχετικούς φορείς; Δεν θα πρέπει και εδώ να ακούσουμε την επιχειρηματολογία, να σταθμίσουμε τις επιπτώσεις; Γιατί στην έκθεση του Γενικού Λογιστηρίου του Κράτους αναφέρεται μια απώλεια πόρων 15 εκατομμυρίων ευρώ για τα ταμεία. Από πού θα προέλθουν αυτοί οι πόροι; Ή μήπως μας το ζήτησαν να το κάνουμε και χωρίς πολλά-πολλά, για να μην προλάβουν να αντιδράσουν οι διάφοροι συνδικαλιστικοί φορείς, τρέξαμε να το βάλουμε τώρα για να κλείσει η αξιολόγηση;

Στην τροπολογία με γενικό αριθμό 467 σε ό,τι αφορά τα μετωπικά διόδια στην Εγνατία, φαντάζομαι ότι με βαριά καρδιά πάλι ο κ. Σπίρτζης, που στην επόμενη ακριβώς σελίδα έχει την υπογραφή του, θα το υπέγραψε.

Στην τροπολογία με γενικό αριθμό 468, ο μαθηματικός τύπος για τον κόφτη μένει ο ίδιος. Δεν έχει καμμία αλλαγή ουσιαστικά και απορούμε γιατί το φέρνετε με νομοτεχνική βελτίωση. Όμως, σχετικά με τις φυσικές καταστροφές, η φράση στον πρόσφατο νόμο «ύστερα από ειδική διαβούλευση με τους θεσμούς» γίνεται «κατόπιν συμφωνίας με τους θεσμούς». Ευτυχώς, δηλαδή, που με τον ΣΥΡΙΖΑ δεν θα έρχονταν υπαγορευμένα και μεταφρασμένα τα νομοσχέδια!

Κλείνοντας, ελπίζω να ολοκληρωθεί και εδώ η αξιολόγηση, έστω και με επτά μήνες καθυστέρηση και με ό,τι αυτό σημαίνει για την ελληνική οικονομία. Γιατί όσο καθυστερούμε, ανεβαίνει ο λογαριασμός και αυτό θα πρέπει να μας έχει γίνει μάθημα.

Το ανατολίτικο παζάρι, οι κουτσαβακισμοί και οι κουτοπονηριές ελπίζω να έγινε φανερό πια ότι δεν πιάνουν. Δαπανήσατε χρόνο, δυνάμεις και αξιοπιστία για το εσωτερικό και μόνο ακροατήριο. Εν τω μεταξύ, η ελληνική οικονομία μέσα σε αυτή τη στασιμοαβεβαιότητα βούλιαζε. Αυτό που μετράει, λοιπόν, είναι η αξιοπιστία που πρέπει να την ανακτήσει η Κυβέρνηση, γιατί με τις παλινωδίες και τους ερασιτεχνισμούς της την έχει χάσει. Να την ανακτήσει για το καλό όλων μας, γιατί αν είσαι αναξιόπιστος, θα σου ζητάνε δέκα για να κάνεις τα πέντε και αυτό έχει συμβεί στην περίπτωσή μας. Η αξιοπιστία, όμως, κερδίζεται, δεν χαρίζεται. Και για να κερδίσει η Κυβέρνηση τη χαμένη αξιοπιστία της, πρέπει να αλλάξει μυαλά, να δει τι έκαναν και οι άλλες χώρες, Κύπρος, Ιρλανδία, και πώς τα κατάφεραν. Δεν μπορεί να είσαι με κάθε ευκαιρία λάβρος κατά του ιδιωτικού τομέα και να πείθεις ταυτοχρόνως ότι είσαι εντός του ευρωπαϊκού πλαισίου. Δεν μπορεί να μιλάς για δομικές μεταρρυθμίσεις και να συνεχίζεις πελατειακές πρακτικές και ρουσφετοκρατία.

Όμως, η αξιοπιστία της οποιασδήποτε κυβέρνησης έχει να κάνει και με ένα μίνιμουμ συνεννόησης και αυτό μας αφορά όλους, τουλάχιστον των δυνάμεων που συμφωνούν στην ευρωπαϊκή προοπτική της Ελλάδας. Αυτή η ευρωπαϊκή προοπτική μπορεί να γίνει μόνο μέσα από στοχευμένες δομικές μεταρρυθμίσεις, οι οποίες απαιτούν ευρύτερες συναινέσεις.

Κυρίες και κύριοι της Συμπολίτευσης, δεν πήρατε ούτε εσείς το μάθημα της τελευταίας εξαετίας, όπου ο καθένας βιαζόταν να πάρει το παιχνίδι πάνω του και συνήθως έτρωγε τα μούτρα του. Ένα μάθημα, λοιπόν, διαχρονικό που πάει πίσω στους περασμένους αιώνες είναι συμπυκνωμένο μέσα σε επτά λέξεις και πρέπει να μάθουμε καλά ότι όσο η πόλωση κερδίζει, η Ελλάδα χάνει.

Ευχαριστώ πολύ.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, τον λόγο παρακαλώ, για να πω κάτι προσωπικό.

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη, κύριε Λοβέρδο, ένα λεπτό να αναλάβω και μετά θα σας δώσω αμέσως τον λόγο.

Να δώσω στον κ. Καραθανασόπουλο, για να μην τον καθυστερώ και αμέσως μετά…

**ΑΝΔΡΕΑΣ ΛΟΒΕΡΔΟΣ:** Κύριε Καραθανασόπουλε, σας παρακαλώ να προηγηθώ, δεν είναι πολιτικό θέμα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Στις 17.00΄ είναι η κηδεία του Γιώργου Παναγιωτακόπουλου. Ήταν σύντροφός μας, ένας άνθρωπος που ζήσαμε μαζί του καλές και κακές στιγμές. Θέλουμε να του ευχηθούμε καλό ταξίδι στο τελευταίο του ταξίδι. Είμαι εισηγητής, δεν μπορώ να φύγω, κύριε Πρόεδρε, θα μείνω εδώ. Αισθανόμουν, όμως, ανθρώπινα την υποχρέωση να κάνω αυτή τη δήλωση.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ θα τη συμπληρώσω αν δεν έχει γίνει το πρωί. Δεν έχει σημασία που δεν είναι συνάδελφός μας στη Βουλή, ήταν όμως ένας άνθρωπος με πολύ μεγάλο ήθος και επομένως, εκ μέρους όλων των πτερύγων συλλυπητήρια προς την οικογένειά του.

Ο κ. Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Την προηγούμενη φορά που συζητούσαμε το πολυνομοσχέδιο για να κλείσει η αξιολόγηση, σας είχαμε πει ότι είστε θεομπαίχτες. Το ξεπεράσατε και αυτό. Το ξεπεράσατε σήμερα και αυτό! Δεν ξέρουμε τι άλλο να σας πούμε. Δεν έχετε ούτε ιερό ούτε όσιο. Ίχνος πολιτικής αξιοπρέπειας δεν σας έχει μείνει. Μα, είναι δυνατόν κατά τη διάρκεια, ενώ έχει ξεκινήσει η διαδικασία της Ολομέλειας να φέρνετε τροπολογία που αναθεωρεί το καθεστώς για την πρώτη κατοικία; Και το φέρατε στα μουλωχτά, στα κρυφά; Γιατί δηλαδή το κάνατε; Γιατί δεν την καταθέσατε έστω από χθες το βράδυ αυτήν την τροπολογία; Για να μην μπορούμε να κάνουμε ονομαστική ψηφοφορία, επειδή ξέρετε ότι υπάρχουν Βουλευτές μας που είναι στην επαρχία για πολιτική δραστηριότητα και το κάνατε με αυτόν τον τρόπο; Νομίζετε ότι θα αποφύγετε; Εμείς σας το λέμε καθαρά. Να αποσύρετε αυτή την τροπολογία ή φέρτε την να ψηφιστεί άλλη μέρα. Αύριο. Δώστε τη δυνατότητα να γίνει ονομαστική ψηφοφορία, γιατί αυτές οι μεθοδεύσεις είναι απαράδεκτες. Ξεπερνούν οποιοδήποτε όριο φαντασίας.

Η Νέα Δημοκρατία και το ΠΑΣΟΚ, βεβαίως, έκαναν αίσχη, αλλά εσείς τους έχετε ξεπεράσει. Έχετε πάρει όχι μόνο διδακτορικό, αλλά τους δίδετε και μαθήματα τι θα κάνουν το επόμενο διάστημα με αυτά τα οποία κάνετε, να νομιμοποιείτε οποιαδήποτε διαδικασία. Υπάρχουν και κάποια όρια τέλος πάντων. Δεν μπορείτε να έρχεστε μεσημεριάτικα, ενώ έχει ξεκινήσει η διαδικασία και να λέτε ότι ακόμη και τα δάνεια που λέτε ότι προστατεύετε, τα δίνετε στα funds, στα «κοράκια» όπως τα λέγατε και έτσι είναι, για να διαχειριστούν τα στεγαστικά δάνεια πρώτης κατοικίας που είναι κόκκινα μέχρι 140.000 ευρώ και τα οποία προστατεύατε μέχρι 31-12-2017.

Δεν είναι δυνατόν να έρχεστε και να παραδίδετε συνολικά τα δάνεια, τα οποία είχαν την προστασία και την εγγύηση του ελληνικού δημοσίου, που πολλά από αυτά είναι δάνεια σεισμόπληκτων και πυρόπληκτων. Πολλά από αυτά είναι δάνεια σεισμόπληκτων και πυρόπληκτων. Και τα δίνετε και αυτά, όχι μόνο για να τα διαχειριστούν, αλλά τα πουλάτε κατευθείαν χωρίς κανέναν περιορισμό. Τίποτα απολύτως. Τα έχετε ξεπεράσει.

Μάλιστα, επαιρόσασταν το προηγούμενο διάστημα, όταν συζητούσαμε τη νομοθεσία που θα διέπει τη λειτουργία αυτών των επιχειρήσεων, ότι βάζετε αυστηρό πλαίσιο. Ποιο αυστηρό πλαίσιο βάζετε; Σήμερα το καταργείτε και αυτό. Σήμερα, το όποιο αυστηρό πλαίσιο το καταργείτε, γιατί εφόσον είναι αδειοδοτημένες αυτές οι επιχειρήσεις σε χώρες του ευρωπαϊκού οικονομικού χώρου, δεν χρειάζονται περισσότερες απαιτήσεις. Χαλαρώνει το θεσμικό πλαίσιο και ο έλεγχος.

Φτάνετε στο σημείο τα 4,5 εκατομμύρια που πρέπει να καταβάλλουν στις ελληνικές τράπεζες ως μετοχικό κεφάλαιο, να τους δίνετε τη δυνατότητα να καταβάλλουν οπουδήποτε, σε οποιαδήποτε χώρα του ευρωπαϊκού οικονομικού χώρου.

Κι είστε τόσο θεομπαίχτες που βάζετε μέσα ζήτημα, ότι για να προσημειώσουν την υποθήκη στο υποθηκοφυλακείο, πρέπει να πληρώσουν 2.500 ευρώ για κάθε προσημείωση. Και μειώνετε αυτά τα 2.500 ευρώ και το πηγαίνετε στα 20 ευρώ. Με 20 ευρώ ξεμπερδεύουν και κάνουν προσημείωση στο υποθηκοφυλακείο. Τέτοιες διευκολύνσεις τους δίνετε. Τι άλλο, δηλαδή, να τους δώσετε; Μέχρι πού θα πάει αυτή η κατάσταση, αυτή η κατρακύλα; Πόσο περισσότερο θα διευκολύνετε τα κόκκινα funds να πέσουν σαν κοράκια πάνω στα δάνεια των αυτοαπασχολούμενων, των φτωχών αγροτών, των επαγγελματιών, των στεγαστικών δανείων των λαϊκών οικογενειών; Δεν έχετε αφήσει τίποτα. Καμμία πλέον προστασία δεν υπάρχει. Το πουλόβερ ξηλώθηκε πάρα πολύ γρήγορα, μέσα σε τρεις μήνες και όχι σε δυο, τρία χρόνια, που λέγατε ότι θα τα προστατεύσετε.

Αντίστοιχη λογική διέπει συνολικά και τις υπόλοιπες τροπολογίες, που είναι η ουρά της αξιολόγησης, που είναι η ουρά, δηλαδή, της κλιμάκωσης της αντιλαϊκής επίθεσης, για να μπορέσετε να πάρετε τη δεύτερη δόση, η οποία θα αυξήσει, βεβαίως, το δημόσιο, το κρατικό χρέος και ταυτόχρονα να στηρίξετε και να ενισχύσετε με κάθε τρόπο τη δράση του μεγάλου κεφαλαίου, των επιχειρηματικών ομίλων.

Αντίστοιχη λογική υπάρχει και στα υπόλοιπα ζητήματα. Φέρνετε τροπολογία που αλλάζετε το καθεστώς για τα διόδια. Γιατί; Γιατί έβαζε εμπόδια στην ιδιωτικοποίηση της Εγνατίας. Τώρα το αλλάζετε και αυτό, για να μπορέσει να προχωρήσει η ιδιωτικοποίηση της Εγνατίας.

Διευκολύνετε ακόμη περισσότερο την απελευθέρωση αγοράς της ηλεκτρικής ενέργειας. Φέρνετε μεγαλύτερες ποσότητες απ’ όσες είχατε ψηφίσει πριν από δέκα πέντε μέρες. Δίνετε το δικαίωμα ηλεκτρικής ενέργειας προς δημοπράτηση. Διευκολύνετε την ιδιωτικοποίηση του ΑΔΜΗΕ.

Σε αυτό το πλαίσιο κινείται το σύνολο των τροπολογιών. Ακόμη και οι αλλαγές οι οποίες γίνονται με το ασφαλιστικό επιδεινώνουν ακόμη περισσότερο την κατάσταση σε αυτό το αντιασφαλιστικό τερατούργημα, το οποίο φέρατε.

Μειώνετε το εφάπαξ των αυτοαπασχολούμενων. Μειώνετε τους κοινωνικούς πόρους στα ταμεία. Αφορούν τα ταμεία των μηχανικών, των δικηγόρων και των γιατρών. Μάλιστα, αλλάζετε ακόμη και αυτό που λέγατε για τους δύο χιλιάδες κατοίκους, την υπουργική απόφαση που θα καθορίσει τις κατηγορίες και το πώς θα καταβάλλονται οι εισφορές. Το αλλάζετε αυτό και μένετε μόνο στις εισφορές. Άρα, όλες οι κατηγορίες. Δεν υπάρχει καμμία εξαίρεση. Όλοι οι επαγγελματίες θα μπουν μέσα σε χωριά κάτω από δύο χιλιάδες κατοίκους. Καμμία εξαίρεση δεν θα υπάρχει, γιατί μετά από δέκα πέντε μέρες το αλλάξατε. Ενώ στην προηγούμενη υπουργική απόφαση ήταν ότι θα καθορίζετε και τις κατηγορίες, τώρα λέτε μόνο τον τρόπο με τον οποίο θα καταβάλλονται οι εισφορές. Τα αφαιρείτε όλα όσα ισχυριζόσασταν ότι θα προστατεύσετε και ότι θα κάνετε το προηγούμενο χρονικό διάστημα.

Αυτά περιέχουν οι τροπολογίες και οι διατάξεις, τις οποίες φέρνετε. Αντίστοιχη είναι και η διάταξη, στην οποία βάζετε μέσα τα φορολογικά ζητήματα που αφορούν και τον περιβόητο κόφτη, όπου ουσιαστικά, ενώ λέγατε πριν ότι, όταν αφορά τις δαπάνες που αφορούν φυσικές καταστροφές, θα ενημερώνετε τους θεσμούς και θα παίρνετε την απόφαση, τώρα τους βάζετε συμμέτοχους.

Πρέπει να συμφωνήσουν και οι θεσμοί ότι θα εξαιρεθούν αυτές οι δαπάνες από τον δημοσιονομικό κόφτη. Ούτε καν αυτό ούτε καν σεισμούς, λιμούς και καταποντισμούς δεν έχετε τη δυνατότητα να πείτε ότι αυτοί εξαιρούνται από τον δημοσιονομικό κόφτη και από το πρωτογενές πλεόνασμα.

Από αυτή την άποψη, λοιπόν, επιταχύνεται πολύ περισσότερο η διαδικασία του αυτόματου κόφτη στους μισθούς και στις συντάξεις.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραθανασόπουλε, να μαζέψουμε λίγο τον χρόνο;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω με αυτό, κύριε Πρόεδρε, κι ευχαριστώ πάρα πολύ και για την ανοχή, αλλά και οι υπόλοιποι εισηγητές αντίστοιχα περίπου…

**ΠΡΟΕΔΡΕΥΩΝ (Νικήτας Κακλαμάνης):** Δεν σας είπα να σταματήσετε, σας είπα να το μαζέψουμε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Συμφωνώ και το μαζεύω. Τελείωνα έτσι κι αλλιώς.

Από αυτή, λοιπόν, την άποψη είναι φανερό. Εμείς σας το λέμε και θα εξαρτήσουμε τη στάση μας, αν θα νομιμοποιήσουμε ή όχι αυτή τη διαδικασία, από τον τρόπο ψηφοφορίας, ιδιαίτερα της εκπρόθεσμης τροπολογίας με γενικό αριθμό 469, που φέρατε και αφορά τα στεγαστικά δάνεια.

Αυτό ζητάμε και πάλι και θέλουμε να πάρετε θέση ως Κυβέρνηση να μπορέσετε να δώσετε τη δυνατότητα να ψηφιστεί έστω αύριο, για να μπορεί να έχει τη δυνατότητα το κάθε κόμμα να καταθέσει πρόταση ονομαστικής ψηφοφορίας. Από την απάντηση που θα δώσετε σε αυτό θα εξαρτήσουμε και τη στάση μας, αν θα νομιμοποιήσουμε ή όχι τη διαδικασία αυτή.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθητές και μαθήτριες και τέσσερις συνοδοί-εκπαιδευτικοί από το Δημοτικό Σχολείο Θεσπρωτικού Πρέβεζας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα έχει γίνει αμοιβαία μετάθεση…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, μπορώ να έχω δεκαπέντε δευτερόλεπτα για μια διευκρίνιση στον κ. Καραθανασόπουλο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε δύο λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι δύο λεπτά, δεκαπέντε δευτερόλεπτα αρκούν.

Η φιλελευθεροποίηση-απελευθέρωση για τις εταιρείες διαχείρισης έγινε τον Δεκέμβριο. Εκεί έγινε η απελευθέρωση. Εμείς απλώς κάναμε ένα λάθος σε μια αλλαγή που το έκανε αυτό ασαφές. Αυτό αλλάξαμε.

Η βασική απόφαση για την απελευθέρωση των αγορών, όσο είναι για την εξυπηρέτηση των δανείων, ήταν αποφασισμένη. Δεν φέραμε κάτι καινούργιο, δηλαδή. Δεν έχετε δίκιο, κύριε Καραθανασόπουλε.

Δεν έκανα πάνω από δεκαπέντε δευτερόλεπτα, κύριε Πρόεδρε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μία κουβέντα μόνο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τώρα μην αρχίσουμε αυτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μια κουβέντα μόνο. Θέλω να πω ότι ακούω με τα αυτιά μου τον κ. Σταθάκη αλλεπάλληλα να έχει πει ότι η πρώτη κατοικία μέχρι 140.000 ευρώ προστατεύεται για τρία χρόνια.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για την αγορά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Συνολικά. Δεν το διαχωρίζατε. Και πολλή σημασία έχει αν είναι αγορά ή αν είναι διαχείριση των κόκκινων δανείων. Το ίδιο αποτέλεσμα έχει επί της ουσίας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για την αγορά είναι.

**ΠΡΟΕΔΡΕΥΩΝ (Νικήτας Κακλαμάνης):** Τώρα με τη νεοτέρα τοποθέτηση του Υπουργού, ισχύει αυτή.

Έχει γίνει αμοιβαία μετάθεση, άρα μιλάει ο κ. Κεγκέρογλου, μετά ο κ. Θεοχάρης, η κυρία Μεγαλοοικονόμου και πριν δώσω τον λόγο στον κ. Καρρά, για τρία λεπτά μου έχει ζητήσει τον λόγο για μία επεξήγηση ο κ. Βίτσας και μετά τρεις συνάδελφοι, ένας Κοινοβουλευτικός, άλλοι τρεις συνάδελφοι κι ένας Κοινοβουλευτικός και τελειώσαμε.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα ευχαριστήσω τη συνάδελφο για τη διευκόλυνση και θα παρακαλέσω τον κ. Θεοχάρη, αν θέλει, να μιλήσει μετά, για να μην χάσει άλλο ραντεβού που έχει η κ. Μεγαλοοικονόμου.

**ΓΕΩΡΓΙΟΣ ΜΑΥΡΩΤΑΣ:** Ραντεβού;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, άλλη συνάντηση.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε εσείς και θα το κανονίσω εγώ αυτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο νους σας στο πονηρό πάει, δεν μπορεί κανείς να πει τίποτα, αλλά εν πάση περιπτώσει.

Θέλω να ξεκαθαρίσω δύο θεματάκια, το ένα προς την πλευρά της Νέας Δημοκρατίας και το άλλο προς την πλευρά του ΣΥΡΙΖΑ και της Κυβέρνησης.

Κοιτάξτε, τα μέτρα στήριξης της νησιωτικότητας έχουν μια διαχρονικότητα. Τα περισσότερα, όμως, ελήφθησαν από τις κυβερνήσεις του ΠΑΣΟΚ. Ιδιαίτερα το μειωμένο ΦΠΑ, κύριε Βρούτση, δεν θα μπορούσε να ήταν επί του Κωνσταντίνου Καραμανλή, ο οποίος ήταν στην κυβέρνηση πριν εφαρμοστεί ο θεσμός του ΦΠΑ στη χώρα μας. Το 1986-1987 που εφαρμόστηκε ο ΦΠΑ, άρα προβλέφθηκε και το μειωμένο ΦΠΑ για τα νησιά, νομίζω ότι ήταν επί κυβερνήσεως ΠΑΣΟΚ.

Και το δεύτερο προς το ΣΥΡΙΖΑ. Θα καταθέσω στα Πρακτικά το πραγματικό e-mail Χαρδούβελη, για να μην παραπληροφορούνται οι Βουλευτές του ΣΥΡΙΖΑ και όποιοι άλλοι από το e-mail που είχε σταλεί στον Χαρδούβελη, δηλαδή αυτά που ζητούσαν οι τροϊκανοί.

Το πραγματικό, λοιπόν, e-mail Χαρδούβελη λέει ότι το ΕΚΑΣ διατηρείται, κύριε Κατρούγκαλε, που το πρωί βγήκατε στα κανάλια και λέγατε ό,τι θέλατε. Λέει και συγκεκριμένα πράγματα, τα οποία συμφωνούνται.

Βεβαίως, από ένα σημείο και μετά για τη σημερινή Κυβέρνηση δεν έχει σημασία το τι ζητάνε και τι απαντάνε, γιατί ό,τι ζητάνε το δίνουμε.

Ακούγοντας τον αξιότιμο Υπουργό Οικονομικών προηγουμένως φαντάστηκα να μην ήταν ο ίδιος που τα έλεγε, αλλά να ήταν ένας εκπρόσωπος της τρόικας. Δεν θα έλεγε τίποτα διαφορετικό.

Το ότι έγινε η διευκόλυνση, για να πειστούν τις προηγούμενες μέρες να ψηφίσουν οι Βουλευτές του ΣΥΡΙΖΑ, να υπάρχουν ορισμένα αβανταδόρικα, τα οποία αίρονται σήμερα με τις ρυθμίσεις ή με σκοπό να αρθούν, εν πάση περιπτώσει, μετά την ψηφοφορία, αγαπητέ συνάδελφε, αυτό δεν αλλάζει την ουσία.

Σε κάθε περίπτωση, προς Θεού, έρχεται ο άνθρωπος, που επί πέντε χρόνια εδώ πέρα πηδούσε εναντίον των μνημονίων, των μέτρων, των διαπραγματεύσεων και των συμφωνιών και παπαγαλίζει αυτά τα οποία λέει η τρόικα.

Μιλάει, επίσης, και για αφήγημα. Το αφήγημα της τρόικας, βεβαίως, είναι αυτό, είναι υπαρκτό. Εμείς χρειαζόμαστε, όμως, ένα αφήγημα διαφορετικό για τη χώρα και το αφήγημα για τη χώρα πρέπει να ξεφύγει από τον εγκλωβισμό που έχει οδηγήσει η σημερινή Κυβέρνηση την κατάσταση.

Δυστυχώς, έχουμε μπει σε νέα ύφεση. Αυτή η νέα ύφεση δημιουργεί, συνεχώς, πρόσθετα βάρη για τη χώρα. Δεν θα τελειώσει ποτέ. Η Ελλάδα σέρνεται.

Τα μέτρα, τα οποία πάρθηκαν το προηγούμενο διάστημα, αφορούν τα χαμηλά και μεσαία εισοδήματα. Ακόμη στο ασφαλιστικό από τα 2 δισεκατομμύρια το 1 δισεκατομμύριο είναι οριζόντιες περικοπές και το άλλο είναι από τους μικροσυνταξιούχους. Τα μέτρα, άραγε, για τους έμμεσους φόρους, τους ειδικούς φόρους κατανάλωσης, το ΦΠΑ, ποιους πλήττουν; Δεν πλήττουν τα χαμηλά και μεσαία εισοδήματα; Πείτε μου ένα μέτρο για τον μεγάλο πλούτο.

Δεν αρκεί η «μαύρη» προπαγάνδα του μετρ –του το αναγνωρίζω- του είδους, του πρώην διευθυντή της εφημερίδας «ΑΥΓΗ». Δεν αρκεί αυτό για να ξεγελάσετε τον κόσμο. Ο κόσμος από σήμερα πληρώνει τον ΦΠΑ και πληρώνει το κόστος αυτής της άδοξης διαπραγμάτευσης, αυτής της κάκιστης διαπραγμάτευσης, που οδήγησε σ’ αυτό το κάκιστο αποτέλεσμα για τους πολίτες.

Έχουμε καταθέσει μια τροπολογία, η οποία αφορά δύο θέματα. Για δεύτερη φορά την έχω καταθέσει. Δεν ήταν ενημερωμένοι οι Υπουργοί την πρώτη φορά. Τώρα ελπίζω να είναι. Ο κύριος Υπουργός, κάτοχος του νομοσχεδίου, μας απαξίωσε. Δεν αναφέρθηκε καθόλου στο θέμα.

Αφορά, πρώτον, την επί έξι μήνες αδυναμία διενέργειας εξετάσεων για την απόκτηση άδειας οδήγησης και οποιασδήποτε σχετικής διαδικασίας. Το εξηγήσαμε εκατό φορές ότι δεν έχει κόστος για τον προϋπολογισμό. Καταθέσαμε την τροπολογία και θέλουμε να γίνει αποδεκτή. Είναι η κυρία Υπουργός σήμερα που αντικατέστησε επάξια τον κ. Σπίρτζη σε όλα τα καθήκοντα, ακόμα και στο κλάμα και στον οδυρμό για την ψήφιση της διάταξης για την Εγνατία.

Βεβαίως, η ίδια τροπολογία αναφέρεται στο δεύτερο σκέλος στην άρση της αδυναμίας και των εμποδίων να γίνονται έλεγχοι από τους εκτιμητές του ΕΛΓΑ. Δυστυχώς, η Κυβέρνηση κωφεύει στο αίτημα των εργαζομένων, στο αίτημα των αγροτών που χάνουν δικαιώματα απ’ αυτήν την αδυναμία.

Ζητάμε σήμερα να ειδοποιηθούν άμεσα οι Υπουργοί να κάνουν αποδεκτή την τροπολογία. Λύνουν θέμα. Ας μιλήσουν οι Βουλευτές του ΣΥΡΙΖΑ που είναι από την περιφέρεια.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν τους έχουν ενοχλήσει αυτά τα δύο θέματα;

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Κυρία Χρυσοβελώνη, ας μην διακόψω τους συναδέλφους. Αμέσως μετά θα σας δώσω τον λόγο, για να μη διακοπεί η ροή.

Κύριε Θεοχάρη, σας πειράζει να μην αφήσουμε τελευταία την κ. Μεγαλοοικονόμου;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Παρακαλώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μεγαλοοικονόμου, έχετε τον λόγο, για πέντε λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι Υπουργοί, κύριοι συνάδελφοι, θα ήθελα να ρωτήσω σήμερα, κύριοι συνάδελφοι του ΣΥΡΙΖΑ, τουλάχιστον εσείς που ανήκετε στην παιδεία, από το νηπιαγωγείο μέχρι τους καθηγητές πανεπιστημίου, κυρίως τους ακαδημαϊκούς, είστε ευχαριστημένοι; Δεν θα θέλατε να παραιτηθείτε σήμερα;

Μπορείτε να κοιτάτε στα μάτια τα παιδιά, από το νηπιαγωγείο μέχρι τους φοιτητές σας; Θέλω να μου απαντήσετε ειλικρινά!

Σε σχέση με αυτό που είπε ο κ. Φίλης ότι θα υπογράψουν οι γονείς, εάν θα λένε «πριγκίπισσα» ή «βασιλιά μου» κ.λπ., εγώ, ως γιαγιά, μήπως πρέπει να υπογράψω για τον εγγόνό μου εάν θα τον λέω «πρίγκιπά μου» ή «βασιλιά μου»; Δεν μπορώ να τα λέω «αγά μου» ή «σουλτάνα μου» ή «χανούμισσά μου»; Θα μου το επιτρέψει ο κ. Φίλης;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Εγώ πάντως τη λέω «πριγκίπισσα»!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Σας το επιτρέπει ο κ. Φίλης;

Εγώ αύριο θα τον λέω «σουλτάνε μου» και «Σουλεϊμάν Μεγαλοπρεπή». Μου φαίνεται ότι έχουν αλλάξει, κύριε Καμμένε, τα πράγματα!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μη μου χαλάτε τη συνεδρίαση. Μην απαντάτε!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κύριε Πρόεδρε, συγγνώμη, αλλά μερικά πράγματα πρέπει να τα λέμε.

Κύριοι συνάδελφοι, εξαιτίας της προσφιλούς συνήθειας που έχετε στην Κυβέρνηση έχετε μάλλον ξεχάσει πώς πρέπει να ψηφίζονται τα νομοσχέδια. Το μόνο που ξέρετε είναι να περνάτε τις τροπολογίες ως κατεπείγουσες την τελευταία στιγμή σε άσχετα νομοσχέδια. Μου φαίνεται ότι είστε χειρότεροι και από τις δύο προηγούμενες Κυβερνήσεις, τότε που δεν ήμουν Βουλευτής, που τις κατηγορούσατε ότι τα περνάνε έτσι τα νομοσχέδια! Σας παρακολουθούσα στην τηλεόραση τότε, γιατί είχα μια μανία. Φαίνεται ότι είχα ένα DNA να μπω στην πολιτική.

Τις κατηγορούσατε, λοιπόν, ασύστολα ότι περνάνε τα νομοσχέδια νύχτα, το είχα παρακολουθήσει αυτό! Τώρα δεν ξέρω εάν αυτό είναι έλλειψη δημοκρατίας. Δεν μπορεί να είναι τίποτε άλλο παρά μόνο αυτό. Η ουσία του προβλήματος είναι ότι οι ρυθμίσεις που φέρνετε είναι –αν μη τι άλλο- σκανδαλώδεις.

Έχετε κάνει τόσες παραχωρήσεις στην εθνική κυριαρχία και μετά από τόση απόλυτη υποταγή στους θεσμούς κάνετε άλλη μια υποχώρηση μετά από τη σίγουρη μεγάλη υποτιθέμενη «διαπραγμάτευσή» σας. Πάρα πολύ μεγάλη διαπραγμάτευση!

Δηλαδή, τι κάνατε; Μειώνετε ακόμα περισσότερο την προστασία της πρώτης κατοικίας. Μας λέγατε στο άρθρο 3 παράγραφος 8, κύριε Υπουργέ των Οικονομικών, ότι προστατεύετε την πρώτη κατοικία με αξία μέχρι 140.000 ευρώ και δεν την πειράζετε καθόλου μέχρι 31-12-2017, δεν τη δίνετε στα ξένα funds, τα λεγόμενα «κοράκια», κατά τη λαϊκή έκφραση, ούτε την πουλάτε ούτε την παραδίδετε.

Τώρα με την καινούργια τροπολογία τους δίνετε όλα τα δάνεια ως προς τη διαχείριση. Αυτό δεν υπήρχε στο προηγούμενο νομοσχέδιο στο άρθρο 3 παράγραφος 7. Και μάλιστα, με ποια αιτιολογία τη δίνετε; Για να επιτευχθεί η ορθή διαχείριση των απαιτήσεων που απορρέουν από αυτά. Έτσι το δικαιολογείτε.

Νομίζετε ότι δεν καταλαβαίνει ο ελληνικός λαός πως αυτή είναι άλλη μια απαίτηση των θεσμών, στην οποία υποχωρήσατε; Και σε ποιο σημείο θα φτάσετε; Όλα τα δάνεια θα τα διαχειρίζονται οι νέες εταιρείες που θα συσταθούν και θα εξυπηρετούν όλα τα συμφέροντα.

Και σαν να μην έφτανε αυτό, ζητάτε και σήμερα να ψηφίσουμε άλλη μια αλλαγή στον κόφτη. Και θα σας εξηγήσω τι: Θέλετε, ακόμη και εάν η χώρα μας βρεθεί σε μια τρομερή καταστροφή, να είμαστε υποχρεωμένοι να ζητήσουμε την έγκριση των θεσμών. Δηλαδή, να χρησιμοποιήσουμε χρήματα για τους πληγέντες και να εφαρμοστεί ο κόφτης. Να πούμε ξεκάθαρα στον ελληνικό λαό ότι η Κυβέρνησή μας αυτή είναι διακοσμητική.

Δηλαδή, θα πρέπει να προσευχόμαστε στην Παναγία τη Μυρτιδιώτισσα, που είναι στα Κύθηρα, να μην συμβεί καμμία μεγάλη καταστροφή, σεισμός, λιμός, καταποντισμός γιατί θα πρέπει να πάρουμε την έγκριση από την ευσπλαχνία όχι της Παναγίας αλλά των θεσμών!

Το ΕΚΑΣ, το επίδομα που παίρνουν οι χαμηλοσυνταξιούχοι, όντως από τον Γενάρη του 2015, που λέγατε να το πάρουν αναδρομικά, τους το ζητάτε τώρα από τον Ιούνιο. Με τι κόστος, αφού η περικοπή θα γίνει για όλους τους συνταξιούχους το 2017;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σε μισό λεπτό τελειώνω, κύριε Πρόεδρε.

Προσπαθήσατε, δηλαδή, να μας παρουσιάσετε μια ακόμη περικοπή ως δήθεν επιτυχία.

Δεν θέλω να σχολιάσω τίποτε άλλο, κύριε Υπουργέ. Απλώς να πω το εξής: Τον Γενάρη του 2015 μάς είπατε ότι «βγήκε ο ήλιος τη Δευτέρα». Θα σας παραφράσω ένα ποίημα: «Κοιταχτείτε. Αποκεφάλισαν ξανά τα αστέρια και ματωμένος ο ήλιος κόκκινος σαν σφαγείο».

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν δώσω τον λόγο στον κ. Θεοχάρη, θα ήθελα να σας ενημερώσω για το εξής: Είχε συμφωνηθεί να τελειώσει στις 17.00΄ η συνεδρίαση, γιατί υπάρχει Υπουργικό Συμβούλιο και αντικειμενικά οι Υπουργοί πρέπει να πάνε εκεί. Παρά ταύτα, σε συνεννόηση με τον Πρόεδρο της Βουλής, επειδή είναι λίγοι οι εναπομείναντες ομιλητές, παίρνω την ευθύνη να πάμε μέχρι τις 17.45΄ -οπότε ίσως προλάβουν να μιλήσουν όλοι οι ομιλητές συν δύο Κοινοβουλευτικοί Εκπρόσωποι- και μετά να προχωρήσουμε στην ψηφοφορία. Απλώς, παράκληση, να τηρηθεί το πεντάλεπτο, γιατί δεν γίνεται αλλιώς.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, όσον αφορά τη διαδικασία, στην οποία αναφερθήκατε, θα ήθελα να πω ότι έχει υποβάλει ένα αίτημα ο Κοινοβουλευτικός Εκπρόσωπος του Κομμουνιστικού Κόμματος, ο κ. Καραθανασόπουλος για ονομαστική ψηφοφορία. Προτείνω να γίνει αύριο η ψηφοφορία, για να μπορέσει να γίνει η ονομαστική.

**ΠΡΟΕΔΡΕΥΩΝ (Νικήτας Κακλαμάνης):** Μέχρι όμως να έρθει η ώρα της ψηφοφορίας, θα μας απαντήσει ο κύριος Υπουργός.

**ΑΘΑΝΑΣΙΟΣ ΜΠΟΥΡΑΣ:** Έχει ονομαστική;

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν έχει ονομαστική.

Τον λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κ. Τσακαλώτος, ένας άνθρωπος με τον οποίο από παλιά συμφωνούσαμε σε πολλά, το είπε, το είπε κάθαρα: Σήμερα ολοκληρώνετε με την Kυβέρνηση. Δεν σας χρειάζεται άλλο η χώρα. Ό,τι προσφέρατε, προσφέρατε. Φύγετε. Εξάλλου, πριν από μία εβδομάδα ολοκληρώσατε με το ηθικό σας πλεονέκτημα. Ανηθικότητα και με τη βούλα! Το έφαγε η offshore! Φύγετε!

Δεν το ολοκλήρωσε, όμως. Δεν πήγε τη σκέψη του στη λογική της κατάληξη. Σήμερα ολοκληρώνετε και με τον ΣΥΡΙΖΑ. Χαίρεται ο κ. Τσακαλώτος, που υπέκυψε στα πάντα και ολοκλήρωσε την αξιολόγηση. Μπράβο σας που τα καταφέρατε!

Μπορείτε να μου πείτε για ποιον λόγο υπάρχετε ακόμα;

Αν αυτά που κάνετε σήμερα και τις προηγούμενες ημέρες είναι λάθος και αποτύχουν, τότε είστε εξωνημένοι. Πουλήσατε τις ιδέες σας για την καρέκλα και θα έχετε καταστρέψει τη χώρα. Πρέπει να αποσυρθείτε στα σπίτια σας. Ας έρθει η Ζωή και ο Παναγιώτης στη θέση σας! Καλύτερα θα είναι.

Από την άλλη, αν είναι σωστά όσα κάνετε τώρα και απογειώσουν τη χώρα, τότε ό,τι πιστεύατε έως τώρα είναι λάθος. Όλη η ιδεολογία σας είναι άχρηστη. Πρέπει να κρυφτείτε και να μην ξαναεμφανιστείτε ποτέ. Μονά-ζυγά, δηλαδή, χαμένοι.

Αυτοί, βέβαια, που δεν πρέπει να εξαφανιστούν ποτέ είναι οι Υπουργοί. Καλά, δεν ντρέπεται ο κ. Κατρούγκαλος να λέει πως το ΕΚΑΣ ήταν άχρηστο; Εσείς πώς νιώθετε που τον ακούτε; Να το καταργήσει τώρα. Να φέρει ρύθμιση να το καταργήσει τώρα, αν είναι άχρηστο. Αν λέει ψέματα, να παραιτηθεί, γιατί παίζει με τον πόνο των αδυνάμων.

Ο χειρότερος όμως είναι ο κ. Σπίρτζης. Προσπάθησε να εμποδίσει την ιδιωτικοποίηση της Εγνατίας. Αυτά είναι τα «Δάκρυα, version 2». Έκανε νομοθετική προσπάθεια να σταματήσει αυτήν την ιδιωτικοποίηση και έφαγε τέτοια σφαλιάρα που ντράπηκε να πατήσει εδώ μέσα. Έστειλε την κ. Χρυσοβελώνη στη θέση του, για να υποστηρίξει την απόσυρση του νόμου. Βέβαια, η κ. Χρυσοβελώνη δεν μπορούσε καν να αρθρώσει λέξη. Τι να κάνει και αυτή η καημένη!

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Δεν είστε καλά ενημερωμένος.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ναι, ναι! Ας ερχόταν εδώ ο κ. Σπίρτζης.

Κυρίες και κύριοι συνάδελφοι, δεν θα μιλήσω πολύ για τα επιμέρους. Δυο λόγια μόνο θα πω.

Η τροπολογία για το ΕΚΑΣ μειώνει τα αναδρομικά από έναν μήνα σε έξι. Αυτό, όμως, το ποσό που γλιτώνουν οι συνταξιούχοι του ΕΚΑΣ ο Πρωθυπουργός μάς είπε ότι θα έρθει από το Κοινωνικό Ταμείο, θα έρθει, δηλαδή, από το υστέρημα όλων μας.

Σήμερα βλέπουμε πως αυτό το ποσό έρχεται από τους ίδιους τους χαμηλοσυνταξιούχους του ΕΚΑΣ. Μάλιστα, έρχεται από τους χαμηλότατους που αντί να τους κοπεί το 2020, τους κόβεται ένα χρόνο νωρίτερα, το 2019.

Ευτελίζονται, λοιπόν, μία εβδομάδα μετά οι εξαγγελίες του Πρωθυπουργού. Πραγματικά, πώς να τον πιστέψει Έλληνας πολίτης αυτόν τον Πρωθυπουργό;

Επίσης, πρέπει να πω ότι θα πρέπει να ξεχάσουν τα ισοδύναμα όσοι πληρώνονται με τα ειδικά μισθολόγια. Λιγοστεύει ο χρόνος για την Κυβέρνηση. Τα μέτρα γίνονται μόνιμα και, άρα, δυσκολότερα και δεν θα έρθουν ποτέ. Αν υπήρχαν, θα τα είχε φέρει η Κυβέρνηση, όπως προσπαθούσε αγωνιωδώς να τα φέρει.

Τέλος, με τη νέα τροπολογία πριν από μία ώρα πωλούνται όλα τα δάνεια με εγγύηση του δημοσίου, αλλά και τα δάνεια της πρώτης κατοικίας κάτω των 140.000 ευρώ, στις εισπρακτικές-«κοράκια». Πάνε οι κόκκινες γραμμές.

Όμως, πρέπει να μας πει κάτι ο Υπουργός κ. Τσακαλώτος. Αν τα «κοράκια» στραφούν κατά του δημοσίου και ζητήσουν άμεσα τις εγγυήσεις, τι θα κάνετε; Τι θα κάνετε μ’ αυτά τα δάνεια; Θα σας πω εγώ τι θα κάνετε. Θα βγείτε έξω, θα χάσετε τα νούμερά σας και θα πέσει ο κόφτης. Θα κόψετε μισθούς δημοσίων υπαλλήλων. Τους μισθούς των δημοσίων υπαλλήλων τους δίνετε σήμερα στα «κοράκια».

**ΧΡΗΣΤΟΣ ΑΝΤΩΝΙΟΥ:** Ναι, τους τα χαρίζουμε!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Αυτό κάνετε.

**ΔΗΜΗΤΡΙΟΣ ΚΑΜΜΕΝΟΣ:** Έχει προβλεφθεί αυτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Βεβαίως. Είστε επικίνδυνοι για τη χώρα. Είστε χρήσιμοι μόνο για τους δανειστές, γιατί δεν διαπραγματεύεστε. Κολλάτε σε ένα ή δύο θέματα επικοινωνιακά και σε όλα τα υπόλοιπα λέτε ok.

Δεύτερον, οι δανειστές θέλουν το ΠΑΣΟΚ και τη Νέα Δημοκρατία στην Αντιπολίτευση. Στα άλλα κράτη με μνημόνιο, Κυβέρνηση και Αντιπολίτευση έδωσαν τα χέρια και έβγαλαν τη χώρα τους από την κρίση. Εδώ δεν υπήρξε τέτοια συναίνεση. Οι δανειστές μπορούν να εκβιάζουν την Κυβέρνηση, αλλά δεν μπορούν να εκβιάσουν την Αντιπολίτευση. Δεν έχουν εργαλεία. Γονάτισαν, λοιπόν, την Κυβέρνηση ΠΑΣΟΚ και ζητούσαν τη συναίνεση της Νέας Δημοκρατίας. Εις μάτην. Δεν ερχόταν. Ήρθε, λοιπόν, η Νέα Δημοκρατία και γονάτισε κι αυτή. Δεν μάθατε από το μάθημά της. Κηρύσσατε τότε επανάσταση. Ήρθατε τώρα κι εσείς και γονατίζετε.

Έτσι, οι δανειστές πήραν τη συναίνεση στην πράξη χτυπώντας και γονατίζοντας σταδιακά όλο το πολιτικό σύστημα. Τώρα, όλοι σας συμφωνείτε.

Κυρίες και κύριοι συνάδελφοι, κλείνοντας, θέλω να σας πω ότι τρέμετε τις εκλογές. Γι’ αυτό και κλείσατε την αξιολόγηση, γιατί ο λαός στη συνείδησή του σας έχει ήδη διώξει. Όμως, με την ψήφιση αυτή δεν θα σας χρειάζονται ούτε οι δανειστές, γιατί τελειώνουν και οι νόμοι. Τώρα θέλει υλοποίηση που δεν θα κάνετε ποτέ. Άρα, οι προστάτες σας, οι προστάτες του προτεκτοράτου που φτιάξατε, σε πρώτη ευκαιρία θα σας διώξουν και αυτοί. Θα είναι η αρχή μίας νέας εποχής ευθύνης. Θα είναι η αρχή για να γεννηθεί ξανά η ελπίδα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Θεοχάρη.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, θα μπορούσα να έχω τον λόγο να πω κάτι για μία τροπολογία;

**ΠΡΟΕΔΡΕΥΩΝ (Νικήτας Κακλαμάνης):** Για ποια τροπολογία; Καινούργια;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, επαναδιατυπώθηκε μία τροπολογία, την οποία είχαμε συζητήσει προηγουμένως, από Βουλευτές και του ΣΥΡΙΖΑ και των Ανεξαρτήτων Ελλήνων στο ίδιο πλαίσιο μ’ αυτό που είχε θέσει ο κ. Λοβέρδος και ο κ. Αμυράς, με άλλη αιτιολογική έκθεση βεβαίως, η οποία προβλέπει ότι καταργείται το άρθρο 78 του ν. 4386/2016 από την ημερομηνία έναρξης της ισχύος του. Αυτό αφορά το μέγαρο που είναι στο Δήμο της Καλλιθέας και το οποίο είχε ζητηθεί από το Υπουργείο Δικαιοσύνης να παραχωρηθεί …

**ΠΡΟΕΔΡΕΥΩΝ (Νικήτας Κακλαμάνης):** Είναι γνωστό το θέμα. Μη μακρηγορούμε. Είχε δημιουργήσει θέμα, πρόβλημα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Οι Βουλευτές που την υπογράφουν είναι ο κ. Δημαράς, η κ. Αυλωνίτου, ο κ. Θεωνάς, η κ. Καββαδία, η κ. Καφαντάρη, ο κ. Κυρίτσης, ο κ. Λάππας, η κ. Τζιούφη, ο κ. Τσίρκας, ο κ. Παπαδόπουλος, ο κ. Σαρακιώτης και ο κ. Παπαχριστόπουλος.

Η τροπολογία έχει γενικό αριθμό 471 και ειδικό 33 και γίνεται δεκτή.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα μπορούσα να έχω κι εγώ τον λόγο για δεκοαπέντε δευτερόλεπτα; Ξέρετε ότι όταν λέω για δεκαπέντε δευτερόλεπτα, το τηρώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Επειδή έχει γίνει πολύ μεγάλη συζήτηση εκτός της Αίθουσας για τα δάνεια, είτε τα στεγαστικά, είτε αυτά των μικρομεσαίων επιχειρήσεων, που έχουν ενέχυρο το σπίτι, το ακίνητο, θέλω να ξεκαθαρίσω ότι δεν έχει αλλάξει τίποτα. Η προστασία τους, καθώς δεν πωλούνται στα «funds», ισχύει. Το μόνο που άλλαξε –και δεν άλλαξε ουσιαστικά, αλλά ήταν ένα λάθος και ξεκαθαρίζει την απόφαση που πήρε η Βουλή τον Δεκέμβριο- είναι ότι οι τράπεζες μπορούν να χρησιμοποιήσουν εταιρείες εξυπηρέτησης.

Το ξαναλέω μια τελευταία φορά ότι δεν έχει αλλάξει τίποτα ως προς την πώληση αυτών των δανείων.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Λοιπόν, τώρα, επειδή σας ψάχνουν από το Υπουργικό Συμβούλιο, αφήστε μου μόνο τον κ. Πετρόπουλο μέσα στην Αίθουσα και φύγετε οι υπόλοιποι Υπουργοί για να κλείνουμε και γρηγορότερα. Φτάνει ο κ. Πετρόπουλος, σας εκπροσωπεί όλους!

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Βίτσα έχετε τον λόγο για δύο λεπτά. Και εν συνεχεία τον λόγο έχει η κ. Χρυσοβελώνη για δύο λεπτά.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Ξέρετε, επέλεξα να κάνω μια παρέμβαση τώρα, αφού είχε ολοκληρωθεί αυτός ο κύκλος των περί προσωπικών, απλά για να προσπαθήσω να πείσω τους συναδέλφους για την ορθότητα να ψηφίσουν την τροπολογία του Υπουργείου Εθνικής Άμυνας με όσο πιο χαλαρό τρόπο και αποφεύγοντας τις διαδικασίες που έγιναν, γιατί έχουν ακουστεί πράγματα, που είναι ανακρίβειες.

Η παρέμβασή μου αφορά το πάγωμα της μισθολογικής ωρίμανσης των ειδικών μισθολογίων για το 2017 και το 2018. Θέλω να σας θυμίσω ότι στο προηγούμενο νόμο είχαμε ψηφίσει ότι αυτό μπορεί να συμβεί εκτός εάν τα Υπουργεία φέρουν ισοδύναμα. Στην παρούσα τροπολογία βάζουμε το χρόνο μέχρι τον οποίο θα μπουν τα ισοδύναμα.

Εδώ, θέλω να θυμίσω στους γνωρίζοντες οικονομικά ότι συνήθως μιλάμε για μείωση δαπανών ή αύξηση εσόδων μια φορά, αυτό το γνωστό one off. Όταν μιλάς για το 2017 και το 2018 δεν είναι μόνιμο μέτρο, ας το ονομάσουμε two off με αυτή τη λογική. Άρα, δεν έχουμε κάποιο μέτρο το οποίο θα έχει διάρκεια είτε από τη μια μεριά είτε από τη άλλη.

Εμείς δεν θέλουμε -και δεν θα κάνουμε- πάγωμα των ειδικών μισθολογίων. Άρα, εμείς –και αυτό συζητάμε στο Υπουργείο Εθνικής Άμυνας και ο Υπουργός προηγούμενα και ως Πρόεδρος των Ανεξαρτήτων Ελλήνων έβαλε και μια σειρά ιδέες και για τα άλλα Υπουργεία- συζητάμε ένα μίγμα που έχει από τη μια μεριά μείωση των κωδικών εξοπλισμών, το οποίο χρειάζεται -όπως ξέρει και η Νέα Δημοκρατία, φαντάζομαι, γιατί είναι δικός της νόμος, αν θυμάμαι καλά, ή του ΠΑΣΟΚ- και συνυπογραφή από τον Υπουργό Οικονομικών, δεύτερον από αύξηση εσόδων από την έναρξη της αξιοποίησης της αργούσας περιουσίας και τρίτον, από την αύξηση εσόδων από εκκρεμείς υποθέσεις που έχουν μέσα τους και το στοιχείο της διαφθοράς. Αυτό για τα δύο χρόνια.

Όμως, ο δικός μας σχεδιασμός είναι πιο μακρόχρονος και αυτό έχει σημασία να το ξέρουμε οι Βουλευτές και ο ελληνικός λαός. Από τη μια μεριά, θα υπάρξει μια μείωση των δαπανών από την ανασυγκρότηση των Ενόπλων Δυνάμεων. Και εδώ θέλω να θυμίζω σε αυτούς που λένε και γνωρίζουν οικονομικά ότι ορισμένες δαπάνες, οι οποίες έχουν ένα μόνιμο χαρακτήρα στην αρχή, παράγουν έξοδο. Δηλαδή, το να πάρεις ένα στρατόπεδο στην αρχή είναι έξοδο, δεν είναι μείωση δαπανών. Το ένα είναι αυτό.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε παρακαλώ, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Τελειώνω, χρειάζομαι πέντε δευτερόλεπτα.

Και το δεύτερο, από την αξιοποίηση της αργούσας περιουσίας. Και εδώ θέλω να σας πω το εξής. Η αξιοποίηση μόλις του 1/5 της αξίας της ακίνητης περιουσίας του λαού και των Ενόπλων Δυνάμεων παράγει νέο έσοδο ύψους τουλάχιστον 200 εκατομμυρίων ευρώ το χρόνο. Άρα, σε δέκα χρόνια που μια επένδυση ωριμάζει και είναι κερδοφόρα, μιλάμε περίπου για δύο δισεκατομμύρια.

Εάν αυτό δεν σας πείθει ότι αξίζει τον κόπο και ότι απλά είναι η διαδικασία μήπως και επηρεάσουμε ένα κομμάτι του ελληνικού λαού, αυτά θα φανούν πάρα πολύ εύκολα. Κυριακή κοντή γιορτή. Και πώς το λέει το τραγούδι; Το κάνω μετάφραση, θα ξυπνήσετε όταν ο Σεπτέμβρης τελειώσει.

**ΠΡΟΕΔΡΕΥΩΝ (Νικήτας Κακλαμάνης):** Κυρία Χρυσοβελώνη, έχετε το λόγο για δύο λεπτά μόνο. Και τελειώνει η οποιαδήποτε παρέμβαση των Υπουργών. Δεν δίνω ούτε ένα λεπτό εις βάρος των συναδέλφων. Τέρμα.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Κεγκέρογλου, επειδή είπατε ότι ρίχνουμε κλάμα, θέλω να σας πω το εξής: Εμείς την πραγματικότητα λέμε. Από εκεί και πέρα, το κλάμα έπρεπε να το ρίξετε εσείς, όταν θεσμοθετήσατε έντεκα διόδια στην Εγνατία σε βάρος των Ελλήνων πολιτών.

Κύριε Θεοχάρη, ο κ. Σπίρτζης δεν έφυγε για να μην έρθει εδώ, ούτε στο δικό μας το Υπουργείο ο ένας στέλνει τον άλλον. Ο κ. Σπίρτζης βρίσκεται εκτός Ελλάδας για λόγους καθαρά υπηρεσιακούς. Επομένως, δεν δραπέτευσε, όπως εσείς προσπαθείτε να εμφανίσετε.

Όσον αφορά για την τροπολογία στην οποία αναφέρθηκε ο κ. Κεγκέρογλου, νομίζω ότι σας το έχουμε ξαναπεί, κύριε Κεγκέρογλου. Το Υπουργείο το δικό μας δεν προσπαθεί να κάνει μπαλώματα στο θέμα των εξεταστών και των εξετάσεων. Τώρα, λοιπόν, που κλείνει η αξιολόγηση και τώρα που βρίσκονται στο τέλος οι διαπραγματεύσεις που έχουμε κάνει με τους θεσμούς για το θέμα αυτό, εντός των προσεχών ημερών θα κατατεθεί σχετική τροπολογία, έτσι ώστε να μπορέσουμε να καλύψουμε ένα μεταβατικό στάδιο και να ξεκινήσουν να γίνονται κανονικά οι εξετάσεις, αλλά η στόχευση του δικού μας του Υπουργείου είναι να αναμορφώσουμε πλήρως το πλαίσιο των εξετάσεων, έτσι ώστε να γίνονται με έναν τρόπο διάφανο και απολύτως καθαρό, να μην είναι διαβλητός ο τρόπος αυτός.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Κοινοβουλευτικός Εκπρόσωπος της Ένωσης Κεντρώων ο κ. Γεώργιος-Δημήτριος Καρράς.

Ορίστε, κύριε Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, ευχαριστώ. Θα προσπαθήσω να εξοικονομήσω τον χρόνο μου, γιατί και η κόπωση της Αίθουσας ήδη υπάρχει, αλλά και μια σειρά ζητημάτων έχουν τεθεί με τον τρόπο νομοθέτησης, δεδομένου ότι ήρθαμε το πρωί να ασχοληθούμε με κυρώσεις διεθνών συμβάσεων, όπου, όπως γνωρίζετε καλύτερα από εμένα, είναι πλέον περιορισμένη η συζήτηση και βρισκόμαστε εδώ μετά από έξι-επτά ώρες διαδικασίας να μην έχουμε κατανοήσει τι τροπολογίες εισάγονται και τι ζητείται από την Κυβέρνηση να νομοθετηθεί.

Σε αυτό το σημείο θέλω να είμαι ακριβής. Θα δώσω, λοιπόν, στην ομιλία μου ορισμένα ψήγματα επί των τροπολογιών, οι οποίες εισάγονται. Θεωρώ κύρια τροπολογία το ζήτημα των ισοδυνάμων για τα ειδικά μισθολόγια, κύριε Πρόεδρε, διότι αφορούν μια μεγάλη μερίδα Ελλήνων, οι οποίοι πραγματικά προσφέρουν, είτε ένστολοι είναι είτε καθηγητές πανεπιστημίου είτε γιατροί του ΕΣΥ είτε των Σωμάτων Ασφαλείας. Παρατηρώ, λοιπόν, ότι όλη η κουβέντα μέσα στην Αίθουσα κινήθηκε και από τον Υπουργό Εθνικής Άμυνας και τον Αναπληρωτή στο μισθολόγιο των στρατιωτικών. Ακούσαμε λοιπόν ότι θα υπάρχουν περιορισμοί, ανταποδόσεις από τα εξοπλιστικά προγράμματα. Εύχομαι να πετύχει.

Όμως, δεν είναι μόνο οι ένστολοι. Άκουσα καινοφανείς, ρηξικέλευθες απόψεις, ότι θα βάλουμε ανταποδοτικά τέλη στα δικαστήρια, ούτως ώστε να υπάρχει ειδικός λογαριασμός στο Υπουργείο Δικαιοσύνης για να διατηρηθεί το επίπεδο των μισθών των δικαστών. Τι λέει αυτό; Αυτό λέει, δηλαδή, ότι εγκαταλείπεται η παροχή δημόσιας υπηρεσίας δικαιοσύνης από το κράτος;

Πρέπει να θυμίσω, κύριε Πρόεδρε -και γνωρίζει η Αίθουσα-, ότι η δικαιοσύνη δεν είναι μόνο πυλώνας της δημοκρατίας είναι και μια από τις τρεις ανεξάρτητες λειτουργίες του κράτους. Θα πούμε, λοιπόν, ότι σε κάθε ποινή ή σε κάθε υπόθεση που δικάζει ο δικαστής θα βάζουμε ένα τέλος για να σχηματίσουμε έναν ειδικό λογαριασμό; Μόνο η σκέψη αυτή οδηγεί σε κινδύνους ότι θα μπορεί ανάλογα με το μέγεθος και τον όγκο της υπόθεσης και το οικονομικό αντικείμενο να υπάρχει ανταποδοτικό τέλος με αυτήν την έννοια, που θα κλονίσει το κύρος της δικαιοσύνης.

Θέλω να πω και κάτι άλλο σε αυτό το σημείο. Οι καθηγητές πανεπιστημίου τι ανταποδοτικά τέλη θα έχουν; Θα βάλουμε δίδακτρα; Θα παύσει να παρέχει το κράτος την ανώτατη εκπαίδευση, η οποία είναι κι αυτή δημόσια υποχρέωση και υπηρεσία και θα βάλουμε δίδακτρα και θα λέμε στον φοιτητή «πλήρωσε για να μάθεις»; Νομίζω ότι αυτά τα πράγματα δεν πρέπει πλέον να λέγονται. Δεν θέλω να προχωρήσω περισσότερο σε αυτά τα παραδείγματα τα οποία έδωσα.

Θέλω, όμως, να επισημάνω και κάτι άλλο το οποίο με απασχόλησε με τη μια σειρά τροπολογιών.

Βλέπουμε ότι ψηφίσαμε προχθές νόμο, ο οποίος δημιούργησε το λεγόμενο υπερταμείο. Σήμερα το υπερταμείο, προικοδοτείται επιπλέον με τροπολογία ως εξής: ότι τα τουριστικά ακίνητα κυριότητος ΕΟΤ μεταβιβάζονται στην ΕΤΑΔ, στην Εταιρεία Ακινήτων Δημοσίου, και τα οποία, λέει, ούτως ή άλλως εκμεταλλεύεται η ΕΤΑΔ, ως έχουσα την επικαρπία αυτών. Όμως, με τη μεταβίβαση η οποία γίνεται κατά πλήρη κυριότητα σημαίνει ότι εκείνα τα τουριστικά ακίνητα, τα οποία κατ’ επικαρπία έστω τα εκμεταλλευόταν μέχρι σήμερα η ΕΤΑΔ μεταβιβάζονται κατά κυριότητα πλέον στην ΕΤΑΔ, η οποία μπορεί να τα εκποιήσει. Προικοδοτούμε επιπλέον με δημόσια περιουσία, κάτι για το οποίο τουλάχιστον μέχρι το μεσημέρι σήμερα είχε προστατευθεί να διατηρηθεί κάτι και στην κυριότητα του ελληνικού δημοσίου.

Έχω πει ότι η περιουσία του δημοσίου κύριε Πρόεδρε, έχει σκοπό να υποστηρίξει, να εξασφαλίσει την ελευθερία των Ελλήνων πολιτών, την ευημερία και την εξασφάλιση της συνέχισης της υποστάσεως του κράτους. Όταν και το τελευταίο κομμάτι ελληνικής γης θα διατεθεί για τέτοιους σκοπούς, αρχίζω να ανησυχώ πλέον για τη δυνατότητα της Ελλάδας να επιβιώσει. Δεν θέλω να είμαι μάντης κακών ούτε Κασσάνδρα, αλλά σε αυτά τα ζητήματα, τα οποία έρχονται ως «ουρές» -επιτρέψτε μου την έκφραση- προηγουμένων νομοθετήσεων ίσως είναι κρισιμότερα και δυσκολότερα.

Και ένα άλλο ζήτημα, το οποίο θα είναι τελευταίο μου διότι δεν μπορώ λόγω χρόνου να επεκταθώ στο σύνολο των ρυθμίσεων, είναι ότι βλέπω πως η Κυβέρνηση ρυθμίζει, εξαιρεί από τη γενική απαγόρευση αύξησης του περιθωρίου επιτοκίων -επιπλέον του επιτοκίου αναφοράς από τον εκδοχέα- από εξυπηρετούμενα δάνεια. Γιατί γίνεται αυτό σύμφωνα με την αιτιολογική έκθεση; Στοχεύει στο να κρίνονται σύννομες οι ως άνω αυξήσεις ή ορισμένες περιπτώσεις μεγάλων επιχειρηματικών δανείων. Δηλαδή, ήδη έχουν παρανομήσει οι τράπεζες, έχουν επιβάλλει περιθώρια επιτοκίου υψηλότερα εκείνων των οποίων θα έπρεπε να έχουν επιβάλλει στα μεγάλα επιχειρηματικά δάνεια.

Έρχεται λοιπόν ο νόμος, έρχεται η Κυβέρνηση και λέει: «Επιτρέπουμε την αύξηση του περιθωρίου στα μεγάλα επιχειρηματικά». Μα, χθες έκλεισαν δύο μεγάλες επιχειρήσεις, οι οποίες ήταν γνωστές. Η μία στο κέντρο της Αθήνας ξενοδοχειακή και η άλλη ήταν εταιρεία ασφαλείας και έκλεισε γιατί δεν τους χρηματοδοτούσαν πλέον οι τράπεζες. Με την έννοια αυτή, κύριε Πρόεδρε, κλείνουμε…

**ΑΝΔΡΕΑΣ ΛΟΒΕΡΔΟΣ:** Κύριε συνάδελφε…

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Αφήστε το αυτό, έκλεισε όμως.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, να ολοκληρώσουμε.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ολοκληρώνω. Βάζουμε άλλη μια βόμβα στον δρόμο της προστασίας της Ελλάδας και μια βόμβα στον δρόμο της ανάπτυξης. Διότι, εφόσον μπορούμε τοκογλυφικά πλέον επιτόκια, να τα θεωρούμε σύννομα με πρόταση της Κυβέρνησης, ποιος θα έλθει να κάνει ανάπτυξη; Ποιος θα φέρει ένα κεφαλαίο στην Ελλάδα; Φοβούμαι ότι θα φύγουν και αυτά τα ελάχιστα τα οποία υπάρχουν.

Ευχαριστώ, κύριε Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Πρέπει να συμπληρώσω σε αυτά που είπατε για τα τουριστικά ακίνητα και τη μεταβίβασή τους στην ΕΤΑΔ, ότι καταργείται το άρθρο 16 νόμου που ψηφίστηκε, κυρίες και κύριοι συνάδελφοι, πριν τρεις εβδομάδες, όπου έδιναν το δικαίωμα τα τουριστικά ακίνητα να παραχωρούν είτε προς χρήση είτε και ιδιοκτησία στους ΟΤΑ, με δική τους απόφαση. Πετάμε τους ΟΤΑ έξω με αυτήν την τροπολογία. Απλώς για να είναι πλήρης η ενημέρωση.

Τον λόγο θα πάρει ο κ. Μιλτιάδης Βαρβιτσιώτης, μετά η κ. Σοφία Βούλτεψη, μετά η κ. Ασημακοπούλου, μετά ο κ. Θεοχαρόπουλος, είναι άλλοι δύο συνάδελφοι, μετά ο κ. Μπαργιώτας και θα κλείσει όπως συνήθως γίνεται τελευταίος αλλά όχι έσχατος ο κ. Μαντάς.

Κύριε Βαρβιτσιώτη, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κυρίες και κύριοι συνάδελφοι, είδαμε πριν από λίγο μια θεατρική παράσταση τροπολογιών, η οποία είναι πρωτοφανής. Εμπαικτική, προσβλητική στη νοημοσύνη και των πολιτών και των συναδέλφων.

Έφερε ο κ. Παρασκευόπουλος μια απαράδεκτη διάταξη, με την οποία μεταβιβαζόταν ένα ολυμπιακό ακίνητο στην ακτή της Καλλιθέας, στην Αμφιθέα, στο Υπουργείο Δικαιοσύνης, για να διεξάγονται οι μεγάλες δίκες. Ξεσηκώθηκε η Καλλιθέα, ήρθε ο κ. Καμμένος, ο κ. Φλαμπουράρης και είπαν στον δήμαρχο «θα το πάρουμε πίσω, δεν θα γίνει ποτέ».

Ο κ. Δένδιας και εγώ φέραμε και υπογράψαμε μια τροπολογία σε προηγούμενο νομοσχέδιο η οποία δεν έγινε δεκτή. Υπογράφει σήμερα και καταθέτει τροπολογία ο κ. Λοβέρδος και ο κ. Αμυράς η οποία δεν γίνεται δεκτή. Μόλις καταθέτουν τα συντρόφια, γίνεται δεκτή! Για να καταγράψουμε, δηλαδή, να δουλέψουμε και να πούμε ότι εμείς νομοθετήσαμε τη βλακεία και εμείς την πήραμε πίσω με τη δικιά μας υπογραφή! Τι να πω! Αυτά είναι ένας πρωτοφανής λαϊκισμός. Είμαι αρκετά χρόνια στην Αίθουσα, αλλά τέτοιο εμπαιγμό δεν τον έχω ξαναδεί. Δεν τηρείτε ούτε τα προσχήματα ενός κοινοβουλευτικού ήθους ευπρέπειας και λογικής.

Δεν σας λέω ότι έχετε ξεχειλώσει τον Κανονισμό. Σε αυτό το Βήμα ήταν ο Αλέξης Τσίπρας που έλεγε για την κάθε γραμμή του Συντάγματος. Η διαδικασία την οποία σήμερα ακολουθούμε, κύριε Πρόεδρε, το ξέρετε καλύτερα από εμένα, είναι κατάφωρα ενάντια στον Κανονισμό, εκτός των όποιων ορίων, αλλά το έχουμε συνηθίσει. Κάποτε σε αυτά τα έδρανα καθόντουσαν συνάδελφοί σας, που έλεγαν ότι καταστρατηγούμε κάθε έννοια του Κανονισμού.

Πάμε, όμως, τώρα σε δύο θέματα που θέλω να σας θέσω. Πριν από δεκαπέντε μέρες κλείσατε δήθεν την αξιολόγηση. Σήμερα την ξανακλείνουμε την αξιολόγηση. Θα ερχόταν το «waiver». Δεν ελήφθη η απόφαση από την Ευρωπαϊκή Κεντρική Τράπεζα για το «waiver», γιατί πρέπει να υπογράψετε λέξη προς λέξη, έτσι όπως το υπαγορεύει το αγγλικό email –και καταλαβαίνει ο κ. Τσακαλώτος- όποια ρύθμιση φέρνετε.

Φέρατε μια διάταξη νομοθετικού λαϊκισμού πριν από δεκαπέντε μέρες και μας είπατε ότι με ισοδύναμα «θα καλυφθεί», «μπορεί», «δύναται» εφόσον βρεθούν τα 140 εκατομμύρια ευρώ –γιατί δεν μιλάμε για ένα στρατόπεδο- που αφορούν τις ωριμάνσεις των ειδικών μισθολογίων. Η διάταξη αυτή απερρίφθη από την τρόικα ως ελλειμματική και ξαναφέρνετε την ίδια διάταξη σήμερα, που περιγράφει ότι μέσα σε τρεις μήνες θα πρέπει να έχετε βρει αυτά τα 140 εκατομμύρια ευρώ από σαφείς κωδικούς. Αφήστε τις αερολογίες ότι σε τρεις μήνες «θα αξιοποιήσουμε την περιουσία του δημοσίου», «θα κλείσουμε στρατόπεδα», «θα μειώσουμε τις δαπάνες» και «θα μπορέσουμε να βρούμε από τα εξοπλιστικά» και τα επιστρεφόμενα από κάποιες υποθέσεις που ακόμα δεν έχουν αρχίσει να εκδικάζονται για να πάρουμε λεφτά να καλύψουμε τους μισθούς των αξιωματικών και των στελεχών των Ενόπλων Δυνάμεων και των Σωμάτων Ασφαλείας.

Πιστεύετε ότι πολύ καιρό θα συνεχίζετε να λέτε αυτά τα ψέματα και να τα πιστεύουν οι ιθαγενείς; Τουλάχιστον, έχουμε εμπιστοσύνη στους ανθρώπους, που φέρουν στη στολή τους το εθνόσημο ότι δεν είναι πρώτης τάξεως αφελείς να πιστεύουν όλα αυτά που τους λέτε, γιατί μέχρι τις 30 Σεπτεμβρίου δεν πρόκειται να έχετε βρει τα 140 εκατομμύρια ευρώ για την κάλυψη των ωριμάνσεων. Τότε θέλω, ο κ. Καμμένος, που έχει κάνει τρακόσιες κωλοτούμπες, που έχει πει για τον ΦΠΑ στα νησιά, έχει πει ότι θα πρέπει να δώσουμε πίσω στους στρατιωτικούς τα αναδρομικά της απόφασης του Συμβουλίου της Επικρατείας και σήμερα τους κόβει, που έχει πει ότι δεν θα ξεπουλήσει δημόσια περιουσία, ότι δεν θα δεχθεί τους μετανάστες στη χώρα, ότι δεν θα δεχθεί την ίδρυση των hot spots -τα έχει πει όλα αυτά-, να δω τι θα λέει πάλι τον Σεπτέμβριο, τι παράσταση θα ξαναστήσετε. Ειλικρινά πλέον νομίζω ότι σαν θεατρικός κριτικός παρατηρώ αυτά τα πράγματα, ποια καινούργια παράσταση, ποιο εύρημα θα βρει ο σκηνοθέτης για να ταΐσει πάλι με ψέματα τον κόσμο.

Κύριε Πρόεδρε, έρχομαι και σε ένα τελευταίο. Κύριοι συνάδελφοι, ελπίζω να διαβάζετε την «ΑΥΓΗ» και να διαβάσατε το χθεσινό της κομμάτι για το ποιες είναι οι προβλέψεις της ελληνικής οικονομίας για φέτος. Πώς έχει πάει το πρώτο τρίμηνο; Έχει πάει στο 1,6% ύφεση. Σήμερα θα ψηφίσουμε έξτρα υφεσιακά μέτρα. Το παραδέχεστε και δεν έχουμε ψηφίσει έναν αναπτυξιακό νόμο ακόμα και είναι Ιούνιος. Ολοκληρώνεται το πρώτο εξάμηνο.

Να δω πότε θα γυρίσετε την οικονομία. Είναι 1,6% η ύφεση φέτος. Πτώση σε όλους τους δείκτες: εξαγωγές, καταναλωτικές δαπάνες 3,3% κάθετο. Από χθες ισχύει το 24% ΦΠΑ, ο καινούριος φανταστικός ΦΠΑ. Από πού θα αυξηθεί και θα μπορέσετε να πιάσετε το στόχο του 0,6% ύφεση για τη φετινή χρονιά όταν το πρώτο τρίμηνο τρέχει με τόσο μεγάλη ύφεση; Χειροκροτάτε και δεν διαβάζετε και τι ψηφίζετε. Χειροκροτάτε και τον κ. Τσακαλώτο που σας λέει αυτά που φέρνανε υφεσιακά.

Κυρίες και κύριοι συνάδελφοι, κλείνω με την τελευταία τροπολογία, που ήρθε εκτάκτως: διόδια. Θυμάμαι και τους εξαπατημένους πολίτες του κινήματος «δεν πληρώνω», θυμάμαι τις μεγάλες διαδηλώσεις, θυμάμαι τις αγριότητες, θυμάμαι τις επιθέσεις. Και σήμερα δεν τολμά να έρθει ο Υπουργός να υπερασπιστεί αυτή την καταπληκτική διάταξη για την τοποθέτηση έντεκα σταθμών διοδίων στην Εγνατία.

Σας είπε και πριν ο συνάδελφος, κ. Θεοχάρης, ότι θα ολοκληρώσετε σύντομα τον κύκλο του βολικού, που υπογράφει τα πάντα. Σύντομα, όχι αύριο, όταν θα ολοκληρώσετε και τη συμφωνία με το ΔΝΤ. Όταν θα έρθετε εδώ το φθινόπωρο και θα υπογράψετε και τα εργασιακά, αυτά για τα οποία λέτε ότι δεν κάνετε. Σήμερα φέρνετε ήδη μια ρύθμιση για τον ΑΔΜΗΕ, την οποία δεν θα φέρνατε σε προηγούμενη φάση, γιατί δεν θα συζητούσατε καν για το 20%. Μας είχατε πει ότι δεν θα αποκρατικοποιήσετε τη ΔΕΗ αλλά η Επιτροπή Αποκρατικοποιήσεων έβαλε τη ΔΕΗ μέσα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βαρβιτσιώτη, πρέπει να κλείσετε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Μας είπατε ότι δεν αποκρατικοποιήσατε το νερό γιατί είναι ιερό. Εδώ ήταν ο κ. Φάμελλος, ο πρωτοστάτης του κινήματος «σώστε το νερό». Διερρήγνυε τα ιμάτια του πριν δεκαπέντε μέρες: «Δεν θα αποκρατικοποιηθεί ΕΥΔΑΠ και ΕΥΑΘ. Γλιτώσαμε». Κυριακή βράδυ ψηφίστηκε. Τη Δευτέρα η υπουργική Επιτροπή Αποκρατικοποιήσεων αποφάσισε ότι πάνε κι αυτά προς πώληση.

Κυρίες και κύριοι συνάδελφοι, θα ολοκληρώσει αυτός ο κύκλος και τότε θα έχετε χάσει το κοινό, που χτίσατε λαϊκίζοντας και ψευδόμενοι και τους συμμάχους σας στο εξωτερικό. Οι βολικοί κάποια στιγμή όταν τους ξεστίβεις παραμένουν ένα βάρος, μια άδεια λεμονόκουπα, που ουδεμία χρήση έχουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρία Βούλτεψη, έχετε τον λόγο.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Κύριε Πρόεδρε, αυτό που παρακολουθούμε δυο μέρες τώρα είναι το ξεψήφισμα. Μετά από επτάμιση χιλιάδες σελίδες, που ψηφίστηκαν με το πολυνομοσχέδιο από τη συγκυβέρνηση στις 22 Μαΐου, σήμερα 2 Ιουνίου, δέκα μέρες μετά, ξεψηφίζουν όλα όσα είχαν ψηφίσει. Δεν υπάρχει κάτι που να έφεραν ως ενότητα και να μην ξεψηφίζουν κάτι μέσα απ’ αυτή τη διάταξη.

Τέτοιο ξεψήφισμα, ψηφίζω-ξεψηφίζω, δεν θυμάμαι στην ιστορία της χώρας. Θυμάμαι, μάλλον, μια φορά απ’ ό,τι λένε, και ήταν ο Παπαδόπουλος, που ψήφισε έναν νόμο το βράδυ για να χωρίσει τη Δέσποινα Παπαδοπούλου και την άλλη μέρα ξεψήφισε τον νόμο αυτόν και ψήφισε έναν άλλον.

**ΧΡΗΣΤΟΣ ΜΑΝΤΑΣ:** Ε, όχι ρε Σοφία. Άσε τώρα.

**ΣΟΦΙΑ ΒΟΥΛΤΕΨΗ:** Με συγχωρείτε, δεν θυμάμαι κάτι άλλο.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Φτάνουμε προς το τέλος τώρα. Ηρεμία στην Αίθουσα.

Κύριε Μαντά, εσείς θα κλείσετε τη συνεδρίαση. Θα τα πείτε.

**ΣΟΦΙΑ ΒΟΥΛΤΕΨΗ:** Δε θυμάμαι άλλη περίπτωση. Ξεψηφίζετε το ΕΚΑΣ, ξεψηφίζετε τον κόφτη, ξεψηφίζετε τα κόκκινα δάνεια. Δεν υπάρχει κάτι που να ψηφίσατε στις 22 Μαΐου και να μην φέρνετε κάποια αλλαγή σήμερα.

Αυτό είναι που θα βγαίνατε να κάνετε την αξιολόγηση, θα γινόταν Πάσχα, Ανάσταση, όπως έλεγε ο κ. Καμμένος, ο οποίος λέει τώρα ότι θα ψηφίσει Καλάσνικοφ στο ΝΑΤΟ. Εδώ μιλάμε για πράγματα τα οποία δεν έχουν ξαναγίνει, δεν έχουν ξανασυμβεί και πραγματικά τέτοιο ψέμα επί του πλανήτου σε όλες τις ιστορικές περιόδους δεν έχει ξανακουστεί! Με συγχωρείτε πάρα πολύ.

Πείτε μου πόσες αποκρατικοποιήσεις έλεγε το πρόγραμμα του Σεπτεμβρίου ότι θα κάνετε και πόσες μας είχατε ζαλίσει το κεφάλι ότι θα κάνετε και πόσες αποτρέψατε.

Τι λέγατε μέχρι προχθές; Ότι θα κάνετε μόνο εννέα, ότι η προηγούμενη κυβέρνηση είχε προβλέψει είκοσι τρεις. Και πόσες κάνατε; Δεκαεννέα! Οι εννέα, λοιπόν, έγιναν δεκαεννέα εν κρυπτώ και δεν τρέχει τίποτα. Δεν σας ενδιαφέρει. Έχετε πάρει κατάλογο αποκρατικοποιήσεων.

Τι λέγατε, για παράδειγμα, στο πρόγραμμά σας του Σεπτεμβρίου; Λέγατε κάτι για τον κόφτη και δεν το θυμάμαι; Λέγατε ότι θα υπάρξει μηχανισμός και ότι θα φέρετε τροπολογία που θα σας επιβάλουν και τον ειδικό μαθηματικό τύπο και δεν το θυμάμαι; Μήπως αυτό το έλεγε η συμφωνία του καλοκαιριού, που έχετε βάλει όλους, δημοσιογράφους και πολιτικούς, στα παράθυρα να λένε: «Μα, το ψηφίσατε, κυρία Βούλτεψη το καλοκαίρι». Όχι, με συγχωρείτε, δεν το ψήφισα.

Έλεγε η συμφωνία του καλοκαιριού ότι θα δώσετε τα εξυπηρετούμενα δάνεια και δεν το θυμάμαι; Υπάρχει κάπου αυτό; Διότι εγώ θυμάμαι το πρόγραμμά σας του Σεπτεμβρίου, τη δεύτερη φάση ψεμάτων, που λέγατε μόνο για μη εξυπηρετούμενα, τα εξυπηρετούμενα τα είχατε ξεχάσει τελείως. Λέγατε μόνο για μη εξυπηρετούμενα και λέγατε ακόμη ότι θα κάνετε ενδιάμεσο φορέα, ότι θα κάνετε ανεξάρτητη αρχή κ.λπ.. Πού είπατε εσείς τον Σεπτέμβριο ότι θα δώσετε τα δάνεια του κόσμου στα funds; Πού το είπατε; Φέρτε μου το γραμμένο.

Ψέματα, λοιπόν, είπατε. Δεν έχετε σταματήσει να λέτε ψέματα. Και σας ενοχλεί που σας είπα ότι ο Παπαδόπουλος έκανε έναν νόμο για να χωρίσει τη Δέσποινα και μετά τον ξεψήφισε; Μα, τι άλλο;

**ΧΡΗΣΤΟΣ ΜΑΝΤΑΣ:** Το ξαναλές, δηλαδή;

**ΣΟΦΙΑ ΒΟΥΛΤΕΨΗ:** Το ξαναλέω και θα το λέω. Είναι η μόνη περίπτωση.

**ΧΡΗΣΤΟΣ ΜΑΝΤΑΣ:** Μπράβο!

**ΣΟΦΙΑ ΒΟΥΛΤΕΨΗ:** Είναι η μόνη περίπτωση. Όλες οι άλλες κυβερνήσεις είχαν και λίγη ντροπή, δεν ξεψηφίζανε σε δυο μέρες αυτά που είχαν ψηφίσει! Ένας δεν είχε ντροπή και μετά εσείς.

**ΓΕΩΡΓΙΟΣ ΚΑΪΣΑΣ:** Δεν είχε Βουλευτές τότε!

**ΙΩΑΝΝΗΣ ΘΕΩΝΑΣ:** Το δικό σας ρεκόρ με τα ψέματα δεν το ξεπερνάμε!

**ΜΕΡΟΠΗ ΤΖΟΥΦΗ:** Υπήρχε Κοινοβούλιο, κυρία Βούλτεψη, στη Χούντα; Ντροπή σας!

**ΣΟΦΙΑ ΒΟΥΛΤΕΨΗ:** Λοιπόν, αυτοί που θα τους διώχνατε ντάλα μεσημέρι σάς έχουν υπαγορεύσει και τις εκφράσεις σας. Ήρθαν και σας άλλαξαν έκφραση. Εκεί, δηλαδή, που λέγατε «ύστερα από ειδική διαβούλευση» ήρθαν και σας είπαν «ξεψηφίστε το και κάντε το ύστερα από συμφωνία με τους θεσμούς». Ούτε να μιλήσετε δεν σας αφήνουν, όχι να κουνήσετε.

Κι επειδή ακούω εδώ τον κ. Σκουρλέτη να μας λέει διάφορα για τον ΑΔΜΗΕ –δεν είναι εδώ, βέβαια, γιατί ακούει άλλα-, σας καταθέτω ανακοίνωση του κόμματός σας το σχέδιο του προγράμματός σας 15 Σεπτεμβρίου για τις αποκρατικοποιήσεις. Λέγατε ότι θα κάνετε μόνο εννέα και τις άλλες τις αποφύγατε. Πάρτε το –παρακαλώ για τα Πρακτικά-, αυτό είναι το πρόγραμμά σας.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, τι μας λέει ο κ. Σκουρλέτης τόσον καιρό που ασχολείται μόνο με τον ΑΔΜΗΕ και με τίποτα άλλο, κοτζάμ Υπουργός Παραγωγικής Ανασυγκρότησης και τώρα φέρνει καινούργιο ξεψήφισμα για τον ΑΔΜΗΕ; Ξεφηφίζετε και τον ΑΔΜΗΕ! Τι μας έλεγε; Ότι οι ενεργειακές ΔΕΚΟ δεν θα αγγιχτούν, οι ενεργειακές επιχειρήσεις είναι η υποδομή της χώρας.

Προσέξτε το ψέμα το ελεεινό: Στις 25 του μήνα ανακοινώνονται οι πωλήσεις όλων, δεν έχει μείνει τίποτα. Το 17% της ΔΕΗ από το 51% που έχει το κράτος, το δίνετε. Δίνετε το 35% στα ΕΛΠΕ που έχει το κράτος. Όλο! Όλη τη ΔΕΠΑ, όλο το ΔΕΣΦΑ. Δεν έχετε αφήσει τίποτα. Και ο κ. Σκουρλέτης τολμάει και μιλάει για μη αποκρατικοποίηση των ενεργειακών επιχειρήσεων, παρακαλώ;

Αυτό είναι –και τελειώνω με αυτό- η εφημερίδα της Κυβερνήσεως 25 Μαΐου 2016, με όλες τις αποκρατικοποιήσεις σας, και η ΕΥΔΑΠ και η ΔΕΗ. Πάρτε το, παρακαλώ, αλλά θα το πάρετε σε συνδυασμό.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρία Βούλτεψη, τελειώνουμε, ε;

**ΣΟΦΙΑ ΒΟΥΛΤΕΨΗ:** Ένα λεπτό, κύριε Πρόεδρε.

Την ίδια μέρα, 25 του μήνα, που βγάζατε το ΦΕΚ για την αποκρατικοποίηση της ΔΕΗ, δηλαδή, κάτω από το 51% ο κ. Σκουρλέτης έλεγε στο αθηναϊκό πρακτορείο «η αποκρατικοποίηση των εταιρειών του ενεργειακού τομέα, δεν αποτελούν προτεραιότητα ούτε υπάρχει σχετικός σχεδιασμός». Είναι επίσημη ανακοίνωση. Το ψέμα γίνεται, πλέον, επίσημη ανακοίνωση. Ορίστε.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρακαλώ σε συνδυασμό, γιατί όπως ξέρετε ο ιστορικός του μέλλοντος θα έχει να κάνει ειδική διατριβή για τα ψέματα ΣΥΡΙΖΑ-ΑΝΕΛ.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Η κ. Ασημακοπούλου έχει τώρα τον λόγο και μετά ο κ. Θεοχαρόπουλος.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Πρόεδρε, άκουσα με πολύ μεγάλη προσοχή τον Υπουργό, τον κ. Τσακαλώτο, να επιχειρηματολογεί ότι τα επιπρόσθετα μέτρα, που έρχονται σήμερα για να κλείσουν την ήδη κλεισμένη διαπραγμάτευση είναι διευκρινιστικά.

Μου έκανε εντύπωση ότι απευθυνόταν κυρίως στους Βουλευτές της συγκυβέρνησης, βέβαια, τους οποίους ήθελε να διαβεβαιώσει ότι ψηφίζοντας –αυτοί που έχουν ήδη ψηφίσει το πολυνομοσχέδιο- αυτά τα επιπλέον δεν ψηφίζουν κάτι το οποίο είναι χειρότερο.

Η ουσία για όλους μας νομίζω και το βασικό θέμα είναι αν αυτά τα οποία ψηφίστηκαν σήμερα κάνουν την κατάσταση καλύτερη ή χειρότερη, οπότε εγώ λέω να τα δούμε ένα-ένα.

Ας ξεκινήσουμε με τον «κόφτη». Αυξάνεται το ύψος των μέτρων, τα οποία θα παρθούν με τον «κόφτη». Γιατί; Γιατί πλέον κοιτάμε τα πράγματα σε καθαρή και όχι μεικτή βάση, δηλαδή, μετά την αφαίρεση της δημοσιονομικής επίπτωσης επί των εσόδων του προϋπολογισμού. Για να μην μπλεκόμαστε με ελληνικά και αγγλικά σε απλά ελληνικά τι σημαίνει αυτό; Σημαίνει ότι εάν ενεργοποιηθεί ο «κόφτης» θα κοπούν περισσότερο οι μισθοί και οι συντάξεις. Άρα, αυτό είναι καλύτερο ή χειρότερο;

Επίσης, στην περίπτωση που υπάρχει μια φυσική καταστροφή ή ανωτέρα βία μέχρι τώρα αυτό το οποίο προβλεπόταν είναι ότι θα γίνει μια διαβούλευση με την τρόικα και τους θεσμούς, τώρα πρέπει να υπάρξει συμφωνία. Αυτό, λοιπόν, είναι καλύτερο ή χειρότερο;

Στα δάνεια ό,τι και να λέει ο κ. Τσακαλώτος, με τη νέα διάταξη διευρύνονται οι περιπτώσεις στις οποίες μπορεί να αυξηθεί το κυμαινόμενο επιτόκιο. Άρα, λοιπόν, οι δανειολήπτες πώς να αισθάνονται άραγε; Να αισθάνονται καλύτερα τώρα ή χειρότερα;

Στις συντάξεις του δημοσίου υπάρχει ένας νέος τρόπος υπολογισμού με τον οποίο μειώνονται οι συντάξεις. Οι συνταξιούχοι τι λένε; Καλύτερα είναι αυτό για αυτούς ή χειρότερα;

Να ρωτήσουμε και αυτούς, που δεν παίρνουν το ΕΚΑΣ που βγήκε η εγκύκλιος σήμερα όπου είναι πιο καθαρά τα πράγματα. Αυτοί πώς να αισθάνονται σήμερα; Καλύτερα ή χειρότερα;

Οι αυτοαπασχολούμενοι, που τους μειώνετε το εφάπαξ πώς αισθάνονται; Δεν τους επιβαρύνετε αρκετά αλήθεια τους αυτοαπασχολούμενους; Φαίνεται πως όχι, γιατί ξέρετε το ταξικό πρόσημο όταν φοράει ο άλλος γραβάτα φαίνεται είναι πιο βαρύ. Καλύτερα ή χειρότερα, λοιπόν, αισθάνονται οι αυτοαπασχολούμενοι, οι οποίοι παίρνουν χαμηλότερο εφάπαξ;

ΕΝΦΙΑ, συμπληρωματικός φόρος που αυξάνεται για μια κατηγορία εταιρειών. Και επειδή ο κ. Τσακαλώτος είπε ότι μιλάμε συνέχεια με προβλέψεις, αφήνω στην άκρη για την επιχειρηματικότητα τις προβλέψεις, που έκανε η ΕΣΕΕ σήμερα που λέει ότι επειδή αυξάνεται ο ΦΠΑ στο 24% οι επιχειρήσεις θα αρχίσουν να κλείνουν. Αφήνω αυτό, γιατί είναι πρόβλεψη και μιλώ με στοιχεία, στοιχεία από το ΓΕΜΗ, στοιχεία του επιμελητηρίου. Έκλεισαν δεκαπέντε χιλιάδες τετρακόσιες τριάντα πέντε επιχειρήσεις από την αρχή του 2016. Τώρα μιλάω για τη δική σας «βάρδια», όχι για τα χρόνια που κυβερνήσαμε εμείς. Αυτό είναι 45,87% αύξηση από πέρσι που έκλεισαν δέκα χιλιάδες πεντακόσιες ογδόντα μια επιχειρήσεις. Συγχαρητήρια, έχετε ένα καινούργιο ρεκόρ ανάπτυξης και στήριξης της επιχειρηματικότητας! Πρώτη φορά στα χρόνια της κρίσης είναι αρνητικό το ισοζύγιο, δηλαδή, πιο πολλές επιχειρήσεις έκλεισαν από ό,τι άνοιξαν. Αυτά είναι στοιχεία.

Μείωση της σύνταξης του δημοσίου, αναφέρθηκα σε αυτό.

Πάμε, λοιπόν, στα ειδικά μισθολόγια. Εκεί υποσχεθήκατε ότι θα νομοθετήσετε ισοδύναμα, οπότε ζούσαν οι άνθρωποι αυτοί και ζουν με το άγχος πότε θα το κάνετε αυτό μέχρι το τέλος του χρόνου. Περιορίστηκε ή αυξήθηκε το άγχος τους τώρα που έχετε μέχρι 30-09 για να αποφασίσετε εάν θα βρείτε ισοδύναμα; Θα δούμε στις 30-09.

**ΝΙΚΟΛΑΟΣ ΗΓΟΥΜΕΝΙΔΗΣ:** Περιορίστηκε.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Αν νομίζετε ότι με αυτό που έχετε κάνει με τα ειδικά μισθολόγια αισθάνονται αυτοί καλύτερα, κύριε συνάδελφε, μάλιστα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, τελειώνω με τον ΑΔΜΗΕ. Μας είπε ο κ. Σκουρλέτης ότι είναι καλύτερα τα πράγματα. Έχει λιγότερο χρόνο για να κάνει δημοπρασία. Αυτό συνήθως είναι χειρότερο. Για τον κ. Σκουρλέτη είναι καλύτερο, αλλά εγώ πάλι ποτέ δεν καταλάβαινα τον τρόπο που σκέπτεται ο κ. Σκουρλέτης.

Βεβαίως, μας είπε ο κύριος Υπουργός ότι μετά από όλα αυτά ξημέρωσε μια νέα μέρα, μια ωραία μέρα με ήλιο. Βέβαια, γιατί αυτές ήταν οι τροπολογίες της νύχτας. Γιατί η τροπολογία που φέρατε μέρα, σήμερα, όταν ξημέρωσε η ωραία μέρα με τον ήλιο αφορούσε στα κόκκινα δάνεια. Και στα κόκκινα δάνεια τι κάνατε για να καταλαβαίνει ο κόσμος;

Μια κόκκινη γραμμή σας είχε μείνει, κυρίες και κύριοι συνάδελφοι, ότι προστατεύατε τα δάνεια με εγγύηση πρώτης κατοικίας μέχρι 140.000 ευρώ μέχρι το τέλος του 2017 από πώληση, μεταβίβαση και διαχείριση. Πάει η εξαίρεση της διαχείρισης. Τι σημαίνει αυτό; Μια χαρά! Από τώρα, λοιπόν, θα κάτσουν τα επονομαζόμενα από εσάς «κοράκια», θα έχουν την διαχείριση, θα τα ξεσκαρτάρουν, ούτως ώστε 1-1-2017, μπαμ, έτοιμοι θα είναι! Και ρωτήστε, λοιπόν, τώρα τους δανειολήπτες εάν αισθάνονται καλύτερα ή χειρότερα.

Κλείνω, κύριε Πρόεδρε, και ευχαριστώ για την ανοχή σας.

Η αλήθεια είναι ότι μετά από αυτό σήμερα είμαστε όλοι και καλύτερα και χειρότερα. Καλύτερα είστε εσείς, γιατί θα τα ψηφίσετε και θα κρατήσετε τις καρέκλες σας. Και χειρότερα είναι ο ελληνικός λαός, που θα πληρώσει ένα ακόμα μεγαλύτερο λογαριασμό για τα ψέματα που του είπατε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Θεοχαρόπουλος.

Παρ’ ότι στη σειρά μετά είναι η κ. Χριστοφιλοπούλου, παραχωρεί τη θέση της για λόγους δεοντολογίας –μου είπε να μην είναι δύο από το ίδιο κόμμα- στην κ. Ιγγλέζη και η ίδια θα ακολουθήσει στη συνέχεια.

Ορίστε, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, κύριε Υπουργέ, αυτή η τακτική της Κυβέρνησης συνεχίζεται. Καλούμαστε να ψηφίσουμε εξαιρετικά κρίσιμες διατάξεις με τη μορφή τροπολογιών σε κυρώσεις συμφωνιών, με επίκληση, συνεχώς, του κατεπείγοντος και σε ασφυκτικό χρονικό πλαίσιο για να εξασφαλιστεί η αξιολόγηση.

Για μια ακόμη φορά –και θα σας το αποδείξω σε λίγο- η Κυβέρνηση αποδεικνύεται κατώτερη των περιστάσεων. Θα πω συγκεκριμένα, γιατί εδώ έχουμε κάποιες τροπολογίες.

Η τροπολογία 465 έχει τίτλο «Νομοτεχνικές βελτιώσεις». Γιατί έχει τίτλο «Νομοτεχνικές βελτιώσεις» μία τροπολογία; Σας είπαμε από την αρχή ότι αυτός είναι ο τρόπος με τον οποίο αποφεύγετε την έκθεση συνεπειών. Διότι θα πρέπει να έχει συγκεκριμένη έκθεση συνεπειών. Ονομάζετε μία ολόκληρη τροπολογία «νομοτεχνική βελτίωση» και στην έκθεση συνεπειών, βέβαια, λέει ότι δεν απαιτείται, διότι είναι βελτίωση. Δεν είναι βελτίωση.

Πάμε, λοιπόν, σε αυτήν την τροπολογία. Αναφέρεται για παράδειγμα στην παράγραφο 1 το θέμα με τις οικογενειακές παροχές. Είναι, βέβαια, ένα ακόμη παράδειγμα ότι όχι μόνο μεταρρύθμιση δεν είναι αυτός ο ασφαλιστικός νόμος, αλλά θίγει και τους νέους συνταξιούχους. Ακούσαμε, βέβαια, σήμερα τον κ. Κατρούγκαλο μεταξύ των άλλων –το μόνο, που δεν μας είπε στην τηλεοπτική του συνέντευξη είναι ότι η κατάργηση του ΕΚΑΣ βοηθά- να λέει και να παραδέχεται ότι δεν είναι μεταρρύθμιση αυτό που έχει κάνει.

Στην παράγραφο 4 –ενδεικτικά μόνο, για να καταλάβουμε τι νομοθετούμε σήμερα- λίγες εβδομάδες μετά αλλάζετε τον τρόπο υπολογισμού του εφάπαξ για τους αυτοαπασχολούμενους, με αποτέλεσμα να έχουμε ακόμα μεγαλύτερη από την προβλεπόμενη περικοπή της παροχής. Αντί του 75%, να γίνεται στο 60%. Μέσα σε λίγες εβδομάδες έχουμε ακόμα μεγαλύτερη περικοπή του εφάπαξ.

Στο ΕΚΑΣ; Ενενήντα χιλιάδες το χάνουν τώρα και άλλοι εκατόν εξήντα χιλιάδες το χάνουν το 2017. Σύνολο διακόσιες πενήντα χιλιάδες άνθρωποι.

Όσον αφορά γι’ αυτή την αναδρομική κατάσταση για το ΕΚΑΣ όπου δεσμεύτηκε και ο Πρωθυπουργός για το Ταμείο Αλληλεγγύης, θα σας πω ότι ο Υπουργός Οικονομικών απαντώντας σε ερώτηση μου, μου είπε ότι όλα τα κτήρια τα οποία είναι σε ενοικιαζόμενες εγκαταστάσεις και όχι σε ιδιόκτητα –που μπορούν να πάνε αυτή τη στιγμή- του κοστίζουν 68 εκατομμύρια ευρώ. Το λέω, γιατί πολλές φορές ψάχνουμε ισοδύναμα και πώς θα βρεθούν. Δεύτερον, ο Πρωθυπουργός ανακοίνωσε ένα Ταμείο Αλληλεγγύης. Το Ταμείο Αλληλεγγύης το ανακοίνωσε, αλλά δεν μας εξήγησε πώς θα το πετύχει. «Θα» βρεθούν, «θα» το φτιάξει! Και μάλιστα εμείς μιλάμε επί συγκεκριμένων. Το 2012 είχε εξασφαλιστεί να υπάρχει το πλεόνασμα του πλεονάσματος. Εάν επιτευχθεί, να πηγαίνει 70% σε κοινωνικές δράσεις και 30% στην εξυπηρέτηση του δημοσίου χρέους. Γιατί δεν καταφέρατε κάτι τέτοιο τώρα στη διαπραγμάτευση, δηλαδή, να πηγαίνει ένα συγκεκριμένο ποσοστό, όταν πετυχαίνουμε τους στόχους, σε συγκεκριμένες τέτοιες δράσεις για να έχουμε μείωση όλων αυτών των μέτρων, τα οποία είναι δυσβάσταχτα; Δεν το κάνατε, δεν υπάρχει και βέβαια το μόνο που προχωρήσατε είναι μια θεωρητική δέσμευση για το Ταμείο Αλληλεγγύης.

Βέβαια, στην παράγραφο 12 της συγκεκριμένης τροπολογίας αναφέρεται ότι πλέον η αναπροσαρμογή του ετήσιου συντελεστή αναπλήρωσης για τον υπολογισμό του μερίσματος του Μετοχικού Ταμείου Πολιτικών Υπαλλήλων θα γίνει με την απόφαση μόνο του προέδρου του διοικητικού συμβουλίου και όχι με απόφαση ολόκληρου του διοικητικού συμβουλίου.

Σας το θέσαμε. Σας το έθεσε στην αρχή και ο εισηγητής της Δημοκρατικής Συμπαράταξης. Καμμία απάντηση! Είναι εδώ ο Υπουργός. Να δούμε, θα απαντήσει; Γιατί δεν μπορεί να το κάνει αυτό το διοικητικό συμβούλιο και πρέπει να το κάνει ένας άνθρωπος, μόνο ο πρόεδρος του διοικητικού συμβουλίου; Αυτή είναι η διαδικασία της συλλογικότητας, την οποία θέλουμε να πετύχουμε;

Βέβαια, στην τροπολογία 467 προχωράτε σε κάτι ακόμα περισσότερο εξοργιστικό. Αναστέλλετε την επιβολή ή μείωση του ύψους των μέτρων του ανωτέρου μηχανισμού για τα φυσικά φαινόμενα.

Για καταποντισμούς, λοιμούς και οτιδήποτε, πλέον, δεν θα μπορούμε να προχωρήσουμε σε καμμία διαδικασία, αλλά θα εντάσσεται ή δεν θα εντάσσεται στον κόφτη μόνο με τη σύμφωνη γνώμη των θεσμών. Αυτό αλλάξατε σήμερα. Βάλατε τη σύμφωνη γνώμη των θεσμών, ενώ υπήρχε η ειδική διαβούλευση.

Έκτακτα, σήμερα, ήρθε και μία τροπολογία καινούργια, η οποία μεταβιβάζει τα τουριστικά ακίνητα από την κυριότητα του ΕΟΤ στην κυριότητα της ΕΤΑΔ. Δηλαδή, αυτό είναι φανερό ότι θα οδηγήσει στην εκποίηση και αυτών των τουριστικών ακινήτων με τη σημερινή σας απόφαση και την οποία, βεβαίως, δεν την δικαιολογήσατε και δεν μπορεί να συζητηθεί σε αυτό το επίπεδο.

Τέλος, ακούσαμε τον υπουργό Οικονομικών, τον κ. Τσακαλώτο, να αναφέρεται στα κόκκινα δάνεια. Θέλω να πω ξεκάθαρα ότι ψεύδεται. Μάλλον ήθελε να πείσει και ορισμένους Βουλευτές του ΣΥΡΙΖΑ, που έχουν θέσει αυτή τη στιγμή τις αντιρρήσεις τους, όπως είδατε και από όλες τις πλευρές τις Αντιπολίτευσης, για το θέμα των κόκκινων δανείων.

Με τις διατάξεις, λοιπόν, της τροπολογίας 469, η διαχείριση των κόκκινων δανείων, με προσημείωση υποθήκης πρώτης κατοικίας, αντικειμενικής αξίας 140.000 ευρώ, μπορούν να ανατίθενται, πλέον, σε εταιρείες διαχείρισης απαιτήσεων από μη εξυπηρετούμενα δάνεια από την ψήφιση του νόμου κι όχι έως την 1-1-2017, που προβλεπόταν έως τώρα ως συγκεκριμένη ημερομηνία και στην οποία λήγει και το πλαίσιο προστασίας τους. Καταργείται η διάταξη εξαίρεσης των δανείων με εγγύηση δημοσίου από την ανάθεση διαχείρισης ή την πώλησή της. Μεταβιβάζονται στην ΕΤΑΔ, όπως σας είπα, τα ακίνητα του ΕΟΤ και καταργείται η υποχρέωση υποβολής εξαμηνιαίων καταστάσεων και ετήσιου ισολογισμού και απολογισμού του ΤΑΙΠΕΔ.

Αν αυτό δεν είναι αλλαγή του πλαισίου και χειροτέρευση για τα δάνεια και για όλα τα θέματα τα οποία σας ανέφερα, τότε τι είναι;

Βεβαίως, αναφέρθηκε πριν από έναν ομιλητή το οξύμωρο θέμα της τροπολογίας, την οποία δεν κάνατε δεκτή όπως κατατέθηκε από Βουλευτές της Δημοκρατικής Συμπαράταξης και του Ποταμιού, και την κάνετε δεκτή με την επανακατάθεσή της από τους Βουλευτές του ΣΥΡΙΖΑ. Και μάλιστα, ο Υπουργός Εθνικής Άμυνας είπε: «Αλλάζω την αιτιολογική έκθεση». Μιλάω για τη διαδικασία η οποία είχε γίνει σε σχέση με την εύρεση κτηρίου για τη διεξαγωγή δικών.

Βλέπω, λοιπόν, ότι η προηγούμενη αιτιολογική έκθεση έλεγε το εξής: «Επειδή η αλλαγή χρήσης του ολυμπιακού ακινήτου πραγματοποιήθηκε δίχως να ληφθούν υπ’ όψιν οι πρόνοιες του ρυθμιστικού σχεδίου, η σχετική ρύθμιση καταργείται». Είναι αυτό το οποίο λέγατε συνεχώς κι εσείς ότι αυτό θα γίνει. Αυτό λέγατε.

Και ξέρετε τι αιτιολογική έκθεση ήρθε; Η ανάγκη εύρεσης κτηρίου για τη διεξαγωγή δικών καλύφθηκε μετά από συνεννόηση του Υπουργού Δικαιοσύνης με τον Υπουργό Εθνικής Άμυνας. Γιατί με τον Υπουργό Εθνικής Άμυνας για τις δίκες; Προς τι αυτή η αιτιολογική έκθεση εδώ πέρα;

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχαρόπουλε, παρακαλώ ολοκληρώστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ολοκληρώνω, κύριε Πρόεδρε.

Ο κ. Τσακαλώτος, ουσιαστικά μας ανέλυσε τι λένε οι θεσμοί, τι λέει η τρόικα και σε τι απλώς συμφώνησε ή δεν συμφώνησε.

Από την άλλη, είχαμε την κ. Χρυσοβελώνη, την οποία ακούσαμε να λέει ότι αυτό το οποίο φέρνει για ψηφοφορία είναι απαξίωση για ένα σημαντικό δίκτυο μεταφορών στην Ελλάδα, αλλά αναγκάζεται να το φέρει. Αυτές, ακριβώς, είναι οι εκφράσεις, όπως καταγράφηκαν. Αυτή είναι η διαπραγμάτευση η αποτελεσματική, που κατέληξε στην απαξίωση των μεταφορών σήμερα και αυτό ψηφίζουμε εδώ πέρα;

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ ολοκληρώστε, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ολοκληρώνω, κύριε Πρόεδρε. Ακούσαμε όλους τους Υπουργούς πολλή περισσότερη ώρα.

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν άφησα σε κανένα Υπουργό.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Έχετε δίκιο. Ολοκληρώνω.

Όσον αφορά, βέβαια, την έκφραση του Υπουργού Οικονομικών για το δημόσιο χρέος, να πω μόνο ότι η απόφαση του Νοεμβρίου του 2012 ήταν συγκεκριμένη και έλεγε «χρονική μετακύλιση ομολόγων και μείωση επιτοκίων, αν επιτευχθεί πρωτογενές πλεόνασμα».

Αυτό σας καλέσαμε να εφαρμόσετε. Δεν το κάνατε. Τόσο για τον κ. Τσακαλώτο όσο και για τον κ. Τσίπρα, με όλα αυτά, το μόνο που έχω να πω είναι: Πού ήσουν νιότη που ’δειχνες πως θα γινόμουν άλλος;

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και πέντε εκπαιδευτικοί συνοδοί τους από το Δημοτικό Σχολείο Μαΐστρου Έβρου και το 1ο Πειραματικό Δημοτικό Σχολείο Αλεξανδρούπολης.

Σάς καλωσορίζουμε που ήρθατε από τόσο μακριά στην Αθήνα και στη Βουλή των Ελλήνων!

(Χειροκροτήματα απ’ όλες τις πτέρυγες της Βουλής)

Όπως είπα πριν, η κ. Χριστοφιλοπούλου παραχωρεί τη θέση της στην κ. Ιγγλέζη. Μετά θα πάρει τον λόγο η κ. Χριστοφιλοπούλου και θα ακολουθήσει ο κ. Μπαργιώτας. Στη συνέχεια θα έχουμε τον κ. Δημήτριο Δημητριάδη. Μετά θα μιλήσει για δύο λεπτά ο κ. Δαβάκης και με τον κ. Μαντά θα κλείσουμε. Βεβαίως, εφόσον ο Υπουργός το θέλει, για λίγα λεπτά θα δώσω τον λόγο και στον Υπουργό και θα κλείσουμε τη συνεδρίαση.

Κυρία Ιγγλέζη, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, επί της διαδικασίας θα ήθελα τον λόγο για ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Μετά, κύριε Βρούτση, θα σας δώσω τον λόγο.

Κυρία Ιγγλέζη, έχετε τον λόγο.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Συναδέλφισσες και συνάδελφοι, το είχα πει και κατά τη συζήτηση του νομοσχεδίου, ότι τα μέτρα που νομοθετήσαμε ήταν αναγκαία, προκειμένου να οδηγηθούμε μετά με σίγουρα βήματα ως κοινωνία και οικονομία σε μία άλλη προοπτική, διαφορετική απ’ αυτήν που οι προηγούμενες κυβερνήσεις είχαν σχεδιάσει.

Οι εξελίξεις πολύ γρήγορα μας δικαίωσαν. Οι Κασσάνδρες που προέβλεπαν, αλλά και δυστυχώς εύχονταν να μην κλείσει η αξιολόγηση διαψεύστηκαν με τον πιο ηχηρό τρόπο. Η αξιολόγηση έκλεισε. Η δόση, που μάλιστα είναι πολύ γενναία, τις επόμενες ημέρες θα εκταμιευθεί και για πρώτη φορά δεν θα πάει εξ ολοκλήρου στο πηγάδι του χρέους, όπως συνέβαινε με τις προηγούμενες κυβερνήσεις, αλλά ένα μεγάλο μέρος της θα διοχετευθεί στην πραγματική οικονομία.

Το σημαντικότερο, βέβαια, είναι ότι για πρώτη φορά μπήκε στο τραπέζι των διαπραγματεύσεων το θέμα του χρέους και σχεδιάστηκε ένας οδικός χάρτης για την αναδιάρθρωσή του.

Οι σημερινές τροπολογίες αποτελούν απλώς κάποιες απαραίτητες τεχνικές βελτιώσεις στις ρυθμίσεις, που ψηφίστηκαν τον προηγούμενο μήνα.

Από τις σημερινές τροπολογίες θα αναφερθώ σ’ αυτήν που κατέθεσε ο Υπουργός Περιβάλλοντος και Ενέργειας. Θεωρώ μία πολύ καλή ευκαιρία τη σημερινή συνεδρίαση, για να αναδειχθεί ένα θέμα το οποίο μέσα στην πληθώρα των διατάξεων του νομοσχεδίου δεν έτυχε της ανάδειξης που του άξιζε, προφανώς εσκεμμένα από την Αντιπολίτευση και τα ΜΜΕ. Αναφέρομαι στις ρυθμίσεις για τη «μικρή» ΔΕΗ και τον ΑΔΜΗΕ που ανατρέπουν μνημονιακούς νόμους και αναδεικνύουν ότι η διαπραγμάτευση μπορεί να είναι αποτελεσματική και προς όφελος του δημοσίου συμφέροντος, ρυθμίσεις που σχετίζονται άμεσα με τις προοπτικές ανάπτυξης της χώρας.

Με αυτές τις ρυθμίσεις η Κυβέρνηση πέτυχε κάτι, που δεν ήταν ούτε εύκολο ούτε δεδομένο. Ακυρώνει τους μνημονιακούς νόμους ιδιωτικοποίησης που αφορούσαν τη δημιουργία και την πώληση της «μικρής» ΔΕΗ με την απόσπαση του 30% της ΔΕΗ και την πώληση του 66% του ΑΔΜΗΕ, της θυγατρικής εταιρείας της ΔΕΗ η οποία διαχειρίζεται τα δίκτυα μεταφοράς της ηλεκτρικής ενέργειας. Και αυτό, συνάδελφοι, -θα το ξαναπώ, ακριβώς γιατί ενοχλεί κάποιους- είναι πολιτική νίκη. Είναι νίκη μίας Κυβέρνησης, που διαπραγματεύεται σθεναρά για τη διασφάλιση του δημοσίου συμφέροντος.

Με τις νέες διατάξεις κατοχυρώνεται ο δημόσιος χαρακτήρας τόσο της ΔΕΗ όσο και του δικτύου υψηλής τάσης, που κατέχει ο ΑΔΜΗΕ, ενός σημαντικού εργαλείου χάραξης πολιτικής στον ενεργειακό τομέα. Η απόλυτη διασφάλιση της πλειοψηφίας του δημοσίου σε συνδυασμό με την πλήρη αυτονόμηση από τη ΔΕΗ, αλλά και τη σύμπραξη με εταιρεία, που διαχειρίζεται δίκτυα στην Ευρώπη αναμένεται να ενδυναμώσουν αυτό το εργαλείο ανάπτυξης, προκειμένου να στηρίξει ακόμη πιο αποτελεσματικά και προς τη σωστή κατεύθυνση τη συνολική προσπάθεια εξόδου της χώρας από την ύφεση και τη λιτότητα.

Τα μέσα μαζικής ενημέρωσης έθαψαν εντελώς αυτές τις διατάξεις μέχρι τη στιγμή που χρειάστηκε να γίνουν κάποιες τεχνικές βελτιώσεις για την εφαρμογή τους. Τότε ξεκίνησαν την καταστροφολογία, ότι δήθεν η Κυβέρνηση θα αναγκαστεί να ιδιωτικοποιήσει τον ΑΔΜΗΕ, άρα άνθρακας ο θησαυρός. Για άλλη μία φορά, όμως, διαψεύστηκαν. Ο ΑΔΜΗΕ παραμένει και κατά απόλυτη πλειοψηφία στο δημόσιο.

Κυρίες και κύριοι Βουλευτές, με τη διάταξη που ψηφίσαμε διασφαλίζεται ότι η ΔΕΗ θα παραμείνει η ισχυρή εταιρεία ηλεκτρισμού, αλλά μέσα σε ένα περιβάλλον διαμοιρασμού των βαρών και των κινδύνων. Και αυτό είναι σε αντίθεση με τα σχέδια των προηγούμενων κυβερνήσεων για τη βίαιη απελευθέρωση της αγοράς με την απόσπαση της «μικρής» ΔΕΗ και την παράδοσή της σε ιδιώτες με πρόσχημα την ισορροπία του ανταγωνισμού. Με αυτόν τον τρόπο μπορεί πλέον να υποστηριχθεί αποτελεσματικά η κοινωνική διάσταση της παροχής ηλεκτρικού ρεύματος με επάρκεια και με χαμηλές τιμές.

Τα αποτελέσματα αυτής της επιτυχίας άρχισαν ήδη να γίνονται ορατά. Η ΔΕΗ ανακοίνωσε μείωση 15% των οικιακών τιμολογίων της για τους συνεπείς καταναλωτές, που θα περιλαμβάνει μάλιστα και τους καταναλωτές που μπήκαν στη ρύθμιση των τριάντα έξι δόσεων. Φαίνεται ότι είναι η χρονιά των διαψεύσεων. Αύξηση στο ηλεκτρικό ρεύμα διαλαλούσαν πριν από λίγο καιρό οι πραγματευτάδες της καταστροφολογίας.

Κυρίες και κύριοι συνάδελφοι, χρειαζόμαστε νέα δημόσια εργαλεία για την παραγωγική ανασυγκρότηση, με κοινωνικό πρόσημο για την οργάνωση και λειτουργία τους. Η ενεργειακή αγορά αλλάζει. Από τη συμφωνία του Παρισιού για το κλίμα τίθενται νέοι στόχοι για μείωση του άνθρακα και αύξηση των Ανανεώσιμων Πηγών Ενέργειας. Οι αλλαγές, που έρχονται είναι σημαντικές και σε αυτές η λύση δεν είναι ο νεοφιλελευθερισμός αλλά ούτε και ένας κακώς νοούμενος κρατισμός του παρελθόντος. Η λύση είναι το κοινωνικό κράτος, η εξυπηρέτηση του δημοσίου συμφέροντος, ο κοινωνικός έλεγχος, ο σεβασμός στο περιβάλλον και κυρίως η προστασία των λαϊκών στρωμάτων που επλήγησαν βάναυσα από την κρίση του καπιταλισμού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Η συνάδελφος κ. Εύη Χριστοφιλοπούλου έχει τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κυρίες και κύριοι συνάδελφοι, ακούσαμε πολλά για καταστροφολογία από την τελευταία συνάδελφο. Εγώ θυμάμαι στις 24 Μαΐου, ακριβώς μετά το τέλος του Eurogroup κάτι φοβερά «παπαγαλάκια» που είχαν βγει και έλεγαν «έκλεισε η αξιολόγηση. Αλλάζει σελίδα η χώρα. Ξεκινάει νέα σελίδα».

Τι κάνουμε σήμερα εδώ; Ξεψηφίζουμε, ψηφίζουμε λίγο βαρύτερα πράγματα, για να κλείσει η αξιολόγηση και μάλιστα κατεπειγόντως, με τροπολογίες πάνω σε κύρωση σύμβασης. Με τον χειρότερο τρόπο του νομοθετείν, δηλαδή; Πράγματι, όμως, αυτή η Κυβέρνηση στην προπαγάνδα δεν πιάνεται όσο και τα Μέσα που την ακολουθούν.

Κυρίες και κύριοι συνάδελφοι, θέλω να δούμε μαζί ένα πρωτοσέλιδο, τη σελίδα της περίφημης κυβερνητικής εφημερίδας Η «ΑΥΓΗ»,…

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Να το διαβάσετε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Να το διαβάσω, πολύ ευχαρίστως.

Στις 24 Αυγούστου του 2014 λέει «ακρίβεια λόγω ΦΠΑ 19%. Φάρμακα, ΔΕΗ, ιατρικές υπηρεσίες, τρόφιμα, ύδρευση, εισιτήρια, ταξί». Μπορώ να διαβάσω και άλλα αν θέλετε, αλλά αυτά έλεγε η «ΑΥΓΗ» όταν η «ΑΥΓΗ» αντιπολιτευόταν.

Για να τελειώνουμε, όμως, με τα παραμύθια με το 24% ΦΠΑ, με τους φόρους στα καύσιμα, με τους φόρους στα τσιγάρα και στα ποτά και σε όλα αυτά, που δεν πρέπει να κάνουν οι Έλληνες, πλήττετε ποιον; Τους «έχοντες»; Όχι. Πλήττετε τα κατώτερα στρώματα εισοδηματικά και πλήττετε, βεβαίως, τη μεσαία τάξη, την οποία πλήττετε πολλαπλά με πάρα πολλούς τρόπους, ένας από τους οποίους είναι και το ασφαλιστικό.

Πάμε όμως στα κατώτατα χαμηλά στρώματα, που μας ενδιαφέρουν όλους και κυρίως ενδιαφέρουν και εμάς στη Δημοκρατική Συμπαράταξη, με τη διαφορά ότι εμείς ενδιαφερόμαστε και για τη ραχοκοκαλιά, που είναι η μεσαία τάξη, η ραχοκοκαλιά της δημοκρατίας, η ραχοκοκαλιά της ανάπτυξης, αυτή που πλήττεται περισσότερο από τα μέτρα σας.

ΕΚΑΣ. Τι ψέματα, τι προπαγάνδα, τι «παπαγαλάκια»! Άκουσα σήμερα τον Υπουργό κ. Κατρούγκαλο να λέει «είναι αχρείαστο το ΕΚΑΣ, δεν το θέλουμε» ενώ πριν οι Βουλευτές του ΣΥΡΙΖΑ μάς έλεγαν «ξέρετε, εμείς βάλαμε…». Οι «κόκκινες γραμμές» που βάζαμε εμείς για τις ομαδικές απολύσεις, για τις κύριες συντάξεις και για το ΕΚΑΣ είχαν τηρηθεί. Αυτές τις λίγες μπορούσαμε, αλλά μπορούσαμε, τουλάχιστον, συγκυβερνώντας με τον δεξιό μας αντίπαλο, τη Νέα Δημοκρατία, να τηρήσουμε κάποιες «κόκκινες γραμμές». Μία, λοιπόν, από αυτές ήταν το ΕΚΑΣ που εμείς θεσμοθετήσαμε, όπως το ΑΣΕΠ, όπως το ΕΣΥ, όπως τα ΚΕΠ, όπως πάρα πολλά πράγματα σχετικά με την αυτοδιοίκηση σε αυτή τη χώρα.

Το επάρατο mail του Χαρδούβελη προς την τρόικα, η «κόκκινη γραμμή», που υπήρχε, έλεγε: «η Κυβέρνηση δεσμεύεται να επανασχεδιάσει το ΕΚΑΣ, λαμβάνοντας υπ’ όψιν τη συνολική οικονομική και περιουσιακή κατάσταση του συνταξιούχου», δηλαδή, να κάνει εξορθολογισμό, αυτό που εσείς δεν διαπραγματευτήκατε. Εσείς το καταργείτε και τώρα ως φύλλο συκής στη γύμνια του βασιλιά Πρωθυπουργού –α, συγνώμη, του συντρόφου Πρωθυπουργού- τι κάνετε; Λέτε: «όχι», οι νυν ενενήντα χιλιάδες χαμηλοσυνταξιούχοι του ΕΚΑΣ που θα το χάσουν, το χάνουν από 1ης Ιουνίου για να τηρήσουμε το καλώς έχειν του Πρωθυπουργού και πού θα βρεθούν αυτά τα περίπου 70 εκατομμύρια; Θα χρεωθούν στους επόμενους εκατόν εξήντα χιλιάδες χαμηλοσυνταξιούχους. Γιατί αυτό πάτε να ψηφίσετε. Ψηφίστε το, λοιπόν, ναι σε όλα. Οι επόμενοι εκατόν εξήντα χιλιάδες δικαιούχοι του ΕΚΑΣ θα ξεκινήσουν να χάνουν το ΕΚΑΣ από την 1η Ιανουαρίου του 2017 και όχι από την 1η Ιουνίου του 2017 ως θα όφειλαν.

Αυτά κάνετε. Αυτά ψηφίζετε. Αυτή είναι η γενναία διαπραγμάτευση! Αυτή είναι η προστασία των χαμηλοσυνταξιούχων και των μη εχόντων!

Συνολικά λοιπόν, διακόσιες πενήντα χιλιάδες χαμηλοσυνταξιούχοι ως το τέλος του 2017 θα έχουν χάσει το ΕΚΑΣ. Θέλετε παράδειγμα; Το είχαμε πει και στο ασφαλιστικό, κύριε Υπουργέ. Διότι λέτε άλλα ψέματα κι εσείς και οι άλλοι μη συναρμόδιοι Υπουργοί.

Λέτε ότι –τάχα- το ΕΚΑΣ θα αναπληρωθεί από το εισόδημα κοινωνικής αλληλεγγύης. Πώς; Τετρακόσια ευρώ και τετραμελής οικογένεια; Έχει πολύ περισσότερα ο «πλούσιος» δικαιούχος του ΕΚΑΣ. Στα 665 ευρώ, εκεί είναι ο «κόφτης» τώρα. Μετά θα πάει λίγο πιο χαμηλά και μετά πιο χαμηλά.

Μετά λέτε το άλλο παραμύθι: Η εθνική σύνταξη –λέει- θα αναπληρώσει το ΕΚΑΣ. Πάλι ψέματα, διότι το ΕΚΑΣ είναι επίδομα, δεν είναι σύνταξη. Διότι τα κριτήρια χορήγησης του ΕΚΑΣ είναι τελείως διαφορετικά. Διότι η εθνική σύνταξη ακόμη και στα κατώτατα που θα μπορούσε κάπως στην τελευταία μερίδα των χαμηλοσυνταξιούχων…

Κύριε Υπουργέ, απαντήστε μου: Οι δικαιούχοι του ΕΚΑΣ που παίρνουν 600 ευρώ, που παίρνουν 500 ευρώ και που θα χάσουν το ΕΚΑΣ και που δεν θα το αναπληρώσει καμία εθνική σύνταξη, αυτοί οι άνθρωποι τι είναι; Είναι πλούσιοι; Είναι καν μεσαία τάξη; Τι παραμύθια μας λέτε, λοιπόν, γι’ αυτά που ψηφίζουμε; Οι αριθμοί τα λένε. Τα λένε οι αριθμοί που βάζετε εσείς, οι τροπολογίες που φέρνετε εσείς, η διαπραγμάτευση που κάνατε εσείς.

Να τη χαίρεστε λοιπόν αυτή τη διαπραγμάτευση. Δυστυχώς, αυτή τη διαπραγμάτευση δεν τη χαίρεται ο λαός. Είναι ένα μείγμα μιας μη διαπραγμάτευσης και μιας –θα έλεγα- προπαγάνδας η οποία σπάζει κόκαλα.

Καταψηφίζουμε όλες αυτές τις τροπολογίες. Πιστεύουμε ότι χωρίς μια ανατροπή των πραγμάτων δεν μπορεί να έλθει ούτε ανάπτυξη ούτε δυνατότητες προσέλκυσης επενδύσεων ούτε κοινωνική συνοχή.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Κοινοβουλευτικός Εκπρόσωπος από το Ποτάμι, ο συνάδελφος κ. Κωνσταντίνος Μπαργιώτας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Θα ήθελα να πάω μια μέρα πίσω και να αρχίσω από χθες, αν μου επιτρέπετε, και να κάνω μια παρατήρηση γι’ αυτό που κάναμε χθες σε αυτήν τη Βουλή, γι’ αυτό που υπέστημεν όλοι νομίζω.

Σε μια χώρα, λοιπόν, που το «μαύρο» πολιτικό χρήμα αποτέλεσε και αποτελεί μια από τις μεγαλύτερες πληγές του δημόσιου βίου, αυτό που κάναμε χθες είναι να παίξουμε ένα επικοινωνιακό παιχνίδι ουσιαστικά για χάρη ενός αμφίβολου επικοινωνιακού οφέλους έναντι της ουσίας.

Ενώ ο κόσμος βοά ότι υπάρχουν προβλήματα σε όλο το πολιτικό προσωπικό, στα κόμματα και στους πολιτικούς, επιλέξαμε ουσιαστικά να ρίξουμε μια κουρτίνα και να τα σκεπάσουμε όλα.

Στη βικτωριανή ηθική σκέπαζαν τα τραπέζια με μακριά τραπεζομάντηλα για να μην κάνουν οι άνδρες πονηρές σκέψεις, βλέποντας τα πόδια των τραπεζιών, χωρίς να ενδιαφέρονται για την ουσία. Εδώ, έχουμε προχωρήσει παραπάνω. Στο γνωστό ρητό που λέει «η γυναίκα του Καίσαρα πρέπει να είναι και να φαίνεται τίμια», εμείς αποφασίζουμε ότι δεν πειράζει που όλος ο κόσμος ξέρει ότι ούτε είναι ούτε φαίνεται τίμια, αρκεί να μπορούμε να αλλάξουμε την κουβέντα κάθε φορά που αυτό έρχεται στο προσκήνιο.

Νομίζω ότι όλοι πρέπει να ξανασκεφτούμε τώρα που καταλάγιασε ο θόρυβος, αν η συστηματική υπονόμευση των θεσμών με κωμωδίες σαν τη χθεσινή βοηθούν κάποιον, προσφέρουν κάτι ή στην πραγματικότητα υπονομεύουν σταθερά το πολίτευμα, πράγμα, που θα βρούμε όλοι μπροστά μας, θα το βρει η χώρα μπροστά της.

Ας μιλήσουμε για αφηγήματα, μιας και σήμερα έγινε πολύ της μόδας ξανά η λέξη αφήγημα. Την έκανε ο κ. Τσακαλώτος, αναφέροντας ότι τελειώνει το αφήγημα της πρώτης φάσης της Κυβέρνησης σήμερα. Αλήθεια είναι αυτό. Ερχόμαστε να κλείσουμε ουσιαστικά αυτό που ο κ. Λοβέρδος ανέφερε ως «ουρές» Τσακαλώτου, τα κρόσσια που έμειναν για να ολοκληρωθεί η περίφημη αξιολόγηση. Και το αφήγημα όντως ολοκληρώνεται και το οποίο τι λέει, κατά την άποψή μου; Λέει ότι δεν υπάρχουν «κόκκινες γραμμές». Έχουν ξεχαστεί.

Η Κυβέρνηση έδωσε κυριολεκτικά γη και ύδωρ στους δανειστές. Δεν υπάρχει τίποτα που να εκκρεμούσε, να συζητιόταν ή να υπήρχε ως απαίτηση από τους δανειστές την τελευταία πενταετία που να μην έχει υπογραφεί. Υπογράφηκαν τα πάντα με αντάλλαγμα τη δόση μας.

Εξασφαλίσαμε τη δόση μας, λοιπόν, και πανηγυρίζουμε κιόλας, η οποία δόση είναι η υποτιθέμενη πανάκεια στο πρόβλημα της χώρας και θα φέρει, λέει, πολιτική σταθερότητα. Εγώ ξέρω ότι αυτού του τύπου οι δόσεις φέρνουν ευφορία και η ευφορία φέρνει παραισθήσεις και κάποιοι μέσω των παραισθήσεων βλέπουν την ανάπτυξη η οποία θα έρθει, λέει, από μόνη της. Δεν χρειάζεται τίποτε άλλο, θα έρθει η ανάπτυξη μέσα από αφελείς θεωρίες τύπου συμπιεσμένου ελατηρίου το οποίο θα εκτιναχθεί, για πράγματα χωρίς κανένα μέτρο! Η ανάπτυξη δεν νομίζω ότι θα φτάσει έτσι.

Έτσι, λοιπόν, το αφήγημα είναι αυτό. Ουσιαστικά και ωμά, πολύ κυνικά, είναι: πλήρης συνθηκολόγηση έναντι παραμονής στην εξουσία. Αυτό είναι το αφήγημα, που καταλήγει σήμερα η Κυβέρνηση. Παραμένει στην εξουσία υπογράφοντας τα πάντα ή μάλλον σχεδόν τα πάντα, γιατί σήμερα θα ψηφίσει και ορισμένα πραγματάκια που ξεφύγανε πριν από μια εβδομάδα.

Αυτό είναι ίσως το χειρότερο για τη χώρα και για την Κυβέρνηση, ότι φτάνουμε σε ένα σημείο τέτοιας αναξιοπιστίας, σαν χώρα λέω εγώ, όπου για να πάρουμε την πολυπόθητη δόση πρέπει να ξαναψηφίσουμε και τις υπογεγραμμένες. Πρέπει να ξαναψηφίσουμε την ιδιωτικοποίηση του ΑΔΜΗΕ, όχι για τον Νοέμβριο, αλλά για τον Οκτώβριο. Πρέπει να ξαναψηφίσουμε το ΕΚΑΣ, γιατί πρέπει να μετακυλίσουν 38 εκατομμύρια από το πρώτο εξάμηνο στο δεύτερο, γιατί αυτό ουσιαστικά γίνεται, αλλά πρέπει να το ψηφίσουμε κι αυτό για να πάρουμε την πολυπόθητη δόση, ακριβώς γιατί δεν υπάρχει η απαραίτητη αξιοπιστία.

Η Κυβέρνηση, βέβαια, έχει βρει ένα πολύ ωραίο κόλπο για να δημιουργεί ένα πέπλο πίσω από το οποίο νομίζει ότι μπορεί να κρυφτεί και αυτό είναι οι πολλαπλές ρητορικές οι οποίες υποτίθεται ότι πηγαίνουν και απευθύνονται σε πολλαπλούς δέκτες. Έτσι ο κ. Καμμένος εκ των υστέρων, συνήθως, λέει ότι είναι αντισυνταγματικό αυτό που ψήφισε την προηγούμενη. Η Υφυπουργός, όπως και ο κ. Σπίρτζης, λένε ότι με πόνο ψηφίζουν, αλλά ψηφίζουν, τι να κάνουν; Ο κ. Δρίτσας λέει ότι δεν υπάρχει κανένας λόγος να ανησυχεί κανείς για την ιδιωτικοποίηση των λιμανιών γιατί δεν θα γίνει. Έχει υπογράψει ο Πρωθυπουργός, αλλά δεν έχει σημασία.

Ίσως να είναι αποδοτική αυτή η μέθοδος επικοινωνιακά για την Κυβέρνηση. Ξέρουμε σίγουρα ότι δεν είναι καθόλου αποτελεσματική για την εφαρμογή πολιτικής. Ουσιαστικά αυτός ο τρόπος διαχείρισης του προβλήματος της χώρας ακυρώνει τις πιθανότητες να λύσουμε οτιδήποτε. Δεν πρόκειται να λυθεί κανένα πρόβλημα μέσα απ’ αυτό το αλληλοσυγκρουόμενο, τη συνεχιζόμενη αντιφατικότητα, η οποία ουσιαστικά αρνείται να παραδεχθεί ότι η πολιτική η οποία ασκούνταν από την Κυβέρνηση μέχρι την ημέρα της ανάληψης της εξουσίας, αλλά και μέχρι τον Σεπτέμβριο και τον Οκτώβριο, απέτυχε παταγωδώς. Αυτό που υπάρχει είναι μια πλήρης αμηχανία, ένα στρατηγικό κενό. Ούτε όραμα υπάρχει ούτε αντίληψη για το πώς θα πάμε. Δεν ξέρουμε καν πού πάμε πλέον. Η Κυβέρνηση προσπαθεί να επιβιώσει από μέρα σε μέρα. Αυτός είναι ο χειρότερος τρόπος για να κυβερνήσεις μια χώρα η οποία βρίσκεται σε κρίση. Δεν υπάρχει καμμία πιθανότητα να βγάλεις τη χώρα από την κρίση. Έτσι θα έχουμε διαρκώς κουβέντες για ισοδύναμα, για τροπολογίες, για λύσεις οι οποίες εφαρμόστηκαν σήμερα, αλλά είναι αμφίβολο αν θα εφαρμοστούν αύριο κ.ο.κ.. Δεν μπορούμε να βγούμε από την κρίση με αυτού του τρόπου τη μη πολιτική ουσιαστικά, γιατί περί αυτού πρόκειται.

Έτσι ολοκληρώνεται όντως ένα αφήγημα -για να κλείσω- όπου μέσω του προγράμματος της Θεσσαλονίκης και των capital controls φτάνουμε σε μια πλήρη ταπείνωση όχι της Κυβέρνησης –το επαναλαμβάνω- αλλά της χώρας. Ακόμα και οι μικρότερες επιλογές εκχωρούνται στο εξωτερικό. Τα πάντα πρέπει να ψηφισθούν από τη Βουλή, για να πάρουμε τη δόση προκαταβολικά.

Σήμερα συνδέθηκε και το περίφημο waiver από τον Μάριο Ντράγκι με την εφαρμογή των προαπαιτούμενων. Δεν λύθηκε το θέμα, δεν δόθηκε το waiver στις ελληνικές τράπεζες. Και το σκέλος της διακυβέρνησης παραμένει κενό. Η καθημερινή ζωή εξακολουθεί να επιδεινώνεται και ο χώρος της παραγωγής και του εμπορίου διαλύεται κάθε μέρα. Γι’ αυτό δεν ακούμε τίποτα.

Όπως είπα και στην αρχή, η μόνη θεωρία, που υπάρχει είναι ότι η εξασφάλιση της δόσης μαγικά θα φέρει την ανάπτυξη. Δεν υπάρχουν, όμως, κύριοι συνάδελφοι, μαγικές λύσεις. Χρειάζεται σχέδιο και πολιτική η οποία δεν έχει κατατεθεί και αυτό δημιουργεί τεράστια προβλήματα.

Σας ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος κ. Δημήτριος Δημητριάδης από τον ΣΥΡΙΖΑ.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Συναδέλφισσες και συνάδελφοι, κύριε Πρόεδρε, κύριε Υπουργέ, πράγματι κλείνει ένας κύκλος της διακυβέρνησης του ΣΥΡΙΖΑ-ΑΝΕΛ με τη σημερινή μέρα. Κλείνει ένας κύκλος, που δεν έγινε για να πάρουμε κάποια δόση, όπως λένε πολλοί, ούτε γιατί υποχωρήσαμε ούτε γιατί το βάλαμε στα πόδια ούτε τίποτε απ’ όλα αυτά. Κλείνει ο κύκλος ενός «οδικού χάρτη» που συμφωνήσαμε, ενός πολιτικού σχεδίου που το καταθέσαμε υπ’ όψιν του ελληνικού λαού και πήραμε την εντολή να το ολοκληρώσουμε.

Αυτό συνίσταται σε τρεις βασικούς άξονες: Πρώτον, αξιολόγηση, δεύτερον, ανακεφαλαιοποίηση των τραπεζών και τρίτον, μια νέα συμφωνία για το χρέος.

Τα πετύχαμε και τα τρία. Αυτή η διαδικασία ολοκληρώθηκε πριν λίγες μέρες με το πολυνομοσχέδιο, που καταθέσαμε και κάναμε την αναλυτική πολιτική συζήτηση για όλα αυτά.

Σήμερα έχουμε ένα σύνολο τροπολογιών, που απλώς κλείνουν κάποια θέματα που δημιουργήθηκαν ως εκκρεμότητες ή ως αποσαφηνίσεις ή ως διευκρινίσεις για τα θέματα που έχουν προκύψει. Συμπεριλαμβάνουν, βέβαια, και κάποιες δεσμεύσεις, που πήραμε και προέκυψαν μέσα από τη συγκυρία. Εμείς είμαστε πάντα ανοιχτοί σ’ αυτά που λέει ο λαός, στις ανάγκες που δημιουργούνται και προσπαθούμε στο μέτρο του δυνατού να απαντάμε. Αυτά αφορούν το ΕΚΑΣ και τις μισθολογικές ωριμάνσεις για το 2017-2018.

Κλείνει, επίσης, η ιστορική περίοδος του παλιού καθεστώτος. Η Νέα Δημοκρατία κυρίως, αλλά και το εναπομείναν ΠΑΣΟΚ, πρέπει να βρει έναν νέο στρατηγικό σύμμαχο για το δικό της πολιτικό αφήγημα πέρα από το ΔΝΤ και την ακραία νεοφιλελεύθερη πτέρυγα των δανειστών.

Ζήσαμε -και αυτό έχει καταγραφεί ιστορικά και δεν γίνεται να αλλάξει, αγαπητοί συνάδελφοι της Αντιπολίτευσης- το πώς η Νέα Δημοκρατία κυρίως, η Αξιωματική Αντιπολίτευση, ταυτίστηκε με το πολιτικό σχέδιο των δανειστών. Το υπηρέτησε, το αλληλοσυμπλήρωσε, το υπερασπίστηκε. Ήταν η τελευταία της ελπίδα μέχρι πριν λίγες μέρες το να μην καταφέρουμε να ολοκληρώσουμε την αξιολόγηση και να ολοκληρωθεί, επομένως, το σενάριο περί «αριστερής παρένθεσης». Αυτό έχει παρέλθει.

Η τελευταία ελπίδα αυτής της συμμαχίας τής δόθηκε από το πρωτοσέλιδο μιας εφημερίδας και αφορούσε το πολιτικό χρήμα και τις offshore, όπου επί τρεις-τέσσερις μέρες λεγόταν –ανακάλυψε, κατόπιν εορτής, βέβαια, την αλήθεια- πως κάτι συμβαίνει στο «βασίλειο της Δανιμαρκίας», κάτι συμβαίνει με την Κυβέρνησή μας, που εν σχέσει με το πολιτικό χρήμα είναι υπόλογη σε μια σειρά υπόνοιες.

Τι έκανε; Μόλις φέραμε τον νόμο, που έπρεπε να φέρουμε, για να δοθεί ένα τέλος μια και έξω σ’ αυτήν τη συζήτηση, αποχώρησε. Η αποχώρησή της δεν είναι μόνο το πασιφανές, ότι δεν έχει να πει τίποτα για όλα αυτά, το οποίο είναι το πρόδηλο, αλλά επικυρώνει και το γεγονός ότι κατέρρευσε το πολιτικό της σχέδιο. Δεν έχει πραγματικά να πει τίποτα πέρα από τα πρωτοσέλιδα των εφημερίδων, πέρα από τα κανάλια, όποτε δηλαδή, με λίγα λόγια, μπαίνει το ζήτημα της πραγματικής πολιτικής στο τραπέζι.

Ένα άλλο σημείο, που είχε μια μικρή ελπίδα να υπαναχωρήσει η Κυβέρνησή μας, ήταν το ζήτημα του ΑΔΜΗΕ και της «μικρής ΔΕΗ». Δημιουργήθηκε η ψευδής ελπίδα γι’ αυτούς πως είναι πολύ πιθανό εμείς να κάνουμε πίσω. Δεν κάναμε πίσω και η «μικρή» ΔΕΗ άρθηκε ως νόμος του κράτους και ο ΑΔΜΗΕ θα είναι δημόσιος κατά πλειοψηφία, τουλάχιστον 51% στο ελληνικό Δημόσιο.

Θέλω να αναφερθώ λίγο περισσότερο στο ζήτημα του ΑΔΜΗΕ και της «μικρής» ΔΕΗ, στο ζήτημα της ενέργειας τελικά. Είναι φανερό ότι είναι στρατηγικής σημασίας το τι θα κάνουμε με την ενέργεια στη χώρα μας. Είναι γεγονός ότι την τελευταία δεκαετία ο δημόσιος πυλώνας της ενέργειας, που ήταν η ΔΕΗ και οι λιγνίτες, καταληστεύθηκαν, καταστρατηγήθηκαν, χειραγωγήθηκαν επί σκοπώ αυτός ο δημόσιος πλούτος να μεταφερθεί σε άλλες τσέπες.

Αυτή ακριβώς η νομοθετική μας πρωτοβουλία και αυτή η κόντρα με τους δανειστές σε αυτό το ζήτημα δείχνει την απόλυτη θέλησή μας να αλλάξουμε αυτή τη σχέση. Βάλαμε τις βάσεις να την αλλάξουμε και το τοπίο στην ενέργεια θα είναι διαφορετικό το επόμενο διάστημα.

Το νέο τοπίο αρχίζει από την επόμενη μέρα. Δεν είναι πλέον η αξιολόγηση και η ρύθμιση για τη μεγάλη εικόνα του δανείου. Είναι το μεγάλο στοίχημα που έχουμε μπροστά μας και θα κάνουμε τα πάντα -γιατί ακριβώς επ’ αυτού ετάχθημεν- να πετύχει και είναι η παραγωγική ανασυγκρότηση και η ανασυγκρότηση του κράτους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Πριν δώσουμε τον λόγο στον κ. Μαντά, κύριε Δαβάκη, έχετε ζητήσει για δύο λεπτά τον λόγο. Ως Λάκων θα είστε και λακωνικός.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, επίστευα ότι ο προλαλήσας ΑΝΥΕΘΑ, ο κ. Βίτσας, θα ήταν πιο συγκρατημένος και πιο σαφής σχετικά με το ζήτημα των ειδικών μισθολογίων.

Αυτό το οποίο αποδεικνύεται για μία ακόμη φορά είναι ότι, στο πλαίσιο της εξάρτησης των Ανεξαρτήτων Ελλήνων από τις καρέκλες της υπουργικής εξουσίας, λέγονται πράγματα τα οποία δεν προσβάλλουν όλους εμάς, το πολιτικό προσωπικό, το οποίο, εν πάση περιπτώσει, έχει δεχθεί του κόσμου τις προσβολές, δικαίως ή αδίκως, αλλά πάνω από όλα προσβάλλουν τις τάξεις των εν ενεργεία και εν αποστρατεία στελεχών των Ενόπλων Δυνάμεων. Τα στελέχη αυτά –άκουσον άκουσον!- ακούν -και ακούγεται και στο εσωτερικό και στο εξωτερικό της χώρας- ότι θα πουλήσουμε στρατόπεδα, θα πουλήσουμε αμυντικό υλικό, θα πουλήσουμε το ένα και το άλλο, προκειμένου να πληρώσουμε τα ειδικά μισθολόγια και να αποφύγουμε το πάγωμα της μισθολογικής εξέλιξης.

Καταλαβαίνετε ότι όλα αυτά είναι απαράδεκτα. Καλώ και προκαλώ, έστω και αυτή τη στιγμή, και τον κ. Βίτσα και τον κ. Καμμένο να παρουσιάσουν έστω και έναν κωδικό από τον οποίο θα μπορέσουν να εκταμιεύσουν χρήματα, προκειμένου να αποφευχθεί αυτό.

Άλλωστε, εάν είχε γίνει κάτι τέτοιο, δεν θα χρειαζόταν να έρθει αυτή η επίμαχη τροπολογία, που μετά από την κατακραυγή έρχονται και λένε αυτά τα οποία λένε.

Είναι απαράδεκτο και πιστεύω ότι πρέπει, επιτέλους, να σκεφτούμε πάνω από όλα αυτούς, οι οποίοι προφυλάσσουν την εδαφική μας ακεραιότητα και την ανεξαρτησία της χώρας. Είναι και αυτοί που έφυγαν, τα εν αποστρατεία στελέχη, και τα εν ενεργεία στελέχη.

Φτάνει πια ο εμπαιγμός στις Ένοπλες Δυνάμεις!

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, έχετε τον λόγο για ένα λεπτό.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, συνεχίζοντας αυτά που είπε ο κ. Δαβάκης, θα ήθελα να καταγγείλω την Κυβέρνηση για απαράδεκτες, παλαιοκομματικές συμπεριφορές, που επιβεβαιώνουν αυτό που λέμε πολλές φορές: ότι είναι πιο παλαιοί από το παλαιό.

Το λέω αυτό σε σχέση με την τροπολογία, την οποία θα ψηφίσει σήμερα η Νέα Δημοκρατία, και αφορά την προστασία του παραλιακού τόξου. Είναι κάτι που ενσωματώνει τους όρους «παλινωδία», «αντίφαση», «κοροϊδία», «εξαπάτηση» όλων των κατοίκων και πολιτών των νοτίων προαστίων.

Όταν έφεραν αυτή τη διάταξη, η Νέα Δημοκρατία στο σύνολό της, όλοι οι Βουλευτές αλλά και άλλα κόμματα, σταθήκαμε απέναντι. Φέραμε τροπολογία, κύριοι Υπουργοί της Κυβέρνησης, την οποία δεν κάνατε δεκτή. Έφεραν και άλλα κόμματα τροπολογία, την οποία δεν δεχθήκατε.

Σήμερα, με αντίληψη και πρακτική παλαιοκομματική, φέρνετε τροπολογία με υπογραφές Βουλευτών του ΣΥΡΙΖΑ και των ΑΝΕΛ, για να διορθώσετε το λάθος σας.

Η Νέα Δημοκρατία θα το ψηφίσει, θα το στηρίξει, επιβεβαιώνοντας τη σταθερή της θέση ότι πρέπει να προστατεύσουμε τα νότια προάστια και το παραλιακό τόξο. Όμως, είναι μία ακόμη απόδειξη, κύριε Πρόεδρε, ότι οι «ΣΥΡΙΖΑΝΕΛ», ως αντίληψη, ως λειτουργία και ως πρακτική, είναι πιο παλιοί κι από το παλιό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαντά, ελάτε. Επιτέλους.

Το «επιτέλους» πάει σε εμένα, όχι σε εσάς!

**ΧΡΗΣΤΟΣ ΜΑΝΤΑΣ:** Κύριε Πρόεδρε, κυρίες και κύριοι Βουλευτές, νομίζω ότι σήμερα κλείνει πραγματικά μία διαδικασία δύσκολη, μία διαδικασία που όσοι την έζησαν από κοντά νομίζω ότι εμπεριέχει πολλή αγωνία, συνεχή προσπάθεια, πολλή δουλειά, συγκρούσεις και συμβιβασμούς.

Κυρίες και κύριοι συνάδελφοι, εγώ μπορώ να αποδεχτώ οποιαδήποτε –και τη σφοδρότερη- κριτική και την πολιτική αντιπαράθεση γι’ αυτά που συμβαίνουν στον δημόσιο βίο και γι’ αυτά που γίνονται και εξελίσσονται, βεβαίως, και στη δική μας διακυβέρνηση.

Δύο, όμως, πράγματα νομίζω ότι δεν μπορεί να είναι ανεκτά.

Το πρώτο είναι ότι η αντιπαράθεση νομίζω ότι –και το έχω ξαναπεί πολλές φορές αυτό- οφείλει να γίνεται πάνω στα πραγματικά δεδομένα και όχι σε κατασκευασμένα δεδομένα. Αυτό συνέβη πάρα πολύ μέσα σε αυτή την Αίθουσα, έγινε σε μεγάλη έκταση και νομίζω ότι δεν βοηθάει ουσιαστικά και την πορεία της συζήτησης και τον δημόσιο διάλογο.

Ήταν πάρα πολύ χαρακτηριστική η αντιπαράθεση που έγινε ανάμεσα στον κ. Τσακαλώτο και στον κ. Γεωργιάδη, σε σχέση με το τι ακριβώς συμβαίνει με το χρέος. Το να διαβάζουμε αποσπασματικά τα κείμενα και να προβάλλουμε πράγματα τα οποία δεν έχουν καμμία σχέση με το πραγματικό περιεχόμενο, δεν νομίζω ότι είναι ορθό. Επίσης, όχι μόνο δεν είναι ορθό, αλλά νομίζω –επιτρέψτε μου, αν και δεν χρησιμοποιώ ακραίες εκφράσεις- ότι πρόκειται για αθλιότητα η σύγκριση οποιασδήποτε διαδικασίας της κοινοβουλευτικής μας δημοκρατίας με τη χούντα του Παπαδόπουλου.

Αν έχετε άλλα σχέδια, κυρίες και κύριοι της Αξιωματικής Αντιπολίτευσης, αν έχετε άλλους σκοπούς, αν εξυφαίνονται άλλα πράγματα –γιατί ξέρω πάρα πολύ καλά ότι από εκεί που ειπώθηκαν αυτά τα πράγματα δεν υπάρχει αφέλεια ούτε υπάρχει έλλειψη γνώσης- νομίζω ότι παίζετε ένα πάρα πολύ επικίνδυνο παιχνίδι και σας καλώ να το σταματήσετε απολύτως.

Δεύτερον, υπάρχει ένα πυρηνικό στοιχείο στην επιχειρηματολογία, η οποία επαναλαμβάνεται συνεχώς όλο αυτό το διάστημα, ότι δήθεν όλα αυτά γίνονται και επιμένουμε με πάθος σε όλα αυτά που ψηφίζουμε, για να κρατήσουμε τις καρέκλες μας.

Κυρίες και κύριοι Βουλευτές της Αντιπολίτευσης, που έχετε κυβερνήσει τη χώρα πάρα πολλές δεκαετίες,...

**ΙΩΑΝΝΗΣ ΒΡΟΥΤΣΗΣ:** Εξήντα χρόνια.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, παρακαλώ!

**ΧΡΗΣΤΟΣ ΜΑΝΤΑΣ:** Ναι, προφανώς.

Δεν έχουμε τέτοιον καημό. Ειλικρινά σας το λέω. Δεν είμαστε κολλημένοι σε αυτό που εσείς νομίζετε. Άλλες, δυστυχώς για εσάς και ευτυχώς –λέω εγώ- για την πλειοψηφία του ελληνικού λαού, είναι οι επιδιώξεις μας. Είναι να αλλάξουμε ριζικά τα πράγματα σε αυτήν τη χώρα. Θα το κάνουμε, όσες δυσκολίες και αν περάσουμε, όσους συμβιβασμούς, όσες υποχωρήσεις και αν κάνουμε και έχοντας πλήρη επίγνωση ότι οι δυσκολίες δεν τελειώνουν εδώ, αλλά είναι μπροστά μας. Υπάρχουν πάρα πολλοί άνθρωποι που ζουν πολλές δυσκολίες ακόμη, αλλά δεν πρόκειται να κάνουμε πίσω σε αυτό που εσείς επιθυμείτε από το πρωί έως το βράδυ, τα πράγματα να πάνε χειρότερα και ακόμα χειρότερα, έτσι ώστε να δημιουργηθεί –λέει- η κατάσταση όπου εμείς θα καταρρεύσουμε και θα παραιτηθούμε και θα παραδώσουμε στα γνωστά «εξειδικευμένα χέρια» την εξουσία. Δεν θα σας περάσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Θα ήθελα να σας πω και κάτι τελευταίο. Απέφυγα να κάνω οποιαδήποτε συγκεκριμένη αναφορά σε σχέση με τις τροπολογίες, που φέρνουμε σήμερα, γιατί ήδη συζητήθηκε σε πάρα πολύ μεγάλο βαθμό. Γνωρίζετε πάρα πολύ καλά ότι συντονισμένες συστημικές δυνάμεις εντός και εκτός της χώρας προσπάθησαν να ακυρώσουν αυτήν την τελευταία φάση. Δεν τα κατάφεραν.

Κάποιος έβαλε και μία καινοφανή πολιτική θεωρία μέσα στη σημερινή συζήτηση, ότι δηλαδή είμαστε μία στυμμένη λεμονόκουπα, που κάποια στιγμή θα μας πετάξουν. Αυτό το οποίο νομίζω ότι με σταθερή προσπάθεια κάνουμε και αυτό το οποίο νομίζω ότι σ’ αυτήν τη φάση φέραμε σε πέρας με δυσκολίες, με συμβιβασμούς, με όλα αυτά, είναι πάρα πολύ σημαντικό για την επόμενη ημέρα.

Θα κριθούμε πάρα πολύ αυστηρά, το ξέρουμε πολύ καλά. Όμως, υπάρχει πια μία πολύ συγκεκριμένη προοπτική. Αυτό είναι που δημιουργεί και την αγωνία, αλλά και την προσδοκία –αν θέλετε- σε πολλές δυνάμεις του συστήματος ότι θα καταφέρουν να μας γκρεμίσουν. Είναι όνειρα τα οποία θα συνεχίσουν να υπάρχουν. Είναι καταστάσεις οι οποίες θα συνεχίσουν να τις ζουν. Είναι μία μανία «ντε και καλά» να αποτύχει η χώρα, να αποτύχουμε εμείς, να αποτύχει αυτό το εγχείρημα που είναι δύσκολο εγχείρημα σε πραγματικά ασφυκτικές συνθήκες.

Θα ήθελα να πω και κάτι ακόμα. Μην ξαναμιλήσετε εύκολα για το mail Χαρδούβελη. Το καταθέσατε και το έχετε καταθέσει ξανά. Θέλω μόνο να σας θυμίσω–θα τελειώσω μ’ αυτό, κύριε Πρόεδρε και με συγχωρείτε για την παρέμβαση- ότι το mail Χαρδούβελη και αυτή η αξιολόγηση που δεν τελείωσε ποτέ, εκτός των άλλων, είχε 1.113.000.000 ευρώ δημοσιονομικό κενό. Αυτό υπάρχει καταγεγραμμένο στη σελίδα 7 που κατατέθηκε σήμερα. Επίσης, είχε μία ημιτελή ασφαλιστική μεταρρύθμιση, που, σύμφωνα με το δεύτερο μνημόνιο, θα γινόταν αποδεκτή από τους θεσμούς, αν ήταν ολοκληρωμένη. Δεν ήταν ολοκληρωμένη.

Κρυβόταν, επίσης, τότε στα συρτάρια μία μελέτη του ΚΕΠΕ, η οποία θα ήταν τουλάχιστον ανάλογη όσον αφορά το ύψος της, συγκρίσιμη με τα 1,8 δισεκατομμύρια ευρώ, το κόστος, δηλαδή, το οποίο υπάρχει σ’ αυτή την τελευταία διαδικασία.

Επίσης, όλο αυτό αφορούσε όχι μία τριετία, αλλά ένα πολύ μικρότερο χρονικό διάστημα. Το γνωρίζετε πάρα πολύ καλά. Ήταν, δηλαδή, 4,4 δισεκατομμύρια ευρώ ουσιαστικά μόνο για ένα χρόνο.

Συνεπώς μην το φέρνετε και το ξαναφέρνετε αυτό το παράδειγμα. Είναι ένα παράδειγμα που δεν τελείωσε ποτέ, διότι δεν νομίζω ότι στηρίζεται πουθενά.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Εσείς τι θέλετε, κύριε Υπουργέ; Για ποιο θέμα θα μιλήσετε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, θα ήθελα να κάνω δύο νομοτεχνικές βελτιώσεις φραστικές.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο. Σας παρακαλώ να είστε σύντομος και να καταθέσετε τις νομοτεχνικές βελτιώσεις για τα Πρακτικά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Βεβαίως, κύριε Πρόεδρε, τις έχω γραμμένες.

Κύριε Πρόεδρε, στο άρθρο δεύτερο του σχεδίου νόμου (έναρξη ισχύος), μετά τη φράση «από τη δημοσίευσή του στην Εφημερίδα της Κυβερνήσεως» προστίθεται η φράση «εκτός αν ορίζεται διαφορετικά σε επιμέρους διατάξεις του».

Η δεύτερη νομοτεχνική βελτίωση είναι η εξής: Στην τροπολογία με γενικό αριθμό 469, ειδικό 31 και ημερομηνία κατάθεσης 2.6.2016, πρώτον, στις παραγράφους 1 και 2 της τροπολογίας ο αριθμός ΦΕΚ του ν. 4389/2016 που αναφέρεται μέσα σε παρένθεση διορθώνεται από το λανθασμένο «(Α΄96)» στο ορθό «(Α΄ 94)».

Δεύτερον, στην παράγραφο 3 της τροπολογίας μετά τη φράση «του άρθρου 196» προστίθεται η φράση «του ν.4389/2016 (Α΄ 94)».

Τρίτον, στην παράγραφο 4 της τροπολογίας μετά τη φράση «το άρθρο 211» προστίθεται η φράση «του ν.4389/2016 (Α΄94)».

Τέταρτον, στην παράγραφο 5 της τροπολογίας μετά τη φράση «του άρθρου 214» προστίθεται η φράση «του ν.4389/2016 (Α΄94)».

Σας ευχαριστώ πολύ, κύριε Πρόεδρε.

(Στο σημείο αυτό o Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ.452)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, να μοιραστούν οι νομοτεχνικές βελτιώσεις στους συναδέλφους πριν από την ψηφοφορία.

Πριν δώσω τον λόγο στον κύριο Υπουργό, τον οποίο και τον ευχαριστώ γιατί τον κράτησα στην Ολομέλεια, ενώ υπάρχει Υπουργικό Συμβούλιο, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθητές και μαθήτριες και δύο εκπαιδευτικοί συνοδοί τους από το 23ο Δημοτικό Σχολείο Ευόσμου Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Πετρόπουλε, σας φτάνουν πέντε λεπτά;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη για την παρέμβαση. Θα ήθελα να σας πω κάτι για δύο δευτερόλεπτα.

Είχε υποβάλει ένα αίτημα ο κ. Καραθανασόπουλος για μια ονομαστική ψηφοφορία αύριο -εκτός αν η σιωπή του κ. Τσακαλώτου σημαίνει ότι απορρίπτεται το αίτημά του- και, εάν θέλετε, τοποθετηθείτε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Απορρίπτεται το αίτημα του κ. Καραθανασόπουλου.

**ΠΡΟΕΔΡΕΥΩΝ (Νικήτας Κακλαμάνης):** Προχωρήστε, ζητώ συγγνώμη.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι, βέβαια, παρών ο Υπουργός Εθνικής Άμυνας ο κ. Καμμένος και δεν θα χρειαστεί να ερμηνεύσω την άποψή του, αλλά μίλησε για 5% απόδοση από την αξιοποίηση περιουσίας ακίνητης του Υπουργείου Εθνικής Άμυνας για το ταμείο και όχι για πώληση στρατοπέδων που είπατε, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ:** Εγώ δεν μίλησα για στρατόπεδα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι πολύ σαφή τα πράγματα. Μάλιστα μίλησε για αντικειμενική αξιοποίηση, για πώληση στρατοπέδων.

Μάλιστα, το ξέρετε ή θα έπρεπε να το ξέρετε ότι αυτό προβλέπεται ως το ελάχιστο ποσό -έτσι προβλέπεται, είναι ζήτημα που πρέπει να δούμε, φυσικά- της ελάχιστης απόδοσης που οφείλει, όποιος διαχειρίζεται δημόσια περιουσία, να κερδαίνει από την αντικειμενική αξία της ακίνητης περιουσίας. Συνεπώς δεν υπήρχε περιθώριο παρεξήγησης ως προς αυτό που είπε ο κ. Καμμένος για την αξιοποίηση της περιουσίας, για να καλύψει τέτοιες ανάγκες που είπε. Νομίζω ότι αποδίδω σωστά, γιατί δεν χρειαζόταν καν η ερμηνεία.

**ΑΘΑΝΑΣΙΟΣ ΔΑΒΑΚΗΣ:** Σε τρεις μήνες θα γίνει; Μακάρι!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και, βεβαίως, το θέμα της τροπολογίας, που εισήγαγαν οι Βουλευτές του ΣΥΡΙΖΑ και του Κόμματος των Ανεξαρτήτων Ελλήνων -αντιλαμβάνεται κανείς γιατί εισήλθε, δεν είναι καμμία παλαιοκομματική μέθοδος- έχει τελείως άλλη βάση. Εξηγείται στην αιτιολογική έκθεση ότι μετά από συνεννόηση των δύο αρμόδιων Υπουργών, του Υπουργού Δικαιοσύνης και του Υπουργού Εθνικής Άμυνας, καλύφθηκε αυτή η ανάγκη με άλλον τρόπο. Δηλαδή, τι άλλο θέλατε να λέει; Δεν μπορούσε, λοιπόν, να υπάρξει τίποτα πιο σαφές από τη διατύπωση αυτή, για να καταλάβετε γιατί εισήγαγε η δική μας πλευρά αυτή την τροπολογία.

Γιατί δημιουργείτε διαρκώς εντυπώσεις; Κάποτε πρέπει να γίνει μία συζήτηση -και θα έχει ενδιαφέρον για τον λαό μας να βλέπει μια σοβαρή συζήτηση- για δύσκολα και σοβαρά πράγματα που αντιμετωπίζει η χώρα.

Πρέπει, επιτέλους –εγώ δεν θα καταφύγω σε χαρακτηρολογικούς σχολιασμούς για τη συμπεριφορά της Αντιπολίτευσης- κάποτε να αποφασίσετε οι «μένουμε Ευρώπη» αν θέλετε να πετυχαίνουμε σε αυτό τον βηματισμό, τον δύσκολο, με τις δυσχέρειες ή στεναχωριέστε κάθε φορά που πετυχαίνουμε κάτι; Γιατί κάθε φορά ακούω διάφορους να λένε γιατί τα πετυχαίνουμε αυτά τα οποία προχωρούν σε μια γρήγορη αξιοποίηση όλων των δυνατοτήτων που έχουμε, για να μπορέσουμε να ανακόψουμε αυτή την καταστροφή που έχει επέλθει.

**ΑΘΑΝΑΣΙΟΣ ΔΑΒΑΚΗΣ:** Τι πετύχατε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα μείνω, για να μην αναπτύξω κι άλλες σκέψεις, μόνο στα θέματα της κοινωνικής ασφάλισης.

Το εφάπαξ δεν καταβάλλεται εδώ και τόσα χρόνια. Εμείς το καταβάλλουμε για πρώτη φορά με έναν τρόπο πραγματικά δίκαιο και αποτελεσματικό και αποδοτικό για το μέλλον. Επικαλείστε την πραγματική διόρθωση που γίνεται, ώστε για τους ελεύθερους επαγγελματίες να πάει από το 75% στο 60%, όπως γίνεται και στους υπόλοιπους ασφαλισμένους.

Οι ελεύθεροι επαγγελματίες στον ΟΑΕΕ δεν έχουν εφάπαξ, είναι κάτι που θα συμβεί στο μέλλον. Αυτοί που έχουν εφάπαξ είναι μόνο οι βενζινοπώλες, οι οποίοι δεν έχουν πόρους εδώ και χρόνια και έχει σταματήσει να δίνει τον οποιονδήποτε πόρο, είναι οι αρτοποιοί, οι οποίοι δεν παίρνουν πια τον πόρο των αλεύρων και δεν δίνουν τίποτα. Για ποιους κλαίτε ακριβώς; Για ποιους είναι το πρόβλημα ότι καταργήσαμε το ποσοστό;

Αυτό που πράγματι υπάρχει ως δυνατότητα -και πρέπει να το δουν οι επιστήμονες, οι φορείς των επιστημόνων, δικηγόρων και μηχανικών- είναι αυτό που τους είχαμε πει από τον Γενάρη ακόμα, να φτιάξουν ένα επαγγελματικό ταμείο, για να κανονίσουν τα δικά τους ζητήματα, πώς θέλουν να δίνουν το εφάπαξ. Δυστυχώς, αντί να ακούσουν και να καθίσουν, ως δικηγόροι, που έχουν τη δυνατότητα ή θα έπρεπε να έχουν τη δυνατότητα να δώσουν μια λύση σε αυτό, συνεχίζουν απεργίες ατελέσφορες και χωρίς καμμία προοπτική για τη λύση προβλημάτων αυτού του κλάδου.

Επομένως υπάρχει μπροστά η προοπτική εφάπαξ και για αυτούς να λυθεί μέσα από αυτή την προοπτική, που η Κυβέρνηση έχει υποδείξει και είμαι στη διάθεση, βεβαίως, όλων όσων ενδιαφέρονται να συμβάλω σε αυτόν τον σκοπό.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, να πω κάτι πάνω σε αυτό…

**ΠΡΟΕΔΡΕΥΩΝ (Νικήτας Κακλαμάνης):** Μη μου ανοίγετε μέτωπα και αρχίσουν να ζητάνε τον λόγο μετά από σας!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι να κάνω; Εγώ δεν μίλησα στον κ. Βρούτση.

**ΙΩΑΝΝΗΣ ΒΡΟΥΤΣΗΣ:** Μόνο αν ο Υπουργός πει «ναι», να πω κάτι πάνω σε αυτό.

**ΠΡΟΕΔΡΕΥΩΝ (Νικήτας Κακλαμάνης):** Αφήστε να ολοκληρώσει ο Υπουργός.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι θέματα, τα οποία τέθηκαν και νομίζω ότι πρέπει να απαντήσω. Νομίζω ότι απαντώ πολύ συνοπτικά και επιγραμματικά. Διαφορετικά θα φανεί ότι έτσι έχουν τα πράγματα, όπως λέγονται.

Τέθηκε και το θέμα -και τελειώνω με αυτή την απάντηση τότε, κύριε Πρόεδρε- γιατί αποφασίζει ο Πρόεδρος του Μετοχικού Ταμείου Πολιτικών Υπαλλήλων το ποσοστό αναπλήρωσης στην αρχή του δεκαπενθημέρου κάθε μήνα, κάθε έτους.

**ΙΩΑΝΝΗΣ ΒΡΟΥΤΣΗΣ:** Πότε τέθηκε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τέθηκε από την πλευρά μιας πτέρυγας.

**ΠΡΟΕΔΡΕΥΩΝ (Νικήτας Κακλαμάνης):** Δεν θέτει θέματα μόνο η πλευρά η δική σας. Θέτουν άλλα κόμματα άλλα θέματα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Με έμφαση τέθηκε και από τον κ. Θεοχαρόπουλο, με έναν τρόπο πολύ έντονο και πολύ συγκεκριμένο…

**ΠΡΟΕΔΡΕΥΩΝ (Νικήτας Κακλαμάνης):** Μην κοιτάτε κι εσείς συνέχεια τον κ. Βρούτση. Κοιτάτε εμένα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι προκάτοχος, γι’ αυτό.

Πρέπει να σας πω -πρώτα απ’ όλα, το είπα και στην προηγούμενη τοποθέτησή μου- ότι το Μετοχικό Ταμείο Πολιτικών Υπαλλήλων, όπως ξέρετε, ήταν μια υπηρεσία του Υπουργείου Οικονομικών αρχικά. Δεν είναι ξένη στην ίδια του τη δομή μια τέτοια λειτουργία. Οι προσδιορισμοί των παραμέτρων που πρέπει να ληφθούν υπ’ όψιν για τον προσδιορισμό του μερίσματος του Μετοχικού Ταμείου Πολιτικών Υπαλλήλων είναι δεσμευτική μέσα στον νόμο. Πρέπει μέσα στο δεκαπενθήμερο κάποιος να αποφασίσει. Ελέγχεται, φυσικά, για την απόφασή του αν τήρησε τις παραμέτρους.

Είναι τελείως διαδικαστικό το ζήτημα, για να σηκώνουμε τέτοια φασαρία, αν το διοικητικό συμβούλιο θα αποφάσιζε να δώσει το μέρισμα στο ύψος που θα καταλήγει η ίδια η μελέτη, η οποία πρέπει να προηγείται για να το προσδιορίσει. Δεν είναι δυνατόν να σηκώνουμε ζητήματα και σκόνη γύρω από τέτοια διαδικαστικά θέματα, αφού ο έλεγχος πάντα ασκείται από το διοικητικό συμβούλιο, το οποίο βεβαίως υπάρχει και μπορεί να ελέγχει τις πράξεις όλων.

Ευχαριστώ, κύριε Πρόεδρε.

**ΙΩΑΝΝΗΣ ΒΡΟΥΤΣΗΣ:** Μου δίνει το δικαίωμα ο Υπουργός να μιλήσω;

**ΠΡΟΕΔΡΕΥΩΝ (Νικήτας Κακλαμάνης):** Να σας πω κάτι, σαν πιο παλιός, απ’ ό,τι βλέπω, εδώ μέσα. Ξέρετε πως, όταν μιλάμε για θέματα μισθών, εφάπαξ και συντάξεων, δεν χρειάζεται να τσακωνόμαστε εδώ μέσα. Ο ίδιος ο συνταξιούχος, ο μισθωτός ή αυτός που περιμένει να πάρει το εφάπαξ θα καταλάβει μετά από έναν, δύο μήνες ποια πλευρά λέει αλήθεια. Δεν υπάρχει λόγος να τσακωνόμαστε. Είναι από αυτά τα πράγματα που δεν χρειάζεται να τσακωνόμαστε, για να μας ακούει ο λαός. Το καταλαβαίνει μόνος του ο λαός εάν αυτή ή η άλλη πλευρά έχει δίκιο.

**ΙΩΑΝΝΗΣ ΒΡΟΥΤΣΗΣ:** Δεν θα τσακωθώ, απλώς μία καλοπροαίρετη παρέμβαση θα κάνω.

**ΠΡΟΕΔΡΕΥΩΝ (Νικήτας Κακλαμάνης):** Σε παρακαλώ. Θα σου κάνω έκκληση, κύριε Βρούτση μου, να τελειώσουμε, διότι από τις 17.00΄ πήρα την ευθύνη να τελειώσουμε στις 18.00΄, αλλά είναι 18.50΄. Δι’ εκκλήσεως μόνο μια δήλωση, όχι τοποθέτηση, θέλει να κάνει ο κ. Καραθανασόπουλος, που αντιλαμβάνομαι τι είναι.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είναι τοποθέτηση.

Κάναμε, κύριε Πρόεδρε, μία πρόταση προς την Κυβέρνηση. Της δώσαμε, δηλαδή, ένα φύλλο συκής να αναβάλει την ψηφοφορία για την τροπολογία 469. Γιατί; Γιατί, ενώ την είχε υπογράψει την 1η Ιουνίου, την κατέθεσε σήμερα στις 14.15΄, με αποτέλεσμα να μην υπάρχει η δυνατότητα να γίνει ονομαστική ψηφοφορία. Της ζητήσαμε να το κάνει αύριο, ούτως ώστε να μπορεί να γίνει ονομαστική ψηφοφορία.

**ΠΡΟΕΔΡΕΥΩΝ (Νικήτας Κακλαμάνης):** Ήμουν κι εγώ εδώ. Το άκουσα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η Κυβέρνηση το αρνήθηκε. Αποκαλύφθηκε, λοιπόν, πλήρως. Αξιοποιεί πραξικοπηματικά, με οποιονδήποτε τρόπο, μέσο και μεθόδευση τη λογική «ο σκοπός αγιάζει τα μέσα». Δηλαδή, πώς θα ικανοποιήσουμε τους δανειστές και το κεφάλαιο, στους οποίους δίνει γη και ύδωρ.

**ΠΡΟΕΔΡΕΥΩΝ (Νικήτας Κακλαμάνης):** Όχι τοποθέτηση, σας παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από αυτή την άποψη, εμείς δεν θα νομιμοποιήσουμε αυτή τη διαδικασία. Την καταγγέλλουμε. Αποχωρούμε, λοιπόν, από τη διαδικασία της ψηφοφορίας και καλούμε την εργατική τάξη και τα λαϊκά στρώματα να μη χάσουν χρόνο. Το μόνο όπλο που τους έχει μείνει είναι η οργάνωση της πάλης για συνολικές ρήξεις και ανατροπές.

(Στο σημείο αυτό αποχωρεί από την Αίθουσα η Κοινοβουλευτική Ομάδα του Κομμουνιστικού Κόμματος Ελλάδας)

**ΠΡΟΕΔΡΕΥΩΝ (Νικήτας Κακλαμάνης):** Όχι μόνο στην ψηφοφορία της τροπολογίας, αλλά συνολικά. Εντάξει.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Μία λέξη για την ψηφοφορία, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, μην καθυστερείτε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, είχα κάνει μια πρόταση το πρωί, το σκεπτικό της οποίας δέχθηκε ο Πρόεδρος της Βουλής, σχετικά με την ψηφοφορία στο σύνολο του σχεδίου νόμου να γίνει, όπως ο Κανονισμός άρθρο 104 ορίζει αύριο. Ο Πρόεδρος δέχθηκε ότι αυτό ορίζει ο Κανονισμός, αλλά είναι μια επείγουσα διαδικασία. Μάλιστα, είπε ότι από το 2010 έως το 2014 προσέφυγε σε αυτή τη μέθοδο η Βουλή, με δική μας πρωτοβουλία είκοσι φορές.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Που είναι το θέμα δεν καταλαβαίνω.

**ΑΝΔΡΕΑΣ ΛΟΒΕΡΔΟΣ:** Έχει μετέλθει του ίδιου μέσου αυτή η Κυβέρνηση στους δεκαέξι μήνες τριάντα δύο φορές. Κάναμε μια στατιστική. Εμείς, σε αυτή τη διαδικασία, δηλαδή της επί του συνόλου δεν θα μείνουμε στην Αίθουσα. Αποχωρούμε. Συμμετέχουμε, όμως, κανονικά στην υπόλοιπη διαδικασία επί της αρχής και επί των άρθρων, υπογραμμίζοντας αυτό που είπε και ο κ. Θεοχαρόπουλος, ότι το αίτημα του Κομμουνιστικού Κόμματος Ελλάδας είναι πολύ λογικό. Ήλθε τροπολογία την τελευταία στιγμή και το αίτημα περί ονομαστικής ψηφοφορίας που θα διεξαχθεί αύριο έχει νόημα. Υπογραμμίζουμε, λοιπόν, την ορθότητα αυτής της θέσης, επικυρώνουμε το σχετικό επιχείρημα. Αυτά ήθελα να πω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, για να μην κάνω λάθος, θα αποχωρήσετε προς το τέλος όταν είναι η ώρα της ψηφοφορίας επί του συνόλου ή όπως ο κ. Καραθανασόπουλος;

**ΑΝΔΡΕΑΣ ΛΟΒΕΡΔΟΣ:** Όπως ακριβώς το είπατε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, σας ευχαριστώ.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Δαβάκη, σας παρακαλώ πάρα πολύ.

**ΑΘΑΝΑΣΙΟΣ ΔΑΒΑΚΗΣ:** Για δέκα δευτερόλεπτα.

**ΠΡΟΕΔΡΕΥΩΝ (Νικήτας Κακλαμάνης):** Μα, τι δέκα δευτερόλεπτα; Για ποιο θέμα;

**ΑΘΑΝΑΣΙΟΣ ΔΑΒΑΚΗΣ:** Αναφέρθηκε στο όνομά μου ο κ. Πετρόπουλος.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν έκανε καμμία προσβλητική αναφορά.

**ΑΘΑΝΑΣΙΟΣ ΔΑΒΑΚΗΣ:** Μία απάντηση. Θα είχα τελειώσει τώρα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δαβάκη, σας παρακαλώ πάρα πολύ. Μη με φέρνετε σε δύσκολη θέση. Δεν έκανε καμμία προσβλητική αναφορά.

**ΑΘΑΝΑΣΙΟΣ ΔΑΒΑΚΗΣ:** Θα είχα τελειώσει.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, τριάντα δεύτερα.

**ΑΘΑΝΑΣΙΟΣ ΔΑΒΑΚΗΣ:** Ο κ. Πετρόπουλος, ο Υπουργός Εργασίας, αναφέρθηκε στα στρατόπεδα. Η νομοθεσία…

**ΠΡΟΕΔΡΕΥΩΝ (Νικήτας Κακλαμάνης):** Μην μπαίνετε ξανά στο θέμα.

**ΑΘΑΝΑΣΙΟΣ ΔΑΒΑΚΗΣ:** Η νομοθεσία λέει ότι ό,τι βγαίνει από πώληση στρατοπέδων πηγαίνει στο δημόσιο ταμείο και στα μετοχικά ταμεία του στρατού.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Τα είπατε αυτά στην τοποθέτησή σας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Δεν υπάρχει καμμία πώληση. Δεν πωλείται τίποτα.

**ΑΘΑΝΑΣΙΟΣ ΔΑΒΑΚΗΣ:** Αξιοποίηση. Το ίδιο είναι.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, ο νυν και ο πρώην παρακαλώ ηρεμία.

Κύριοι συνάδελφοι, κύριε Καμμένο, ακούστε θα σας πω και αυτό ως παλιός. Νομίζετε ότι αισθάνονται άνετα οι ένστολοι των ειδικών μισθολογίων, όταν ασχολούμεθα μόνο με αυτούς μέσα στη Βουλή, σε σχέση με όλες τις άλλες κατηγορίες των ειδικών μισθολογίων;

**ΑΘΑΝΑΣΙΟΣ ΔΑΒΑΚΗΣ:** Δεν υπάρχουν ένστολοι. Υπάρχουν στελέχη.

**ΠΡΟΕΔΡΕΥΩΝ (Νικήτας Κακλαμάνης):** Δεν αισθάνονται άνετα, γιατί είναι περήφανοι οι ένστολοι. Αυτή η συζήτηση πρέπει να κρατιέται σε χαμηλούς τόνους και όχι να δίνουμε λαβή είτε στους γιατρούς τους ΕΣΥ είτε στους δικαστικούς να λέμε ότι ενδιαφερόμαστε μόνο για τους ένστολους.

**ΑΘΑΝΑΣΙΟΣ ΔΑΒΑΚΗΣ:** Μην τους λέτε ένστολους. Είναι λάθος έκφραση.

**ΠΡΟΕΔΡΕΥΩΝ (Νικήτας Κακλαμάνης):** Ωραία, λάθος. Καταλαβαίνουμε όλοι τι λέμε.

**ΑΘΑΝΑΣΙΟΣ ΔΑΒΑΚΗΣ:** Μην αναφέρεστε σε ένστολους. Ένστολες είναι και οι νοσοκόμες.

**ΠΡΟΕΔΡΕΥΩΝ (Νικήτας Κακλαμάνης):** Δεν είναι έτσι όπως το λέτε. Πέραν του ότι υπάρχουν στρατιωτικές νοσηλεύτριες.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους».

Ερωτάται το Σώμα: Γίνεται δεκτό το νομοσχέδιο;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτό, δεκτό.

**ΑΘΑΝΑΣΙΟΣ ΔΑΒΑΚΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους» έγινε δεκτό κατά πλειοψηφία σε μόνη συζήτηση επί της αρχής και του συνόλου και έχει ως εξής:

(Να καταχωριστεί το κείμενο του νομοσχεδίου σελ.466α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου».

Ερωτάται το Σώμα: Γίνεται δεκτό το νομοσχέδιο;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτό, δεκτό.

**ΑΘΑΝΑΣΙΟΣ ΔΑΒΑΚΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Παρών.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Εθνικής Άμυνας: «Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου» έγινε δεκτό κατά πλειοψηφία σε μόνη συζήτηση επί της αρχής και του συνόλου και έχει ως εξής:

(Να καταχωριστεί το κείμενο του νομοσχεδίου 468α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εθνικής Άμυνας: «Κύρωση της Προγραμματικής Συμφωνίας (Programme Arrangement) Αριθ. Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το «MIOS», τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού - Military Implementation of Single European Sky Air Traffic Management Research Programme) και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτό, δεκτό.

**ΑΘΑΝΑΣΙΟΣ ΔΑΒΑΚΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Εθνικής Άμυνας: «Κύρωση της Προγραμματικής Συμφωνίας (Programme Arrangement) Αριθ. Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το «MIOS», τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού - Military Implementation of Single European Sky Air Traffic Management Research Programme) και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών.

Ερωτάται το Σώμα: Γίνεται δεκτό το άρθρο πρώτο ως έχει;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτό, δεκτό.

**ΑΘΑΝΑΣΙΟΣ ΔΑΒΑΚΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδος απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το άρθρο πρώτο έγινε δεκτό ως έχει κατά πλειοψηφία.

Γίνεται δεκτή η τροπολογία με γενικό αριθμό 465 και ειδικό 27 ως έχει;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτή, δεκτή.

**ΑΘΑΝΑΣΙΟΣ ΔΑΒΑΚΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτή, δεκτή.

**ΔΗΜΗΤΡΙΟΣ ΚΑΒΑΔΕΛΛΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 465 και ειδικό 27 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Γίνεται δεκτή η τροπολογία με γενικό αριθμό 466 και ειδικό 28 ως έχει;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτή, δεκτή.

**ΑΘΑΝΑΣΙΟΣ ΔΑΒΑΚΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτή, δεκτή.

**ΔΗΜΗΤΡΙΟΣ ΚΑΒΑΔΕΛΛΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 466 και ειδικό 28 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Γίνεται δεκτή η τροπολογία με γενικό αριθμό 467 και ειδικό 29 όπως τροποποιήθηκε από τον κύριο Υπουργό;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, υπάρχουν δύο παρεμβάσεις με νομοτεχνικές βελτιώσεις της κ. Χρυσοβελώνη. Η κ. Χρυσοβελώνη δεν έχει νομοθετική πρωτοβουλία. Πώς έχει καταθέσει παρεμβάσεις;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δικές μας είναι οι παρεμβάσεις. Η δική μας υπογραφή είναι. Την ανέλυσε ο κ. Τσακαλώτος.

**ΑΝΔΡΕΑΣ ΛΟΒΕΡΔΟΣ:** Δεν την έχετε βάλει. Δεν υπάρχουν αυτές οι υπογραφές.

**ΠΡΟΕΔΡΕΥΩΝ (Νικήτας Κακλαμάνης):** Από ό,τι μου λένε οι υπηρεσίες, γιατί εγώ δεν ήμουν τότε στο Προεδρείο, της δέχθηκε ο κύριος Υπουργός.

**ΑΝΔΡΕΑΣ ΛΟΒΕΡΔΟΣ:** Υπάρχει στο πρακτικό αυτό;

**ΠΡΟΕΔΡΕΥΩΝ (Νικήτας Κακλαμάνης):** Ναι, και από τη στιγμή που τις δέχεται ο Υπουργός…

**ΑΝΔΡΕΑΣ ΛΟΒΕΡΔΟΣ:** Δεν καλύπτεται έτσι αλλά, εν πάση περιπτώσει, δεν θα σταθούμε σε αυτό.

**ΠΡΟΕΔΡΕΥΩΝ (Νικήτας Κακλαμάνης):** Έχετε δίκιο κατ’ αρχάς, απλά με ενημερώνουν κι εμένα οι Υπηρεσίες.

Επομένως, ερωτάται το Σώμα: Γίνεται δεκτή η τροπολογία με γενικό αριθμό 467 και ειδικό 29, όπως τροποποιήθηκε από τον κύριο Υπουργό;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτή, δεκτή.

**ΑΘΑΝΑΣΙΟΣ ΔΑΒΑΚΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτή, δεκτή.

**ΔΗΜΗΤΡΙΟΣ ΚΑΒΑΔΕΛΛΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 467 και ειδικό 29 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 468 και ειδικό 30;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτή, δεκτή.

**ΑΘΑΝΑΣΙΟΣ ΔΑΒΑΚΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτή, δεκτή.

**ΔΗΜΗΤΡΙΟΣ ΚΑΒΑΔΕΛΛΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 468 και ειδικό 30 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 469 και ειδικό 31, όπως τροποποιήθηκε από τον κύριο Υπουργό;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτή, δεκτή.

**ΑΘΑΝΑΣΙΟΣ ΔΑΒΑΚΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτή, δεκτή.

**ΔΗΜΗΤΡΙΟΣ ΚΑΒΑΔΕΛΛΑΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 469 και ειδικό 31 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Η επόμενη τροπολογία με γενικό αριθμό 458 και ειδικό 24 αφορά στην παράταση συγχώνευσης των ΦΟΣΔΑ στον περιφερειακό ΦΟΣΔΑ.

**ΑΝΔΡΕΑΣ ΛΟΒΕΡΔΟΣ:** Είναι η τροπολογία των κ.κ. Μπαλαούρα και Βαγιωνάκη;

**ΠΡΟΕΔΡΕΥΩΝ (Νικήτας Κακλαμάνης):** Ακριβώς. Είναι η ίδια τροπολογία με την τροπολογία με γενικό αριθμό 456 και ειδικό 23. Επειδή η 456 ήταν εκπρόθεσμη, είχε κατατεθεί η άλλη ως εμπρόθεσμη. Είναι η ίδια τροπολογία.

Ερωτάται το Σώμα: Γίνεται δεκτή η τροπολογία με γενικό αριθμό 458 και ειδικό 24;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτή, δεκτή.

**ΑΘΑΝΑΣΙΟΣ ΔΑΒΑΚΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Δεκτή, δεκτή.

**ΑΝΔΡΕΑΣ ΛΟΒΕΡΔΟΣ:** Δεκτή, δεκτή.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτή, δεκτή.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτή, δεκτή.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 458 και ειδικό 24 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 471 και ειδικό 33;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτή, δεκτή.

**ΑΘΑΝΑΣΙΟΣ ΔΑΒΑΚΗΣ:** Δεκτή, δεκτή.

**ΗΛΙΑΣ ΠΑΝΑΓΙΩΤΑΡΟΣ:** Παρών.

**ΑΝΔΡΕΑΣ ΛΟΒΕΡΔΟΣ:** Δεκτή, δεκτή.

**ΠΡΟΕΔΡΕΥΩΝ (Νικήτας Κακλαμάνης):** Το Κομμουνιστικό Κόμμα Ελλάδας απουσιάζει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεκτή, δεκτή.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτή, δεκτή.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτή, δεκτή.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η τροπολογία με γενικό αριθμό 471 και ειδικό 33 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο, όπως τροποποιήθηκε;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτό, δεκτό.

**ΑΘΑΝΑΣΙΟΣ ΔΑΒΑΚΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Το ακροτελεύτιο άρθρο έγινε δεκτό, όπως τροποποιήθηκε, κατά πλειοψηφία.

Συνεπώς το νομοσχέδιο του Υπουργείου Εθνικής Άμυνας: «Κύρωση της Προγραμματικής Συμφωνίας (Programme Arrangement) Αριθ. Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το «MIOS», τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού - Military Implementation of Single European Sky Air Traffic Management Research Programme) και άλλες διατάξεις» έγινε δεκτό επί της αρχής και επί των άρθρων, κατά πλειοψηφία.

Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Η Δημοκρατική Συμπαράταξη ΠΑΣΟΚ-ΔΗΜΑΡ θα αποχωρήσει, όπως έχει αποχωρήσει και το Κομμουνιστικό Κόμμα Ελλάδας.

(Στο σημείο αυτό οι Βουλευτές της Δημοκρατικής Συμπαράταξης ΠΑΣΟΚ-ΔΗΜΑΡ αποχωρούν από την Αίθουσα)

Ερωτάται το Σώμα: Γίνεται δεκτό το νομοσχέδιο και στο σύνολο;

**ΑΪΧΑΝ ΚΑΡΑ ΓΙΟΥΣΟΥΦ:** Δεκτό, δεκτό.

**ΑΘΑΝΑΣΙΟΣ ΔΑΒΑΚΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Η Δημοκρατική Συμπαράταξη ΠΑΣΟΚ-ΔΗΜΑΡ και το Κομμουνιστικό Κόμμα Ελλάδας απουσιάζουν.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΔΗΜΗΤΡΙΟΣ ΚΑΒΑΔΕΛΛΑΣ:** Δεκτό, δεκτό.

**ΠΡΟΕΔΡΕΥΩΝ (Νικήτας Κακλαμάνης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Εθνικής Άμυνας: «Κύρωση της Προγραμματικής Συμφωνίας (Programme Arrangement) Αριθ. Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το «MIOS», τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού - Military Implementation of Single European Sky Air Traffic Management Research Programme) και άλλες διατάξεις» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.483α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα παρέσχε τη ζητηθείσαεξουσιοδότηση.

Να ευχηθώ καλό ταξίδι στους συναδέλφους της περιφέρειας και καλό Σαββατοκύριακο.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 19.07΄ λύεται η συνεδρίαση για αύριο, ημέρα Παρασκευή 3 Ιουνίου 2016 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**